
capitolul 1

Fiica era secretul răzbunării sale. Înţelesese asta cu luni în urmă. Prin ea avea să se răzbune pe întregul clan Faringdon, căci dintre cei patru bărbaţi care îi erau datori pentru ceea ce se întâmplase cu douăzeci şi trei de ani în urmă, Broderick Faringdon îi era cel mai dator.

Prin ea avea să-şi recâştige dreptul său din naştere şi să-l pedepsească pe cel care i-l furase în primul rând.

Simon Augustus Traherne, conte de Blade, îşi opri armăsarul castaniu între nişte ulmi golaşi şi rămase tăcut, privind casa impunătoare. Nu mai văzuse St. Clair Hall de douăzeci şi trei de ani, dar în ochii lui trişti părea la fel ca atunci când plecase.

Din pricina luminii gri a soarelui de iarnă târzie, zidurile de piatră ale edificiului emanau o strălucire glacială. Clădirea avea o eleganţă rigidă, nu o arhitectură înzorzonată ca multe alte reşedinţe asemănătoare. Fusese construită în stilul paladian atât de îndrăgit în ultimul secol şi avea un aer de solemnitate distantă.

Casa nu era la fel de masivă ca altele, dar fiecare linie a sa avea un rafinament incontestabil, chiar dacă rece, de la ferestrele înalte până la scările largi care duceau spre uşa de la intrare.

Chiar dacă în anii scurşi clădirea nu se schimbase, peisajul în care era amplasată suferise transformări majore, observă Simon. Gata cu peisajele austere de peluze interminabile presărate din când în când cu clasicele fântâni. Fuseseră înlocuite de grădini cu flori. Multe grădini cu flori. Evident, cineva o luase razna plantând grădini cu flori.

Chiar şi în toiul iernii, efectul lor era vizibil din depărtare. Primăvara şi vara, zidurile cenuşii se înălţau dintr-un amalgam îmbietor de flori vesele, plante agăţătoare şi garduri vii tunse în forme ciudate.

Era caraghios. Casa nu fusese niciodată caldă şi primitoare. N-ar fi trebuit să fie înconjurată de grădini viu colorate şi garduri vii tăiate în forme prosteşti. Simon bănuia cine era de vină pentru peisagistica revoltătoare.

Roibul se foi neliniştit. Contele mângâie absent gâtul armăsarului cu mâna îmbrăcată într-o mănuşă de piele.

Nu mai durează mult, Lap Seng, îi murmură el, strângând frâiele. O să mă ocup de nenorociţii ăia de Faringdoni foarte curând. După douăzeci şi trei de ani, mă voi răzbuna în sfârşit.

Iar fiica era cheia.

Nu era ca şi cum domnişoara Emily Faringdon ar fi fost o puştoaică inocentă ieşită de pe băncile şcolii. Avea douăzeci şi patru de ani şi, după spusele gazdei lui, Lady Gillingham, era foarte conştientă că i se diminuaseră drastic şansele de a găsi un soţ bun. Circulaseră zvonuri voalate despre un scandal din trecutul domniţei care îi nimicise orice speranţă de alianţă respectabilă.

Asta o făcea pe Emily Faringdon extrem de utilă.

Simon îşi dădu seama că petrecuse atâţia ani trăind printre culturile ciudate din Indiile de Est, încât nu mai gândea ca un englez. De fapt, prietenii şi cunoştinţele sale îl acuzau deseori că era mult prea enigmatic.

Poate că aşa şi era. Răzbunarea, de exemplu, nu mai era pentru el un concept simplu, direct, ci mai degrabă unul care implica o atenţie şi o planificare amănunţite. După tipicul oriental, presupunea să distrugă o familie întreagă, nu doar un singur membru al acesteia.

Un gentleman englez de viţă nobilă nu s-ar fi gândit niciodată să se folosească de o tânără inocentă în dorinţa sa de răzbunare. Simon descoperise însă că nu-l deranja deloc această idee. Chiar deloc. Oricum, dacă zvonurile erau adevărate, doamna nu era deloc inocentă.

În timp ce făcea cale-ntoarsă spre reşedinţa gazdelor sale îl cuprinse o satisfacţie rece. După douăzeci şi trei de ani de aşteptare, avea să obţină în sfârşit St. Clair Hall şi răzbunarea.



*

Emily Faringdon ştia că era îndrăgostită. Nu-l cunoscuse niciodată în persoană pe cel care îi dobândise afecţiunea, dar asta nu o făcea mai puţin sigură de dragostea ei. Ştia din scrisorile sale că domnul S.A. Traherne era un bărbat cu care sufletul ei comunica la un nivel superior. Era un om perspicace, sensibil şi rafinat, înzestrat cu viziune şi inteligenţă, cu un caracter puternic. Era, pe scurt, perfect.

Din nefericire, şansele de a-l cunoaşte vreodată în persoană, darmite de a avea o relaţie romantică cu el, erau extrem de reduse.

Emily oftă, îşi puse ochelarii cu ramă de argint şi scoase scrisoarea de la S.A. Traherne din grămada de plicuri, ziare şi reviste care sosiseră cu poşta de dimineaţă. În ultimele câteva luni devenise tot mai pricepută la a dibui scrisul de mână îndrăzneţ, elegant al lui Traherne şi sigiliul său neobişnuit în formă de cap de dragon. Datorită corespondenţei ei considerabile şi diverselor publicaţii la care era abonată, pe biroul enorm de mahon se adunau mereu o grămadă de scrisori, însă reuşea de fiecare dată să le depisteze pe cele de la S.A. Traherne.

Mânui cuţitaşul cu multă grijă, ca să nu deterioreze sigiliul preţios. Fiecare componentă a unei epistole de la S.A. Traherne era foarte importantă şi demnă să fie păstrată pentru totdeauna într-o cutie specială pe care Emily o cumpărase anume.

Tocmai rupea cu atenţie sigiliul de ceară roşie, când uşa bibliotecii se deschise şi fratele ei intră agale în încăpere.

Bună dimineaţa, Em. Văd că munceşti din greu, ca de obicei. Nu ştiu cum poţi, surioară dragă.

Bună, Charles.

Charles Faringdon îşi sărută fugar sora pe obraz, după care se aşeză cu gesturi elegante într-un fotoliu de partea cealaltă a biroului enorm. Îi aruncă un zâmbet nonşalant şi atrăgător, specific bărbaţilor Faringdon, şi îşi încrucişă picioarele.

Bineînţeles, nu ştiu ce ne-am face dacă nu ţi-ar plăcea să te îngropi aici, în toate scrisorile astea plictisitoare şi enervante.

Emily puse reticentă pe birou plicul de la S.A. Traherne şi îl acoperi discret cu ultimul număr din The Gentlemans Magazine. Scrisorile de la Traherne erau strict personale, nu le putea lăsa la vedere, unde ar fi putut atrage interesul întâmplător al vreunui membru al familiei.

Se pare că eşti în toane foarte bune, spuse ea vioaie. Să înţeleg că ţi-ai revenit după descurajarea pe care ţi-au pricinuit-o pierderile recente la cărţi şi ai hotărât să te întorci în oraş? Îl privi pe fratele ei arătos prin lentilele rotunde ale ochelarilor, observându-i expresia familiară de iritaţie şi afecţiune.

Emily îl iubea pe Charles, aşa cum îi iubea şi pe fratele lui geamăn, Devlin, şi pe tatăl ei cel mereu binedispus şi foarte sociabil. Dar nu avea cum să ignore faptul că bărbaţii Faringdon se caracterizau prin iresponsabilitate şi nepăsare, lucru care putea fi extrem de obositor uneori. Chiar şi frumoasa ei mamă, care murise cu şase ani în urmă, se plânsese frecvent de asta.

Totuşi, Emily trebuia să recunoască evidenţa: cu excepţia izbitoare a propriei persoane, cei din clanul Faringdon erau foarte arătoşi. În acea dimineaţă, Charles arăta superb ca întotdeauna în costumul lui de călărie. Haina îi fusese croită de Weston, după cum prea bine ştia sora lui, pentru că tocmai plătise factura pentru ea. Pantalonii croiţi perfect pe corp îi scoteau în evidenţă silueta zveltă, iar cizmele străluceau de lustruite ce erau. Emily aproape că-şi vedea reflexia în ele.

Înalt, cu un păr atât de blond că părea poleit în lumina soarelui şi cu ochii la fel de albaştri precum cerul de vară, Charles era un Faringdon tipic. Pe lângă trăsăturile unui Adonis tânăr, mai moştenise şi şarmul specific familiei.

Bineînţeles că mi-am revenit, o asigură Charles vesel. Plec spre Londra în câteva minute. Este o zi splendidă pentru un drum călare. Dacă ai instrucţiuni pentru Davenport, i le voi transmite cu bucurie. Mai mult ca sigur voi ajunge mai repede ca poştalionul. De fapt, am pus chiar şi rămăşag cu Pearson pe tema asta.

Nu, zise Emily clătinând din cap. Nimic pentru domnul Davenport astăzi. Poate că voi lua anumite decizii săptămâna viitoare, când primesc veşti despre recolta de fasole de la corespondenţii mei din Essex şi Kent.

Charles strâmbă din nas.

Fasole. Cum poţi să te gândeşti la chestii de felul producţiei de fasole, Emily? Este ceva atât de-al naibii de plictisitor!

Cu nimic mai plictisitor ca detaliile privind producţia de fier şi cărbune şi recoltele de grâu. Mă surprinde că nu eşti şi tu puţin mai interesat de asemenea probleme. Toate lucrurile de care te bucuri în viaţă, de la cizmele tale elegante până la calul de vânătoare superb pe care l-ai cumpărat luna trecută, sunt rezultatul direct al atenţiei acordate unor amănunte precum producţia de fasole.

Charles rânji cu un gest de cedare şi se ridică.

Fără predici, Em. Sunt chiar mai plictisitoare ca fasolea. Oricum, bidiviul e absolut spectaculos. Tata m-a ajutat să-l aleg de la Tattersall, şi ştii ce ochi format are pentru caii pursânge.

Da, dar a fost îngrozitor de scump, Charles.

Gândeşte-te că e o investiţie. Fratele ei o sărută din nou scurt pe obraz. Ei bine, dacă nu ai veşti pentru Davenport, am şters-o. Ne vedem din nou când am nevoie să iau o pauză de la mesele de joc.

Emily îi zâmbi cu nostalgie.

Transmite-le salutările mele tatei şi lui Devlin. Aproape că-mi doresc să merg cu tine la Londra.

Prostii. Întotdeauna îmi spui că eşti mai fericită aici, la ţară, unde ai ce face toată ziua. Charles se îndreptă cu paşi mari spre uşă. Oricum, e joi. În după-amiaza asta e întâlnirea societăţii literare, nu-i aşa? N-ai vrea să lipseşti.

Nu, sigur că n-aş vrea. La revedere, Charles.

La revedere, Em.

Emily aşteptă ca uşa de la bibliotecă să se închidă după fratele ei ca să ridice The Gentlemans Magazine de pe scrisoarea de la S.A. Traherne. Zâmbi, simţind o plăcere secretă când începu să citească scrisul elegant.



Draga mea domnişoară Faringdon,

Mă tem că acest bileţel va fi destul de scurt, dar sper că îmi veţi ierta graba când vă voi spune de ce.

Se pare că foarte curând voi ajunge prin zona dumneavoastră. Voi fi oaspetele lordului Gillingham, care am înţeles că e vecin cu dumneavoastră. Trag nădejde că nu sunt prea îndrăzneţ dacă îmi exprim speranţa că veţi fi destul de binevoitoare încât să-mi oferiţi prilejul de a vă cunoaşte personal cât voi fi acolo.



Emily înlemni, şocată. S.A. Traherne venea la Little Dippington.

Nu-şi credea ochilor. Cu inima gonindu-i nebuneşte, apucă scrisoarea şi reciti primele rânduri.

Era adevărat. Avea să fie oaspetele soţilor Gillingham, care aveau un conac nu departe de St. Clair Hall. Cu degete tremurânde, lăsă cu grijă foaia din mână şi se forţă să inspire adânc de câteva ori ca să controleze şuvoiul încins ce-o năpădise.

Era o înflăcărare amestecată cu spaimă.

Acea parte din ea care tânjise să-l cunoască pe S.A. Traherne în carne şi oase se războia deja cu partea cealaltă, care se temuse întotdeauna să-l întâlnească. Tensiunea apărută brusc între cele două îi dădu o stare de ameţeală.

Încercând cu disperare să-şi păstreze cumpătul, îşi aminti că dintr-o astfel de întâlnire nu avea cum să iasă ceva romantic. De fapt, era pe punctul de a pierde relaţia epistolară care devenise atât de importantă pentru ea în ultimele câteva luni.

Riscul teribil pe care îl implica această situaţie era ca, în timpul petrecut prin vecinătate, S.A. Traherne să audă nişte aluzii îngrozitoare despre Incidentul nefericit din trecutul ei. Evident, gazda lui, Lady Gillingham, ştia totul despre pata aceea neplăcută de pe reputaţia lui Emily. La fel ca toţi ceilalţi din preajma conacului Little Dippington. Se întâmplase cu cinci ani în urmă şi nimeni nu mai prea vorbea despre asta, dar categoric nu era un secret.

Emily încercă să fie cât se poate de realistă. Mai devreme sau mai târziu, dacă S.A. Traherne rămânea destul de mult prin zonă, cineva cu siguranţă avea să menţioneze Incidentul.

La naiba, rosti ea destul de tare în liniştea bibliotecii. Tresări la auzul acelor cuvinte atât de nefeminine.

Unul dintre dezavantajele faptului că petrecea atât de mult timp singură în acea casă enormă, doar cu o mână de servitori care să-i ţină companie, era că dobândise câteva obiceiuri urâte. De exemplu, înjura nestingherită, ca un bărbat când avea chef, ceea ce i se întâmpla frecvent. Îşi spuse că trebuia să-şi strunească limba pe lângă S.A. Traherne. Era sigură că unui bărbat atât de sofisticat şi sensibil ca el i se părea inacceptabil să audă sudălmi din gura unei femei.

Avea să fie foarte dificil să se ridice la standardele înalte ale lui S.A. Traherne, constată ea cu amărăciune. Simţi un junghi de vinovăţie când se gândi dacă nu cumva îl indusese în eroare cu privire la propriul ei nivel de rafinament.

Sări în picioare şi se apropie de fereastra care dădea înspre grădină. Chiar nu ştia dacă să se bucure sau să dispere din pricina scrisorii lui Traherne. Avea impresia că se bălăbănea pe marginea unei prăpăstii.

S.A. Traherne venea la Little Dippington. Încă nu reuşea să perceapă amploarea posibilităţilor şi riscurilor aferente. Nu-i spusese când avea să sosească, însă era limpede că nu peste multă vreme. Poate în câteva săptămâni. Sau luna următoare.

Poate că ar fi trebuit să inventeze o scuză, de pildă o vizită imposibil de amânat. Totuşi, nu s-ar fi îndurat să piardă această ocazie, chiar dacă s-ar fi putut solda cu un eşec în toată puterea cuvântului. Ce oribil că o îngrozea aşa de tare să se gândească la o întâlnire cu bărbatul pe care îl iubea.

La naiba, repetă Emily. Şi apoi îşi dădu seama că rânjea ca o idioată chiar dacă îi venea să plângă. Aproape că nu mai suporta întregul amalgam de emoţii. Se întoarse la birou şi citi restul scrisorii de la S.A. Traherne.



Vă mulţumesc pentru ultima dumneavoastră poezie, Gânduri la ceasurile întunecate dinainte de mijirea zorilor. Am citit-o cu mult interes şi, trebuie s-o mărturisesc, m-au impresionat cu precădere versurile în care exploraţi asemănările remarcabile dintre o urnă crăpată şi o inimă frântă. Extrem de tulburător. Sunt sigur că veţi fi primit un răspuns pozitiv de la un editor înainte ca misiva mea să ajungă la destinaţie.



Al dumneavoastră pentru totdeauna,

S.A. Traherne



Emily ştiu în acel moment că nu avea cum să scape sub pretextul vizitării unei rude inexistente. Indiferent de ce avea să se întâmple, nu putea rata ocazia de a-l cunoaşte pe bărbatul care-i înţelegea atât de bine poemele şi care-i aprecia versurile ca fiind extrem de tulburătoare.

Împături scrisoarea la loc şi o strecură în corsajul rochiei bleu cu talie înaltă. Aruncând o privire la pendulă, constată că trebuia să se întoarcă la treabă. Avea multe de făcut înainte să se ducă la întâlnirea Societăţii literare de joi după-amiaza.

Găsi ultima scrisoare de respingere de la editor doar când ajunse pe la jumătatea teancului de pe birou. O recunoscu imediat, deoarece primise multe altele la fel. După toate aparenţele, domnul Pound, un bărbat evident limitat intelectual şi absolut insensibil, nu considera că poeziile ei erau extrem de tulburătoare. Pe de altă parte însă, vestea că S.A. Traherne avea să se afle curând prin vecinătate îi alină considerabil amarul.



Fir-ar să fie, nu înţeleg de ce vrei să mergi la o reuniune a societăţii literare locale, Blade. Sprâncenele stufoase ale lordului Gillingham se ridicară în timp ce acesta-şi privea oaspetele.

El şi Simon stăteau în curtea din faţa conacului, aşteptând să le fie aduşi caii.

M-am gândit c-ar putea fi distractiv. Simon îşi pocni uşor cravaşa de cizmă. Devenea tot mai nerăbdător, acum că mai erau doar câteva minute până s-o cunoască pe domnişoara Emily Faringdon.

Distractiv? Eşti un tip cam ciudat. Presupun că e din cauza anilor petrecuţi în Orient. Nu-i prea bine ca omul să stea prea mult printre străini, zic eu. Îşi face tot felul de idei năstruşnice.

Dar asta mi-a adus şi averea de care mă bucur acum, îi aminti Simon sec.

Mda, aşa e. Gillingham îşi drese glasul şi schimbă subiectul. Le-am spus domnişoarelor Inglebright că vei lua parte la reuniunea lor. Vei fi mai mult decât binevenit, sunt sigur, dar ar trebui să te avertizez că societatea asta e doar o haită de fete bătrâne care se întâlnesc o dată pe săptămână şi ridică în slăvi nişte nenorociţi de poeţi. Femeile sunt foarte, foarte înclinate spre prostii romantice de genul ăsta, ştii?

Aşa am auzit. Totuşi, sunt curios să văd cum se distrează mai nou lumea de la ţară.

Cum vrei. Vin cu tine la Rose Cottage şi te prezint, dar după aia eşti pe cont propriu. Nu te superi dacă nu rămân şi eu, nu-i aşa?

Bineînţeles că nu, murmură Simon în timp ce un rândaş le aduse caii. E ideea mea năstruşnică şi sunt pregătit să suport consecinţele.

Simon sări uşor în şaua lui Lap Seng şi o porni la galop alături de gazda lui. Nerăbdarea pe care o simţea devenea tot mai intensă, rozându-i măruntaiele. Se chinui să o controleze. În mod normal, se mândrea cu propria stăpânire de sine.

Nu se îndoia că avea să fie primit bine de domnişoarele Inglebright şi grupul de fete bătrâne cititoare de poezii. Poate că nu era arătos ca lorzii Byron, Ashbrook şi alţii de seama lor, dar era, la urma urmei, un conte.

Era pe deplin conştient că acest simplu fapt, combinat cu averea şi puterea sa de netăgăduit, punea în umbră orice defecte fizice şi orice păcate, erori de judecată şi alte defecte de caracter.

Fără îndoială că doamnele din Societatea literară de joi după-amiaza fuseseră încântate să afle că Înălţimea Sa, contele de Blade, dorea să participe la modesta lor reuniune.

Rose Cottage merita întru totul atributul modest. Era o casă micuţă, situată nu departe de sat, înconjurată de o grădină de trandafiri.

Două femei scunde, cu părul cărunt, de vârste nedeterminate, stăteau în poartă, întâmpinându-le pe alte trei femei care tocmai sosiseră pe jos. Toate erau înfofolite în pelerine uzate şi mantale îmblănite care-şi pierduseră de mult luciul. Bonetele lor demodate erau strânse bine sub bărbie.

Simon le studie în timp ce se apropia călare împreună cu lordul Gillingham. Avu imediat impresia că era pe punctul de a se confrunta cu un stol de porumbei agitaţi. Înjură încet în sinea lui, întrebându-se care dintre aceste păsări şterse era Emily Faringdon. Se simţi descurajat, însă şi oarecum surprins.

Cumva, din scrisorile ei, nu şi-o imaginase ca pe o femeie severă de vârstă mijlocie. Se aşteptase la o tânără vioaie care deborda de energie şi romantism.

Cinci perechi de ochi circumspecţi priveau pe furiş de sub bonetele de modă veche. Niciuna dintre acele priviri nu părea să aparţină cuiva sub patruzeci de ani. Simon se încruntă. Fusese absolut convins că domnişoara Faringdon era mult mai tânără. Şi mai drăguţă. Cei din clanul Faringdon erau cunoscuţi pentru frumuseţea lor, din păcate neînsoţită de o inteligenţă pe măsură.

Bună ziua, doamnelor. Gillingham îşi scoase pălăria cu un aer galant şi zâmbi jovial. L-am adus pe oaspetele dumneavoastră din această după-amiază. Permiteţi-mi să vi-l prezint pe contele de Blade. Ştiţi, s-a întors recent din Indiile de Est. Vrea să vadă ce se mai petrece prin cercurile literare de aici, din Anglia.

Simon tocmai îşi scotea căciula din blană de castor cu bor ondulat, oţelindu-se pentru sarcina care îi stătea înainte, când îşi dădu seama că nu se zărea nici urmă de entuziasm în vreuna dintre cele cinci perechi de ochi care îl înfruntau.

Miji şi el ochii în timp ce Gillingham făcu prezentările. Nici urmă de îndoială. Doamnele din Societatea literară de joi după-amiaza nu erau încântate să-l vadă. De fapt, putea să jure că detectase iritare şi suspiciune pe chipurile lor. Ai fi crezut chiar că bunele doamne ar fi preferat ca el să nu se fi aflat deloc acolo.

Gillingham încheie rapid formalităţile.

Domnişoarele Inglebright, domnişoara Bracegirdle, domnişoara Hornsby şi domnişoara Ostly.

Femeile răspunseră politicos, dar rece. Nu era nici o domnişoară Faringdon, constată Simon. Se simţea uşurat, însă asta complica lucrurile în acelaşi timp. Spera că domnişoara doar întârzia.

Frumos din partea dumneavoastră să vă alăturaţi întâlnirii noastre, milord, rosti placid domnişoara Bracegirdle, o femeie înaltă, osoasă, cu o faţă prelungă.

Da, într-adevăr, declară afectat cea mai în vârstă din cele două surori Inglebright. Lăsa impresia că nou-venitul ar fi făcut mai bine să se fi dus în schimb la vânătoare. Ce amabil din partea dumneavoastră să vă aplecaţi asupra micii noastre societăţi de ţară! Mă tem că ne veţi considera destul de neinteresante, însă. Nu e nicio asemănare cu marile saloane din Londra.

Nu, nu, nicio asemănare, gânguri domnişoara Ostly, plinuţă şi prost îmbrăcată. Am rămas cam în urmă aici, milord.

Saloanele din Londra nu m-au impresionat în mod deosebit, spuse Simon, uimit de primirea care i se făcea. Ceva nu era în regulă. Doar câteva grupuri de doamne vorbăreţe şi filfizoni care preferau să discute ultimele scandaluri şi nu ultimele lucrări de literatură, continuă el.

Cele cinci femei se priviră stânjenite. Cea mai tânără dintre domnişoarele Inglebright îşi drese vocea.

Uneori, şi noi mai pălăvrăgim despre astfel de prostii, milord. Ştiţi cum e la ţară. Abia aşteptăm să vină cineva de la oraş cu ultimele bârfe.

Atunci aş putea să vă furnizez ultimele noutăţi, răspunse Simon, pe jumătate amuzat. Nu aveau să scape atât de uşor. Intenţiona să plece când voia el.

Femeile se priviră una pe cealaltă, părând mai nesigure şi enervate ca oricând. În momentul acela le atrase atenţia sunetul de potcoave de pe drum.

Ah, uite-o şi pe domnişoara Faringdon, spuse domnişoara Hornsby, părând să se bucure sincer pentru prima dată.

Misterioasa domnişoară Faringdon, se gândi Simon; când se uită peste umăr, văzu o iapă gri bălţată galopând spre micul grup. I se puse un nod în stomac.

În primul rând, femeia din şa călărea bărbăteşte şi nu pe lateral. În al doilea rând, această membră a clanului Faringdon nu era nici pe departe blondă. Nişte cârlionţi de un roşu aprins săltau în dezordine sub o bonetă veselă de pai.

Pe chipul doamnei sclipea ceva. Simon era foarte intrigat. Emily Faringdon purta o pereche de ochelari cu rame de argint. Îi privi ţintă câteva secunde. Nicio altă femeie pe care o cunoştea n-ar fi purtat ochelari în public.

Domnişoara Emily Faringdon, îl informă în şoaptă lordul Gillingham. Aparţine unei familii simpatice, deşi sunt nişte cartofori cu toţii. Toată lumea îi numeşte Faringdonii cei fluşturatici şi neisprăviţi, ştii? Asta cu excepţia domnişoarei Emily. Ce fată drăguţă. Păcat de incidentul nefericit din trecutul ei.

A, da. Incidentul. Simon îşi aminti bârfa pe care o scosese recent de la gazda lui. Fusese o informaţie extrem de utilă. Deşi nu deţinea încă toate detaliile, cunoştea destule despre trecutul lui Emily ca să se bizuie pe un avantaj tactic important în campania pe care era pe punctul să o lanseze.

Nu reuşea să-şi ia privirea de la Emily Faringdon. Văzu cu uimire o mână de pistrui răspândiţi pe nasul delicat. Iar ochii din spatele lentilelor sclipitoare erau foarte verzi. Incredibil de verzi.

Lordul Gillingham tuşi discret.

N-ar fi trebuit să spun nimic, murmură el. S-a întâmplat pe când avea doar nouăsprezece ani, săraca de ea. Este totul în trecut. Nimeni nu mai vorbeşte despre asta, evident. Am încredere că n-o vei face nici dumneata.

Bineînţeles că nu, murmură Simon.

Interlocutorul său se îndreptă puţin în şa şi-i zâmbi binevoitor lui Emily.

Bună ziua, domnişoară Emily.

Bună ziua, milord. Ce zi încântătoare, nu-i aşa? Emily îşi opri iapa şi-i zâmbi cu căldură lui Gillingham. Ne însoţiţi în după-amiaza asta? Începu să descalece fără ajutor.

Permiteţi-mi, domnişoară Faringdon. Simon cobora deja din şa, aruncându-i frâiele tovarăşului său. O privi rapid pe Emily în timp ce înainta spre ea. Încă nu-i venea să creadă că-şi găsise în sfârşit prada. Toţi Faringdonii pe care îi văzuse până atunci fuseseră înalţi, blonzi şi incredibil de arătoşi.

Uitându-se acum la ea, Simon nu putea decât să presupună că, în urmă cu douăzeci şi patru de ani, vreo zână mai răutăcioasă strecurase un copil pe ascuns în leagănul din casa familiei Faringdon. Ba Emily aducea chiar puţin a spiriduş. În orice caz, nu amintea nici pe departe de o zeiţă impunătoare. Era mult prea scundă, foarte slabă şi nu avea deloc sâni. Într-adevăr, totul la ea părea firav, de la năsucul în vânt la curba blândă a şoldului, aproape imperceptibilă sub materialul greu al costumului demodat de călărie.

Lumina soarelui licări din nou pe lentilele ochelarilor când Emily se întoarse către Simon. Acesta se trezi pironit de privirea ei verde în care strălucea un amestec revigorant de inteligenţă vioaie şi inocenţă binevoitoare.

Simon hotărî că domnişoara Emily Faringdon avea să se dovedească a fi oricum, numai plictisitoare nu. Puţin cam în urmă cu moda, evident, însă defel plictisitoare. E exact ca scrisorile ei, la urma urmei, se gândi el. Doamna era originală.

Se întinse spre ea, cuprinzându-i talia fină. O simţi uşoară şi suplă sub degetele lui. Puternică pentru înălţimea ei. Şi plină de vitalitate feminină.

La naiba! Se încingea doar atingând-o. Simon se încruntă şi îşi redobândi imediat stăpânirea de sine.

Gillingham începu să le facă cunoştinţă în grabă, dar Emily nu asculta cu atenţie.

Mulţumesc, domnule, spuse ea cu respiraţia puţin întretăiată. Se concentra asupra săculeţului de mână pe care îl legase de şa. A spus Blade? Doamne sfinte, nu ni se întâmplă prea des să fim vizitate de un conte joi după-amiaza.

Numele meu de botez e Simon. Simon Augustus Traherne, rosti Simon apăsat. Cred că mă cunoaşteţi mai degrabă ca S.A. Traherne, domnişoară Faringdon.

Emily Faringdon rămase cu gura căscată, şi ochii ei verzi se măriră de groază în spatele lentilelor.

S.A. Traherne? Nu, nu se poate să fiţi domnul Traherne. Se smuci în spate, ieşind din prinsoarea lui, de parcă ar fi ars-o.

Aveţi grijă, domnişoară Faringdon, strigă Simon văzând cum iapa îşi înălţa capul brusc, alarmată.

Avertismentul lui veni însă prea târziu. Cizma lui Emily lovi accidental pântecele rotund al iepei, care, simţindu-se ofensată de un asemenea tratament, se dădu într-o parte, agitată. Săculeţul de mână se lovi de coastele animalului.

Ochelarii lui Emily îi căzură pe vârful nasului. Încercă să-i împingă la loc, chinuindu-se să-şi controleze în acelaşi timp patrupedul. Dar era deja pe jumătate descălecată şi, când iapa sforăi şi se trase iarăşi în lateral, înclinându-se, tânăra femeie începu inevitabil să alunece în jos.

Dumnezeule, ţipă domnişoara Bracegirdle, cade de pe cal.

Aşa este, confirmă lordul Gillingham, evident îngrijorat.

Una dintre domnişoarele Inglebright se repezi să apuce căpăstrul, însă aceasta fu ultima picătură pentru iapă.

Animalul se ridică pe picioarele din spate, lovind aerul cu copitele din faţă.

La naiba, murmură Emily, pierzându-şi complet echilibrul şi căzând direct în braţele lui Simon, care o aşteptau larg deschise.

Emily îşi dori ca podeaua de la Rose Cottage să se caşte sub scaunul ei şi să o înghită cu totul. Era îngrozită. Era umilită. Ar fi dat orice să leşine pe loc. Din nefericire, nu era chiar atât de delicată şi sensibilă.

Furia îi întuneca minţile. Era absolut intolerabil ca marea dragoste a vieţii ei să apară pe furiş şi să o prindă complet nepregătită pentru o astfel de ocazie monumentală.

Sorbi din ceai ca să-şi calmeze nervii, ascultând sporovăială haotică a membrelor societăţii literare despre articolele dintr-un număr recent al Edinburgh Review. Se simţea o lipsă totală de entuziasm cu privire la acest proiect.

Ceaşca zăngăni când Emily o puse pe farfurie. Sunetul o făcu să-şi dea seama cât de încordată era. În ritmul ăsta, era doar o chestiune de timp până să verse ceaiul pe covor.

Presupun că n-ar trebui să mă surprindă recenzia la ultima scriere a lui Southey. Vocea calmă, profundă a lui Simon tranşă o conversaţie agitată despre lucrarea destul de anostă a lui John MacDonald, O monografie geografică a Imperiului Persan. Ca de obicei, redactorii au fost complet pe lângă subiect în comentariile lor. Pur şi simplu nu ştiu cum să-l abordeze pe Southey. Bineînţeles, se pare că nu ştiu cum să-i abordeze nici pe Wordsworth sau Coleridge, nu-i aşa? Ai crede că au ceva de împărţit cu Poeţii lacului. Discuţia slăbuţă, care oricum începuse destul de greu, în scurt timp se opri de tot. Din nou. Simon sorbi din ceai şi îşi privi interlocutoarele, dându-le prilejul să răspundă. Când nu vorbi nimeni, încercă să reia conversaţia. Bineînţeles, la ce te poţi aştepta de la adunătura aia de scoţieni care se autointitulează critici literari? Cum a spus şi Byron acum câţiva ani, criticii din Edinburgh sunt meschini şi răutăcioşi. Tind să fiu de acord. Ce părere are micul dumneavoastră grup despre asta?

Vă referiţi la poemul satiric al lui Byron, Barzi englezi şi critici scoţieni, domnul meu? reuşi să întrebe politicos domnişoara Hornsby.

Corect. Nerăbdarea transpărea clar din vocea lui Simon.

Domnişoara Hornsby se albi de parcă ar fi fost înţepată de o viespe. Vreo două doamne îşi dreseră glasurile şi se priviră agitate.

Mai doriţi ceai, milord? se interesă Lavinia Inglebright, apucând ceainicul.

Mulţumesc, rosti Simon sec.

Emily se crispă sesizând iritarea şi frustrarea contelui, pe măsură ce conversaţia se transforma iarăşi într-o flecăreală lipsită de substanţă, dar nu-şi putu reprima un zâmbet fugar. Efectul glacial pe care îl avea Simon asupra Societăţii literare de joi după-amiaza o amuza.

Era ca şi cum ai fi avut de-a face cu un dragon. Ştiai că trebuie să fii foarte politicos, dar nu prea aveai habar cum să te porţi cu creatura.

Aşezat la locul de onoare, în apropierea şemineului, S.A. Traherne părea să ocupe tot spaţiul disponibil din încăperea aceea micuţă, înzorzonată, feminină. De fapt, o copleşea cu masculinitatea lui puternică, emanând o primejdie subtilă.

În timp ce-l observa pe ascuns, tânăra femeie se simţi cuprinsă de un fior ciudat. Contele era bine făcut, musculos, zvelt şi lat în umeri. Coapsele puternice îi erau clar evidenţiate de pantalonii strâmţi. Emily sesiză că Lavinia Inglebright privea neliniştită scaunul delicat pe care stătea el. Săraca Lavinia se temea probabil că piesa fragilă de mobilier avea să se rupă în bucăţi. Se întrezărea un dezastru social.

Ce-i drept, contele căzut printre rămăşiţele scaunului Laviniei Inglebright ar fi o privelişte interesantă, îşi spuse în sinea ei. În clipa următoare hotărî că o lua razna. De ce nu se încheia odată după-amiaza asta interminabilă?

Îşi înăbuşi un geamăt şi miji ochii, încercând să găsească masa cea mai apropiată, unde să-şi aşeze cu grijă ceaşca şi farfuria zornăitoare. Fără ochelari, totul era doar o ceaţă colorată. Bineînţeles, îi ştersese şi-i pusese în săculeţul ei imediat ce contele o lăsase jos din braţe. Dar răul fusese deja făcut. Fusese văzută cu ei.

După atâtea luni de speranţe tainice, când îşi cunoscuse în sfârşit marea dragoste a vieţii avusese ochelarii pe nas. Era pur şi simplu de nesuportat.

Iar dezastrul nici măcar nu se încheia acolo. Blade o văzuse şi călărind bărbăteşte. În plus, o surprinsese purtând o bonetă demodată şi cel mai vechi costum de călărie al ei. Evident, nu-şi acoperise pistruii cu pudră înainte să plece de la St. Clair Hall. Nu se deranja niciodată să se pudreze când era la ţară. Toţi cei din Little Dippington ştiau deja cum arăta.

Doamne, ce eşec.

Pe de altă parte, Simon Augustus Traherne, conte de Blade, era chiar perfect, aşa cum ştiuse că avea să fie. Ce-i drept, răceala din privirea lui stranie o luase pe nepregătite, însă era de aşteptat ca ochii unui dragon să aibă o lucire de gheaţă, se gândi ea.

Şi nici nu putea să-l acuze pentru duritatea neaşteptată a trăsăturilor sale. Doar nu era vina lui Blade că nu exista nici urmă de blândeţe sau moliciune în nasul acela îndrăzneţ, pomeţii înalţi şi maxilarul parcă tăiat în piatră. Era chipul unui om cu un mare caracter, se gândi Emily. Un chip pe care se citea o voinţă enormă. Pur şi simplu un model de perfecţiune masculină.

Ce păcat că era conte! Prăpastia dintre ei era mult mai amplă acum decât atunci când el fusese pur şi simplu S.A. Traherne.

Ceaşca şi farfuria din mâna ei zornăiră riscant când se aplecă înainte.

Permiteţi-mi să iau eu ceaşca, domnişoară Faringdon. Degetele lui puternice şi calde se atinseră de ale ei când îi luă abil obiectele de porţelan din mână.

Mulţumesc. Emily îşi muşcă buza şi se lăsă pe spate. Groaza ei depăşise orice limite. Evident, probabil că fusese pe punctul de a-şi pune ceaşca şi farfuria în poala cuiva, poate chiar a lui. La naiba. Înălţă o rugăciune disperată să scape din acest coşmar.

Sugerez să vă puneţi ochelarii, domnişoară Faringdon, murmură Simon în şoaptă, în timp ce doamnele începură să dezbată fără prea mult chef despre corectitudinea recenziilor din Edinburgh Review. Nu are sens să bâjbâiţi pe jumătate oarbă. Suntem prieteni vechi. În ceea ce mă priveşte, nu trebuie să vă preocupe moda.

Bănuiesc că aveţi dreptate, milord, oftă Emily. În orice caz, m-aţi văzut deja cu ei, nu-i aşa? Cotrobăi prin săculeţul ei după ochelari şi şi-i puse pe nas. În fine, văzu mai limpede chipul sculptat al lui Simon şi ochii lui stranii. Îşi dădu seama că acesta o observa foarte atent şi se gândi că-i putea citi gândurile. Nu prea corespund aşteptărilor dumneavoastră, nu-i aşa, milord?

Buzele contelui se ridicară într-un zâmbet.

Sunteţi şi mai interesantă în persoană decât în scrisorile dumneavoastră, domnişoară Faringdon. Vă asigur, nu sunt absolut deloc dezamăgit. Sper doar să puteţi spune acelaşi lucru despre mine.

Emily căscă gura, uluită. O închise rapid la loc.

Dezamăgită? se bâlbâi ea. O, nu, nicidecum, domnule Traherne, adică milord. Roşi, amintindu-şi că avea douăzeci şi patru de ani şi nu era o şcolăriţă prostuţă. În plus, coresponda cu bărbatul acesta de luni de zile.

Bine. Să continuăm atunci. Simon părea satisfăcut. Sorbi iarăşi din ceai strâmbându-se uşor, de parcă savoarea nu-i era întru totul pe plac.

Hotărâtă să se comporte ca un adult, Emily se forţă să participe la conversaţia greoaie din jurul ei. Întrucât doamnele izbutiseră în sfârşit să încropească o discuţie despre influenţa Poeţilor lacului, făcu tot posibilul să-şi aducă o contribuţie cât de cât inteligentă. Contele sorbi în tăcere din ceai pentru o vreme.

Tocmai ce se simţea mai în largul ei când, din senin, Simon lăsă din mână ceaşca şi interveni. În salonaşul cochet, cuvintele sale avură efectul unei bombe.

Că tot veni vorba de Byron şi cei de felul lui, rosti contele calm, a avut cineva ocazia să citească ultima lucrare a lordului Ashbrook, Eroul din Marliana? Personal, mi s-a părut o imitaţie destul de slăbuţă a lui Byron. Iar asta e o afirmaţie blândă. Tipul pur şi simplu nu e la fel de interesant ca Byron, nu-i aşa? Îi lipseşte un simţ puternic al ironiei. Dar fără îndoială că Asbbrook e destul de îndrăgit în unele cercuri, în prezent. Sunt curios să aflu care e părerea dumneavoastră. Comentariul aparent inofensiv îngheţă atmosfera din încăpere. Domnişoarele Inglebright îşi ţinură respiraţia la unison. Gura domnişoarei Bracegirdle tremura din cauza şocului. Domnişoara Hornsby şi domnişoara Ostly se uitară una la cealaltă. Emily îşi coborî ochii spre mâinile pe care le ţinea împreunate foarte strâns în poală. Chiar şi Simon, cu toată sofisticarea şi tot calmul lui, părea oarecum speriat de tăcerea de plumb care se lăsase în salon. Era o tăcere de-a dreptul ostilă şi acuzatoare, diferită de cele de dinainte. Contele privi în jurul lui uşor îngrijorat. Să înţeleg că n-aţi avut prilejul să citiţi poemul epic al lui Ashbrook?

Nu, milord. N-am avut. Emily îşi coborî pleoapele, conştientă de văpaia care-i mistuia obrajii. Se întinse din nou după ceaşca de ceai, încercând cu disperare să găsească o ocupaţie degetelor tremurânde.

Nu aţi pierdut mare lucru, vă asigur, spuse Simon fără tragere de inimă. Ochii lui aurii trădau o curiozitate periculoasă; aducea cu un dragon care descoperise o posibilă pradă.

Doamnele din Societatea literară de joi după-amiaza se treziră brusc la viaţă. Ca şi când menţionarea numelui lui Ashbrook le pusese în mişcare, preluară controlul asupra conversaţiei. Vocile lor se ridicară puternic, umplând salonul cu o dezbatere lungă şi prozaică despre o lucrare recentă numită Patronage, de Maria Edgeworth. Chiar şi criticii din Edinburgh, care în mod normal o linguşeau pe domnişoara Edgeworth, găsiseră cu greu câteva lucruri bune de spus despre acest roman. Membrele cenaclului îl sfârtecară pur şi simplu în bucăţi.

Cu un zâmbet rece, de necitit, Simon se lăsă pe spate în scaun şi permise ca discuţia să se dezlănţuie în jurul lui.

Iertați-mă, îi murmură el lui Emily. Se pare c-am făcut o alegere nefericită.

Emily, care tocmai sorbea din ceai, se înecă.

Chiar deloc, milord, reuşi ea să îngaime cu răsuflarea întretăiată şi ochii umeziţi. Doar că nu cunoaştem foarte bine scrierile lordului Ashbrook.

Înţeleg. Simon se întinse şi o bătu între umeri.

Emily se clătină sub forţa loviturii, după care îşi recăpăta echilibrul şi respiraţia.

Mulţumesc, milord, şopti ea.

Cu plăcere. Afişând un surâs sardonic, Blade se ridică în picioare. În salon se lăsă din nou tăcerea, de data asta plină de speranţă. Bărbatul ridică o sprânceană. Cu îngăduinţa dumneavoastră, doamnelor, trebuie să plec. I-am promis lui Lady Gillingham că mă întorc devreme. Sper că voi avea plăcerea imensă de a vă revedea. Vă asigur că a fost o după-amiază foarte instructivă.

Urmară câteva minute de curtoazie haotică, timp în care Simon fu condus degrabă spre uşa căsuţei. Făcu o plecăciune politicoasă şi se îndreptă spre poartă, unde îl aştepta legat armăsarul. Încălecă, îşi înclină pălăria şi o porni la galop.

Un val de uşurare se lăsă din nou peste Rose Cottage. Celelalte cinci femei se întoarseră ca una spre Emily.

Credeam că nu mai pleacă, murmură Priscilla Inglebright, trântindu-se în scaun. Lavinia, ce-ar fi să ne torni încă o ceaşcă de ceai, te rog?

Sigur. Sora ei luă ceainicul, în timp ce doamnele se reaşezară pe locurile lor. Ce şoc am avut când lordul Gillingham a trimis vorbă că Blade voia să ne viziteze azi. Nu puteam să refuz. Gillingham mi-a spus că musafirul său e un personaj foarte important la Londra.

Presupun că e un om de vază, comentă sora ei, dar nu se potriveşte deloc în grupul nostru.

Deloc. Domnişoara Hornsby oftă. Era ca şi cum trebuia să întreţinem o fiară enormă care a nimerit cumva la noi în salon.

Un dragon, sugeră blând Emily.

Un dragon e o descriere foarte potrivită, încuviinţă domnişoara Ostly. Are un aer primejdios, nu-i aşa? Ochii ăia ciudaţi te îndeamnă să fii foarte precaut. Te trec fiori de gheaţă când îi vezi.

Ar trebui să fim foarte flatate că ne-a vizitat un conte, dar, sinceră să fiu, mă simt incredibil de uşurată c-a plecat. Bărbaţii de felul lui nu au ce căuta la un cenaclu de ţară ca al nostru, afirmă Priscilla Inglebright. E absolut extenuant să înfrunţi o asemenea personalitate.

Mi se pare că familia lui a locuit prin apropiere la un moment dat. Lavinia se încruntă, căzută pe gânduri.

Emily tresări.

Eşti sigură?

O, da. Au trecut mai bine de douăzeci de ani de-atunci. Eu şi Priscilla ne mutaserăm de curând aici. Familia contelui deţinea destul de multe pământuri prin jur, dacă-mi amintesc bine. Lavinia se opri brusc, cu o expresie ciudată în privire. Dar, cum am spus, asta a fost cu peste douăzeci de ani în urmă şi nu ţin minte toate detaliile.

E culmea că a trebuit să-şi facă apariţia tocmai azi, remarcă domnişoara Hornsby. Aşteptam şi noi veşti de la Emily şi-a trebuit să petrecem o oră discutând ultimele cronici literare. Extrem de frustrant. Dar măcar putem trece la treabă acum. Se întoarse cu o privire întrebătoare spre tânăra femeie. Ei bine, draga mea? Cum a mers?

Emily îşi împinse mai ferm ochelarii pe nas şi îşi apucă săculeţul de mână. Îşi simţea mintea mult mai clară acum că S.A. Traherne plecase.

Stimate membre ale Societăţii literare de joi după-amiaza, sunt încântată să vă aduc veşti bune. Scotoci prin săculeţ în timp ce vorbea, scoţând nişte hârtii. Acţiunile la canalul navigabil pe care le-am cumpărat au fost vândute cu un profit respectabil. Am primit raportul domnului Davenport cu poşta de azi-dimineaţă. A dus deja cambiile la bancă şi a depus sumele în conturile voastre.

Măi să fie, exclamă domnişoara Bracegirdle cu o strălucire veselă în ochi. S-ar putea să-mi permit totuşi căsuţa de la capătul străzii. Ce uşurare să ştiu că voi avea un acoperiş deasupra capului după ce-mi pleacă la şcoală ultima odraslă!

Ce palpitant, declară domnişoara Hornsby. Gândeşte-te, Martha, se întoarse ea spre domnişoara Ostly, aşa ne putem asigura o pensie decentă.

Foarte bine, răspunse Martha Ostly, din moment ce-a devenit destul de clar că niciunul dintre angajatorii noştri nu se va chinui să ne ofere aşa ceva. Ce uşurare să te gândeşti că n-o să-ţi petreci bătrâneţile în sărăcie!

În ritmul ăsta, eu şi Lavinia vom avea curând suficienţi bani ca să ne deschidem propriul pension pentru domnişoare, spuse Priscilla Inglebright fericită. Ni s-a părut un vis imposibil, şi acum e pe cale să se împlinească.

Mulţumită lui Emily, adăugă Lavinia Inglebright zâmbindu-i călduros celei mai tinere membre din grup.

Mă cutremur când îmi imaginez ce s-ar fi ales de noi dacă nu ne-ai fi sugerat planul incredibil de a pune banii în comun şi de a investi în acţiuni şi fonduri, Emily. Domnişoara Hornsby dădu din cap. Eu, una, mă îngrozeam la gândul că va trebui să am grijă de vreo rudă vârstnică. Am nişte neamuri înfiorătoare, te umilesc pentru cel mai mic gest caritabil.

Suntem salvate şi îi datorăm totul lui Emily, conchise domnişoara Bracegirdle. Dacă te putem răsplăti cumva, să ne spui numaidecât.

M-aţi răsplătit peste măsură fiind prietenele mele, le asigură Emily. Nu voi uita niciodată ce-aţi făcut pentru mine acum cinci ani, când mă umplusem de ruşine.

Prostii, draga mea, spuse domnişoara Bracegirdle. Pur şi simplu am insistat să iei parte la reuniunile noastre de joi după-amiaza, ca de obicei.

Şi le-aţi arătat astfel foarte clar tuturor că oamenii cumsecade din Little Dippington nu o vor ostraciza pe fiica familiei Faringdon doar din cauza Incidentului nefericit, se gândi Emily, cuprinsă de un val de afecţiune. Avea să le fie mereu recunoscătoare acelor doamne.

Cu o licărire poznaşă în ochi, Lavinia Inglebright se ridică şi propuse:

Ştiţi ce? Cred c-ar trebui să sărbătorim. Să aduc sticla aia de Bordeaux pe care am păstrat-o pentru ocazii speciale, Priscilla?

Ce idee încântătoare! exclamă sora ei.



Simon se văzu obligat să-şi plimbe armăsarul aiurea printre copaci aproape o jumătate de oră înainte ca prada lui să binevoiască să apară.

Contele fumega în sinea lui. Lucrurile nu începuseră chiar aşa de bine precum anticipase el când aranjase să participe la reuniunea de joi după-amiaza. Obligat să însceneze o retragere strategică, se hotărâse să o aştepte în pădurice pe Emily, care urma să se întoarcă la St. Clair Hall.

Se aşteptase ca întrunirea societăţii literare să se încheie la scurt timp după plecarea lui, dar era evident că bunele doamne găsiseră în sfârşit un subiect de discuţie. Frigul îi intrase în oase, deşi era o după-amiază neobişnuit de caldă. La urma urmei, era sfârşitul lui februarie.

Lap Seng necheză încet şi îşi ciuli urechile fine. Simon îl struni şi ascultă. Auzi la distanţă sunetul unui cal venind la trap.

Era şi vremea, mârâi el încălecând la loc. Apoi se încruntă când auzi vocea lui Emily intonând vioi, dar fals, un cântecel.

La ce-s buni bărbaţii, vă întreb, doamnelor/Dac-am avea un dram de minte, i-am azvârli în ghearele dracilor./Toate au cică un rost pe lume, până şi lipitorile/Dar rostul bărbaţilor nu-l putem dibui/Decât dacă le umblăm în izmene, căutându-le comorile.

În pofida proastei lui dispoziţii, Simon se trezi rânjind. Se pare că membrele societăţii se delectaseră cu ceva mai tare decât ceaiul după plecarea lui.

Apucă mai strâns frâiele şi îl scoase pe Lap Seng dintre copaci, în mijlocul drumului. O clipă mai târziu, iapa pestriţă a lui Emily apăru tropăind de după curbă.

La început, tânăra femeie nu-l văzu. Era mult prea concentrată asupra cântecului obscen. Ochelarii îi străluceau în lumina soarelui şi cârlionţii roşii îi săltau pe ritmul melodiei. Pe Simon îl cuprinse brusc dorinţa de a vedea cum i-ar fi arătat părul de culoarea focului dacă l-ar fi lăsat să-i cadă liber pe umeri.

Fir-ar să fie, bombăni el pe sub mustaţă. Ultimul lucru pe care şi-l dorea era să fie atras fizic de femeia asta. Trebuia să-şi păstreze mintea limpede şi să-şi urmeze scopul. Răzbunarea cu sânge-rece presupunea gândire cu sânge-rece. Bună ziua, domnişoară Faringdon.

Emily îşi opri calul, uluită.

Milord, ce căutaţi aici, pentru numele lui Dumnezeu? Era roşie la faţă şi în ochii ei de spiriduş se citea panica. V-aţi pierdut? Familia Gillingham locuieşte chiar peste deluşorul acela. Trebuie doar să faceţi stânga la pârâu şi să urcaţi colina de-a curmezişul.

Mulţumesc, spuse Simon. Dar vă asigur că nu m-am pierdut. Vă aşteptam. Începusem să mă tem că aţi apucat alt drum spre casă.

Ea îl privi inexpresiv.

Dar aţi spus că familia Gillingham vă aştepta să ajungeţi devreme.

Mărturisesc c-a fost o scuză ca să pot pleca. Am avut impresia clară că prezenţa mea le inhiba pe bunele doamne de la societatea literară.

Mă tem c-aveţi dreptate, milord. Nu suntem deloc obişnuite să primim în rândurile noastre un dragon  îngrozită, încercă imediat să o dreagă  adică un conte.

Un dragon, hm? Aşa mă consideraţi dumneavoastră, domnişoară Faringdon?

O, nu, domnul meu, îl asigură ea rapid. Ei bine, poate că există o anumită asemănare la nivelul ochilor.

Simon zâmbi larg.

Dar dinţii?

O asemănare extrem de mică. Dar vă asigur că absolut nesemnificativă, milord. Corespundeţi pe deplin imaginii pe care mi-am făcut-o din scrisorile dumneavoastră.

Simon expiră încet, străduindu-se din răsputeri să nu-şi piardă răbdarea.

V-ar plăcea să mă însoţiţi într-o plimbare? Avem multe de discutat.

Avem?

Bineînţeles. Suntem prieteni vechi, nu-i aşa?

Suntem?

Corectaţi-mă dacă greşesc, domnişoară Faringdon, dar aveam impresia că am corespondat câteva luni de zile.

Ea începu să se agite.

O, da, milord. Cu siguranţă. Categoric. Buclele ei roşii săltară sub bonetă când dădu din cap a încuviinţare. Simt că vă cunosc de ani de zile.

Sentimentul e reciproc.

Doar că nu mă aşteptam să vă cunosc în persoană.

Înţeleg. Ce spuneţi de-o plimbare pe malul pârâiaşului? Simon descălecă şi se îndreptă cu paşi mari şi hotărâţi spre ea, trăgându-l pe Lap Seng.

Ea îl privi cu o dorinţă nedisimulată.

Mi-ar plăcea foarte mult, milord, dar mă tem că nu s-ar prea cuveni.

Prostii. Cine să ne vadă? Şi chiar dacă ne-ar observa cineva împreună, nu ar avea de ce să comenteze. La urma urmei, tocmai ce ni s-a făcut cunoştinţă, potrivit uzanţelor, la întrunirea unui cenaclu respectabil.

Ezitarea ei dispăru imediat. Îi zâmbi radios.

Aveţi dreptate, milord. Nu-mi vine să cred că în sfârşit ne-am întâlnit. E încununarea tuturor speranţelor mele.

Începu să coboare de pe iapă şi Simon se întinse să o ajute. De data asta, spre dezamăgirea lui, nu-şi mai pierdu echilibrul şi nu i se prăbuşi în braţe. O parte din el îşi dorea să simtă din nou trupul acela moale, uşor și feminin.

Îmi pare rău că v-am luat prin surprindere în după-amiaza asta, spuse el, mânând caii înspre pădurice. Sperasem să vă surprind. Ştiu ce mult vă plac surprizele.

Foarte atent din partea dumneavoastră. Chiar îmi plac surprizele. Emily se opri, după care specifică: de cele mai multe ori.

Dar nu întotdeauna, zâmbi el.

Aş fi vrut din tot sufletul să fiu pregătită pentru întâlnirea noastră. Nici nu vă imaginaţi cum am întors pe toate părţile scrisoarea primită azi-dimineaţă. Am presupus că voi avea la dispoziţie săptămâni întregi ca să pun la punct toate detaliile. Nu c-ar fi contat prea mult, bănuiesc.

Contele o privi şi îşi dădu seama că-i ajungea doar până la umăr. Era mică, însă mişcările ei aveau o eleganţă încântătoare.

Permiteţi-mi să vă spun că arătaţi excelent, domnişoară Faringdon. Într-adevăr, m-aţi fermecat din clipa în care v-am văzut.

Chiar aşa? Îşi încreţi nasul, vădit uluită de afirmaţia lui.

Absolut.

Vă mulţumesc, milord. Vă asigur că şi eu am fost la fel de fermecată. De dumneavoastră, vreau să spun.

Va fi aproape prea uşor, se gândi Simon.

Dar nu voiam să vă supăr pe dumneavoastră sau pe doamnele de la societatea literară, declară el cu glas tare. Iertaţi-mă, vă rog.

Vedeţi dumneavoastră, astăzi nu plănuiserăm să discutăm despre poezie sau ultimele recenzii, îi explică Emily, păşind uşor în dreptul lui.

Despre ce aveaţi de gând să discutaţi?

Investiţii, spuse ea fluturând nonşalant din mână.

Investiţii?

Da, îmi dau seama că trebuie să vi se pară incredibil de plictisitor. Îl privi neliniştită. Vă asigur că astăzi a fost o zi mai deosebită. Aveam să le dau prietenelor mele nişte veşti excelente despre unele plasamente pe care le-am făcut în numele lor. Ştiţi, le îngrijorează situaţia pensiilor lor. Şi pe bună dreptate.

Vă ocupaţi de pensiile lor?

Mă pricep cât de cât la chestiunile financiare, aşa că fac tot ce pot. Doamnele pe care le-aţi cunoscut astăzi s-au purtat foarte frumos cu mine. Măcar atât pot face ca să le răsplătesc. Îi zâmbi liniştitor. Dar vă promit că în mod normal ne petrecem timpul dezbătând ultimele romane şi volume de poezii. Chiar săptămâna trecută am analizat cu mare atenţie cartea domnişoarei Austen, Mândrie şi prejudecată. Voiam să vă scriu despre asta.

Cum vi s-a părut romanul?

E foarte agreabil în felul lui. Adică domnişoara Austen e cu siguranţă o scriitoare foarte bună. Are un dar neîntrecut de a scoate în evidenţă anumite tipuri de personaje, dar…

Dar? Era curios fără să vrea.

Subiectele ei sunt atât de obişnuite, nu credeţi? Se referă la tipuri umane şi evenimente atât de comune!

Domnişoara Austen nu e Byron, sunt de acord.

Aşa e, aprobă Emily cu entuziasm. Cărţile ei sunt destul de antrenante, însă le lipseşte exotismul ce răzbate din scrierile lordului Byron, ca să nu mai pomenim de spiritul de aventură şi de pasiunea exacerbată. La cenaclul nostru tocmai am terminat de citit Ghiaurul.

Şi v-a plăcut, să înţeleg?

O, da. O atmosferă splendidă, aventuri remarcabile, pasiuni incitante  mi-a plăcut la fel de mult ca Childe Harold. Abia aştept următorul poem al lui Byron.

Dumneavoastră şi majoritatea londonezilor.

Spuneţi-mi, milord, aţi auzit cumva cum se pronunţă mai exact G-ul din Ghiaurul{1}? E dur sau moale? Joia trecută am discutat destul de mult pe tema asta şi niciuna dintre noi nu era sigură, deşi domnişoara Bracegirdle, care stăpâneşte excelent istoria antică, consideră c-ar trebui să fie moale.

E o chestiune încă nesoluţionată, din câte ştiu eu, răspunse ambiguu Simon. Încă nu avusese ocazia să citească poemul şi nici nu intenţiona să o facă. Citise literatură romantică şi poezie doar cât să-şi pună la punct capcana. Acum că laţul era pe cale să se strângă în jurul prăzii, nu-l mai interesau câtuşi de puţin poemele tratând despre pasiune şi aventură. Avea lucruri mult mai bune de făcut.

Nu c-ar conta realmente, spuse Emily. Treaba cu G-ul, vreau să spun.

Pentru Byron ar trebui să conteze, zise el ridicând din umeri. Ajunseseră la pârâu şi erau acum în siguranţă, feriţi de orice priviri curioase. Se întoarse o luă spre dreapta, în amonte.

Emily îşi ridică fustele costumului de călărie ponosit cu un gest graţios care conferi ţinutei mai multă eleganţă decât avea de fapt. Se uită curioasă la peisajul din jur.

Mă scuzaţi, milord, dar se pare că ştiţi încotro mergeţi. Vă amintiţi cărarea asta din vremea copilăriei?

Simon îi aruncă o privire piezişă. Bineînţeles, era clar că avea să afle despre asta destul de curând.

De unde ştiţi că familia mea a avut o casă aici?

Lavinia Inglebright a pomenit despre asta.

A trecut foarte mult timp de atunci, spuse Simon precaut.

Totuşi, ce coincidenţă uluitoare, nu-i aşa? Imaginaţi-vă doar, milord, aţi început să corespondaţi cu mine deoarece aţi descoperit întâmplător că vă împărtăşeam interesul pentru literatura romantică. După aceea se vădeşte că aţi locuit lângă Little Dippington când eraţi mic. Iar acum facem cunoştinţă. Incredibil!

Viaţa e plină de coincidenţe bizare.

Prefer să cred că e vorba de soartă. Ştiţi ce? Văd cu ochii minţii un băieţel alergând pe lângă pârâu, poate cu un câine. Aveaţi un câine, milord?

Cred că da.

Mă gândeam eu. Eu însămi vin des pe aici. Vă amintiţi poemul meu intitulat Versuri într-o zi de vară pe malul unui iaz?

Destul de bine.

L-am scris pe când contemplam iazul micuţ din faţa noastră, îl informă ea cu mândrie. Poate vă amintiţi un vers sau două din el?

Simon aruncă o singură privire la expresia plină de speranţă din ochii ei verzi şi se trezi scotocind cu disperare prin minte după un pasaj din poemul suav, dar uşor de uitat pe care i-l trimisese mândră într-una dintre ultimele ei scrisori. Fu extrem de uşurat când memoria lui excelentă îi veni în ajutor. Făcu o încercare cu primele două versuri.

Priveşte iazul presărat cu stropi de soare încins.

Stau lângă el visând comorile-i de nedescris.

V-aţi amintit! Emily părea la fel de încântată de parcă i-ar fi oferit o lădiţă de giuvaieruri. În clipa următoare i se destăinui roşind: Îmi dau seama c-ar trebui să rescriu anumite părţi. Nu-mi place foarte mult felul în care nedescris rimează cu încins. Aprins sau stins s-ar potrivi mai bine, nu credeţi?

Păi, începu Simon precaut, e greu de spus.

Nu c-ar conta prea mult în momentul de faţă, îi spuse ea vioi. Lucrez la un proiect important şi va dura o vreme până să mă întorc la Versuri într-o zi de vară pe malul unui iaz.

Un proiect important? Cumva, discuţia începuse să-i scape printre degete, constată el.

Da, l-am numit Doamna misterioasă. Va fi un poem epic de mare amploare, cu aventuri şi pasiuni întunecate, în stilul lui Byron. Îşi ridică timidă privirea spre el. Sunteţi singurul, în afară de membrele societăţii literare, căruia i-am spus până acum, milord.

Sunt onorat, rosti el cu o mică plecăciune. Aventură şi pasiuni întunecate, hm?

O, da. E vorba de o tânără cu părul de culoarea apusului de soare care pleacă în căutarea iubitului ei dispărut. Vedeţi dumneavoastră, cei doi urmau să se căsătorească, însă familia ei nu era de acord şi le-a interzis să se mai vadă. El a fost obligat să plece. Dar mai întâi i-a dat un inel fetei şi-a asigurat-o că se va întoarce s-o ia cu el, în pofida opreliştilor.

Dar planul n-a mers bine?

Exact. El nu-şi mai face apariţia, iar eroina ştie că a dat de necaz şi că are nevoie cu disperare de ea.

De unde ştie? întrebă Simon.

Ea şi eroul sunt atât de apropiaţi, atât de uniţi de pasiunea lor pură şi nobilă, încât pot comunica pe un plan superior. Pur şi simplu simte că el are probleme, astfel că îşi părăseşte căminul pornind în căutarea lui.

Un gest destul de riscant. Poate că el s-a folosit pur şi simplu de ostilitatea părinţilor ei ca pretext s-o abandoneze. Poate că se plictisise de ea, iar faptul că familia tinerei l-a alungat i-a oferit prilejul să scape de o legătură stânjenitoare pe care nu şi-o dorea. Lui Simon îi veni să-şi dea palme imediat ce termină de vorbit. Expresia îngrozită de pe chipul fetei era de-ajuns să-i răscolească bruma de conştiinţă care-i mai rămăsese.

O, nu, îngăimă Emily. Nu s-a întâmplat deloc aşa.

Bineînţeles că nu, spuse contele, forţându-se să zâmbească larg. Vă tachinam doar. Trebuie să mă iertaţi. Cum aş putea să cunosc povestea din spatele poemului dumneavoastră? Doar dumneavoastră îl scrieţi.

Exact. Şi vă promit că va avea un final fericit. Vedeţi dumneavoastră, prefer finalurile fericite.

Spuneţi-mi ceva, domnişoară Faringdon. Dacă cineva v-ar da zece mii de lire, ce-aţi face cu ele?

Entuziasmul ei eteric dispăru ca prin farmec. În spatele lentilelor, privirea visătoare a lui Emily deveni dintr-odată şireată. O inteligenţă ascuţită sclipea ca un foc verde în ochii aceia de spiriduş.

Aş investi într-o companie care urmează să construiască un nou canal, despre care am aflat de curând, aş achiziţiona poate câteva titluri bancare şi aş plasa nişte bani în obligaţiuni cu dobândă de patru la sută. Totuşi, aş avea grijă cu ultimele. Războiul ăsta obositor împotriva lui Napoleon se va sfârşi curând şi s-ar putea ca dobânda obligaţiunilor să scadă. Trebuie să fii gata să te mişti rapid când ai de-a face cu banii guvernului.

Excelent, murmură el pe sub mustaţă. Voiam să mă asigur că am nimerit femeia potrivită. Pentru o clipă începusem să mă îndoiesc.

Emily clipi.

Mă scuzaţi?

Nu contează. O glumă personală. Simon îi zâmbi. Sfaturile dumneavoastră financiare sunt foarte logice, domnişoară Faringdon. Strategiile noastre se aseamănă foarte mult.

Oh! Jucaţi la Bursă?

Printre altele. Am diverse interese financiare. Opri caii şi legă frâiele de doi copaci din apropiere, după care o luă pe Emily de braţ şi o duse înspre un bolovan mare de lângă iaz. O privi aşezându-se şi ajustându-şi cu eleganţă fustele grele ale costumului de călărie. Îl distraseră pentru o clipă mişcările mâinilor ei peste faldurile groase. Apoi îşi veni în fire. E timpul să ne întoarcem la scopul nostru iniţial, se gândi. Nici nu vă imaginaţi cât înseamnă asta pentru mine, declară el alăturându-i-se. Locul ăsta mi-a apărut de nenumărate ori în vis, şi de fiecare dată dumneavoastră eraţi lângă mine. După ce v-am citit poemul, am ştiut că apreciaţi acest peisaj la fel de mult ca mine.

Ea se uită în jur, încruntându-se la malurile acoperite de iarbă şi la iazul puţin adânc.

Credeţi că l-am redat bine în poezie, milord? Sunteţi sigur c-aţi recunoscut exact locul acesta din descrierea mea?

Simon îi urmări privirea, amintindu-şi de câte ori venise acolo în tinereţea lui singuratică, refugiindu-se de tatăl lui tiranic şi rece sau de cererile nesfârşite ale mamei lui slabe de înger, mereu suferinde.

Da, domnişoară Faringdon. Cu siguranţă l-aş recunoaşte oricând.

E atât de frumos! Vin destul de des aici ca să fiu singură şi să mă gândesc la poemul meu epic, Doamna misterioasă. Acum, când ştiu că aţi cunoscut odinioară acest colţ de rai, că aţi meditat aici, va însemna cu atât mai mult pentru mine.

Mă flataţi.

Spun doar adevărul. Ciudat, nu-i aşa? Se răsuci spre el cu sprâncenele unite într-o expresie sinceră. Dar m-am simţit foarte aproape de dumneavoastră de când v-am citit prima scrisoare. Nu vi se pare că e mâna uimitoare a sorţii că ne-am descoperit reciproc prin scrisori?

O mână absolut uimitoare. Simon se gândi câte săptămâni petrecuse căutând cea mai bună metodă ca să o abordeze pe domnişoara Emily Faringdon. O scrisoare alcătuită sub pretextul că auzise despre interesul pe care-l manifesta pentru poezie i se păruse cea mai rapidă, mai uşoară modalitate de a pătrunde iarăşi la St. Clair Hall.

Am ştiut din prima scrisoare că sunteţi foarte special, milord.

Eu am fost cel care avea impresia că purta corespondenţă cu o femeie foarte specială. Galant, îi ridică mâna şi i-o sărută.

Am visat atât de mult la o relaţie ca a noastră, mărturisi ea cu un surâs visător.

Contele o măsură din priviri. Era tot mai uşor. Femeia era deja pe jumătate îndrăgostită de el. Din nou, trânti uşa în faţa sentimentului aceluia cicălitor de vină care îl agasa într-un colţ îndepărtat al minţii.

Spuneţi-mi, domnişoară Faringdon, cum anume vedeţi relaţia noastră?

Ea roşi, dar ochii îi sclipeau de entuziasm:

O relaţie foarte pură, milord. O relaţie într-o sferă superioară, dacă mă înţelegeţi.

O sferă superioară?

Da. La cum văd eu lucrurile, legătura dintre noi este evident intelectuală. E un produs nobil al minţii, o relaţie care se desfăşoară pe tărâmul metafizic. O prietenie bazată pe o sensibilitate asemănătoare şi înţelegere reciprocă. Am putea spune că avem o comuniune spirituală, milord. O uniune a reflecţiilor fundamentale. Pasiunile noastre sunt dintre cele mai înalte.

Pe toţi dracii, bombăni Simon.

Milord?

Îl privea cu o asemenea inocenţă, încât îi venea s-o apuce de umeri şi s-o scuture zdravăn. Nu putea fi chiar atât de naivă, în ciuda poeziilor ei. Avea, la urma urmei, douăzeci şi patru de ani, şi mai era şi povestea aceea cu Incidentul nefericit pe care i-o menţionase Gillingham.

Mă tem că mi-aţi supraestimat virtuţile nobile, domnişoară Faringdon, rosti el fără menajamente. Nu am venit în Hampshire ca să am o legătură spirituală cu dumneavoastră.

Strălucirea din ochii ei se stinse instantaneu.

Mă scuzaţi, milord?

Simon scrâşni din dinţi şi îi apucă mâna.

Am venit cu un scop mult mai lumesc, domnişoară Faringdon.

Şi care ar fi acesta?

Am venit să vă cer de soţie.

Tânăra femeie nu reacţionă deloc aşa cum se aşteptase el de la o fată bătrână cu un trecut îndoielnic. Ar fi trebuit să fie încântată că un conte voia să discute cu tatăl ei despre o posibilă căsătorie. În schimb, mormăi indignată:

La naiba!

Simon îşi pierdu răbdarea.

Până aici, anunţă el. Trebuie să renunţaţi la toate balivernele astea romantice despre sferele superioare ale dragostei cu care v-aţi îndopat atâtea luni.

Milord, despre ce vorbiţi?

Păi, despre pasiunile mai întunecate, bineînţeles, domnişoară Faringdon. Se întinse spre ea şi o trase în braţele lui. Sunt curios să văd dacă realmente vă plac astfel de lucruri.

Emily îşi dădu seama cu uluire că era strânsă ca într-o menghină. Trecuseră cinci ani de când fusese ţinută în braţe de un bărbat într-un mod atât de intim. Iar faptul că o ţinea aşa tocmai Simon, dintre toţi oamenii, era aproape de neînţeles. Simon era însoţitorul ei de pe tărâmul metafizic, prietenul ei nobil, distins, sensibil, intelectul ei pereche.

Doar în cele mai întunecoase ore din noapte şi în cele mai secrete vise ale ei îşi permisese să aibă fantezii cu el ca un iubit în carne şi oase.

O, Simon, spuse ea cu respiraţia tăiată, privindu-l cu o uimire şi o dorinţă atât de aprige, încât tremura în braţele lui.

El nu-i răspunse. Ochii lui de aur luceau cu o intensitate care, la orice alt bărbat, ar fi fost alarmantă. Totuşi, în privirea lui se citeau mai degrabă nerăbdarea şi iritarea, nu patima amoroasă. Dar poate că era numai imaginaţia ei.

Fără să rostească vreun cuvânt, îi dădu jos ochelarii şi boneta şi le puse pe stâncă lângă pălăria lui. Apoi îşi coborî încet gura peste a ei şi Emily uită de toate, cu excepţia căldurii poruncitoare a sărutului.

Era exact aşa cum visase că avea să fie sărutul lui în acele ore tăcute din toiul nopţii, când îşi permitea să se lase pradă viselor zadarnice.

De fapt, era mai mult decât visase ea. Nu şi-ar fi putut imagina niciodată contactul pasional dintre cele două guri pentru că nu mai trăise niciodată ceva asemănător. Nu semăna deloc cu săruturile pe care le primise cu cinci ani în urmă. În acel moment mistuitor, senzaţia braţelor lui Simon în jurul ei şi intimitatea copleşitoare a buzelor lui îi zdruncinară iluziile romantice fragile şi îi deschiseră ochii asupra senzualităţii absolute.

Mâna lui Simon, care îi stătuse pe talie, începu să-i alunece înspre sân. Emily simţi vag c-ar fi trebuit să-l oprească imediat, dar i se păru dincolo de puterile ei. Era S.A. Traherne, bărbatul pe care-l aşezase pe un piedestal, bărbatul pe care-l iubise de la distanţă cu o pasiune pură şi nobilă… bărbatul visurilor ei.

În acea clipă avu revelaţia orbitoare că Simon îi împărtăşea dragostea. Rămase subjugată de uimire.

Degetele lui îşi continuară traseul ascendent peste corsetul costumului de călărie până când sânul delicat ajunse să i se odihnească în palmă. Emily îl auzi gemând în timp ce degetul lui mare trasă cu blândeţe conturul curbei fine. Sfârcul i se întări brusc, dureros, sub stofa de lână. Înfiorată, simţi cum palma lui Simon se închise posesiv peste sânul ei.

Vino aici, spiriduşule, îi murmură Simon pe un ton aspru, răguşit, trăgând-o peste coapsele lui şi strângând-o la piept cu un genunchi îndoit şi braţele ca de fier. Forţa lui ar fi trebuit s-o înspăimânte pe Emily, dar nu se întâmplă astfel. Era dragonul ei şi ştia că va avea grijă de ea.

Cu degetele răsfirate, se agăţă de haina lui. Mirosea frumos, se gândi ea. O combinaţie de piele şi cal şi căldură masculină. Sub efectul aromelor îmbătătoare, i se cuibări tandru în braţe.

Desfă-ţi buzele pentru mine, îi ceru Simon încet.

Emily îl ascultă instinctiv. Fără vreun avertisment, limba lui i se strecură îndrăzneaţă în gură. Şocată, îşi ţinu respiraţia şi se trase în spate. Cu obrajii în flăcări, îşi dădu brusc seama de umflătura mare care o apăsa pe coapsă.

Doamne, Emily. Pentru o clipă, lumea păru să se oprească. Abia putea respira, darmite să mai răspundă. Emily, deschide ochii şi priveşte-mă.

Visătoare, contemplă chipul sculptat al lui Simon. Era atât de aproape, încât îl putea vedea fără ochelari. O fascina strălucirea care-i înlocuise răceala din ochi. Privirea lui aurie era acum încinsă, o flacără sălbatică plină de dorinţă masculină ţinută rigid sub control.

Dragonule, şopti ea, atingându-i blând obrazul cu degetele. Dragonul meu cu ochi de aur.

Dragonii au o reputaţie periculoasă pe lângă domniţe.

N-are rost să suflaţi foc şi fum în încercarea de a mă înspăimânta, milord, surâse ea. Ştiu că sunt în siguranţă cu dumneavoastră.

Pe ce se bazează această certitudine?

Vă cunosc foarte bine. Am citit şi recitit toate scrisorile pe care mi le-aţi trimis. Totuşi, trebuie să recunosc, mi-e greu să cred că se întâmplă asta.

Şi mie. O dădu jos din poală şi îşi trecu o mână prin părul brunet. Sfinte Sisoe! Mi-am pierdut minţile.

Ştiu ce vreţi să spuneţi. Sunt sigură că la asta se refereau poeţii când vorbeau despre un exces de emoţii nestăpânite şi adorabile. E foarte incitant, nu-i aşa? Emily se îndreptă de spate, simţindu-se puţin ameţită, dar altminteri pe culmile fericirii.

Eu aş găsi un cuvânt mai potrivit decât incitant.

Cum ar fi?

Prostesc.

Emily se încruntă la tonul lui sardonic.

S-a întâmplat ceva, milord? Bâjbâi după ochelari, deoarece Simon se depărtase prea mult şi nu-i putea vedea clar expresia din privire.

Poftim, spuse el întinzându-i ochelarii. Când şi-i puse pe nas, Emily constată că bărbatul se încrunta ameninţător.

S-a întâmplat ceva. Ce anume, milord?

El îi aruncă o privire batjocoritoare, piezişă.

Chiar nu ştiţi? După ceea ce aproape că s-a petrecut cu nicio clipă în urmă?

Emily îşi înclină capul într-o parte, măsurându-l din priviri.

M-aţi sărutat. A fost minunat. Cea mai minunată experienţă din viaţa mea. De ce ar fi ceva în neregulă?

La naiba, femeie, încă cinci minute şi am fi… La dracu. Nu contează.

Încă cinci minute şi-am fi fost aruncaţi pe ţărmul aurit şi transcendent al dragostei, poate?

Pe toţi dracii! Nu e momentul pentru eufemisme poetice. Simon privi fioros apele liniştite ale iazului. Vru să spună ceva, însă buzele i se crispară. O clipă mai târziu, un rânjet maliţios i se creionă pe gura aspră. Aruncaţi pe ţărmul aurit şi transcendent al dragostei? Din ce operă aţi mai luat şi versul ăsta?

L-am inventat chiar eu, se împăună tânăra. E un vers din poemul epic la care v-am spus că lucrez în prezent, Doamna misterioasă. Încă încerc să găsesc o rimă potrivită pentru dragostei.

Aţi încercat pacostei?

Acum mă tachinaţi, zâmbi ea. Spuneţi-mi adevărul, milord. Ce părere aveţi despre vers?

El îi aruncă o privire peste umăr; ochii aurii ar fi trebuit să-i lucească de pasiune, însă Emily se temu că detectase în ei o undă de amuzament.

E foarte iscusit, domnişoară Faringdon. Veniţi aici. Ea se întoarse de bunăvoie la pieptul lui, dar de data asta contele o sărută doar uşor pe frunte şi apoi pe vârful nasului, înainte s-o îndepărteze din nou. Acum, fiţi atentă, domnişoară Faringdon, căci am ceva extrem de important să vă spun.

Da, milord?

De acum înainte, oricând suntem în pericolul de a fi aruncaţi pe ţărmul aurit şi transcendent al dragostei, vreau să-mi trageţi o palmă peste faţă. Aţi înţeles?

Emily se holbă la el şocată.

Nu voi face aşa ceva.

Ba da, dacă aveţi un strop de bun-simţ.

Sunt sigură că nu veţi depăşi limitele bunei-cuviinţe, milord.

Deja le-am depăşit, şuieră el printre dinţi.

Din păcate, milord, nu sunt deloc sigură că ne putem baza pe bunul meu simţ în astfel de situaţii. Mi s-au dat asigurări că nu sunt deloc înzestrată în această privinţă. Prin urmare, trebuie să ne bizuim pe cavalerismul dumneavoastră. Nu vă faceţi griji, milord, sunt convinsă că veţi şti exact cum să procedaţi.

Ce naiba vreţi să spuneţi? Cum adică nu aveţi bun-simţ în asemenea chestiuni?

O, nimic  nimic, sincer, spuse ea în pripă, nevrând să ofere detalii despre Incidentul nefericit până nu era absolut necesar. La urma urmei, imediat ce Simon afla ce se întâmplase pe când avea nouăsprezece ani, avea să fie obligat să înceteze toate acele discuţii minunate despre dragoste. Pur şi simplu, familia mea consideră că dragostea pentru literatura romantică mi-a afectat judecata, explică ea vag. Era adevărul, chiar dacă nu complet.

Şi aşa a fost? Ochii lui aurii erau impenetrabili.

Îmbujorată, Emily se uită la cravata lui înnodată perfect; nu părea să fi fost perturbată în vreun fel de gesturile pasionale.

Ar trebui să ştiţi deja răspunsul, milord. Mă cunoaşteţi mai bine ca oricine altcineva.

Din pricina scrisorilor? Îi prinse blând bărbia şi o forţă să-l privească în ochi. Ştiţi ce? S-ar putea să aveţi dreptate. Am impresia foarte clară că sunteţi o tânără groaznic de neînţeleasă. Dar e o greşeală să presupuneţi că ştiţi despre mine la fel de multe câte ştiu eu despre dumneavoastră.

Nu cred că mă înşel, milord. Prin scrisorile noastre am dezvoltat o tovărăşie spirituală perfectă. Comunicarea noastră, care are loc pe cele mai înalte dintre planuri, ne-a condus pe amândoi la o adevărată înţelegere a…

Destul, o întrerupse el tăios. Domnişoară Faringdon, e întotdeauna o eroare să vă imaginaţi că puteţi avea încredere completă într-un bărbat când vine vorba de pasiune.

Nu cred, milord, zâmbi ea senină. Nu în cazul dumneavoastră. V-aş încredinţa inima şi viaţa.

Fir-ar să fie. Simon dădu încet din cap şi-i lăsă bărbia din mână. Se pare că familia dumneavoastră avea dreptate. Vă lipseşte cu desăvârşire bunul-simţ în astfel de lucruri. Prin urmare, nu vă deranjează riscurile pe care le implică jocul iubirii?

Ea ridică uşor din umeri.

Provin dintr-o spiţă de cartofori, milord. O avem în sânge.

Şi cât de des v-aţi asumat acest tip de risc? întrebă el agresiv.

Emily privi spre iaz, alegându-şi cu grijă cuvintele. Ştia că onoarea îi cerea să fie sinceră, dar nu suporta gândul că avea să distrugă această idilă spunându-i întreaga poveste.

N-am mai fost îndrăgostită niciodată până acum. Nu. Acum o ştiu. Cândva, cu mult timp în urmă, am crezut că sunt, dar s-a dovedit că mă înşelam. De atunci nu a mai existat nimeni cu care să vreau să-mi asum un astfel de risc.

Interesant.

Îşi întoarse neliniştită capul şi-l văzu măsurând-o cu privirea lui rece.

Milord?

El mormăi ceva nedesluşit şi apoi se ridică în picioare.

Nu-mi acordaţi nicio atenţie. Evident nu gândesc foarte clar în momentul de faţă. O urmare directă a faptului că am navigat prea aproape de un ţărm transcendent şi aurit, bănuiesc eu. Să mergem. Vă voi însoţi până aproape de St. Clair Hall.

Am spus ceva greşit, milord?

Nicidecum. Cred că totul va merge foarte bine între noi doi de acum înainte. Aveam pur şi simplu nevoie să dobândesc anumite informaţii înainte să continui.

Înţeleg. Foarte înţelept. Emily se relaxă şi-i zâmbi, fără să-i pese că i se citeau toate emoţiile în privire. Ştia foarte bine că nu exista viitor pentru ei, dar aveau prezentul şi era hotărâtă să se bucure de el cât mai mult timp posibil. În cea mai recentă scrisoare a dumneavoastră mi-aţi spus că v-au mişcat în mod deosebit versurile mele despre urne şi inimi frânte.

Gura lui se curbă într-o grimasă nedefinită când o luă de braţ şi o conduse înapoi spre caii care-i aşteptau.

Într-adevăr, domnişoară Faringdon.

Ei bine, mă bucur că sunteţi interesat de ele, spuse ea vioaie. Domnul Pound, librar şi editor, nu a fost. Am primit o altă respingere grosolană din partea lui cu poşta de azi-dimineaţă.

Evident, domnul Pound are şi mai puţin bun-gust decât criticii din Edinburgh.

Emily râse încântată.

Foarte adevărat. Se opri iarăşi, sub imperiul vinovăţiei. Era obligatoriu să-l avertizeze că sentimentele lui erau sortite dezastrului. Milord?

Da, domnişoară Faringdon? Simon era ocupat cu dezlegatul iepei pestriţe.

Aţi vorbit serios când mi-aţi spus c-aţi venit ca să… să mă cereţi de soţie?

Da, domnişoară Faringdon. Am vorbit foarte serios. O ridică uşor în şa.

Tânăra femeie îi atinse mâna în momentul în care se desprindea de pe talia ei. Lacrimile începură să i se adune în ochi.

Este imposibil, aşa cum veţi descoperi curând. Dar vreau să ştiţi că vă voi fi veşnic recunoscătoare pentru această clipă. Voi preţui această amintire tot restul vieţii.

Ce naiba? Simon se încruntă la ea.

Emily nu mai suportă să rămână aproape de el. Avea să întrebe de ce plânge. Lovind blând coapsele iepei cu gleznele, se răsuci şi se îndepărtă de el în galop pe drumul care ducea la St. Clair Hall.

Briza răcoroasă şterse picăturile umede care îi alunecaseră pe obraji.



Simon, ros de curiozitate, izbuti să se stăpânească până când Lady Gillingham, elegantă şi discretă ca întotdeauna, se ridică de la masă pentru a le îngădui domnilor să savureze un pahar de porto după cină.

Imediat ce plecă, bărbaţii se relaxară. Se lăsară pe spătarele fotoliilor, îşi întinseră picioarele sub masă şi ridicară paharele. Lordul Gillingham îşi aprinse o ţigară de foi.

Simon nu avu mult de aşteptat până să prindă ocazia de a aduce vorba despre Emily. Gazda era într-o dispoziţie flecară, din moment ce consumase deja destul de mult Bordeaux la cină.

V-a plăcut întâlnirea societăţii literare? întrebă Gillingham, mijind ochii prin ceaţa albăstruie a fumului de la ţigară.

Mi s-a părut interesantă. Simon răsuci paharul de cristal, privind jocul de lumină de pe faţetele acestuia. E evident că valul acesta de nebunie după noua poezie romantică s-a răspândit dincolo de graniţele Londrei. Cel puţin printre doamne.

Nu ştiu ce-o să iasă, mormăi Gillingham clătinând sever din cap. Toate prostiile alea romantice o să le afecteze rău pe femei.

Cu siguranţă nu şi pe bunele doamne din Little Dippington?

Poate că nu le-o face rău celor mai în vârstă, ca surorile Inglebright şi celelalte, dar nu-s deloc sănătoase pentru tinerele doamne.

Cum ar fi domnişoara Faringdon? întrebă încet Simon.

Tocmai aiurelile astea i-au distrus viaţa. Păcat. Dar, la o adică, n-a prea avut nicio şansă, crescând în cuibul ăla de cheltuitori şi cartofori. Era doar o chestiune de timp până să dea de necaz după ce i-a murit mama.

Am înţeles că mama ei a murit acum vreo şase ani.

O femeie încântătoare. Frumoasă, bineînţeles. Toţi Faringdonii sunt incredibil de arătoşi. Mai puţin domnişoara Emily. Părul ăla roşcat şi pistruii nu sunt moşteniţi din familie, să ştii. Şi apoi ochelarii. Poate c-ar fi reuşit să ascundă unele defecte cât să treacă de-un sezon monden, dar sărăcuţa n-a avut posibilitatea asta.

Din cauză că i-a murit mama?

Şi apoi a fost Incidentul nefericit, explică trist Gillingham.

Mai exact, cât de grav a fost acel Incident nefericit? întrebă Simon cu precauţie. Era timpul să afle toate detaliile sordide, se gândi el.

Destul de grav, după spusele lui taică-său. Săraca puştoaică.

S-a întâmplat acum cinci ani? tatonă Simon.

Cam aşa, cred. Domnişoara Faringdon avea nouăsprezece ani pe atunci. Îşi pierduse mama cu un an înainte. Nenorocitul ăla de taică-său şi desfrânaţii ei de fraţi erau mereu pe la chefuri, iar ea stătea singură în casa aia mare. Nu poţi să-l ţii pe un Faringdon departe de tripouri prea mult timp. Oricum, au lăsat-o pe domnişoara Faringdon mai mult sau mai puţin în plata Domnului, doar cu slujitorii. S-a simţit izolată, fără îndoială. Nimeni care să-i dea sfaturi. Sărăcuţa era sortită dezastrului.

Simon se întinse după sticla de vin şi umplu paharul gazdei.

Şi-a lovit?

Dezastrul? A lovit, bineînţeles. Sub forma unui tânăr crai, evident. Întotdeauna-i aşa, nu?

Da. Simon sorbi din vinul aromat şi se întrebă de ce simţea brusc c-ar fi trebuit să pună capăt discuţiei chiar în clipa aceea. Bănuia cam cum se sfârşea povestea şi deja nu voia să mai asculte. Aflase însă cu multă vreme în urmă că orice informaţie este vitală, mai ales dacă plănuieşti o răzbunare. Tânărul ăsta mai e prin zonă?

Ashbrook? Nu, blestematul. Nu l-am mai văzut după Incident. Am auzit că a fost înnobilat în urmă cu doi ani. Acum e baron. Şi poet. Dacă umbli prin saloanele londoneze, n-ai cum să nu dai peste el şi admiratorii lui. Probabil că l-ai văzut la vreo petrecere. E la mare modă.

Degetele lui Simon se încordară automat în jurul paharului. Le destinse atent, nevrând să spargă cristalul fragil.

Când auzise numele lordului Ashbrook îşi amintise brusc, foarte clar, cinci perechi de ochi acuzatori răsucindu-se spre el în după-amiaza aceea când îi menţionase întâmplător ultimul poem epic. Tresări când se gândi la gravitatea faux pas-ului de mai devreme.

Deci Ashbrook a ruinat-o pe Em… Adică pe domnişoara Faringdon?

A convins-o să fugă împreună cu el. Foarte trist.

S-au căsătorit pe ascuns?

Biata domnişoară Faringdon asta nădăjduia, însă mă îndoiesc de faptul că Ashbrook a avut vreodată intenţia s-o ia de nevastă. Faringdon i-a prins din urmă a doua zi şi umblă vorba că Ashbrook n-a stat să-l înfrunte pe tatăl indignat. Dar răul fusese deja făcut. Cuplul petrecuse noaptea la un han, mi-a spus Faringdon între patru ochi.

Înţeleg.

Al naibii de trist. Emily e o dulceaţă de fată. Nimeni de-aici nu vorbeşte despre Incident. Nu vrem s-o rănim. Aş aprecia dacă nu vei spune nici dumneata nimic.

Desigur. Simon şi-o imagină pe Emily încercând să-i explice că era imposibil ca el s-o ceară în căsătorie. Evident, era la fel de convinsă ca toţi ceilalţi că nu mai prezenta niciun interes din punct de vedere social. Putea spera cel mult la o legătură pură, nobilă, distinsă, prin corespondenţă. Nu era de mirare că fusese uluită când el apăruse în carne şi oase.

Îşi aminti că-l întâlnise pe Ashbrook la câteva baluri din Londra. Bărbatul se chinuia din răsputeri să lase impresia unei senzualităţi ardente şi afişa un aer cinic, blazat. Doamnele care se îngrămădeau în jurul lui îl considerau fascinant. Nu era deloc un secret că-l priveau ca pe un simbol al noului stil romantic promovat de Byron.

De ce n-a insistat Faringdon ca Ashbrook să se însoare cu fiica lui? se interesă el.

Probabil că a făcut o încercare, dar s-a lovit de un refuz net. Nu prea poţi să-l forţezi pe un bărbat, ştii? Este o chestie de onoare şi toate cele. Iar Broderick Faringdon nu ocupă o poziţie importantă în cercurile înaltei societăţi. Are nişte legături distante cu un baron sărăcit de prin Northumberland, însă asta-i tot.

Deci Faringdon a lăsat baltă toată povestea?

Mă tem că da. Micuţa noastră domnişoară nu avea nici înfăţişarea şi, la vremea respectivă, nici averea necesară ca Ashbrook să fie interesat de un angajament de durată. Mă tem că tânărul se juca doar cu sentimentele ei şi Emily a plătit pentru propria nechibzuinţă, aşa cum se întâmplă deseori.

Simon se uită la vinul din pahar.

Sunt surprins că nici Broderick Faringdon, niciunul din gemeni nu l-au provocat pe Ashbrook.

Faringdonii riscă la mesele de joc, nu când vine vorba de gâturile lor.

Înţeleg.

Mare păcat, conchise Gillingham, întinzându-se după carafă. Noroc cu doamnele din societatea literară locală.

De ce spuneţi asta?

Sunt un grup plictisitor, dar foarte respectabil. Au strâns rândurile şi i-au acordat domnişoarei Faringdon tot sprijinul. Au dat de înţeles foarte clar că n-o vor exclude chiar dacă reputaţia ei era ruinată. Dacă mă întrebi pe mine, cred că o invidiază în secret. A adus puţină agitaţie în vieţile lor monotone.

Simon se gândi că era un comentariu surprinzător de perspicace din partea gazdei sale. Se întrebă dacă Gillingham ştia că Emily le răsplătea pe binefăcătoarele ei asigurându-le tuturor pensii confortabile la bătrâneţe.

Deci domnişoara Faringdon nu s-a căsătorit niciodată din cauza scandalului. Totuşi, mi-e greu să cred că nu s-a găsit cineva care să treacă povestea cu vederea şi s-o ceară oricum în căsătorie. E o creatură interesantă.

Păi, ar fi Prendergast, spuse Gillingham gânditor.

Simon se încruntă.

Cine-i Prendergast?

Un mic nobil de aici, de la ţară. Deţine destul de multe pământuri prin zonă. A rămas văduv acum un an şi a dat de ştire că e dispus să uite Incidentul din trecutul domnişoarei Faringdon. Nu e chiar visul unei tinere, însă domnişoara Faringdon nu prea mai este tânără. Şi nici nu prea are de ales.



Câteva ore mai târziu, Simon renunţă la orice încercare de a-şi găsi somnul. Dădu la o parte cuverturile grele, coborî din pat şi îşi luă pantalonii, cizmele şi o cămaşă. Apoi îşi puse mantaua şi ieşi pe hol.

Fusese neliniştit încă de când urcase în dormitor. Poate că o plimbare avea să ajute.

Casa era rece şi întunecoasă. Se gândi să aprindă o lumină, dar în cele din urmă abandonă ideea. Vedea destul de bine pe timp de noapte.

Coborî fără zgomot treptele şi apoi parcurse coridorul care ducea spre bucătărie. În clipa următoare se găsea afară, în noaptea senină şi rece.

Sub lumina lunii găsi uşor cărarea spre St. Clair Hall. Trecuseră ani de zile de când se plimbase pe acolo noaptea, dar nu uitase drumul prin pădure.

Zece minute mai târziu, Simon străbătea cu paşi mari aleea elegantă din faţa conacului, cizmele scârţâindu-i pe pământul îngheţat. Se opri la baza scărilor şi decise să treacă prin grădină spre zidul lateral al clădirii. Tresări când văzu lumina aprinsă la fereastra bibliotecii.

Stomacul i se încordă. Luminile străluceau la fel de tare ca în noaptea aceea, cu douăzeci şi trei de ani în urmă, când dăduse buzna în bibliotecă şi îşi găsise tatăl la birou, prăbuşit cu faţa în jos într-o băltoacă de sânge.

Ştia ce anume îl atrăsese acum în acel loc. Venise să verifice dacă stafia tatălui său mai plutea cumva pe deasupra biroului.

O parte îndepărtată a minţii lui se aştepta să vadă încă pistolul din mâna cadavrului; să vadă sângele şi carnea sfârtecată şi materia cenuşie împrăştiată pe peretele din spatele fotoliului. Trăise ani de zile cu această imagine înfiorătoare. Dar în locul fantomei unui bărbat care pierduse totul şi alesese calea de scăpare a laşilor, lăsându-şi fiul de doisprezece ani să se descurce cum putea, Simon o zări pe Emily.

Părând foarte mică şi fragilă în fotoliul masiv, stătea aplecată peste biroul enorm de mahon. La lumina lumânării, părul ei roşcat strălucea la fel de intens precum coama lui Lap Seng în razele soarelui.

Purta o bonetă albă din dantelă şi un capot elegant, cu volănaşe la gât. În picioare avea nişte papuci din satin diafan. Scria de zor cu pana într-un carneţel cu copertă de piele.

Lui Simon îi trecu prin cap că o creatură romantică precum Emily trebuia să ţină un jurnal. Dacă aşa stăteau lucrurile, nu era greu de ghicit care avea să fie însemnarea din acea noapte.

Sau poate compunea alte strofe pentru Doamna misterioasă.

Privi alte câteva minute, spunându-şi că ar fi trebuit să plece, însă nu se putu clinti. O văzu pe Emily lăsând din mână pana şi întinzându-se să stingă lămpile, apoi luând un sfeşnic pentru a-şi lumina drumul spre etaj şi ieşind din încăpere.

Biblioteca se cufundă în întuneric.

Simon îşi dădu seama că încă stătea locului, holbându-se în beznă. În cele din urmă, se forţă s-o pornească înapoi spre casa soţilor Gillingham.

Nu văzuse imaginea pentru care venise. Fantoma tatălui său, care ar fi trebuit să fie acolo, fusese izgonită de Titania roşcată cu ochi verzi.



Săptămâna următoare trecu fără ca Emily să perceapă scurgerea timpului. Nu scrisese niciodată versuri mai uşor. Era inspirată de orice vedea sau atingea, dar mai ales de Simon, pe care avusese prilejul să-l întâlnească foarte des.

Ştia că norişorul pe care plutea avea să se destrame curând, azvârlind-o jos cu o bufnitură sonoră, însă era hotărâtă să se bucure de acea stare cât mai mult posibil.

Absorbea destulă experienţă transcendentală cât să-i ajungă toată viaţa.

Emily era îndrăgostită şi se părea că obiectul afecţiunii ei făcea tot posibilul să-i iasă în cale.

Se văzuse cu Simon la partida de cărţi de la Hathersage sâmbătă seara. Fusese partenerul ei la whist şi câştigaseră. Normal. Cum ar fi putut o astfel de pereche să piardă? se gândise ea ulterior.

Participase la serata muzicală dată de soţii Seward luni după-amiaza. Emily îi aruncase o privire secretă, zâmbitoare, când mezina familiei Seward pierduse ritmul în timp ce interpreta un Divertimento de Mozart. Amândoi aplaudaseră atât de tare la sfârşit, că fetiţa îmbujorată le oferise un bis.

Când Emily mergea la cumpărături, se ciocnea de Simon, care se oprea să stea la taclale cu ea. În plus, părea să se afle pe drumul spre St. Clair Hall ori de câte ori ieşea Emily călare.

Spre sfârşitul săptămânii, Simon apăru în grădina casei parohiale tocmai când Emily îşi lua la revedere de la doamna Ludlow, soţia preotului. Călărea roibul pe care îl botezase Lap Seng. O salută pe doamna Ludlow cu politeţea cuvenită, descălecă şi luă parte la discuţie timp de câteva minute.

În cele din urmă îşi luă rămas-bun şi se săltă înapoi în şa, de unde se uită surâzător la Emily.

Sper că îmi promiteţi un dans mâine-seară la balul dat de familia Gillingham, domnişoară Faringdon, spuse el, trăgând de frâiele armăsarului.

O, da, bineînţeles, răspunse tânăra pe nerăsuflate. Avea să fie primul lor dans împreună, se gândi ea, privindu-l cum se îndepărta în galop. Abia de-şi putea stăpâni entuziasmul.

Măi să fie, murmură soţia preotului. Se pare că Blade e foarte interesat de tine, domnişoară.

Fata roşi, conştientă de ceea ce probabil că-şi imagina doamna Ludlow. Soţia preotului era o persoană foarte cumsecade. Fără îndoială că-i părea rău de Emily: toţi ştiau că mai devreme sau mai târziu Blade avea să afle despre Incident, moment în care ar fi renunţat s-o mai curteze.

Contele îmi acordă o atenţie binevoitoare, îngăimă ea. Următoarea replică a doamnei Ludlow o surprinse însă.

Familia lui a locuit pe-aici la un moment dat. Acum mai bine de douăzeci de ani, cred.

Emily, care se aşteptase la un avertisment blând cu privire la faptul că-l lăsa pe conte să creadă că atenţiile lui puteau avea o finalitate, clipi uimită.

Aşa a spus şi domnişoara Inglebright.

Băiatul şi mama lui au plecat după moartea tatălui. O situaţie foarte tristă. Doamna Ludlow părea să mai aibă ceva de adăugat, dar se răzgândi brusc şi scutură din cap cu fermitate. Nu mai contează, dragă. S-a întâmplat cu mulţi ani în urmă. Ei bine, Emily, sper c-o să porţi cea mai frumoasă rochie mâine-seară.

Interlocutoarea ei zâmbi, întrebându-se dacă urmau cumva predica şi avertismentul.

Aşa intenţionez, rosti ea cu un aer vag sfidător.

Bine, bine. Tinerii ar trebui să se simtă bine cât pot. Acum mergi în pace; sunt sigură că săracii din Little Dippington îţi vor fi recunoscători pentru hainele pe care le-ai adus în după-amiaza asta.

Deci nu avea să urmeze niciun avertisment. Emily răsuflă uşurată pe când se întorcea spre locul în care îşi legase iapa. Totuşi, era nedumerită. Nimeni nu părea să creadă că ar fi trebuit să pună capăt flirtului cu Blade. De asemenea, se părea că nimeni nu se simţise obligat să-l informeze pe conte despre Incidentul nefericit.

Se întrebă dacă oamenii de treabă din Little Dippington nu sperau cumva ca povestea lor de dragoste să aibă un final fericit. Dar, mai devreme sau mai târziu, cineva avea să deschidă subiectul.

Când Simon apăru la următoarea întâlnire a Societăţii literare de joi după-amiaza, Emily recunoscu vrând, nevrând că situaţia devenea cam ciudată. Ştia în adâncul inimii că nu-i putea permite să o curteze atât de făţiş când totul era în zadar.

Vinovăţia o apăsa tot mai tare. Mai devreme sau mai târziu, scandalurile ies mereu la iveală, îşi zise tânăra femeie. Dacă nimeni nu avea de gând să intervină, trebuia să se ocupe ea însăşi de această sarcină extrem de neplăcută.

Momentul adevărului o îngrozea, dar ştiuse de la bun început că dragostea pe care o simţea pentru contele de Blade era sortită eşecului. Era timpul să pună capăt acestei mascarade romantice.

Emily termină dansul scoţian cu obrajii în flăcări, conştientă că râdea mult prea zgomotos. Era neobişnuit de vioaie, şi asta deoarece îşi făcea curaj pentru un demers ingrat: informarea lui Simon despre scandal.

În acea seară, în timp ce se îmbrăca pentru petrecerea dată de familia Gillingham, îşi jurase că avea treacă la fapte neîntârziat. Oricât de mult ar fi iubit fantezia în care trăia, Emily ştia că nu mai suporta să aştepte pur şi simplu să cadă securea. Trebuia să se ocupe de situaţie. Cu cât lucrurile continuau mai mult aşa, cu atât avea să-i pară mai rău atunci când Simon avea să descopere într-un final adevărul şi să se îndepărteze dezgustat.

Alesese intenţionat să poarte cea mai bună ţinută a ei, pe care i-o făcuse croitoreasa din sat. Era prima dată când purta rochia de muselină verde pal împodobită cu panglici galbene şi câteva rânduri de volănaşe. Lornionul i se legăna discret pe o panglică ataşată de corsaj. Obiectul era o bătaie de cap, însă Emily refuzase cu hotărâre să poarte ochelarii.

Decolteul adânc al rochiei cu talie înaltă fusese menit să pună în evidenţă un piept impunător. Când comandase ţinuta, sperase că avea să-i amplifice curbele deloc impresionante, însă mai devreme, când se îmbrăcase, avusese impresia că nu făcea decât să atragă atenţia asupra osaturii ei fragile.

Ba deloc, insistase servitoarea ei, Lizzie, admirându-şi încântată stăpâna. Vă face să păreţi vaporoasă şi delicată. Ca şi cum v-aţi lua zborul în lumina lunii.

Emily ar fi dat orice s-o creadă, însă nu se simţea deloc vaporoasă. Avea în stomac o bilă de plumb care părea crească văzând cu ochii.

Mica sală de bal din reşedinţa familiei Gillingham era plină până la refuz cu oameni de-ai locului îmbrăcaţi în hainele lor cele mai bune. Lordul şi Lady Gillingham aveau reputaţia de-a fi destul de binevoitori ca să-i invite şi pe vecinii lor mai puţin stilaţi o dată sau de două ori pe an. Prezenţa lui Simon în casa lor păruse o scuză bună pentru un astfel de eveniment. Se organizase un bufet cu şampanie, dulciuri şi aperitive.

Mai devreme, toţi ochii se concentraseră asupra lui Simon şi Emily, care deschiseseră dansul. Fără ochelari şi pierdută într-o ceaţă romantică, Emily putu să ignore privirile curioase pe care ştia că le atrăseseră ea şi contele. Simon, ca de obicei, nu se sinchisea, dar asta pentru că nu se deranja niciodată să observe astfel de lucruri. Nu-şi imagina ce-ar fi putut să-i zdruncine calmul: sentimentul acela de putere interioară şi siguranţă care îl caracteriza atât de bine era absolut impresionant.

Îşi ridică lornionul câteva secunde şi privi pe furiş mulţimea până îl văzu pe Simon vorbind cu preotul. În mod categoric, Blade era cel mai încântător bărbat din încăpere, hotărî ea. Bineînţeles, era puţin părtinitoare, dar nimeni nu putea nega faptul că în costumul lui de seară auster, negru şi alb, Simon era periculos de atrăgător printre invitaţii în veşminte pestriţe.

Bună seara, domnişoară Faringdon. Să vă aduc un pahar de limonadă?

Emily îşi înăbuşi un geamăt la sunetul nedorit al vocii lui Elias Prendergast. Îşi coborî lornionul, neavând nevoie de ajutor ca să-i vadă faţa grasă, roşie, cu favoriţi stufoşi. De asemenea, nu avea nevoie de ochelari sau de lornion ca să vadă că rotofeiul domn Prendergast se strânsese într-un corset pentru această ocazie. Auzea balenele scârţâind când se mişca.

Nu, mulţumesc, murmură ea, gândindu-se că-i trebuia de fapt un pahar cu şampanie. Îşi deschise evantaiul şi începu să-l fluture asiduu în timp ce Prendergast se aplecă spre ea. Bărbatul mirosea de parcă nu s-ar fi deranjat să se spele pentru petrecere. Prendergast era de modă veche şi nu avea deloc încredere în noua modă de a folosi frecvent apa şi săpunul, preferând să utilizeze o cantitate mai însemnată de parfum.

Am vrut să vă vizitez, acum că am ieşit din doliu, domnişoară Faringdon, începu el cu un aer important. Cred c-ar trebui să discutăm ceva.

Emily zâmbi politicoasă.

Sunt convinsă că nu ar fi deloc potrivit, domnule. Cu siguranţă veţi dori să aşteptaţi până ce tatăl meu vine acasă.

Tocmai asta-i, fir-ar să fie, bombăni Prendergast evident iritat. Tatăl dumneavoastră nu prea stă pe la ţară. E imprevizibil în veniri şi plecări, nu-i aşa?

E foarte ocupat cu afacerile din oraş. Ce petrecere încântătoare, nu-i aşa? Emily îşi flutură evantaiul într-un arc graţios. Nici n-ar putea fi altfel, Lady Gillingham e întotdeauna o gazdă elegantă.

Cu sprâncenele stufoase unite într-o încruntătură, bărbatul îşi drese vocea. Inima fetei îi stătu în loc sub lovitura unei premoniţii îngrozitoare.

Domnişoară Faringdon, domnişoara mea dragă, mă consider într-un fel sfătuitorul dumneavoastră, din moment ce părintele dumneavoastră e atât de absent, rosti Prendergast pe un ton de rău augur. Şi mi s-a atras atenţia că avem în zonă un vizitator cu care v-aţi întâlnit destul de des în ultima vreme.

Mă şocaţi, domnule. Nu ştiam că plecaţi urechea la bârfele locale. Trebuie să fie foarte obositor să vă puneţi la curent cu toate.

Prendergast pufni pe nas şi se încruntă fioros. Se ştia foarte bine că răposata lui soţie fusese o creatură timidă ca un şoricel, căreia nici prin cap nu i-ar fi trecut să facă o remarcă atât de usturătoare.

Uite ce-i, domnişoară. Ştiu foarte bine cum îşi poate pierde minţile o femeie după soiul de atenţie romantică pe care v-o acordă Blade, dacă îmi permiteţi să spun aşa.

Dar nu vă permit, domnule. Emily zâmbi tot mai larg şi mai agresiv, aprinzându-se de mânie. Prendergast era pe cale să distrugă puţinul timp care îi mai rămăsese cu Simon.

Trăsăturile greoaie se închegară într-o expresie furtunoasă pe care Emily o văzu destul de bine şi fără lornion.

O spun doar pentru că sunt foarte preocupat de reputaţia dumneavoastră, domnişoară Faringdon.

Toată lumea ştie că reputaţia mea nu mai poate fi reparată, domnule. Vă rog să nu vă faceţi griji pentru ea.

Haide, haide, nu trebuie să fiţi atât de dură, o mustră Prendergast. E adevărat că există un scandal destul de urât în trecutul dumneavoastră. Dar eraţi tânără şi prostuţă şi-aţi făcut o greşeală. Fetele păţesc tot timpul astfel de lucruri. Eu, fiind un bărbat versat şi deloc lipsit de experienţă în educarea tinerelor impetuoase, sunt gata să trec cu vederea Incidentul.

Câtă bunăvoinţă din partea dumneavoastră!

Ei bine, da. Blade, fireşte, nu o va putea face. Doar sunt în joc numele familiei şi titlul lui.

Degetele lui Emily se încleştară pe evantai.

Vă rog, nu vă deranjaţi să-mi mai daţi şi alte sfaturi, domnule.

Prendergast se îndreptă de spate. Când se înălţă ameninţător deasupra lui Emily, corsetul îi gemu, gata să plesnească.

Domnişoară Faringdon, aţi permis o dată ca pasiunile dumneavoastră excesive să vă scape de sub control, provocându-vă ruina socială. Sper că nu aţi uitat lecţiile învăţate cu acea ocazie nefericită.

Vă asigur că nu am uitat nimic, spuse Emily printre dinţi. Dar începeţi să mă enervaţi, domnule.

Domnişoară Faringdon, m-aţi înţeles greşit. Intenţiile mele sunt cât se poate de oneste. Doresc numai să vă fiu de ajutor oferindu-vă un debuşeu respectabil pentru tendinţele dumneavoastră impetuoase. Îi apucă mâna şi o strivi între palmele lui umede, cărnoase.

Vă rog să-mi înapoiaţi mâna, domnule. Emily încercă fără succes să-şi retragă degetele din menghina asudată.

Prendergast îi ignoră eforturile, înteţind strânsoarea. Se aplecă mai aproape, până când respiraţia lui urât mirositoare şi parfumul greu o aduseră pe victimă în pragul leşinului, după care mârâi în şoaptă:

Domnişoară Faringdon, înţeleg pe deplin cât de dificilă trebuie să i se pară unei tinere atât de pasionale îndurarea criticilor deprimante ale societăţii. Sunt sigur că măritişul v-ar face mult mai fericită. În sanctitatea patului nupţial aţi fi liberă să daţi frâu liber acelor impulsuri pe care acum sunteţi obligată să le ţineţi sub control.

Domnule, dacă nu îmi daţi drumul chiar acum, voi fi forţată să recurg la măsuri drastice.

Prendergast era însă foarte hotărât să-şi ducă la îndeplinire misiunea.

Aveţi nevoie de un bărbat care se poate descurca cu excesul dumneavoastră de emoţii, domnişoara mea dragă. Vă asigur că eu sunt acela. În plus, intenţionez să-l vizitez pe tatăl dumneavoastră cât mai curând posibil pentru a-l informa de intenţiile mele.

Nu! Emily simţi cum i se taie respiraţia.

Tocmai de aceea, continuă Prendergast de parcă n-ar fi auzit panica din vocea ei, i-am trimis o scrisoare prin care îl informam de pericolul care vă pândeşte în prezent şi l-am asigurat că voi avea grijă de dumneavoastră până se întoarce dânsul să vă protejeze de atenţiile lui Blade.

Ocupaţi-vă de treburile dumneavoastră, domnule. Nu doresc să fiu protejată de atenţiile sale.

Se joacă doar cu emoţiile dumneavoastră, precum craiul celălalt de acum cinci ani.

Emily îşi pierdu în sfârşit controlul. Îşi închise dintr-o mişcare evantaiul şi-l trânti de palma lui Prendergast cu atâta putere, încât lamelele de lemn pocniră.

Au! Bărbatul îi dădu brusc drumul, frecându-şi dosul palmei. Obrajii dolofani îi erau de-un roşu aprins. A, domnişoară Faringdon, sunteţi într-adevăr o creatură foarte pasională. Abia aştept să ne căsătorim. Vă asigur că vă voi struni foarte bine, domnişoara mea dragă. Foarte bine, da.

Mai bine nu vă ţineţi răsuflarea cât aşteptaţi acea ocazie monumentală, îl sfătui Simon cu vocea lui rece, ameninţătoare.

Emily tresări dându-şi seama că Blade apăruse lângă ea şi îi adresă un zâmbet radios. Dragonul ei era mare şi feroce, se gândi ea, şi avea o mulţime de dinţi albi, puternici. În plus, erau toţi ai lui, lucru care nu se putea spune despre Elias Prendergast.

Bună seara, milord, spuse ea fericită. Sper că vă simţiţi bine?

Foarte bine. Mă gândeam că s-ar putea s-aveţi nevoie de ăsta. Îi înmână un pahar cu şampanie.

Ce perspicace din partea dumneavoastră! Degetele tinerei femei cuprinseră recunoscătoare paharul.

Domnişoara Faringdon preferă limonada, anunţă Prendergast.

Vă înşelaţi. În momentul de faţă, domnişoara Faringdon preferă şampania, îl corectă ea sorbind din licoarea acidulată.

Pretendentul constată încruntat că pe chipul ei nu se zărea nici urmă de căinţă.

Vom discuta mai multe despre această chestiune într-un moment mai convenabil, domnişoară Faringdon.

Ce chestiune? Preferinţa mea pentru şampanie? Vă asigur că nu avem nimic de discutat.

Mă refeream la alte aspecte, mai urgente, şuieră Prendergast. Îşi înclină brusc capul. Cu permisiunea dumneavoastră, trebuie să schimb o vorbă cu un amic. Se îndepărtă ţanţoş, însă demnitatea îi era ştirbită oarecum de scârţâitul corsetului.

Emily îşi înăbuşi un mic oftat. Oricât de nesuferit ar fi fost Prendergast, avea totuşi dreptate într-o privinţă. Nu putea să-l mai ducă de nas pe Simon. Mai luă o înghiţitură din şampanie şi îşi ridică privirea spre conte. Stătea destul de aproape ca să vadă c-o privea cu un amuzament batjocoritor.

S-ar părea că se dă o luptă acerbă pentru mâna dumneavoastră, murmură el.

Emily dădu rapid din cap, făcând să-i salte buclele.

Nu-i acordaţi atenţie domnului Prendergast. Stă pe capul meu de când a murit biata lui soţie. Simon, trebuie să vorbim.

Sunt numai ochi şi urechi.

Nu, nu aici. Nu acum. Privi pe furiş în jur, vrând să verifice dacă nu cumva se afla cineva prea aproape de ei. Simon, trebuie să discutăm între patru ochi.

Sună promiţător.

Mă tem că nu e de glumă, milord. Din contră, e o chestiune foarte serioasă. Vă rog, când vă pot vedea? Trebuie… I se tăie vocea şi îşi ridică lornionul ca să mai arunce o privire rapidă în preajmă, apoi rosti pe un ton încărcat de tristeţe: Trebuie să vă comunic anumite lucruri.

Ah.

Am preferat să nu vă informez până în acest punct al relaţiei noastre. A fost o laşitate din partea mea, dar am presupus c-o va face altcineva în locul meu.

Mă alarmaţi. Mă simt ca un personaj dintr-un roman publicat de Minerva Press. Mai am puţin şi încep să tremur plin de groază din cauza primejdiilor necunoscute.

Milord, ştiţi prea bine că nimic nu v-ar putea face să tremuraţi cu groază, se îmbufnă Emily. Vă jur că e şi-aşa destul de greu. Vă rog să nu mă ironizaţi.

Nici prin gând nu mi-ar trece. Foarte bine, dacă nu mi se permite să tremur îngrozit, îmi voi face curaj pentru această declaraţie teribilă. Ce spuneţi de biblioteca dumneavoastră, să zicem la unu după miezul nopţii? Pe la ora aceea ar trebui să fi ajuns deja acasă, iar servitorii vor fi dormind de mult.

Şocată, Emily îşi scăpă lornionul.

Biblioteca mea? Vreţi să veniţi la St. Clair Hall? În noaptea asta?

Puteţi aranja să fiţi în bibliotecă, singură, la ora respectivă?

Ei bine, da. Bineînţeles că pot. Lucrez deseori în bibliotecă după ce servitorii s-au culcat. Se încruntă, gândindu-se la problemele practice pe care le implica planul. Va trebui să vă deschid uşa de la intrare.

Nu-i nevoie. Contele sorbi din şampanie şi privi cuplurile care se plimbau agale. Asiguraţi-vă doar că sunteţi în bibliotecă la ora unu. Voi veni acolo.

Emily îşi ridică lornionul şi se uită la el. Ca de obicei, nu reuşi să deducă aproape nimic din expresia lui. I se părea absolut uimitor că-şi putea ascunde complet firea sensibilă şi pasională în spatele detaşării reci.

Prea bine, milord. La ora unu.

Trebui să recunoască faptul că, deşi destăinuirile urmau să-i provoace o suferinţă cumplită, o fascina modul în care Simon pregătise ultima lor întâlnire clandestină. Dar, la o adică, nimic nu era obişnuit la contele de Blade. Avea să-şi amintească toată viaţa de curtea pe care i-o făcuse, iar gândurile acelea obsedante aveau să-i inspire scrierile şi visurile ani la rândul.

Câteva minute înainte de ora unu, Emily se aşeză la biroul de mahon cu privirea fixată asupra carafei de coniac. Îşi pusese din nou ochelarii, dar era gata să-i smulgă de pe nas şi să-i vâre în sertarul de sus al biroului imediat ce ajungea Simon.

Carafa părea foarte îmbietoare. Emoţiile şi nerăbdarea îi dădeau fiori reci tinerei femei. În ultima jumătate de oră tot dezbătuse dacă să-şi toarne sau nu un pahar, ca să prindă curaj.

Limbile pendulei de lângă şemineu se mişcau atât de lent, încât Emily se întrebă dacă nu cumva se opriseră de tot. Cele câteva lumânări erau singura sursă de lumină din încăpere. Focul fusese pregătit pentru dimineaţă, dar nu îndrăznea să-l aprindă. Vreun angajat avea să observe în ziua următoare că stătuse din nou până târziu şi aveau să se îngrijoreze cu toţii că muncea prea mult. Prin urmare, temperatura din cameră scădea implacabil.

Tresărind, îşi simţi pielea ca de găină pe braţe când un curent brusc de aer rece pătrunse în încăpere în spatele ei. Tremură în capotul cu volănaşe şi se întrebă dacă nu cumva se deschisese o fereastră. Începu să se ridice de pe scaun.

În clipa aceea simţi o altă prezenţă în cameră.

Sări în picioare cu buzele depărtate ca să ţipe, apucând în acelaşi timp cuţitaşul de scrisori de pe birou, însă nu apucă să scoată niciun sunet. O mână mare se încleştă ferm peste gura ei şi o trase repede în spate spre un trup bărbătesc.

Se prăbuşi uşurată când îşi dădu seama cine o ţinea.

M-aş simţi mult mai bine-venit dacă aţi lăsa din mână cuţitaşul de scrisori, spuse Simon, luându-şi mâna de pe gura ei. Stinse lumânarea pe care o ţinea în cealaltă mână.

Simon! La naiba. Emily aruncă obiectul ascuţit, se răsuci şi-l privi încruntată prin lentile. M-ai speriat îngrozitor. De unde-ai apărut? Cum naiba te-ai furişat aşa? M-am uitat la uşă o veşnicie. Contele îşi dezlegă mantaua şi făcu un pas într-o parte, arătând spre un raft de cărţi care aluneca încet, silenţios, înapoi la locul lui. Emily văzu intrândul întunecos care se căsca în piatră în spatele bibliotecii şi căscă ochii mari, uimită şi încântată. Un pasaj secret! Simon, e minunat. Ţâşni pe lângă el şi alergă spre pasajul care dispărea rapid. În faţa unei asemenea aventuri îi dispăru orice gând la mărturisirea îndelung plănuită.

Stăpâniţi-vă entuziasmul, domnişoară Faringdon. Simon se întinse şi-o prinse de braţ, oprind-o. Biblioteca se va închide în urma dumneavoastră. Este mult prea grea s-o deschideţi cu mâna. Trebuie să folosiţi mânerul ascuns.

Ce mâner ascuns? Unde e? O, ce palpitant! Parcă am fi într-un roman care-ţi îngheaţă sângele în vine, precum acelea tipărite de Minerva Press pe care le-aţi menţionat mai devreme. Nu-mi vine să cred. Când te gândeşti c-am trăit aici aproape toată viaţa şi n-am ştiut niciodată despre acest secret.

Calmaţi-vă. Evident amuzat de însufleţirea ei, Simon aruncă o privire prin încăpere, până observă carafa de coniac. Îşi aruncă mantaua grea pe un scaun. Există două mânere, îi explică el îndreptându-se spre măsuţa pe care se afla coniacul.

Două?

Unul în pasaj, în spatele zidului, şi unul ascuns chiar în bibliotecă. Turnă băutură în două pahare în timp ce vorbea. Cel care a construit St. Clair Hall credea că trebuie să ai rute de ieşire în caz de urgenţă.

Dar de unde-aţi ştiut despre pasajul secret? Emily privi cu regret cum biblioteca se lipea de peretele înalt.

Încă nu v-aţi dat seama de asta? Mă uimiţi. Ştiu despre pasaj pentru că am locuit aici.

Uluită, Emily se răsuci rapid şi îl văzu sprijinindu-se de birou cu o lejeritate nepăsătoare, bându-şi coniacul, îşi dădu seama că se schimbase de hainele de seară. Avea o ţinută absolut neprotocolară, compusă din pantaloni, cizme şi o cămaşă de in. Nici măcar nu purta cravată. Părea un bărbat care se relaxa în confortul propriei case.

Propria lui casă.

Fără să spună ceva, Simon îi oferi al doilea pahar de coniac. Ca şi când el ar fi gazda şi eu oaspetele, se gândi ea brusc.

St. Clair Hall a aparţinut familiei tale? Emily apucă paharul cu ambele mâini, privindu-i chipul. Ce coincidenţă uimitoare!

Încă una pe care s-o notezi în jurnal, murmură el sorbind din băutură.

Emily îşi muşcă buza de jos, nereuşind să-i citească starea sufletească.

Trebuie să fi fost foarte tânăr când ai plecat.

Doisprezece ani.

De ce n-ai menţionat că această casă ţi-a aparţinut cândva?

Nu mi s-a părut a fi prea important, spuse el ridicând din umeri.

Emily luă o gură de coniac, încruntându-se din nou. Avea impresia clară că îi scăpa ceva, dar nu reuşea să-şi dea seama nici în ruptul capului ce anume. Imaginaţia romantică puse din nou stăpânire pe ea.

Este evident că această coincidenţă bizară e doar un alt element obsedant din relaţia noastră sortită pierzaniei, milord, izbuti să rostească în cele din urmă.

Simon îi aruncă o privire tăioasă.

Sortită pierzaniei, aţi spus? Mărturisesc că nu sunt la fel de şcolit ca dumneavoastră în ceea ce priveşte subtilităţile literaturii romantice. Poate binevoiţi să-mi explicaţi?

Emily mai luă o gură de coniac şi începu să se plimbe încolo şi-ncoace prin cameră. Papucii de satin nu scoaseră niciun sunet pe covor.

Trebuie să vă spun, milord, că nu putem avea parte de un final fericit. Şi e doar vina mea.

Cum anume? murmură el privind-o cu ochi mijiţi.

Emily strânse paharul cu atâta înverşunare, că articulaţiile degetelor i se albiră. Nu-l putu privi în ochi când ajunse la capătul camerei şi se îndreptă iarăşi spre birou. Mai bine s-o spun rapid şi să termin cu asta, se hotărî ea.

Milord, v-am amăgit cu neruşinare, trebuie să v-o mărturisesc. Am flirtat scandalos cu dumneavoastră şi v-am lăsat să credeţi că aş accepta o ofertă de căsătorie.

Urmă o tăcere scurtă, încărcată, după care Simon întrebă rece:

Vrei să-mi spui că nu ai accepta o astfel de ofertă?

O, nu, milord. Nu la asta mă refeream. Îi aruncă o privire chinuită, se răsuci pe călcâie şi se îndreptă cu paşi mari şi îndrăzneţi spre capătul opus al încăperii. Vă asigur că aş fi profund onorată de o astfel de ofertă. Profund onorată. Dar nu vă pot îngădui s-o formulaţi.

Cum intenţionezi să mă opreşti?

Spunându-vă adevărul despre mine. Un adevăr pe care m-am aşteptat categoric să vi-l fi spus cineva până acum. Emily se încruntă pentru o clipă. Într-adevăr, nu-mi imaginez de ce nu ţi-a menţionat nimeni despre Incidentul nefericit până acum, dar din moment ce oamenii buni din Little Dippington au găsit de cuviinţă să-şi ţină gurile, trebuie să-ţi mărturisesc eu totul.

Trebuie să fie o confesiune interesantă, mai mult ca sigur, dacă trebuie făcută în secret la această oră târzie din noapte.

Dinspre măsuţă se auzi sunetul cristalului clincănind uşor. Aruncând o privire furişă, Emily constată că oaspetele îşi turnase un alt pahar de coniac. Se gândi că nu i-ar fi stricat nici ei încă unul.

Milord, voi încerca să scurtez povestea cât mai mult posibil, ca să vă puteţi întoarce la treburile dumneavoastră. Emily inspiră profund şi îşi adună curajul. Adevărul oribil e că nu aveţi cum să-mi cereţi mâna pentru simplul fapt că sunt o femeie distrusă.

În ce sens? Mie îmi pari a fi într-o formă perfectă. Sănătoasă tun.

Tânăra închise ochii şi se opri în faţa rafturilor din capătul opus al camerei.

M-aţi înţeles greşit, murmură ea. Încerc să vă spun că sunt distrusă din punct de vedere social. Ca să fiu mai directă, în trecutul meu există un mare scandal.

Un scandal?

Un scandal ce are legătură cu un bărbat. Vâlva a fost atât de mare, încât familia mea m-a asigurat că niciun gentleman cu capul pe umeri, mai ales unul care trebuie să-şi onoreze titlul, precum dumneavoastră, nu ar dori să mă ia de soţie. Gata, îşi zise ea cu tristeţe. S-a isprăvit. Aşteptă furtuna care mai mult ca sigur trebuia să urmeze. Contele de Blade nu avea să aprecieze faptul că-l lăsase să se facă de râs mai bine de o săptămână.

Se întâmplă cumva să discutăm despre prostia aia care a avut loc când aveai nouăsprezece ani? întrebă Simon afabil.

Emily nu mai înţelegea nimic.

Aţi auzit despre Incident, milord?

Fii sigură, draga mea, că întotdeauna caut să obţin cât mai multe informaţii posibil înainte să demarez un proiect. E un obicei mai vechi de-al meu. Unul pe care l-am dobândit în timpul anilor petrecuţi în Orient.

Ea se răsuci şi se holbă la el, neînţelegând cum de putea să ia lucrurile atât de uşor.

Milord, n-a fost o chestiune neînsemnată. Am fugit cu un bărbat. Sau ar fi trebuit să fug cu un bărbat. Mă tem că am cedat prosteşte în faţa unui exces de pasiune romantică, iar preţul a fost usturător.

Devine tot mai interesant.

La naiba, Blade, nu-i de glumă. Nu înţelegeţi? Am fugit cu un bărbat. Tatăl meu ne-a ajuns din urmă, dar a fost… îşi drese vocea tuşind scurt: a fost prea târziu.

Prea târziu? Contele ridică o sprânceană, nepărând deloc alarmat.

Am fost obligaţi să petrecem noaptea pe drum, şopti ea întorcându-şi privirea de la ochii strălucitori ai lui Simon. Tatăl meu ne-a găsit abia în dimineaţa următoare.

Înţeleg. Spune-mi ceva, Emily. De ce am impresia foarte clară că nu regreţi întru totul Incidentul?

Tânăra femeie îşi reluă plimbarea agitată.

Acum îmi pare rău, desigur, însă la momentul respectiv a fost cel mai incitant lucru care mi se întâmplase vreodată, nu pot să n-o recunosc. Oftă deznădăjduită. Dar tata mi-a explicat fără ocolişuri că o să rămână singurul lucru incitant din viaţa mea, întrucât n-o să mă mai vrea niciun bărbat serios. M-a adus acasă şi mi-a spus că trebuie să mă dedic studiului, ocupându-mă de bursa de valori şi investiţii.

Îţi plac aceste subiecte?

O, da, uneori sunt de-a dreptul fascinante. Dar nu despre asta e vorba acum. Emily inspiră adânc. Milord, în lumina acestor informaţii, va trebui să abandonaţi intenţia de a-mi cere mâna.

Îmi abandonez rareori intenţiile, draga mea. Mi-am făcut reputaţia de a duce la bun sfârşit lucrurile pe care le încep. Întreabă pe oricine din Londra.

Ei bine, nu cred că veţi dori să procedaţi la fel şi cu această chestiune, ripostă ea. Bărbaţii cu o poziţie ca a dumneavoastră nu se însoară cu femei ruinate. Deci, milord, v-am făcut o mărturisire şi, dacă nu sunteţi complet dezgustat de mine, aş dori să vă mai comunic ceva.

Te asigur că n-am de gând să plec acum. Sunt fascinat să aud orice altceva ai avea de spus.

Prea bine, atunci, poate vă întrebaţi de ce port un capot la această întâlnire clandestină.

Am presupus că ţi-e foarte frig, iar halatul e fără îndoială mult mai călduros decât rochia încântătoare pe care ai purtat-o mai devreme. Încăperea asta a fost întotdeauna rece.

Emily gemu. Se întrebă pentru prima dată dacă fermecătorul conte de Blade nu era puţintel cam greu de cap în anumite privinţe. Se concentră asupra bibliotecii şi se forţă să continue.

Mi-am pus capotul pentru că sunt pe cale să vă ofer o legătură romantică ilicită.

Mă tem că nu înţeleg, draga mea. Deja avem o legătură romantică legitimă.

Ea se răsuci, exasperată.

Am crezut că sunteţi un bărbat versat. Vă rog, fiţi atent. Din moment ce nu există posibilitatea unei căsătorii între noi şi eu m-am îndrăgostit iremediabil de dumneavoastră, mi s-a năzărit ideea să vă ofer o… legătură amoroasă.

O legătură amoroasă? O privi întrebător.

Îţi ofer o aventură, nătângule. Emily trase aer în piept îngrozită, când îşi dădu seama ce spusese. Închise ochii, umilită. Faţa i se roşi ca para focului. Milord, iertaţi-mă. N-am vrut să vă fac nătâng. Mă tem că sunt foarte agitată şi trebuie să admit că am un temperament greu de stăpânit. Ocazional, îmi pierd cumpătul.

Eşti evident o femeie foarte pasională, aşa cum a spus şi Prendergast.

Iar dumneavoastră sunteţi un bărbat care pare să se amuze de cele mai ciudate lucruri. Lăsă pe masă paharul de coniac, dându-şi seama că băuse mai mult decât suficient, şi îşi vârî mâinile în buzunarele capotului. Ei bine? întrebă ea şovăitor. Cum rămâne cu oferta mea?

Contele se îndreptă încet de spate şi puse jos paharul gol. Traversă încăperea spre ea, mâinile lui puternice cuprinzând-o călduros de umeri.

Emily, draga mea, te rog să fii convinsă că sunt profund onorat de oferta ta încântătoare.

Dar? murmură ea întristată.

Dar cred că, fiind o creatură excesiv de pasională şi cu un puternic temperament romantic, ar fi mai bine dacă mi-ai permite să te îndrum.

De ce? întrebă ea cutezător. Credeţi că vă puteţi păstra sângele-rece şi într-o astfel de chestiune, aşa cum încercaţi s-o faceţi cu toate celelalte?

Cei care mă cunosc îţi vor spune că pot şi că de obicei îmi păstrez sângele-rece cam în toate situaţiile. Te-am avertizat, Emily.

Baliverne. Este doar o atitudine pe care o afişaţi. N-are rost să vă lăudaţi cu sângele dumneavoastră rece, deoarece ştiu adevărul. Nu uitaţi că am aflat foarte multe despre dumneavoastră din corespondenţa pe care am purtat-o, milord. Gândurile noastre s-au întâlnit şi s-au amestecat pe un plan superior. Am privit adânc unul în sufletul celuilalt.

Poţi să crezi ce vrei, draga mea. Cu toate astea, vei fi de acord măcar cu faptul că sunt mai în vârstă ca dumneata şi-am văzut multe pe lumea asta.

Negreşit. Eu am trăit în Little Dippington toată viaţa.

Atunci îmi vei accepta experienţa şi-mi vei permite să iau eu deciziile cu privire la viitoarea noastră relaţie.

Aşa voi face?

Da, Emily, spuse el cu blândeţe. O vei face. Îşi înclină capul şi o sărută pe vârful nasului. Sunt convins că trebuie să aştepţi până în noaptea nunţii ca să te laşi în voia altui exces de pasiune romantică.

Atunci voi aştepta pentru totdeauna, milord, deoarece nu intenţionez sub nicio formă să-l iau de soţ pe Elias Prendergast, singurul care-mi va face o ofertă.

Nu, draga mea, nu e. Şi eu îţi voi face o ofertă. Imediat ce tatăl tău se întoarce în Little Dippington.

Emily îl privi fără să înţeleagă.

Îmi veţi face o ofertă? Dar, milord, tocmai v-am explicat că sunt o femeie distrusă.

Nu e cazul să mai discutăm despre Incidentul nefericit din trecutul dumitale.

Nu?

Începi să înţelegi. Îşi trecu uşor gura peste a ei, apoi se trase înapoi, zâmbind vag.

Ea îi prinse mâna mare între pumnii ei micuţi.

Simon, vorbeşti serios? Ai de gând să mă ceri de nevastă, în pofida scandalului groaznic din trecutul meu?

O, da, Emily. O să-l abordez pe tatăl tău cu prima ocazie.

Abia de-i venea să creadă. Bucuria o năpădi ca un val de neoprit.

Şi nu doreşti să începem o aventură amoroasă în noaptea asta?

E evident dificil să-i rezist unei femei atât de pasionale ca tine, Emily, dar vreau să aştept până în noaptea nunţii ca să ne consumăm uniunea.

Of!

Simon râse încet când îi citi dezamăgirea din ochi. Îi duse o mână la buze şi-o sărută pe încheietură, fără să-şi mute privirea de la ea.

Bineînţeles, scumpa mea, asta nu înseamnă că nu ne putem permite să gustăm puţin din fructul interzis.

Radiind de fericire, tânăra femeie îi cuprinse gâtul cu braţele.

Asta înseamnă că mă vei săruta?

Printre altele. Îşi plecă fruntea fixând-o cu ochii lui de dragon de culoarea aurului topit şi îşi lipi buzele calde pe curbura gâtului ei.

O, Simon!

Îmi place când îmi rosteşti numele aşa. Îmi place foarte mult. Aproape la fel de mult ca atunci când tremuri la atingerea mea.

O apucă strâns de talie şi o ridică. Ea îl privi de sus uimită, ţinându-se de umerii lui în timp ce se lăsa purtată spre biroul de mahon.

Simon o aşeză pe margine şi începu să-i desfacă halatul de creton. Cu gesturi lente, înrobindu-i privirea, dădu la iveală cămaşa de noapte din muselină brodată de dedesubt.

Emily simţi că se înroşise din cap până-n picioare. Fără îndoială, contele vedea cum sfârcurile i se împingeau în materialul moale. Îşi aminti că era o femeie cu reputaţia distrusă şi că el se aştepta probabil la o oarecare sofisticare din partea ei în astfel de lucruri.

Îşi drese vocea.

Milord, asta numeşti dumneata sărutat? spuse ea cu o detaşare studiată.

Nu, asta numesc eu să guşti din fructul interzis. Zâmbi, privind-o în ochi, şi îşi înclină capul, acoperindu-i gura cu a lui. Îşi duse mâna spre sânul ei.

Emily înţepeni şocată şi apoi gemu încet, înconjurându-i gâtul cu braţele. Degetul mare al lui Simon trecu peste sfârcul ei, făcându-l să se întărească de dorinţă. Buzele li se uniră într-un sărut tandru. Pe măsură ce se apropiau tot mai mult unul de altul, căldura trupului masculin alunga răcoarea din cameră.

Vibrând de plăcere, Emily abia dacă observă că mâinile lui nu se odihneau o clipă. Simon îi împinse tivul cămăşii de noapte până la coapse, după care îi prinse ferm genunchii. Încet, blând, îi desfăcu picioarele şi apoi, printr-o mişcare şocant de intimă, se postă cu îndrăzneală între ele.

Tânăra femeie deschise brusc ochii.

Milord… Simon, eu…

Şşşt, scumpa mea. Nu-şi ridică gura de pe a ei când vorbi. Degetele îi alunecară pe interiorul coapselor ei cu mişcări aparent aleatorii. Eşti foarte moale. Ca mătasea caldă.

Instinctiv, ea încercă să-şi apropie picioarele, însă dădu peste coapsele lui tari, musculoase. Simţi textura aspră a pantalonilor pe pielea ei goală, senzaţia trimiţându-i un fior de panică pe şira spinării.

Închide ochii şi nu te gândi la ceea ce fac, porunci Simon.

Mâinile i se apropiară de locurile cele mai secrete ale trupului ei. Ea închise ochii, ţinându-şi brusc respiraţia.

Sărută-mă, Emily. Vocea lui Simon era aspră şi seducătoare.

Emily îşi dădu seama cu un sentiment de vinovăţie că se lăsase fascinată în totalitate de mişcarea mâinilor lui. Evident, ar fi trebuit să se concentreze mai mult pe a-i răspunde la sărutări.

Nevrând să-l dezamăgească, îi prinse uşor faţa între palme şi îşi apăsă impetuos gura de a lui până li se ciocniră dinţii.

Mult mai bine, scumpa mea, murmură el încurajator. Dar trebuie să te relaxezi puţin. Desfă-ţi buzele pentru mine.

Tremurând, îl ascultă. Limba lui Simon îi pătrunse adânc în gură şi, în acelaşi timp, degetele lui găsiră căldura umedă dintre picioarele ei.

Emily înlemni. Încercă să vorbească, dar nu reuşi, încercă să inspire adânc, dar nu putu. Încercă să-şi imagineze cum ar fi reacţionat o femeie sofisticată la un gest atât de intim, dar eşuă. Situaţia era pur şi simplu prea copleşitoare. Simţurile ei erau năucite.

Pe Simon nu părea să-l mire faptul că unica ei reacţie consta într-un tremurat febril. Buzele îi rămaseră lipite de ale ei, în timp ce degetele lui o mângâiau cu o blândeţe infinită.

Emily începu să uite cât de ciudat era totul, când un val de căldură şi tensiune începu să crească în partea inferioară a corpului ei. Degetele i se încleştară violent în cămaşa de in a bărbatului.

Simon, reuşi ea să îngâne în sfârşit, eliberându-şi pentru o clipă gura din a lui şi holbându-se la el cu ochi imenşi, întrebători.

Ţine-te de mine, spiriduşule, o sfătui el. Îţi promit că totul va fi bine. Aminteşte-ţi ce spun poeţii. Trebuie să ne deschidem faţă de lumea experienţelor senzuale dacă vrem să cunoaştem adevărul cu privire la lumea metafizică. Deschide-te cu toată încrederea.

Neştiind ce altceva să facă, simţindu-se efectiv pierdută într-o mare de emoţii uluitoare, necunoscute, Emily ascultă. Închise ochii şi se agăţă de Simon, ca şi când viaţa ei ar fi depins de asta.

Degetele lui umede se mişcau cu uşurinţă peste petalele delicate care îi apărau secretele. În secunda următoare părură să găsească un loc foarte special. Emily îşi arcui neputincioasă spatele, în timp ce sentimentul de nerăbdare din ea ameninţa să explodeze. Avea nevoie cu disperare de ceva, dar nu ştia ce anume. Se hotărî în cele din urmă că era vorba de atingerea lui Simon. Instinctiv, îşi desfăcu şi mai mult picioarele, pledând tăcut ca senzaţiile uimitoare să continue.

Da. Simon o sărută pe gât fără a înceta mângâierile. Da, scumpa mea. Acum, Emily. Arată-mi cât de pasională eşti cu adevărat. Un deget se strecură încet în învelişul ei umed.

Lui Emily i se tăie respiraţia. Deschise gura, gata să-şi strige entuziasmul, în timp ce întregul corp i se convulsiona. Gura lui Simon o acoperi pe a ei, amortizând ţipătul moale, feminin, de eliberare.

Preţ de câteva clipe, tânăra femeie se simţi planând pe ceea ce putea fi descris doar ca un plan cu adevărat metafizic, după care se prăbuşi încet, fără vlagă, la pieptul lui Simon.

La naiba, murmură ea pradă stupefacţiei.

Simon scoase un sunet scurt, înăbuşit, care-ar fi putut fi un râset sau un geamăt. Îi era imposibil să-şi dea seama.

Ah, Emily. Eşti într-adevăr o creatură foarte pasională. Îşi retrase încet mâinile dintre picioarele ei şi îi rearanjă cu blândeţe hainele.

Emily îşi ridică capul de pe umărul lui. Încă se simţea ameţită şi părea să se adune cu greu. Apoi îşi dădu seama că el îi dăduse jos ochelarii la un moment dat.

O, Simon!

Da, Emily. O sărută pe vârful nasului şi îi înmână ochelarii cu o eleganţă curtenitoare.

Când şi-i puse pe nas, constată că bărbatul avea un zâmbet enigmatic şi o privea pe sub pleoapele semiînchise cu ochii strălucindu-i de un foc auriu. Nu arătase niciodată mai periculos sau mai irezistibil de atrăgător. Apoi Emily îşi coborî ochii şi văzu umflătura proeminentă din pantalonii lui strâmţi.

Simon?

Flacăra aurie i se stinse când îi urmări privirea, fiind înlocuită de tristeţe.

Nu te îngrijora, Emily. Voi fi bine. Dar, ca nu cumva să cedez şi mai mult în faţa tentaţiei încântătoare pe care mi-o oferi în noaptea asta, cred că e de preferat să plec. Plimbarea lungă până acasă în aerul rece al nopţii îmi va rezolva problema. Se îndepărtă de ea şi îşi apucă mantaua.

Ne vedem curând? Îşi dorea cu disperare ca el să mai rămână.

Dacă-mi amintesc bine, eu şi membrele societăţii literare am acceptat o invitaţie la ceai la St. Clair Hall mâine după-amiază. Abia aştept.

Emily îi dărui cel mai fermecător zâmbet al ei şi sări de pe birou. Se clătină şi trebui să se prindă de margine ca să-şi găsească echilibrul. Ochii i se umplură de veselie când îşi dădu brusc seama că se simţea extraordinar de bine, deşi umezeala dintre coapsele ei era deconcertantă.

Da, aşa e. Ceai, mâine. Milord, dacă nu doreşti să mai guşti din fructul interzis în seara asta, îmi poţi face o favoare enormă?

El o privi cu un amuzament precaut în timp ce-şi punea mantaua cu glugă.

Şi despre ce anume ar fi vorba?

Îmi arăţi cum să deschid intrarea în pasajul secret?

În mod evident, să afli taina pasajului e la fel de incitant pentru tine ca o noapte de pasiune ilicită, rânji el.

Emily, temându-se că-l jignise, îl bătu uşor pe mână împăciuitor.

Îmi plac foarte mult lucrurile ascunse, milord. Şi ar fi grozav dacă aş putea folosi pasajul în poemul meu, Doamna misterioasă. Jur că s-ar potrivi perfect cu povestea!

Cine sunt eu să mă opun muzei tale literare? Simon o luă de mână şi o duse spre bibliotecă.


capitolul 5

Emily se încruntă atentă la scrisoarea primită de la administratorul tatălui ei, domnul Davenport.



Draga mea domnişoară Faringdon,

Vă informez că am urmat instrucţiunile dumneavoastră şi am vândut anuităţile din Mările Sudului şi obligaţiunile din India. Veţi fi încântată să aflaţi că preţul final pentru ambele a fost deosebit de satisfăcător. Vă rog să mă informaţi ce aţi hotărât în privinţa investiţiilor miniere pe care le-aţi menţionat în ultima scrisoare.

Servitorul dvs. umil, B. Davenport



Emily zâmbi cu satisfacţie şi îşi notă să-i comunice lui Davenport dorinţa ei de a investi în proiectul minier din Northumberland. Când termină, se întinse şi trase de frânghia cu clopoţel care atârna lângă birou. Duckett, majordomul, apăru aproape instantaneu.

Ah, aici erai, Duckett. Emily zâmbi vioaie. Te rog să le spui angajaţilor că anuităţile din Mările Sudului şi obligaţiunile din India au dat roade. Investiţiile voastre au realizat un profit frumuşel şi au fost vândute luni. Cambiile sunt în bancă.

Trăsăturile aspre ale lui Duckett se luminară de recunoştinţă.

Tot personalul va fi foarte încântat, domnişoară Faringdon. Foarte încântat, într-adevăr. Vă rog să acceptaţi cele mai sincere aprecieri din partea noastră. Nu ştiţi ce uşuraţi suntem să ştim că vom avea o pensie sigură. Ezită puţin, după care adăugă: Ţinând cont de împrejurări.

Emily strâmbă din nas.

Ne cunoaştem de mulţi ani, Duckett. Putem fi sinceri unul cu celălalt. Ştiu foarte bine că dacă servitorii s-ar baza pe faptul că tata îşi va aminti să pună ceva deoparte pentru pensiile lor, veţi muri de foame la bătrâneţe.

O afirmaţie destul de dramatică, dar probabil foarte adevărată. Duckett îşi permise un zâmbet fin. În orice caz, suntem extrem de recunoscători pentru sfaturile şi serviciile dumneavoastră în materie de investiţii, domnişoară Faringdon.

Eu sunt cea extrem de recunoscătoare, Duckett, replică Emily foarte serioasă. Aveţi atâta grijă de mine! Nu ştiu ce m-aş face fără voi. M-aş simţi foarte singură pe aici, fără îndoială.

Mulţumesc, domnişoară Faringdon, spuse încet majordomul. Ne dăm toată silinţa.

Şi reuşiţi foarte bine, surâse ea. O, Duckett, încă ceva înainte să pleci.

Da, domnişoară?

Emily se opri, căutându-şi cuvintele potrivite. Nu-i plăcea să jignească.

Doamna Hickinbotham are vreo… hm… întrebare cu privire la aranjamentele din după-amiaza asta?

Privirea lui Duckett se îmblânzi.

Niciuna, domnişoară Faringdon. Vă asigur că acolo unde a mai lucrat, doamna Hickinbotham a dobândit o experienţă vastă în ceea ce priveşte servitul ceaiului.

Emily se simţi imediat ruşinată că pusese la îndoială calificările menajerei.

Da, bineînţeles. Probabil sunt puţintel neliniştită. Nu prea primim vizite aici, la St. Clair Hall. Şi n-am mai invitat niciodată un conte la ceai până acum.

Doamna Hickinbotham a povestit că a supravegheat pregătirile pentru vizita unui marchiz, acum câţiva ani.

Minunat. Emily se simţea deopotrivă umilită şi uşurată. Mulţumesc, Duckett.

Cu mare plăcere, domnişoară Faringdon. Vă asigur că totul va decurge foarte bine în după-amiaza asta.

Sunt convinsă că ai dreptate. Încă un lucru. Îi spui, te rog, doamnei Hickinbotham să se uite dacă mai avem ceai Lap Seng? Dacă da, aş prefera să ne servească din acela, în loc de Congou.

Lap Seng? Voi întreba.

Mulţumesc. Vezi dumneata, e pentru conte. Din nu ştiu ce motiv, şi-a numit calul Lap Seng, deci presupun că preferă acest tip de ceai Souchong.

Calul? Duckett păru uşor uluit, dar îşi reveni imediat. Înţeleg. Voi vorbi numaidecât cu doamna Hickinbotham, domnişoară Faringdon. Majordomul ieşi în tăcere din bibliotecă.

Emily privi uşa închizându-se şi se gândi că într-una din zile trebuia să îl întrebe pe Simon de ce îşi numise roibul Lap Seng. Avea atâtea lucruri să-l întrebe, atâtea subiecte fascinante de discutat! Avea să fie o adevărată delectare căsnicia cu un bărbat care-i oferea o legătură intelectuală, un gentleman rafinat şi sensibil cu care putea comunica pe un plan mai înalt, transcendental.

Bineînţeles, şi comunicarea lor din planul fizic avea să fie atât de incitantă. Emily simţi cum o trece un val de căldură, deşi nu era foc în vatră.

Privi visătoare pe fereastră. Niciodată în viaţa ei nu mai încercase un sentiment asemănător eliberării zguduitoare pe care o trăise noaptea precedentă în bibliotecă. Îi oferise o perspectivă cu totul nouă asupra anumitor pasaje poetice scrise de autorii ei favoriţi.

O făcuse şi să înţeleagă într-un mod cu totul nou expresia exces de pasiune.

Un fior de fericire pură, nealterată o străbătu ca o descărcare de la una dintre acele maşinării electrice utilizate de savanţi pentru experimente ştiinţifice. Era incredibil. Aproape de neînţeles.

Nu era obişnuită să aibă noroc şi în alte domenii în afară de cel financiar.

La naiba, şopti ea cu voce tare. Apoi se încruntă numaidecât. Trebuia neapărat să renunţe la înjurăturile atât de nedemne de o doamnă. Avea să fie contesă curând, iar contesele precis nu înjurau.

Spera că Simon nu avea să-şi aplice literal standardele nobile insistând asupra unei logodne de durată. În acea perioadă erau la modă logodnele de un an sau chiar mai bine, deoarece trebuiau rezolvate numeroase detalii de genul celor categorisite vag drept aranjamente. Ea nu credea că ar fi suportat să aştepte un an.

Reticentă, se concentră din nou pe scrisorile, ziarele şi notiţele adunate grămadă pe biroul ei. Ultimul lucru de care avea chef în acea dimineaţă era să lucreze la investiţiile ei, dar, la ritmul în care cheltuiau bărbaţii Faringdon, era esenţial trateze aspectul financiar cu o atenţie constantă. Mama ei îi explicase deseori că tatei şi gemenilor trebuia să le poarte mereu de grijă cineva, ba chiar îi amintise acest lucru de pe patul de moarte.

Fără vlagă, apucă ultimul număr din The Gentlemans Magazine şi îl deschise la rezumatul lunar al cotaţiilor de la bursa de valori. Aruncă o privire peste fluctuaţiile zilnice ale preţurilor obligaţiunilor indiene şi ale celor aferente canalului şi analiză dobânzile băncilor şi fondurilor de investiţii, făcându-şi rapid câteva notiţe înainte să întoarcă pagina.

Apoi îşi trecu degetul peste tabelul preţurilor plătite recent pentru grâu, secară, orz şi fasole în interiorul ţării şi le compară cu preţurile de pe coastă. Îşi luă din nou peniţa şi notă câteva comentarii, după care verifică preţurile medii la făină, zahăr, fân şi paie de luna anterioară, căutând să deducă tendinţele.

După ce termină, întoarse pagina la sinteza meteorologică lunară, pe care o parcurse în treacăt. Iarna nu se terminase, iar temperaturile zilnice şi cantităţile de precipitaţii nu erau la fel de importante pentru calculele ei cum aveau să fie primăvara şi vara. În doar câteva luni avea să înceapă să le urmărească îndeaproape, încercând să estimeze recoltele.

După ce spicui tot ce putu din The Gentlemans Magazine, se întoarse la corespondenţa ei. Sir Alfred Chumley avea veşti despre un nou proiect de exploatare a cărbunelui şi o anume doamnă Middleton îi scrisese s-o întrebe dacă ar fi fost interesată de o navă care urma să plece curând spre Indiile de Vest. Se aştepta să revină cu un profit important, la fel ca ultima.



Doamna Hickinbotham găsise ceaiul Lap Seng.

Emily îl privi neliniştită pe Simon sorbind din băutura exotică, fumurie. Când îi zâmbi peste gura ceştii cu o ocheadă de cunoscător, îi veni să o îmbrăţişeze pe menajeră. Ochii acesteia sclipiră, dar expresia ei rămase potrivit de reţinută în timp ce făcu o plecăciune şi îi lăsă pe membrii societăţii literare cu discuţiile lor.

Gazda se răzgândise de trei ori cu privire la rochia pe care să o poarte, până când Lizzie o convinsese s-o aleagă pe cea de muselină cu guler cu volănaşe. Rochia era de un galben pal cu dungi albe fine şi, potrivit lui Lizzie, îi punea în valoare culoarea părului. Lui Emily nu i se părea o idee prea bună să scoţi în evidenţă părul roşcat, dar Lizzie îi alungă temerile fără preget.

Doamnele din societatea literară acceptaseră cu entuziasm invitaţia la ceai. Începeau să se deprindă cu prezenţa contelui la reuniunile lor şi nu le fusese greu să observe atenţia pe care acesta i-o acorda lui Emily. Bunele doamne erau toate încântate în ascuns de povestea de dragoste nobilă care îmbobocea în mijlocul lor şi îl salutară acum pe Simon cu o cordialitate sinceră.

Ca de obicei, acesta părea o fiară întunecoasă, cu ochi de aur, înconjurată de nişte păsărele vioaie, ciripitoare. Pe Simon nu părea să-l deranjeze contrastul. Emily se lămurise însă de mult că era absolut imperturbabil.

Bufetul şi conversaţia se derulară cu atâta uşurinţă, încât Emily presupuse că avea un talent nedescoperit până atunci de a întreţine oaspeţi. Trebuia să repete experienţa, se hotărî ea în timp ce discuţia se anima tot mai mult.

Şi cum merge cu poemul tău, Emily? o întrebă domnişoara Bracegirdle după ce încheiaseră o dezbatere energică privind meritele prelegerilor lui Samuel Coleridge despre Shakespeare. Niciunul dintre cei prezenţi nu asistase la vreuna, dar opinia generală era că nu corespundeau calibrului înalt aşteptat de la Coleridge.

Lucrez la extinderea poemului, ca să includ o nouă aventură, anunţă Emily. Îi aruncă o privire lui Simon şi se îmbujoră. Am o idee minunată despre o scenă într-un pasaj secret.

Ce incitant! Domnişoara Ostly, căreia îi plăceau evident romanele de la Minerva Press mai mult decât celorlalte, era pur şi simplu fascinată. Şi poate o fantomă? Ador fantomele.

Sprâncenele lui Emily se ridicară deasupra ramelor ochelarilor în timp ce reflectă dacă să adauge o fantomă la Doamna misterioasă.

Fantomele sunt întotdeauna excelente într-o poveste de aventură şi dragoste. Dar e greu să găseşti cuvinte care rimează cu fantomă. Întotdeauna se sfârşeşte cu aromă sau comă.

Sau axiomă, propuse Simon.

Domnişoara Hornsby, care acceptase mai devreme un pahar de sherry în loc de ceai, chicoti. Lavinia Inglebright îi aruncă o privire usturătoare. Deschise gura ca să sugereze o altă posibilă rimă, dar fu întreruptă de sunetul roţilor de trăsură şi al potcoavelor de cai de pe alee. Se uită la Emily surprinsă.

Cred că ai musafiri.

Tânăra femeie înlemni, căutând rapid spre faţa neperturbată a lui Simon. Nu primea aproape niciodată vizitatori şi toţi cei din salon o ştiau.

Tata şi fraţii mei, fără îndoială. Deci scrisoarea trimisă de Elias Prendergast ajunsese la Londra şi avusese rezultatul aşteptat, îşi zise ea. Nu ştiam că vin. Nu acum. Nu atât de curând.

Simon, care îi citea gândurile perfect, îşi menţinu zâmbetul acela cald, de nepătruns, şi sorbi din ceaiul fumuriu.

Din hol se auziră tropote de cizme şi zumzetul unor voci masculine nerăbdătoare, iar peste o clipă uşa salonului se deschise brusc.

Cei trei bărbaţi Faringdon intrară cu paşi mari, ca trei vârtejuri poleite cu aur. Înalţi, arătoşi şi îmbrăcaţi la patru ace în costume de călărie după ultima modă, afişau oboseala firească după o asemenea călătorie. Gemenii, Devlin şi Charles, se uitară rapid la grup după vreun chip femeiesc drăguţ şi, negăsind nimic care să le placă, îl priviră fioros pe Simon.

Broderick Faringdon, tatăl lui Emily, îşi cam pierdea deja din păr şi ce îi mai rămăsese trecea de la auriu la argintiu, însă avea aceeaşi înfăţişare elegantă ca fiii lui. Nasul acvilin şi ochii albaştri, împreună cu aerul desfrânat, încă îl făceau foarte atrăgător pentru femei.

Sărut mâinile, doamnelor. Blade.

În timp ce doamnele murmurară un val de salutări politicoase, Broderick Faringdon înclină scurt din cap înspre Simon.

Emily simţi răceala din cameră. Ceva nu era deloc în regulă. Instinctele ei îi spunea că erau mai multe în joc decât un tată nemulţumit care avea de-a face cu un peţitor indezirabil. Privirea îi zbură spre conte, însă dragonul abia dacă răspunse la salutul tatălui ei cu o înclinare a capului, după care se ocupă iarăşi de ceaiul Lap Seng.

Tată! Emily sări în picioare. Nu ne-ai trimis vorbă înainte. Nu am ştiut că trebuia să te aşteptăm.

N-am trimis vorbă înainte pentru că ştiam că voi ajunge înaintea poştei. Am un armăsar nou care întrece orice alt animal pe patru picioare. Vino şi întâmpină-l pe tatăl tău cum se cuvine, domnişoară.

Ascultătoare, Emily se duse spre el şi îl sărută pe obraz, după care se dădu înapoi, mijind ochii. Acum că trecuse prima undă de şoc, era supărată că îi întrerupseseră sindrofia.

Serios, tată, cred că ai fi putut să mă avertizezi.

Este casa mea, fato. De ce-ar trebui să mă anunţ, ca un oaspete?

În spatele lui Emily, doamnele din societatea literară se ridicau repede în picioare, zburătăcindu-se ca nişte păsărele.

Trebuie să plec, spuse Priscilla Inglebright. Mulţumim din suflet că ne-ai găzduit în după-amiaza asta, Emily.

Da, a fost o trataţie încântătoare, rosti domnişoara Bracegirdle hotărât, în timp ce îşi apucă săculeţul de mână.

După aceea, toate îşi luară rămas-bun cu iuţeală. Emily stătu în uşă, cu un zâmbet amabil pe chip, în timp ce fierbea în interior. Tatăl şi fraţii ei stricaseră totul. Numai Simon îşi tărăgăna plecarea.

În hol, doamnele îşi puneau în grabă şalurile şi îşi legau bonetele. Într-o clipită, fură ajutate să urce în trăsura pe care Emily o comandase ca să le ducă spre locuinţele lor.

O tăcere periculoasă se lăsă în salon.

La naiba, se gândi Emily răsucindu-se ca să-şi înfrunte tatăl.

Ei bine, tată, cărui fapt îi datorez onoarea acestei vizite în pripă?

Întreabă-l pe Blade. Presupun că ştie răspunsul. Broderick Faringdon îl privi fioros pe Simon, care îşi termina calm ceaiul. Ce dracu vă închipuiţi că faceţi, domnule?

Sprâncenele lui Simon se ridicară uşor.

Credeam că e evident, Faringdon. Am fost invitat la ceai şi mă bucur de o ceaşcă delicioasă de Lap Seng.

Nu încerca să mă tragi pe sfoară cu prostiile astea despre ceai. Pui ceva la cale, Blade.

Simon afişă unul dintre cele mai reci zâmbete ale sale şi lăsă din mână ceaşca goală. În ochi îi străfulgeră un sentiment de mulţumire sau poate chiar de triumf.

În cazul acesta, trec mâine pe la ora trei ca să discutăm.

S-o crezi dumneata, mârâi Faringdon.

Emily tresări când văzu pata roşie urâtă de pe faţa tatălui ei. Devlin şi Charles se holbau la ea de parcă s-ar fi umplut de ruşine pentru a doua oară.

Da. Cu siguranţă o voi face. Simon se ridică în picioare cu o eleganţă letală, dominându-i chiar şi pe înalţii Faringdoni. Pe mâine, Faringdon. Se duse la Emily, îi luă mâna şi i-o sărută. Mulţumesc pentru ceai, domnişoară Faringdon. M-am simţit foarte bine. Dar, la o adică, întotdeauna mă simt bine în prezenţa dumneavoastră.

La revedere, milord. Vă mulţumesc pentru că mi-aţi onorat invitaţia. Emily îşi dori brusc să-l apuce de redingota albastră atât de frumos croită şi să-l ţină pironit în salon. Nu voia să rămână singură cu tatăl şi fraţii ei, însă nu avea ce să facă.

O clipă mai târziu, Simon îşi luă din mâinile lui Duckett pălăria din blană de castor cu bor ondulat şi mănuşile din piele de York şi ieşi agale pe uşa din faţă, spre şareta familiei Gillingham care îl aştepta. Se auzi un ropot de copite şi roţi, şi contele dispăru în zare.

Emily îşi împreună mâinile în faţă şi se încruntă la tatăl şi fraţii ei.

Sper că sunteţi mulţumiţi. Mi-aţi distrus reuniunea. Ne simţeam minunat până să daţi voi buzna fără ca măcar să cereţi voie.

Ţi-am mai spus, e casa mea, fată. Nu trebuie să-ţi cer îngăduinţa ca să intru în propriul salon. Fir-ar să fie, Emily, ce se întâmplă aici? Broderick Faringdon se proţăpi înaintea ei, cu mâinile în şold. Am primit o scrisoare de la Prendergast, care îmi spunea că eşti curtată de contele de Blade, pentru numele lui Dumnezeu.

Sunt. Credeam că vei fi încântat şi mândru, tată.

Mândru? Devlin îşi turnă un pahar mare de Bordeaux dintr-o sticlă care fusese pregătită pentru Simon. Îi aruncă o privire miloasă surorii lui. Ţi-ai pierdut minţile, Em? Ştii ce-o să se întâmple când Blade va afla despre Incident. De ce l-ai dus de nas? Ştii cum se va termina totul.

Cum de-ai lăsat ca lucrurile să ajungă atât de departe, Em? interveni Charles. Acum mai mult ca sigur vom avea parte de o scenă ruşinoasă. Tot noroiul ăla vechi va fi răscolit şi te vei simţi ca o proastă de zile mari.

Ştie deja despre scandal, ţipă Emily cu mâinile încleştându-i-se în pumni. Ştie deja şi nu-i pasă. M-aţi auzit? Nu-i pasă nici cât negru sub unghie.

Se aşternu o tăcere apăsătoare. Preocupat, Faringdon senior îşi turnă un pahar de vin.

Deci aşa joacă, murmură el. Ştiam că urzeşte o nemernicie. Omul e al naibii de periculos. Toţi cei din Londra o ştiu. Îmi doresc să fi rămas în Indiile de Est. De ce naiba a trebuit să se întoarcă?

Despre ce vorbeşti, tată? întrebă Emily poruncitor? Omul îmi va cere mâna. Ştie clar că reputaţia mea este distrusă, dar mă iubeşte oricum.

Emily, draga mea, eşti îngrozitor de naivă. Broderick se trânti pe canapea şi îşi sorbi vinul dintr-o înghiţitură. Bărbaţii ca Blade nu se însoară cu femei ca tine. De ce-ar face-o? Cu titlul lui şi averea pe care şi-a făcut-o în Indiile de Est, poate alege dintre nenumăratele fecioare drăguţe care apar pe piaţă în fiecare sezon monden. De ce să-şi aleagă o marfă uzată?

Emily roşi, alungând sentimentul de umilire.

Se pare că nu-i pasă de astfel de lucruri, tată.

Tuturor bărbaţilor le pasă de astfel de lucruri, spuse Charles cu o agresivitate frăţească.

Serios? se răţoi Emily furioasă. Atunci de ce vă străduiţi din răsputeri să seduceţi orice femeie sărmană pe care o puteţi găsi şi să o transformaţi într-o marfă uzată?

Haide, acum, bombăni Devlin. Eu şi Charles suntem gentlemeni. Nu seducem tinere inocente de calitate.

Doar pe tinerele inocente din clasele inferioare? Cele care nu au de ales? Bănuiesc că în opinia voastră statutul lor social face ca asta să fie în regulă?

Ajunge! răcni Broderick Faringdon. Ne îndepărtăm de la subiect. Emily, voi fi direct cu tine. Ne-ai pus pe toţi într-o situaţie foarte gravă şi abia acum încep să suspectez cât ne va costa.

De ce ne-ar costa ceva? ţipă ea. Mă căsătoresc. Ce-i greşit în asta?

Paharul din mâna tatălui ei lovi masa cu o trosnitură puternică.

Fir-ar să fie, fată, nu înţelegi ce se întâmplă? Blade nu intenţionează să se însoare cu tine. Deloc.

Atunci de ce mă va cere?

Broderick Faringdon tăcu pentru o clipă. Devenise foarte iscusit la a citi intenţiile adversarilor săi în jocurile cu miză înaltă.

Mai mult ca sigur îmi va propune un schimb.

Pe toţi dracii, ai dreptate, tată. Charles îşi mai turnă nişte Bordeaux.

Blestemat să fie. Evident. Ar fi trebuit să-mi dau seama, murmură Devlin.

Un schimb? întrebă Emily cu ochii holbaţi de uimire. Tată, ce tot zici acolo?

Broderick clătină din cap.

Nu înţelegi încă? Blade nu vrea să te ia de nevastă. Intenţionează să ne ameninţe că va fugi cu tine dacă nu-i dau ce vrea. Aruncă o privire meditativă prin salonul elegant. Şi cred că ştiu ce va cere în schimbul favorii extraordinare de a ieşi din vieţile noastre.

Devlin îl privi tăios.

Ce vrea, tată?

St. Clair Hall. Broderick dădu pe gât vinul care-i mai rămăsese. Nenorocitul naibii mă urăşte. A aşteptat douăzeci şi trei de ani să se răzbune şi acum a găsit, în sfârşit, o cale.

Emily se simţea ameţită. Se lăsă ţeapănă pe scaunul tapisat cu brocart, fără să-şi mute ochii de la tatăl ei.

Cred că ai face bine să ne explici, tată. Acum.

Broderick îşi privi lung cei trei copii şi apoi oftă din greu.

Mi-aş dori ca mama voastră să mai fi fost printre noi. Ea se ocupa mereu de astfel de chestiuni neplăcute. Avea un stil aparte. Aş fi putut să las totul pe seama ei.

Devlin se uită la Charles şi apoi direct la tatăl lui.

Eu şi Charles înţelegem parţial. Ştim că Blade încearcă să se folosească cumva de Emily. Dar ce legătură are cu St. Clair Hall? De ce ar vrea casa ca să nu fugă cu Em? Omul e la fel de bogat precum Cresus. Ar putea cumpăra o duzină de case la fel de frumoase ca asta.

Emily îşi strânse pumnii.

Mi-a spus că a fost cândva casa lui, şopti ea. A locuit aici în copilărie.

Pe chipul lui Broderick apăru o expresie îngrozită, de parcă ar fi văzut o stafie.

Ţi-a spus asta?

O, da, tată. Suntem foarte apropiaţi. Emily miji sfidător ochii în spatele lentilelor.

Cât de apropiaţi? întrebă Devlin brusc. Apropiaţi în sens intim? Pentru numele lui Dumnezeu, nenorocitul ăla te-a sedus deja, Em? De-aia crede că o să fugi cu el?

Contele a fost un gentleman perfect, îl informă Emily cu mândrie.

Ei bine, măcar putem fi recunoscători că omul mai are ceva resturi de conştiinţă, spuse Broderick îngândurat. Mă îndoiesc însă că mă va ajuta prea mult.

Tată, rosti Emily tăios, e obligatoriu să ne dai toate lămuririle.

Bărbatul mai vârstnic dădu din cap cu tristeţe.

Va trebui să aflaţi oricum, mai devreme sau mai târziu. Blade s-a asigurat de asta, nenorocitul dracului. Foarte pe scurt, n-am cumpărat St. Clair Hall după ce mi-a surâs norocul, cum v-am spus cândva. Am câştigat casa şi grosul averii Traherne direct de la tatăl lui Blade, la un joc de cărţi, acum douăzeci şi trei de ani. Contele şi-a achitat datoria, ca un gentleman adevărat.

Şi? Emily se încruntă la el. Ştiu că mai e ceva, tată.

Şi apoi nebunul s-a întors aici şi şi-a tras un glonţ în cap.

Tânăra femeie închise ochii îngrozită.

Doamne sfinte!

Nu văd care e problema, comentă Charles. A fost o datorie de onoare şi bărbatul a plătit. Faptul că s-a sinucis mai târziu nu e treaba noastră.

Emily se cutremură.

Cum poţi fi atât de nemilos? Nu-ţi dai seama ce trebuie să se fi întâmplat?

Nu prea mai sunt multe de povestit, mormăi Broderick. Băiatul şi mama lui au plecat din casă şi s-au dus să locuiască undeva în nord. Mama nu s-a mai arătat niciodată în societate, din câte ştiu eu. Se pare că a murit acum câţiva ani.

Şi Blade? întrebă Devlin. Ce s-a întâmplat cu el?

O rudă de-a lui  o mătuşă, cred  a reuşit într-un final să strângă destui bani ca să-i cumpere o funcţie. Probabil c-a făcut-o ca să scape de el. Blade a luptat în Războaiele Peninsulare câţiva ani. După aceea a vândut totul şi s-a dus în Indiile de Est.

Pentru că nu avea o avere a lui, adăugă Emily cu înverşunare. I-ai furat moştenirea, l-ai lăsat fără pământurile şi proprietăţile lui de drept. După ce tatăl lui s-a sinucis, Simon şi mama lui au fost aruncaţi din casă fără niciun ban. Au ajuns la mila rudelor. Blade trebuie să fi fost într-o situaţie imposibilă, la cât de mândru e. Cum ai putut să faci aşa ceva, tată?

Broderick îi aruncă o privire fulgerătoare.

Am câştigat totul într-un meci corect, să nu uiţi niciodată asta, domnişorică. Aşa merg lucrurile. Nu joci, dacă nu-ţi permiţi să plăteşti.

Tată!

Oricum, Blade s-a descurcat bine. Prin cluburi se aude că a trăit ca un paşă pe acolo, prin insule. Le-a făcut unele favoruri celor de la Compania Indiilor de Est, care l-au răsplătit cu o parte din comerţul cu ceai. Acum se bucură de o avere considerabilă. Dumnezeu ştie că nu are nevoie de nimic de la noi.

Dar crede că-i datorezi St. Clair Hall? întrebă Devlin.

Broderick încuviinţă.

Nenorocit ranchiunos. L-am văzut doar de două ori de-a lungul anilor. M-a căutat înainte să plece la război şi apoi chiar înainte să plece spre Orient. De fiecare dată mi-a spus doar că într-o zi voi plăti pentru ce le-am făcut lui şi familiei lui. A jurat că familia mea va suferi la fel de mult ca a lui. Mi-a jurat şi că va recupera St. Clair Hall. Mi-am zis că e doar o fanfaronadă.

Şi acum crede că a găsit o modalitate de a te forţa să-i dai casa, spuse Charles, încruntându-se la sora lui. Dar dacă-i atât de bogat, de ce nu se oferă pur şi simplu s-o răscumpere?

E o chestiune de principiu. Crede că-i sunt dator. V-am spus, vrea să se răzbune. Şi probabil ştie că nu aş vinde-o nici dacă mi-ar face o ofertă decentă.

De ce nu? se interesă Charles nerăbdător. Abia de stăm pe aici, oricum. Mai puţin Emily, bineînţeles.

Broderick privi din nou în jur, contemplând mobilierul scump.

Este cea mai elegantă casă pe care a avut-o un Faringdon vreodată, pentru numele lui Dumnezeu. Mai elegantă decât orice lucru dobândit de tata sau de bunicul sau chiar de baron, blestematul ăla zgârcit. M-am descurcat mai bine ca oricare dintre ei. Sunt primul Faringdon care a devenit cineva. Şi casa asta o dovedeşte.

Devlin aruncă o privire scurtă la chipul palid al lui Emily.

Ar putea ieşi foarte urât, într-adevăr. Blade nu e tipul care să blufeze. Emily, sigur n-ai fost atât de proastă încât să-ţi pierzi capul după el?

Bineînţeles că a fost, murmură Charles. Uită-te la ea. Îşi închipuie că nenorocitul ăla chiar vrea s-o ia de nevastă. Şi exact asta o să-i spună când o cheamă să fugă împreună. O să-l creadă, aşa cum l-a crezut şi pe Ashbrook. Hristoase, ce porcărie! Trebuie s-o încuiem în cameră.

Nu fi idiot, spuse Emily. Aş putea scăpa din orice cameră din casa asta. Se îndreptă de spate, mândră, furia încinsă curgându-i prin vene. Dar veţi vedea. Blade îmi va cere mâna şi mă voi căsători cu el.

Nu te vrea. Nu de soţie. Nu e destul de clar? Charles scutură exasperat din cap. Mâine, la ora trei, nu-ţi va cere mâna. Ci o să-l şantajeze pe tata.

Ba îmi va face o ofertă respectabilă, la naiba, replică Emily, cu voce piţigăiată şi tensionată. Îl cunosc, fir-ar să fiţi!

Broderick oftă din rărunchi.

Ba nu, Emily, nu-l cunoşti. Nimeni nu-l cunoaşte pe Blade. N-ai auzit ce se vorbeşte prin cluburi. Omul e învăluit în mister şi al naibii de influent. Se zice că are la degetul mic până şi oameni precum Canonbury şi Peppington. Un singur lucru e cert, anume că e foarte bogat şi foarte periculos.

Nu-i spune astfel de lucruri, tată, îl mustră Devlin. O să i se pară doar şi mai incitant. Ştii ce imaginaţie romantică are.

Ascultă-mă, Emily, eşti o fată raţională când vine vorba de finanţe, spuse Broderick pe un ton linguşitor. Mă aştept să fii raţională şi în chestiunea asta. Nu suntem într-un afurisit roman de dragoste. E real. E în joc viitorul tău. Tactica lui Blade e veche de când lumea, deşi sunt de acord că în general nu o aplică bărbaţii de rangul lui. De obicei, vreun derbedeu sărăcit se oferă să nu o mai curteze pe fată în schimbul unei sume mari de bani.

Singura diferenţă aici, spuse Charles, e că Blade nu-i deloc sărac.

Sunt convinsă că vă înşelaţi, rosti Emily printre dinţi. Contele îmi va face o ofertă după toate regulile şi eu o voi accepta, chiar şi fără acordul tău, tată. Nu mă poţi opri.

Broderick îşi masă tâmplele.

Adu-ţi aminte dezastrul de acum cinci ani, draga mea. Nu cred că vrei să treci din nou prin umilinţa şi chinul de atunci. Te-ai prăpădit zile întregi.

Nu e acelaşi lucru, ţipă Emily. Contele se va căsători cu mine.

Ba e exact acelaşi lucru, fir-ar să fie, îi strigă Broderick la rândul lui. Şi Blade nu se va căsători niciodată cu tine. Dar până să-ţi dai tu seama de asta, vom fi cu toţii… Se opri brusc.

Veţi fi cu toţii ce anume, tată? Însă Emily îşi dădu brusc seama de ceva. Când venea vorba despre chestiuni financiare, rareori se lăsa orbită de dragoste. Făcu ochii mari când înţelese. A, cred că încep să intuiesc amploarea ameninţării contelui. E foarte isteţ, nu-i aşa?

Haide, Em, nu-ţi face griji pentru detalii, spuse Charles rapid. Lasă-l pe tata să se ocupe de asta. Îl privi neliniştit pe Devlin, care se încrunta ameninţător.

Nu te preocupă doar ameninţarea la adresa reputaţiei mele, nu-i aşa? mârâi Emily. La urma urmei, ai trecut deja prin asta. Nu, adevăratul risc e că s-ar putea ca Blade să mă depărteze de voi o vreme. Poate luni de zile. Sau chiar un an sau doi. Şi, odată privaţi de abilităţile mele financiare, voi trei aţi pierde curând St. Clair Hall şi restul averii la mesele de joc.

Să fiu al naibii, Emily, nu e vorba de asta. Îmi fac griji pentru tine. Eşti singura mea fiică. Crezi că aş vrea să te văd ruinată a doua oară? se încruntă Broderick.

Emily îşi încrucişă braţele sub piept şi încuviinţă satisfăcută.

Foarte isteţ, într-adevăr. Pun pariu că fără mine, ca să vă reîntregesc periodic averile la bursă, voi trei n-aţi fi în stare să păstraţi casa, armăsarii pursânge sau orice altceva mai mult de un an.

Nu-i adevărat, se răsti Charles. Ne facem griji pentru tine. Reputaţia şi fericirea ta contează.

Mulţumesc, replică Emily sec. Ce frumos din partea voastră.

Ascultă, Em… începu Devlin furios.

De fapt, întrebarea numărul unu e cum a ajuns contele să vadă cât de importantă sunt pentru situaţia ta financiară, tată.

O întrebare al naibii de bună, murmură Broderick în timp ce îşi turnă încă un pahar de Bordeaux. Ceea ce nu înseamnă că fratele tău nu are dreptate, adăugă el rapid. Sunt îngrijorat pentru tine, Emily. Foarte îngrijorat.

Şi noi la fel, o asigură Charles. Banii n-au nimic de-a face cu asta.

Sunt uşurată să aud asta, murmură ea. Ce bine e să știi că familia ţine la tine! Se ridică şi ieşi din cameră.

În spatele ei, Broderick Faringdon îşi turnă ce mai rămase din sticla de vin. El şi fiii lui se cufundară într-o tăcere tristă.



Emily se duse direct în sanctuarul ei, biblioteca, unde se aşeză la biroul de mahon şi se holbă în gol la grădină. Rămase mult timp nemişcată, după care deschise sertarul şi scoase cutia frumoasă care conţinea teancul de scrisori de la Simon.

Era vremea să iasă din negura romantică în care trăia de câteva zile. Tatăl ei avusese dreptate în legătură cu un lucru: era în joc viitorul ei. Era momentul să reflecteze serios la problema cu care se confrunta.

De fapt, trebuia să-şi pună în aplicare aceeaşi inteligenţă tăioasă pe care o folosea în mod normal în chestiunile financiare. Luă prima scrisoare din teanc. O parcursese de nenumărate ori şi ar fi putut s-o recite din memorie.



Draga mea domnişoară Faringdon, 

Îmi permit să mă prezint pe cale epistolară deoarece am aflat că avem anumite interese intelectuale în comun. Din câte înţeleg, că sunteţi interesată de anumite poeme publicate recent de un librar pe nume Pound. Domnul Pound a binevoit să-mi ofere adresa dumneavoastră…



După o oră în care reciti scrisorile şi îşi derulă în minte tot ce discutaseră în ultimele câteva zile, îşi dădu seama că unele concluzii erau inevitabile.

În primul rând, familia ei avea dreptate. Simon începuse flirtul doar cu scopul de a o folosi ca să se răzbune pe tatăl ei. Întregul lanţ de evenimente pe care-l atribuise unei sorţi binevoitoare avea acum o logică implacabilă, îngrozitoare.

Pe de altă parte, bărbatul care scrisese acele epistole sensibile, inteligente, nu putea fi un monstru, aşa cum pretindea tatăl ei.

În al treilea rând, încă era îndrăgostită de dragonul acela misterios din Orient, cu ochii lui de aur.

Provenea dintr-un neam de cartofori, îşi aminti ea. Sosise timpul să rişte pentru fericirea ei viitoare.

Trăgând o coală de hârtie, luă condeiul şi scrise un bileţel scurt.



Milord,

Trebuie să vă văd imediat. Vă rog să îmi faceţi favoarea de a ne întâlni în secret în locul unde am discutat prima dată cât de dificil e să găsim o rimă pentru încins. Vă rog să daţi dovadă de discreţie şi precauţie şi să nu spuneţi nimănui. Riscul e mare.

A dvs.,

O prietenă



Se încruntă în timp ce împături foaia şi trase de clopoţel chemând un servitor. Spera că formularea era destul de vagă ca să nu dea nimic de gol în cazul în care mesajul avea să fie interceptat. Trebuie să fii foarte atent când aranjezi întâlniri clandestine.

Simon o aştepta la eleşteu. Emily răsuflă uşurată când văzu roibul legat de un ulm.

Dragonul veni spre ea printre copaci, privind-o neclintit cu ochii lui aurii. Emily îşi adună tot curajul să-l înfrunte.

După cum vedeţi, am primit bileţelul dumneavoastră, domnişoară Faringdon. Contele se întinse să o ajute la descălecat.

Mulţumesc, milord. Emily îşi păstră anume tonul protocolar şi complet lipsit de emoţie, dar nu putu să nu-i simtă prin haine căldura mâinilor. Se îndepărtă de el imediat ce atinse pământul, se răsuci brusc şi o porni spre izvor. Nu vă voi răpi mult timp. E destul de târziu.

Într-adevăr. El o urmă, cizmele lui înalte călcând silenţios pe covorul de frunze moarte care acoperea solul.

Emily se aşeză cu afectare pe bolovanul unde o sărutase Simon prima dată şi riscă să-i arunce o privire de sub borul bonetei de pai. El nu zâmbi. Pur şi simplu se sprijini cu un picior de piatră, îşi puse cotul pe genunchi şi aşteptă.

Răbdarea e punctul lui forte, îşi dădu seama Emily. Aşteptase douăzeci şi trei de ani să se răzbune.

Am vorbit cu tatăl şi fraţii mei. Câteva lucruri au devenit foarte clare, începu ea cu prudenţă.

Chiar aşa?

Milord, vreau să ştiţi că pricep pe deplin motivele acestei răzbunări destul de ciudate pe care aţi plănuit-o, spuse ea contemplând iazul. Dacă aş fi fost în locul dumneavoastră, că aş fi încercat ceva la fel de drastic. Ne asemănăm din anumite puncte de vedere.

Înţeleg că tatăl dumneavoastră a fost destul de vorbăreţ.

Mi-a explicat ce s-a întâmplat în trecut. Cum a dobândit familia mea St. Clair Hall. Şi tragedia cumplită a morţii tatălui dumneavoastră. Aveţi tot dreptul să doriţi să vă răzbunaţi.

Eşti foarte înţelegătoare, draga mea.

Ea se întrebă dacă o lua cumva peste picior. Imposibil de spus din tonul lui rece. Inspiră adânc şi continuă:

Îmi dau seama că nu intenţionaţi să-mi faceţi o ofertă autentică de căsătorie. Veţi ameninţa că o să mă convingeţi să fug cu dumneavoastră şi o să mă ţineţi ascunsă pe post de amantă vreo câteva luni dacă tata nu vă predă St. Clair Hall. Fără îndoială că mă veţi şantaja emoţional în tot acest timp promiţându-mi că ne vom căsători.

Doar câteva luni?

Emily încuviinţă din cap.

Destul cât să vă asiguraţi că ai mei ajung într-o situaţie financiară destul de gravă încât să renunţe la casă. Dacă eu nu le îndrum investiţiile şi nu le ţin în frâu excesele aşa cum obişnuia să facă mama, nu va dura prea mult. Mai ales dacă aranjaţi să fie ademeniţi în anumite jocuri cu miză mare. Odată ce redobândiţi St. Clair, fără îndoială că aveţi de gând să mă trimiteţi acasă dezonorată.

Ce machiavelism îmi atribui!

De fapt, e un plan genial. Emily se simţi obligată să-i recunoască meritele.

Mulţumesc, spuse Simon blând. Dar presupun că se va alege praful de el, acum că mi-ai descoperit uneltirile?

O, nu, încă poate funcţiona. Aveţi nevoie doar de cooperarea mea. Şi ştiţi mult prea bine că o aveţi, milord.

Îmi spuneţi că aţi accepta să fugiţi cu mine şi să fiţi amanta mea pentru o vreme? Apucă un băţ şi se jucă distrat cu el.

Emily îşi împreună mâinile.

Da. Dacă ar fi singura mea opţiune. Ştiţi că sentimentele mele pentru dumneavoastră sunt foarte profunde, milord. Însă aş prefera să vă fiu soţie. Mi-ar plăcea să trăim împreună tot restul vieţii, nu doar câteva luni sau un an.

Înţeleg.

Ştiu că iniţial nu aţi intenţionat să ne căsătorim, dar v-aş ruga să luaţi în considerare anumite aspecte la care e posibil să nu vă fi gândit.

Simon nu răspunse preţ de câteva secunde. Apoi băţul pocni între degetele lui.

Ce aspecte?

Îmi dau seama că n-aş fi soţia pe care şi-ar dori-o un bărbat de rangul dumneavoastră, murmură ea fără să-l privească. Nu am nici înfăţişarea, nici poziţia socială necesară, iar momentan e limpede că nu puteţi simţi afecţiune pentru vreun Faringdon. Şi, bineînţeles, mai e şi Incidentul nefericit din trecutul meu. Dar cred că pot compensa aceste neajunsuri în diverse moduri.

Domnişoară Faringdon, nu încetaţi să mă uimiţi. Abia aştept să aud ce aveţi de spus.

Vorbesc foarte serios, milord. În primul rând, aş vrea să subliniez faptul că dacă vă căsătoriţi cu mine, scopul răzbunării va fi atins. Rudele mele vor depinde financiar de dumneavoastră. Vor avea acces la aptitudinile mele în materie de investiţii doar dacă vă cer permisiunea să mă consulte. Nu ar fi o răzbunare potrivită?

O idee interesantă.

Din punct de vedere bănesc, i-aţi juca din sfori pe Faringdoni pentru totdeauna.

E adevărat, spuse el după o scurtă chibzuinţă.

Emily îşi muşcă neliniştită buza.

Vă rog să mai luaţi ceva în considerare, milord. Voi fi o soţie excelentă. Ştiţi, eu vă înţeleg. Simt că vă cunosc foarte bine din scrisorile dumneavoastră. Avem multe lucruri în comun în sfera intelectuală, iar conversaţiile noastre vor atinge un nivel pe care majoritatea cuplurilor nu-l obţin niciodată.

Pe scurt, nu mă veţi plictisi la cină.

Sunt sigură că vom găsi numeroase teme de interes comun pe care să le discutăm de-a lungul anilor. Am convingerea că o asemenea tovărăşie ar fi deosebit de satisfăcătoare pentru un bărbat cu o minte atât de luminată.

Propuneţi ca relaţia noastră să continue pe planul superior care a caracterizat-o de la bun început? Vă imaginaţi uniunea noastră ca pe o asociere intelectuală între doi oameni care gândesc asemănător?

Exact, spuse Emily, tot mai entuziasmată pe măsură ce observa că el o asculta cu atenţie. Milord, înţeleg acum pe deplin că nu sunteţi îndrăgostit de mine. Ştiind asta, îmi dau seama şi că nu veţi accepta excese de pasiune romantică din partea mea; vă asigur că nici eu nu vă voi cere aşa ceva.

Domnişoară Faringdon, mă şocaţi.

Şi dumneavoastră vă bateţi joc de mine, replică ea tăios.

Nici vorbă. Mă întrebam pur şi simplu ce anume v-a lăsat impresia că nu aş accepta excese de pasiune din partea dumneavoastră.

Cu faţa roşie ca para focului, Emily îşi privi mâinile împreunate.

O analiză detaliată a evenimentelor de azi-noapte din bibliotecă, milord.

Cum adică?

La vremea respectivă am crezut că mi-aţi respins oferta unei aventuri ilicite pentru că eraţi nobil şi galant. Am presupus că v-aţi oprit din avântul erotic deoarece nu puteaţi profita de o femeie la care ţineaţi, chiar dacă avea deja un trecut sordid.

Cu alte cuvinte, aţi bănuit că mă comportam ca un gentleman, aşa cum mă pretind a fi?

Da. Acum îmi dau seama că mi-aţi respins oferta necugetată pentru că nu sunteţi îndrăgostit de mine.

Aha.

Iar cum nu plănuiaţi de fapt să mă luaţi de soţie şi era foarte puţin probabil să vă duceţi planul până la capăt, convingându-mă să fug cu dumneavoastră, întrucât tata mai mult ca sigur v-ar fi îndeplinit cererile, nu trebuia să vă prefaceţi că simţiţi o pasiune inexistentă. De fapt, în împrejurările de faţă, v-aţi comportat ca un gentleman. Se încruntă gânditoare. Adică, aşa cum s-ar purta un gentleman care unelteşte să se răzbune. Cred că aveţi o nobleţe şi o generozitate înnăscute.

Acum mă flataţi.

Milord, lăsaţi-mă să termin. Voi rezuma avantajele pe care le-ar aduce o căsătorie între noi. Vă veţi atinge scopul de a vă răzbuna pe familia mea. Veţi dobândi o soţie cu care puteţi comunica pe un plan superior. Veţi avea garanţia că nu vă voi bate la cap cu pasiunile mele romantice necontrolate. Şi mai e un lucru.

Sunt deja copleşit de norocul care s-a abătut asupra mea, dar vă rog, continuaţi.

Emily îşi ridică bărbia şi îl privi. Se baza pe asul din mânecă pentru a încheia afacerea.

Păi, este evident, milord. Veţi profita la maximum de abilităţile mele financiare.

Ochii lui Simon licăriră scurt.

E într-adevăr o idee interesantă.

Milord, gândiţi-vă puţin. Ştiu că sunteţi foarte înstărit, dar ţin să vă aduc aminte că şi cea mai mare avere e pândită de ruină. Câteva investiţii proaste, câteva nopţi nesăbuite în tripouri, câteva falimente ale fondurilor şi totul se poate duce pe apa sâmbetei.

Dar dacă vă am pe dumneavoastră alături, pot fi sigur că voi recupera orice pierderi pe care le-aş putea suferi în viitor, corect?

Speranţele lui Emily prinseră aripi. Simţi că în sfârşit se apropia de un rezultat mulţumitor.

Întocmai, milord. E ca şi când v-aţi căsători cu moştenitoarea unei mari averi. Talentele mele în domeniul financiar vă vor conferi siguranţa economică, aşa cum au făcut-o şi pentru familia mea în ultimii ani.

Cu alte cuvinte, draga mea, îmi spui că dacă mă însor cu tine ar fi o investiţie deosebit de iscusită?

Emily se relaxă pentru prima dată de când îi fusese distrusă sindrofia. Zâmbi radios.

Exact, milord. Să vă căsătoriţi cu mine ar fi fără îndoială cea mai bună investiţie pe care aţi făcut-o vreodată. Se opri, revenind cu picioarele pe pământ. Zâmbetul i se şterse. Bineînţeles, mai trebuie să luăm în considerare Incidentul nefericit. Îmi dau seama că este un dezavantaj major. Dar poate că dacă rămân la ţară şi nu încerc să pătrund în cercurile înalte ale societăţii, nu va observa nimeni.

Domnişoară Faringdon, vă asigur că Incidentul nefericit mă preocupă cel mai puţin.

Credeţi că vom reuşi să ţinem scandalul ascuns? întrebă ea nerăbdătoare.

Vă pot promite, domnişoară Faringdon, că dacă ne vom căsători, scandalul nu va mai exista.


capitolul 6

Să te însori cu ea? La naiba, omule, doar nu vorbeşti serios. Ce joc murdar mai faci acum? Broderick Faringdon, baricadat în spatele biroului imens de mahon din bibliotecă, îl scruta pe vizitator cu gura căscată de uluire. Ştim amândoi că bărbaţii cu un titlu ca al dumitale n-ar lua de nevastă o fată cu o asemenea reputaţie.

Te avertizez să fii extrem de atent la felul în care vorbeşti despre logodnica mea. Chiar dacă eşti tatăl lui Emily, tot te-aş provoca la duel. De fapt, mi-ar face chiar mare plăcere. Simon se duse spre carafa de coniac şi îşi turnă un pahar din licoarea chihlimbarie.

Ştia că gestul acesta mult prea neceremonios avea să-l înfurie şi mai tare pe Broderick Faringdon, care era deja confuz şi mânios.

Să mă provoci la duel? Să mă provoci la duel? La naiba, Blade, nu pot să-mi cred urechilor. Nu are niciun sens. Spune-mi ce se întâmplă, fir-ai tu să fii. Ştiu ce aveai de gând iniţial. Plănuiai să mă şantajezi ca să-ţi dau St. Clair Hall sub ameninţarea că ţi-o vei lua pe fiica mea pe post de amantă.

De unde ţi-a venit şi ideea asta? Te asigur că intenţiile mele sunt foarte onorabile.

Ba pe dracu. Am auzit despre tine, domnule. Te ştiu oamenii că eşti misterios. Se întâmplă ceva ciudat aici. De ce-ai vrea să te însori cu fiica mea?

Simon se uită pe fereastră şi sorbi din coniac.

Motivele mele nu sunt treaba ta. Să spunem doar că sunt convins că ne vom descurca foarte bine împreună.

Dacă te gândeşti să-i faci vreun rău, vei plăti pentru asta. Ţi-o jur.

Sunt uşurat să văd că ai şi sentimente paterne faţă de Emily. Dar nu te speria. Nu intenţionez să o bat. Simon se uită peste umăr în direcţia bibliotecii. Decât dacă îmi face prea multe probleme, evident, adăugă el, ridicând puţin tonul.

Crezi că îţi voi da St. Clair Hall ca zestre? Ăsta-i jocul pe care-l faci? întrebă Broderick. Dacă da, mai gândeşte-te o dată.

O, îmi vei da St. Clair Hall, Faringdon. Intenţionez să-ţi iau şi fiica, şi casa.

S-o crezi tu. Cum m-ai putea face să ţi le dau pe amândouă?

Îţi voi oferi posibilitatea să o vezi pe Emily din când în când. Ştim amândoi că atâta timp cât consideri că există o şansă cât de mică să comunicaţi, mă vei asculta orbeşte. Pe de altă parte, dacă îţi interzic totalmente contactul cu ea, lucru pe care îl pot face ca soţ, ştii la fel de bine ca mine cum vei sfârşi. St. Clair Hall va fi scoasă la vânzare în trei luni. Şase cel mult.

Pot să am grijă şi singur de locul ăsta. M-am ocupat de tot până a crescut ea, se răsti Broderick.

Da, aşa e. Iniţial, mi s-a părut chiar uimitor. Primul lucru pe care l-am făcut când m-am întors la Londra a fost să investighez cum de ai reuşit să ţii afacerile pe linia de plutire până să iasă la iveală talentele remarcabile ale lui Emily. Se întâmplă ca administratorul meu să-l cunoască pe al tău. Davenport i-a explicat totul într-o seară, la câteva pahare de vin.

Cum îndrăzneşti să-ţi vâri nasul în afacerile mele private?

Răspunsul era simplu, continuă Simon, rotind coniacul din pahar. Ai avut nevoie de câţiva ani ca să pierzi averea tatălui meu la jocuri de noroc, mulţumită eforturilor depuse de soţia ta, care s-a străduit să te potolească. De asemenea, fiii tăi erau destul de tineri la vremea respectivă şi încă nu ţi se alăturaseră la risipă.

Tatăl tău şi-a pierdut moştenirea într-un joc corect, pe toţi dracii! N-a mai fost averea lui după ce am câştigat-o de la el. A fost a mea.

Nu sunt deloc convins că a fost un joc cinstit.

Broderick se făcu alb ca varul:

Mă acuzi că am trişat?

Calmează-te, Faringdon. Nu te acuz. Nu mai pot dovedi nimic după atâţia ani. Recunosc doar că am unele întrebări. Tatăl meu era un jucător excelent, din câte se spune, şi nu mai jucase niciodată în exces până atunci. Te pune pe gânduri.

Blestemat să fii!

Simon zâmbi vag când simţi furia neputincioasă din vocea lui Broderick.

Nici măcar averea neamului Blade nu putea ţine la nesfârşit. Însă chiar când te aflai pe marginea prăpastiei, ai avut din nou noroc. Atunci a murit mătuşa lui Emily din partea mamei, nu? Femeia şi-a dat sufletul într-un moment cât se poate de convenabil, lăsându-i lui Emily o sumă mare de bani. Dar mătuşa a făcut greşeala de a te numi tutorele fetei. I-ai cheltuit moştenirea înainte ca ea să împlinească şaisprezece ani. Şi atunci situaţia a devenit cam disperată pentru o vreme, nu-i aşa?

O zici de parcă aş fi irosit moştenirea fiicei mele, nenorocitule.

Aşa ai şi făcut.

Am cheltuit-o pe ea şi pe casa asta, care e căminul ei, se enervă Faringdon.

Şi pe viaţa ta de la Londra, pe armăsarii pursânge, pe hainele scumpe şi pe datoriile de la jocurile de noroc pe care le-ai tot adunat. Cum ţi-am spus, banii s-au dus înainte măcar ca fiica ta să iasă de pe băncile şcolii. N-ai fi putut strânge bănuţi ca să-i oferi intrarea în societate nici dacă ai fi încercat. Ceea ce nu aveai de gând, bineînţeles, pentru că pe atunci începuse deja să-şi arate talentele remarcabile. Davenport i-a povestit administratorului meu cum ai exploatat-o.

Nu avea rost să-i organizez intrarea în societate. Nu e genul care să atragă atenţia peţitorilor.

Şi tu n-ai vrut să-i măreşti şansele de a contracta o căsătorie bună dându-i o zestre decentă, nu-i aşa?

La naiba, mama ei a murit în anul următor. Eram în doliu. Nu aveam posibilitatea să organizez baluri. După care a fugit cu nemernicul ăla, Ashbrook. Cum să o mai scot în lume? Faringdon se încruntă şi îi aruncă adversarului său o privire tăioasă. Era ruinată, domnule. Am fost clar? Complet ruinată.

E o chestiune de opinie. Simon lăsă din mână paharul gol. Deci, vreau ca tu şi fiii tăi să părăsiţi St. Clair Hall până în ziua nunţii. Cred că vom stabili data căsătoriei în prima săptămână din aprilie.

Lui Broderick i se tăie respiraţia.

Nu mai sunt nici şase săptămâni până atunci.

Nu văd de ce am tărăgăna lucrurile. Am stabilit deja partea financiară. Şi nu cred că Emily ar vrea o logodnă lungă, protocolară. Ne vom petrece luna de miere aici, la St. Clair, aşa că tu şi fiii tăi trebuie să vă faceţi nevăzuţi. Personalul poate rămâne. Emily pare destul de legată de ei şi sunt bine instruiţi.

Mai trebuie să ne ocupăm de aranjamente, spuse Broderick disperat.

Nu vor exista aranjamente, replică Simon cu un zâmbet feroce. Stai liniştit Broderick, o să-i port de grijă fiicei tale.

Nu-mi vine să cred! Broderick arăta ca un peşte care tocmai fusese scos din apă. Încerca să respire şi pe faţă îi apăruseră pete într-o culoare nefirească. Nu se poate s-o vrei de soţie. Nu după scandalul de acum cinci ani. Gândeşte-te la titlul tău, omule.

Gura lui Simon se crispă.

Te-am avertizat să nu mai aduci vorba despre asta, Faringdon. Nu glumeam. Ei bine, cu asta am încheiat afacerea.

Ba pe naiba. O să discut cu Emily. E o fată isteaţă, chiar dacă îi plac aiurelile romantice. O s-o lămuresc în privinţa uneltirilor tale.

Eşti bine-venit să încerci, dar mă tem că nu vei reuşi să-i schimbi părerea, spuse Simon încrezător. Recunoaşte. Singura ta speranţă de a o mai vedea vreodată pe Emily e să-mi accepţi condiţiile.

Eşti de-a dreptul diabolic! E singura mea fiică. O fac să-i vină minţile la cap.

Să fie cum vrei tu. Ce-ar fi să o întrebăm pe Emily dacă are de gând să ţi se supună? Simon se îndreptă spre bibliotecă, găsi mânerul ascuns la baza vitrinei şi îl apăsă.

Rafturile alunecară fără să scoată vreun sunet de-a lungul peretelui şi Emily, care evident îşi ţinuse urechea apăsată pe lemnul de cealaltă parte, se prăbuşi într-un morman de fuste colorate la picioarele lui Simon.

La naiba, murmură ea.

Dumnezeule mare, ce-i asta? Broderick se holbă uluit, mai întâi la deschizătura din perete, apoi la fiica lui.

Emily se ridică, încercând să stingă lumânarea pe care o ţinea în mână, să-şi îndrepte ţinuta şi să-şi potrivească ochelarii, toate în acelaşi timp. Se uită la Simon, care se înălţa ca un turn deasupra ei.

Cum aţi ştiut că sunt acolo, milord?

Trebuie să pui cunoştinţele mele stranii pe seama relaţiei noastre într-un plan superior, draga mea. În tărâmul metafizic, lucrurile precum comunicarea mintală sunt fără îndoială banale. Va trebui să ne obişnuim cu această experienţă.

O, da, bineînţeles. Emily zâmbi încântată.

Simon se aplecă, o ajută să se ridice şi o puse pe picioare întrebându-se dacă ar fi trebuit să adauge că pur şi simplu îi ghicise prezenţa de cealaltă parte a bibliotecii. O cunoştea destul de bine ca să ştie că i-ar fi fost imposibil să reziste ocaziei de a trage cu urechea, mai ales când avea la dispoziţie un pasaj secret.

Emily oftă filosofic în timp ce îşi scutura de praf rochia de muselină de culoarea piersicii.

Cam atât cu demnitatea mea. Dar măcar v-aţi înţeles, nu-i aşa? Îl privi plină de speranţă. Suntem logodiţi şi urmează să ne căsătorim?

Într-adevăr, draga mea, o asigură Simon. Am multe defecte, aşa cum vei descoperi cât de curând, fără îndoială, dar nu sunt prost. Nu aş putea renunţa la prilejul de a face cea mai bună investiţie din viaţa mea.



Două săptămâni mai târziu, într-o dimineaţă umedă, mohorâtă, Simon stătea în biblioteca reşedinţei lui din Grosvenor Square, citind scrisoarea de la Emily pe care o primise la micul dejun. Conţinea, ca de obicei, o relatare însufleţită a discuţiilor de la ultima reuniune a societăţii literare, discuţii care păreau să-i fi fost dedicate din nou în întregime lui Byron. Urma un paragraf lung care descria versurile noi care urmau să fie adăugate la Doamna misterioasă şi câteva remarci sporadice despre vreme.

Când termină de citit, Simon se simţi străbătut de un fior de dezamăgire. Era evident că Emily se luptase din răsputeri să elimine orice detaliu care ar fi putut fi interpretat ca exces de pasiune.

Contele reîmpături încet colile şi privi absent focul. După ce medită o clipă, se întinse după ceainicul chinezesc frumos smălţuit de pe o masă din apropiere. Turnă ceaiul Lap Seng într-o ceaşcă fină ca pânza de păianjen, decorată cu un dragon verde şi auriu. Când începu să o ridice se opri, studiind imaginea fiarei mitice.

Emily îl numise dragon, iar în acel moment ochii ei se umpluseră de uimire, pasiune şi adoraţie.

Simon se uită în jur. Când avea să-i vadă casa, fără îndoială că avea s-o considere un bârlog potrivit pentru un dragon.

Interiorul era decorat în nuanţele vii, exotice, pe care ajunsese să le aprecieze cât timp locuise în Orient: roşu chinezesc, verde-închis, negru ca bezna nopţii şi auriu strălucitor.

Biblioteca încărcată era plină de amintiri ale tărâmurilor stranii pe unde umblase. Covorul oriental în nuanţe aprinse era un fundal potrivit pentru vitrinele negre lăcuite cu motivele lor fabuloase. Divanul de tec sculptat şi fotoliile aveau o tapiţerie din catifea roşie şi erau împodobite cu ciucuri aurii.

Biroul era masiv, cu incrustaţii complicate, lucrat de meşteşugari iscusiţi. Îl comandase din Canton. Urnele indiene de tămâie umpleau camera cu aroma unui amestec realizat la Bombay după specificaţiile sale precise. Perne enorme din brocart auriu, suficient de mari să poată fi folosite şi ca paturi, erau aranjate lângă şemineu.

Şi peste tot erau dragoni, reprezentările făpturilor mitice din folclorul Orientului îndepărtat. Dragonii erau verzi, negri, roşii şi aurii şi fiecare dintre ei era incrustat cu pietre preţioase care valorau o avere. Oriunde te uitai prin bibliotecă vedeai creaturi fantastice cu ochi de smaralde şi rubine, solzi de aur, gheare de onix şi cozi bătute cu topaze.

Lui Emily aveau să-i placă, fără îndoială.

Inhală aroma ceaiului fumuriu în timp ce îşi lăsă capul pe perna stacojie a spătarului şi se gândi la căsătoria ce urma. Nu ştia când luase hotărârea de a se însura cu Emily Faringdon. Categoric nu avusese această intenţie când îşi făcuse planul cu câteva luni în urmă. Dar viaţa, învăţase el de-a lungul anilor, avea modul ei de a remodela intenţiile unui om.

Compunea în minte un răspuns la scrisoarea lui Emily, când majordomul lui incredibil de urât anunţă că sosise Lady Araminta Merryweather. Simon se ridică în picioare în timp ce o femeie vivace, de aproape cincizeci de ani, intră în bibliotecă înconjurată de un nor de parfum scump.

Lady Merryweather era, ca de obicei, îmbrăcată după ultima modă. Astăzi purta o rochie bleu din lână merinos, cu mâneci lungi şi strâmte şi un volan delicat. Înălţimea ei, neobişnuită pentru o femeie, îi conferea o alură regală. Purta o pălărie încântătoare, cocoţată dezinvolt peste buclele încărunţite. Ochii ei aveau aceeaşi nuanţa aurie ca ai lui Simon. Trăsăturile frumoase, patriciene, erau îmbujorate de la frig.

Simon! Tocmai ce m-am întors în oraş şi aflu că te-ai logodit. Ba chiar cu o Faringdon. Am venit numaidecât, bineînţeles. Abia de-mi vine să cred. Absolut uimitor. Şi nu mi-ai dat niciodată nimic de bănuit. Trebuie să-mi spui totul, dragule.

Sărut mâna, mătuşă Araminta. Simon o invită ceremonios să se aşeze în faţa focului. Apreciez că ai venit. Să ştii că aveam de gând să te vizitez mâine.

Nu aş fi putut aştepta până mâine, îl asigură Araminta. Bun, deci, vreau să ştiu exact ce se întâmplă. Cum de ai reuşit să te logodeşti cu tânăra Faringdon?

Simon zâmbi vag.

Nici mie nu mi-e foarte limpede. Domnişoara Faringdon e o fiinţă absolut neobişnuită.

Araminta făcu ochii mari, întrebătoare.

Dar eşti mult prea isteţ ca să te laşi prins în mrejele unei femei.

Sunt?

Bineînţeles că eşti. Simon, nu încerca să mă joci pe degete. Ştiu că pui ceva la cale. Mereu ai diverse planuri. Jur că eşti cea mai întortocheată creatură pe care am cunoscut-o vreodată, şi nu există nici măcar un suflet în oraş care să nu fie de acord cu mine. Dar neîndoielnic poţi avea încredere în mine.

Ştii bine că eşti singura persoană din toată Anglia în care am deplină încredere, Araminta.

Atunci ştii că nu aş scoate niciun cuvânt despre intenţiile tale. Ai urzit vreun plan monstruos care să-i doboare pe Faringdonii cei fluşturatici şi neisprăviţi?

Au apărut nişte modificări în planul iniţial, recunoscu Simon. Dar voi recupera St. Clair Hall.

Araminta îşi arcui sprâncenele fine, elegante.

Într-adevăr? Cum ai reuşit asta?

Casa va fi zestrea soţiei mele.

Măi, să fie. Ştiu că ai fost obsedat de casa aceea din ziua în care a murit tatăl tău, dar merită să te pui în jug alături de o Faringdon?

Emily Faringdon nu e o Faringdon obişnuită. Curând, nu va mai fi deloc o Faringdon. Va fi soţia mea.

Să nu-mi spui că e o căsătorie din dragoste, exclamă Araminta.

Mai degrabă o investiţie de afaceri. Sau aşa mi s-a spus.

O investiţie de afaceri. E prea mult, fără îndoială. Simon, ce tot zici acolo?

Am treizeci şi cinci de ani. Contele se uită la flăcările din şemineu. Şi ultimul descendent al familiei mele. Mi-ai spus demult că ar trebui să-mi fac datoria şi să am urmaşi.

De acord. Dar eşti contele de Blade şi ai dobândit o avere însemnată în ultimii ani. Ai putea alege pe oricine. De ce tocmai domnişoara Faringdon?

Sprânceana lui Simon se înclină.

Cred că a fost invers. Ea m-a ales pe mine.

Sfinte Sisoe, nu-mi cred urechilor. Presupun că măcar a moştenit înfăţişarea Faringdonilor? E înaltă şi frumoasă?

Nu. E destul de scundă, are nasul în vânt, părul de un roşu aprins şi pistrui; de asemenea, poartă aproape mereu o pereche de ochelari. Pare mai degrabă un spiriduş inteligent şi are obiceiul de a spune la naiba când e agitată.

Dumnezeule mare! Lady Merryweather era sincer îngrozită. Simon, ce-ai făcut?

De fapt, cred că va stârni senzaţie când o vei scoate în lume, mătuşă Araminta.

Vrei să o prezint eu? Araminta păru mai întâi îngrozită, apoi destul de intrigată de această provocare. Vrei să transform un spiriduş într-un triumf social?

Nu ştiu pe altcineva mai potrivit pentru această sarcină. Mă tem că va fi o chestiune delicată. Emily va avea categoric nevoie de îndrumare, deoarece nu a mai ieşit în lume, dar nu aş vrea să-i domolesc ori chiar să-i sting energia cu prea multe reguli şi limitări. Cred că tu eşti capabilă să-i apreciezi calităţile neobişnuite şi să găseşti modalităţi de a le reliefa în avantajul ei.

Simon, nu sunt sigură că există o modalitate optimă de a pune în evidenţă un spiriduş scund şi roşcat care foloseşte expresii precum la naiba.

Prostii. Vei găsi o cale. Am încredere deplină în tine.

Categoric, îmi voi da toată silinţa. Dumnezeu ştie că măcar atât pot face după tot ce-ai făcut tu pentru mine, Simon. Aş fi fost şi acum în ruinele alea mucegăite din Northumberland dacă nu m-ai fi salvat de la sărăcie.

Nu-mi datorezi nimic, Araminta. Eu îţi voi fi veşnic recunoscător pentru că m-ai ajutat să am grijă de mama şi pentru că ţi-ai vândut toate bijuteriile ca să-mi cumperi o funcţie.

Araminta zâmbi larg.

Să-ţi ofer o rampă de pornire a fost cea mai bună investiţie pe care aş fi putut să o fac. Bijuteriile şi hainele pe care le pot cumpăra acum valorează mult mai mult decât cele câteva de nimic pe care le aveam atunci.

Simon ridică din umeri.

Le meriţi. Bine, să revenim la prezentarea soţiei mele în societate. După cum am spus, las pe seama ta acest proiect. Dar mă voi ocupa eu de rezolvarea singurei probleme potenţiale care se întrevede.

Araminta îl privi cu atenţie.

Despre ce problemă potenţială e vorba, Simon?

Logodnica mea e destul de impetuoasă, şi se pare că a avut loc un incident destul de nefericit cu câţiva ani în urmă.

Un incident? întrebă Araminta pe un ton vădit de rău augur. Cât de grav a fost mai exact?

După cum o explică Emily, a fost stăpânită temporar de un exces de pasiune romantică şi a fugit cu un tânăr.

Araminta îşi lăsă capul pe pernă şi strânse pleoapele îngrozită.

Doamne sfinte! Deschise brusc ochii şi îi aruncă nepotului ei o privire şireată. Cât de grav a fost? Tatăl ei i-a oprit înainte să ajungă la graniţă?

Se pare că bărbatul implicat nu avea nicio intenţie reală de a ajunge la Gretna Green{2}. Oricum, Emily a sfârşit prin a petrece noaptea cu el la un han. Faringdon i-a ajuns din urmă în ziua următoare şi a adus-o acasă.

În ziua următoare? A găsit-o abia în ziua următoare? Araminta era mai mult decât şocată. Se aplecă înainte, privindu-l fioroasă. Simon, doar nu vorbeşti serios. E un fel de glumă bizară pe care o faci pe seama bietei tale mătuşi. Recunoaşte.

Nu e o glumă, mătuşă Araminta. Sunt pe punctul de a mă căsători cu o doamnă care are un trecut. Dar nu te speria. Mă voi asigura că trecutul ei va înceta să mai existe.

Dumnezeule mare, Simon. Cum?

Acesta ridică din umeri, deloc îngrijorat.

Titlul şi averea mea se vor dovedi foarte eficiente în a îndepărta această pată. O ştim amândoi. Şi voi şterge personal orice picături rămase care s-ar putea să mai iasă la iveală.

Sfinte Sisoe. Îţi cam place situaţia asta, nu-i aşa? Araminta îl privi, înţelegând brusc. Pentru tine este o altă aventură.

Emily are modul ei de a condimenta viaţa oamenilor, aşa cum vei descoperi şi tu curând, fără îndoială.

Simon, voi fi directă cu tine. S-ar putea ca puştoaica să fie originală şi ştiu că te atrag lucrurile neobişnuite. Dar trebuie să te gândeşti la ce faci. Ştim amândoi că pur şi simplu nu te poţi căsători cu o tânără care nu este virgină, oricât de fermecătoare ar fi. Una e ca o femeie să aibă aventuri discrete după ce s-a căsătorit şi cu totul altceva să fi fost implicată într-un scandal amoros înainte de căsătorie. Eşti contele de Blade, trebuie să te gândeşti la numele şi poziţia ta.

M-ai înţeles greşit, mătuşă Araminta, surâse el. Nu există nici urmă de îndoială că soţia mea nu ar fi inocentă. Te asigur că e la fel de pură ca zăpada.

Dar tocmai ai spus că a existat un mare scandal în trecutul ei, că a fugit cu un tânăr şi a petrecut noaptea cu el.

Încă nu ştiu precis ce s-a întâmplat în noaptea aceea, spuse meditativ Simon. Dar sunt destul de mulţumit de faptul că Emily nu a dormit în acelaşi pat cu respectivul.

Cum poţi fi atât de sigur? ripostă Araminta; imediat ridică din sprâncene. Dacă nu cumva te-ai culcat chiar tu cu ea?

Nu, n-am făcut-o, din păcate. Te asigur că aştept cu nerăbdare noaptea nunţii. Sunt convins că va fi o experienţă foarte interesantă.

Atunci cum poţi fi sigur că e inocentă? insistă Lady Merryweather exasperată.

Simon zâmbi în sinea lui.

E destul de greu de explicat. Îţi pot spune doar că eu şi Emily am stabilit o formă unică de comunicare într-un plan superior.

Un plan superior?

Mă refer la lumea metafizică. Problema ta e că nu citeşti destulă poezie modernă, mătuşă Araminta. Te asigur că anumite lucruri sunt foarte clare la nivelul transcendental, unde două minţi asemănătoare se pot întâlni într-un exces de emoţie pură, intelectuală.

Lady Merryweather se holbă la el fără cuvinte.

De când te preocupă pe tine planurile superioare şi emoţia pur intelectuală? Te cunosc destul de bine ca să-mi dau seama că pui la cale ceva necurat, Blade. O simt.

Într-adevăr? Ce fascinant! Poate că ai acces şi tu la un plan mai înalt al cunoaşterii, mătuşă Araminta.



Lordul Richard Ashbrook nu frecventa în mod normal aceleaşi cluburi ca Blade. Prin urmare, era necesar să-l caute pe impetuosul poet la unul dintre cluburile mai mici din St. James frecventate de tinerii dandy.

Simon îşi găsi în sfârşit prada într-un tripou, unde Ashbrook se comporta cu acea nonşalanţă de genul cui dracului îi pasă foarte la modă în acea perioadă.

Îşi dădu seama din prima că poetul era evident visul oricărei domniţe, presupunând că pe domniţa respectivă nu o deranja slăbiciunea ochilor şi a bărbiei. Ashbrook era fără îndoială arătos într-un stil byronian: păr brunet, ochi negri meditativi şi o linie a gurii oarecum bosumflată.

Simon se puse pe aşteptat într-un fotoliu, întreţinându-se cu o sticlă de vin alb de Rin şi un ziar; în sfârşit, pe la miezul nopţii, Ashbrook se ridică de la masa de joc şi, însoţit de un tovarăş de petrecere, o luă spre uşa clubului bolborosind cum că avea de gând să caute un stabiliment mai interesant.

Contele se ridică, luând-o încet pe urmele lor. Ashbrook chemă o trăsură şi sări în ea, dar când însoţitorul lui vru să intre şi el în cupeu, Simon acceleră şi îl bătu pe umăr. Bărbatul, care se întoarse enervat să-l înfrunte, era mai în vârstă şi părea mult mai desfrânat ca Ashbrook. Era şi foarte beat. Simon îl recunoscu drept un cartofor înrăit pe nume Crofton.

Ce-i asta? Cine eşti? întrebă poruncitor Crofton cu o voce posacă, ştearsă, chipul lui cândva arătos fiind contorsionat acum din cauza iritării.

Trebuie să discut cu Ashbrook. Mă tem că va trebui să aşteptaţi altă trăsură. Simon îl împinse uşor, destul cât bărbatul să se împiedice în spate.

Pe toţi dracii, se răsti Crofton, încercând să-şi recapete echilibrul.

Grosvenor Square, îi spuse Simon birjarului pe când se urca în trăsură trântind uşa după el.

În cabina întunecoasă, Ashbrook se tolăni leneş pe banchetă şi îl privi ameninţător.

Ce naiba-i asta? Eşti Blade, nu-i aşa?

Da. Sunt Blade. Simon se aşeză în timp ce trăsura înaintă huruind pe strada aglomerată.

Ce-ai făcut cu Crofton? Aveam planuri pentru noaptea asta.

Nu va dura mult. Te poţi întoarce să-ţi iei prietenul după ce mă vei fi lăsat la casa mea. Până una, alta, trebuie să ajungem la o înţelegere într-o anumită chestiune.

Despre ce naiba vorbeşti? Ce înţelegere? Părând aproape biruit de plictiseală, lordul scoase o cutiuţă de tutun din buzunar şi luă o priză.

Mă poţi felicita, Ashbrook. În caz că n-ai auzit, mă voi căsători în curând.

Privirea lui Ashbrook se ascuţi.

Am auzit.

Atunci ştii şi că o cunoşti pe aleasa inimii mele.

Emily Faringdon. Ashbrook întoarse capul şi se uită pe fereastra birjei.

Da. Emily Faringdon. Se pare că tu şi logodnica mea aţi avut parte de o mică aventură acum câţiva ani.

Ashbrook îşi întoarse capul brusc.

Ţi-a spus despre asta?

Emily e o tânără foarte sinceră, spuse Simon blând. Cred că nu ar fi în stare să mintă nici dacă ar vrea. De asemenea, ştiu că între voi nu s-a întâmplat nimic de natură intimă, să spunem aşa, în noaptea aceea.

Poetul mârâi şi privi din nou străzile cufundate în întuneric.

A fost un fiasco de la bun început.

Emily poate fi imprevizibilă.

Fără supărare, dar Emily Faringdon nu e doar imprevizibilă, ci de-a dreptul periculoasă. Presupun că ţi-a spus totul.

Totul, repetă Simon încet.

M-a durut capul trei zile de la lovitura pe care mi-a dat-o cu afurisita aia de oală de noapte.

Într-adevăr? Emily e destul de puternică pentru statura ei.

Aproape c-am murit de frig pentru că am dormit pe o saltea de paie în hol. Nenorocitul ăla de hangiu mi-a spus că nu mai avea camere libere. Personal, cred că nevasta lui l-a învăţat. Dumnezeu ştie de ce a simţit nevoia să o protejeze pe domnişoara Faringdon. N-o mai văzuse niciodată pe puştoaică până atunci.

Multe persoane simt imboldul de a o ocroti pe domnişoara Faringdon. Are mulţi prieteni. Dar de acum înainte va fi privilegiul meu să o protejez şi poţi fi sigur că aşa voi face.

Aşhbrook îi aruncă o privire rapidă.

Încerci să-mi spui ceva, Blade?

Vreau doar să spun că dacă se discută cumva aventura ta cu domnişoara Faringdon, vei afirma foarte răspicat că nu a avut loc niciodată.

Vrei să mă prefac că nu s-a întâmplat niciodată?

Exact.

Dar s-a întâmplat. Te asigur că nu am nici cea mai mică intenţie să discut despre asta, dar nu poţi pretinde că nu s-a întâmplat.

Ai fi uimit de lucrurile pe care le poţi face să dispară când ai putere, avere şi un titlu. Şi puţină cooperare de la anumite părţi.

Crezi că poţi face ca acest scandal să dispară pur şi simplu? întrebă uluit lordul.

O, da. Îl pot face să dispară.

Aşhbrook ezită, părând pe moment neliniştit. Apoi zâmbi insolent şi mai luă o priză de tutun.

Ce te aştepţi să spun dacă sunt întrebat?

Dacă cineva va fi atât de impertinent încât să întrebe despre asta, îl vei informa că nici măcar nu te aflai prin preajma orăşelului Little Dippington la momentul respectiv şi că nu ştii nimic despre vreun scandal. Vei spune că te aflai în Cumberland, pe urmele paşilor lui Coleridge, Wordsworth şi al celorlalţi poeţi ai lacurilor.

Chiar trebuie? spuse tărăgănat Ashbrook. Ce grup mohorât şi plictisitor.

Da, mă tem că trebuie.

Celălalt bărbat îl privi în tăcere câteva secunde încordate, încercând evident să-l măsoare din priviri.

Se spune că eşti un tip foarte misterios, Blade. Gata mereu să urzească planuri obscure pe care ceilalţi le descoperă doar prea târziu. Mai mult ca sigur pui ceva la cale. Ce joc faci cu tânăra Faringdon?

Planurile mele nu sunt treaba ta, Ashbrook.

De ce ar trebui să fac efortul de a te ajuta, minţind în legătură cu o întâmplare de acum câţiva ani?

Pentru că altfel voi face ceea ce ar fi trebuit să facă unul dintre Faringdoni acum cinci ani. Te voi provoca la duel.

Ashbrook se îndreptă tresărind.

Ba pe naiba.

Dacă îi întrebi pe cei care exersează la galeria lui Manton, vei descoperi că sunt considerat un ţintaş excelent. Acum îţi voi ura noapte bună, Ashbrook. A fost o seară foarte instructivă. Simon bătu cu bastonul în acoperişul trăsurii, iar vehiculul se opri.

Când Blade deschise uşa, Ashbrook se aplecă înainte şi îl ţintui cu privirea.

N-ai ştiut, aşa-i? Până nu ţi-am spus despre oala de noapte şi dormitul pe hol, n-ai ştiut că nu s-a întâmplat nimic între mine şi Emily în noaptea aceea. Totul a fost o cacealma.

Simon zâmbi rapid şi coborî din trăsură.

Te înşeli, Ashbrook. Am ştiut de la bun început că nu s-a întâmplat nimic serios. Logodnicei mele îi plac aventurile, dar nu e deloc proastă. Pur şi simplu nu cunoşteam toate detaliile incidentului. Apropo, fii recunoscător pentru oala aia de noapte.

De ce?

E singurul motiv pentru care te las în viaţă acum.

Ashbrook se lăsă din nou pe banchetă şi se întinse după cutia de prizat tutun.

Blestemat să fii! mârâi el. Ce se spune despre tine e adevărat. Eşti un nenorocit cu sânge-rece. Ştii ce? Cred că mi-e milă de micuţa Emily.



Zece zile mai târziu, Simon stătea din nou în biblioteca sa plină de dragoni, delectându-se cu o scrisoare de la Emily, când majordomul îl întrerupse informându-l că avea nişte vizitatori neaşteptaţi.

Au venit doi domni pe nume Faringdon să vă vadă, milord. Sunteţi acasă? se interesă Greaves solemn. Trăsăturile lui aspre din născare erau accentuate de o mulţime de cicatrice vechi, inclusiv o crestătură de cuţit care îi despicase cândva cea mai mare parte din maxilar. Simon fusese singurul disponibil să-i coasă rana şi îşi dăduse toată silinţa. Era însă primul care recunoştea că, deşi practice, cusăturile lui erau complet lipsite de măiestrie.

Contele împături reticent scrisoarea.

Condu-i înăuntru, Greaves. Îi aşteptam.

Câteva clipe mai târziu, Charles şi Devlin Faringdon păşiră înăuntru cu un aer mohorât şi sever îndulcit oarecum de frumuseţea lor trupească.

A, viitorii mei cumnaţi. Cărui fapt îi datorez această onoare? Le făcu semn celor doi tineri să se aşeze pe două scaune vizavi de el.

Am decis că se impune o discuţie personală, domnule, declară Devlin. Suntem pe deplin conştienţi că aiureala asta cu logodna face parte dintr-un joc diabolic. Ne gândiserăm că vă veţi da cărţile pe faţă înainte să mergeţi mai departe.

Dar acum păreţi hotărât să vă căsătoriţi cu ea, conchise Charles sumbru.

Sunt categoric hotărât să continui. Simon îşi sprijini coatele pe braţele îmbrăcate în catifea stacojie ale scaunului său şi îi privi pe cei doi Faringdoni pe sub pleoape. Nu m-aş gândi să dau bir cu fugiţii, ar fi cu totul nedemn de un gentleman. Deci, dacă vă faceţi cumva griji pentru asta, puteţi fi siguri că nunta va decurge după program.

Uite ce e, spuse Devlin, eu şi Charles suntem oameni versaţi. Nu ne duci de nas, Blade. Pui ceva la cale şi o ştim. Ne-am gândit bine şi am hotărât că există un singur motiv pentru care ai vrea să te căsătoreşti cu Emily.

Şi care ar fi acesta? întrebă Simon încet.

Charles îşi ridică bărbia sfidător.

Ai hotărât că ar putea să-ţi mai câştige o avere la bursă. Aşa obţii totul, corect? Recuperezi St. Clair Hall, te răzbuni pe tata şi ai promisiunea unei îmbogăţiri suplimentare.

Ai de gând să te foloseşti de sora noastră fără niciun scrupul, proclamă Devlin. Iar biata fată e atât de proastă şi de romantică, încât nici măcar nu-şi dă seama de adevăratele tale intenţii.

Simon reflectă o clipă.

De ce nu puteţi crede că mă însor cu ea pentru simplul fapt că o iubesc şi consider că va fi o soţie excelentă pentru mine?

Nu ţine, Blade, se răsti Devlin. Nu eşti îndrăgostit de ea. Doar promisiunea înavuţirii te-ar face să treci cu vederea scandalul din trecutul ei.

Fără îndoială. Nu suntem proşti, să ştii. Ai la îndemână partide mult mai bune decât o tânără prostuţă care a fugit cu un bărbat distrugându-şi reputaţia, completă Charles. Ca să pun punctul pe i, sărăcuţa de Emily e o marfă uzată.

Simon se ridică apatic în picioare şi făcu doi paşi spre Charles. Se aplecă spre el, îi prinse cravata impecabil legată şi îl ridică pe bărbatul mai tânăr în picioare. Charles făcu ochii mari.

Ce naiba…?

Restul comentariului se pierdu când Simon făcu o rotaţie rapidă, în stilul elegant al artelor marţiale pe care le învăţase în Orient. Ştia că metodele lui neortodoxe, potenţial letale aveau să-i uimească pe cei doi tineri care practicau boxul la academia lui Jackson. Ar fi fost şi mai uluiţi de tehnicile complicate, vizând atingerea disciplinei şi controlului mintal, pe care le predau călugării, împreună cu aptitudinile fizice.

Charles se roti năvalnic spre şemineu şi se izbi de poliţa căminului, crăpându-şi bărbia de marmura neagră. Cu o expresie uimită în ochii lui frumoşi, se prăbuşi încet pe covor.

Sfinte Sisoe! Devlin ţâşni pe picioare şi se apropie de fratele lui. Ce i-aţi făcut?

Simon îl prinse la jumătatea pasului şi îl trimise în zbor planat după celălalt Faringdon. Devlin se lovi de perete, se îndoi ţipând înăbuşit şi apoi ateriză pe covor lângă Charles.

Cei doi fraţi, năuciţi şi furioşi, îl priviră fioros pe Simon, încercând să-şi vină în fire.

Pentru ce-a fost asta, ticălos afurisit? şuieră Devlin, clătinându-se.

Pentru că aţi insultat-o pe sora voastră, bineînţeles. Pentru ce credeaţi că a fost? Simon îşi verifică absent cravata. Nu fusese deranjată niciun pic. Un alt motiv ar fi acela că nu l-aţi provocat pe Ashbrook la duel în urmă cu cinci ani, aşa cum ar fi trebuit.

Nu ne-a lăsat Emily, mârâi Charles, frecându-şi bărbia în timp ce se bălăbăni spre un scaun şi se lăsă în el. A spus că era şi vina ei, nu numai a lui. Ne-a zis că Ashbrook o să devină un mare poet într-o zi şi că n-ar trebui să privăm lumea de un talent extraordinar.

Emily n-ar fi trebuit să aibă vreun cuvânt de spus în asta. Simon îi privi dezgustat pe cei doi pui de leu arătoşi. Era datoria voastră să vă ocupaţi de chestiune.

Tata a spus că ar trebui să păstrăm tăcerea cât mai mult posibil. Dacă l-am fi provocat pe Ashbrook la duel, am fi iscat un scandal şi mai mare, murmură Devlin.

Bine că Emily şi-a apărat singură onoarea în noaptea aceea. Dar, la urma urmei, Emily a trebuit să se apere mereu singură, nu-i aşa?

Despre ce vorbeşti? se încruntă Devlin. A petrecut noaptea cu el, pentru numele lui Dumnezeu. Şi-a pierdut onoarea.

Ba nu. L-a lovit pe Ashbrook în cap cu o oală de noapte şi acesta a sfârşit prin a dormi pe hol.

Ei bine, noi ştim că asta s-a întâmplat, mărturisi Charles. Emily ne-a explicat totul în dimineaţa următoare. Dar reputaţia ei fusese oricum deteriorată, pe bună dreptate. Aşa a spus tata.

Începând de acum, rosti Simon cu răceală, Incidentul nu s-a petrecut niciodată. Şi voi distruge personal pe oricine care va declara altceva. Ne-am înţeles, domnilor?

Gemenii se holbară la el cu gurile căscate şi apoi se priviră năuciţi.

Nu puteţi să ştergeţi pur şi simplu pata de pe reputaţia ei, domnule, se aventură Charles precaut.

Staţi să vedeţi, spuse Simon.

Asta e tot, Higson. Poţi pleca acum. Simon auzi nerăbdarea atât de necaracteristică din propria voce când îşi concedie valetul. Se încruntă. Doar pentru că era noaptea nunţii sale n-ar fi trebuit să-şi piardă stăpânirea de sine.

Dacă asta e tot, îmi permiteţi să vă felicit pentru căsătoria dumneavoastră? Higson, un bărbat scund, îndesat, bine făcut, care aducea a buldog şi care rămăsese în slujba contelui în ultimii zece ani datorită multiplelor sale calităţi, se opri la uşă. Nu părea să se fi simţit jignit de tonul tăios al lui Simon. De fapt, în ochii lui şterşi se putea zări o licărire de amuzament. Un bărbat care luptase cândva împotriva piraţilor umăr la umăr cu patronul său îşi putea permite ocazional astfel de libertăţi.

Mulţumesc, Higson, rosti Simon tăios.

Domnule. Higson îşi înclină capul şi ieşi pe hol.

Privirea lui Blade se mută înspre uşa care făcea legătura între dormitorul lui şi al lui Emily.

Se încordă. De câteva minute nu se mai auzise niciun zgomot din cealaltă încăpere. Evident, soţia lui era în pat, aşteptându-l.

Soţia lui. Simon se holbă la uşa de legătură, amintindu-şi cum arătase Emily mai devreme în acea zi, când intrase în biserica aglomerată din sat. Păşise destul de prudent spre altar, din cauză că refuzase cu încăpăţânare să-şi poarte ochelarii. Dar ezitarea uşoară a mersului şi entuziasmul timid din ochii ei verzi îi dăduseră o aură de prinţesă diafană care se aventura într-o lume nouă. Rochia ei albă cu panglici argintii accentuase această imagine. Uimit, Simon se simţise dintr-odată foarte protector şi extrem de posesiv.

Aproape toţi locuitorii orăşelului veniseră la ceremonie, îmbrăcaţi în hainele lor cele mai elegante. Fără îndoială că Little Dippington le aprobase uniunea. Niciuna dintre membrele societăţii literare nu avea ochii uscaţi.

Fascinaţia lui neaşteptată pentru proaspăta lui mireasă îl făcuse să ignore efectiv prezenţa lui Broderick Faringdon şi a gemenilor. Toţi trei asistaseră cu expresii posomorâte, de parcă Emily era pe cale să fie dusă în Australia şi nu să devină o contesă înstărită.

Pe când se îndrepta spre uşa de legătură, Simon îşi aminti că, din toate punctele de vedere, Emily era acum la fel de pierdută pentru Faringdoni ca şi când ar fi fost dusă peste ocean. După acea noapte avea să-i aparţină complet soţului ei. Nu avea să mai fie o Faringdon. Simon era hotărât ca niciunul dintre ceilalţi Faringdoni să nu uite vreodată asta.

Cu mâna pe mânerul uşii, se uită la dormitorul principal care-i aparţinuse cândva tatălui său. Îl străbătu un val de mândrie. St. Clair Hall aparţinea din nou unui Traherne.

Poţi fi sigur că nu le voi pierde aşa cum ai făcut tu, tată, îi jură Simon fantomei din negura minţii sale.

Fusese o aşteptare lungă, de douăzeci şi trei de ani, dar meritase. Iar răzbunarea lui abia acum începea.

Să-i urmărească pe Faringdoni alunecând inevitabil înspre dezastrul financiar avea să-i ofere aceeaşi satisfacţie ca redobândirea casei părinteşti.

Deschise uşa şi păşi în dormitorul întunecos de lângă al lui.

Emily? De ce nu ţi-ai rugat servitoarea să lase o lumânare aprinsă? Eşti timidă, draga mea? Înaintă prin încăpere, lăsându-şi ochii să se adapteze la umbre. Nu ai de ce. Noi doi comunicăm pe un plan superior, îţi aminteşti?

Se opri la capătul baldachinului şi se încruntă când nu găsi niciun spiriduş roşcat sub cuvertură.

Emily?

Apoi văzu bileţelul frumos împăturit de pe pernă. Străbătut de un fior de îngrijorare, ocoli patul şi apucă bucata de hârtie. Se duse din nou în pragul uşii deschise să-l citească la lumina care pătrundea din dormitorul lui.



Scumpul meu Simon,

Dacă ai găsit acest bileţel înseamnă că te-ai simţit obligat să-ţi îndeplineşti datoriile conjugale. Îţi stă în fire să respecţi ceea ce impun onoarea şi responsabilitatea chiar şi atunci când înclinaţiile tale personale sunt contrare! Dar îţi promit că nu este câtuşi de puţin necesar.

Te asigur că nu am nicio intenţie să te împovărez cu pasiunile mele excesive în noaptea asta sau în oricare alta până când nu vei simţi o scânteie de emoţie şi afecţiune sinceră pentru mine. Sunt absolut pregătită să aştept oricât e nevoie, chiar şi ani de zile.

Soţia ta iubitoare



Pe toţi dracii! Simon mototoli bileţelul, apoi un zâmbet melancolic îi încolţi pe buze, înlocuind valul iniţial de furie. Ei bine, la o adică ştiuse că noaptea nunţii avea să fie ieşită din comun. Spiriduşii sunt destul de imprevizibili.

Se întrebă unde s-ar fi putut ascunde şi îşi aminti că făptura cu care plănuia să-şi petreacă restul vieţii n-ar fi rezistat să nu scrie în jurnal într-o asemenea noapte.

Ieşi pe holul întunecos şi se îndreptă spre scări. Casa era foarte liniştită şi tăcută. În afară de el şi Emily mai erau doar servitorii, care se retrăseseră de mult.

Simon refuzase să le permită noilor sale rude să rămână chiar şi o singură noapte sub acoperişul lui. Celor trei bărbaţi Faringdon li se spusese că trebuiau să-şi găsească alt loc de cazare imediat după ceremonie. Contelui nu-i prea păsa unde aveau să doarmă, însă avea impresia că plecaseră toţi spre Londra, ceea ce-i convenea. Cu cât se întorceau mai curând la tripouri, cu atât mai repede aveau să dea de necaz.

Când ajunse la ultima treaptă, văzu o dâră de lumină strălucind sub uşa închisă a bibliotecii. Zâmbi rapid şi traversă podeaua de marmură. Nu era chiar aşa de greu să dai de urma unei soţii zburdalnice.

Deschise uşa şi făcu un pas înăuntru. Emily, aşezată la biroul mare de mahon, scria de zor într-un carneţel cu copertă de piele. Îşi ridică privirea când auzi sunetul uşii. Purta o cămaşă de noapte dantelată, iar părul îi era strâns sub o bonetă albă cu volănaşe. Făcu ochii mari după lentilele ochelarilor, holbându-se la el.

Simon!

Bună seara, draga mea. Nu crezi că-i un loc cam ciudat în care să-ţi petreci noaptea nunţii? Simon închise uşa şi se duse spre şemineul rece. Se aplecă pe un genunchi ca să aprindă focul ce fusese pregătit pentru ziua următoare. Nicidecum la fel de confortabil ca dormitorul tău.

Simon, ce cauţi aici? Emily sări în picioare. Ai găsit bileţelul meu?

O, da, am găsit bileţelul. Simon se ridică, scoase bucata de hârtie mototolită din buzunar şi o aruncă în flăcările pe care tocmai le aprinsese. Apoi întoarse capul şi-i zâmbi lui Emily peste umăr. Foarte atent din partea ta să te gândeşti la cât de sensibil sunt în astfel de chestiuni.

Emily se înroşi, coborând privirea.

Pur şi simplu nu doresc să te împovărez cu pasiunea mea excesivă, milord.

Simon se sprijini în cot de poliţa căminului şi îşi contemplă soţia. Avea o mireasă încredinţată că era pe punctul de a-şi intimida soţul din cauza pasiunii ei. Numai Emily ar fi putut născoci aşa ceva în noaptea nunţii.

Aş vrea să ştii, draga mea, că nu-ţi consider pasiunea o povară. Abia aştept să-mi îndeplinesc responsabilităţile de soţ.

Foarte frumos, dar este evident că acum ţi-ai face doar datoria dacă ai face dragoste cu mine, şi n-aş suporta asta.

Înţeleg. Şi ai considerat că nu-mi poţi explica între patru ochi? A trebuit să-mi laşi un mesaj scris?

M-am gândit că ar fi mai uşor dacă aş lăsa pur şi simplu un bileţel prin care te informez că nu mă aştept la nimic de la tine. Îşi împreună mâinile în faţă cu un aer fâstâcit. E puţin cam ciudat să vorbesc despre astfel de lucruri în persoană, milord, dacă înţelegi ce vreau să spun.

Cu siguranţă nu şi pentru noi, rosti Simon blând. După cum ai spus chiar tu, comunicăm pe un plan superior. Noi doi putem discuta liber nişte chestiuni la care alte cupluri pot face doar aluzii foarte vagi.

Chiar crezi asta, Simon? îşi ridică privirea spre el.

Contele văzu neliniştea şi speranţa din privirea ei şi-i zâmbi ca să-şi ascundă valul de satisfacţie. Doamna era pe punctul de a-i cădea în palmă ca o piersică coaptă.

Desigur, Emily. Se duse spre măsuţă şi luă carafa de coniac. Presupuneam că şi tu ai această convingere. La urma urmei, tu mi-ai explicat cum stau lucrurile.

Ei bine, sperasem să fie adevărat, dar după ce am înţeles motivul pentru care te căsătoreai cu mine, nu mai puteam fi la fel de sigură că simţeai acelaşi sentiment de unire pură, metafizică, pe care îl simţeam eu. Cel puţin nu momentan.

Dar speri că voi ajunge să-l simt?

O, da, Simon. Îmi pun toate speranţele în asta. Tocmai de-aia te-am convins să te însori cu mine. Dar, între timp, nu vreau să te simţi obligat în vreun fel să-ţi îndeplineşti îndatoririle de soţ. Şi-aşa e destul de rău că te-am forţat în acest demers.

Simon tuşi, înecându-se cu băutura.

Te asigur că nu am perceput nicio obligaţie Emily. Rareori fac lucruri pe care nu doresc să le fac.

Te cred, milord, dar în clipa de faţă trebuie să recunoşti că am adus nişte argumente destul de puternice în favoarea uniunii noastre. Nu vreau să am pe conştiinţă şi faptul că ţi-am cerut să-ţi îndeplineşti datoria conjugală. Mi-ai făcut deja un dar de neînchipuit oferindu-mi numele tău. Ar fi nedrept şi incredibil de lacom din partea mea să mă aştept la mai mult.

Îţi apreciez grija, draga mea. Simon o privi cu solemnitate. Părea atât de tragic de hotărâtă să se opună propriei pasiuni în numele nobleţei! Între timp, el se înfierbânta doar privind-o, aşa cum nu i se mai întâmplase cu nicio femeie de mulţi ani de zile. Trebui să-şi controleze impulsul brusc, sălbatic, de a o trage pe covor şi de a o poseda pe loc.

Îl străbătu un fior de pasiune brută. Contele tresări când îşi dădu seama că autocontrolul lui de nezdruncinat era în pericol. Nu-şi pierduse niciodată stăpânirea de sine în preajma unei femei.

Simon? S-a întâmplat ceva?

El scutură din cap şi puse pe măsuţă paharul pe jumătate gol. La naiba. El era la cârmă. El era cel care luase decizia de a se căsători, indiferent de ce credea Emily. El hotărâse cum să se răzbune. Era o răzbunare care avea să distrugă o întreagă familie. Să se culce cu Emily în acea noapte era pur şi simplu următorul pas din planul său. Probabil că în acele momente Broderick Faringdon scrâşnea din dinţi neputincios. La urma urmei, Faringdon era bărbat şi tată. Sigur pricepea că până dimineaţă fiica lui avea să-i aparţină complet duşmanului său aşa cum numai o femeie îi putea aparţine unui bărbat. Faringdonii aveau s-o piardă pentru totdeauna.

Mai întâi însă, spiriduşul trebuia înduplecat să se lase în voia propriei pasiuni, îşi aminti Simon.

Nu, draga mea, spuse el meditativ. Mă gândeam pur şi simplu la un lucru foarte evident pe care se pare că-l treci cu vederea.

Ce anume?

Spui că suntem capabili să comunicăm într-un mod rar, metafizic.

Cred asta din toată inima, Simon. Altminteri n-aş fi insistat niciodată să ne căsătorim. Ţi-o jur.

El încuviinţă.

Şi ţi-ai dori ca această comunicare unică dintre noi doi să se adâncească şi să se intensifice, corect?

O, da, milord. Ochii îi sclipeau ca nişte giuvaiere. Îmi doresc asta din toată inima. E scopul meu suprem şi sunt gata să muncesc din răsputeri ca să-l ating.

Un obiectiv nobil pe care îl împărtăşesc.

Simon, nici nu ştii cât de fericită sunt să te aud spunând asta.

Bun, atunci. Cred că o metodă de, să spunem, intensificare a relaţiei noastre metafizice neobişnuite ar fi să o transpunem în tărâmul fizic cât mai repede posibil.

Emily se holbă la el.

Să o transpunem în tărâmul fizic, milord?

Exact. Pare logic, nu-i aşa, ca fizicul şi metafizicul să fie strâns legate?

Păi…

Ceea ce se întâmplă pe un plan afectează neîndoielnic ceea ce se întâmplă pe celălalt. Nu eşti de acord?

Emily se încruntă concentrată.

Crezi că evenimentele de la nivel metafizic ar putea fi umbrele celor din planul fizic? Este o idee fascinantă. Şi ai dreptate, milord. Are o anumită logică.

Pornind de la această teorie, propun să iei în considerare beneficiile pe care le-am obţine dacă mi-ai permite să-mi îndeplinesc îndatoririle de soţ în noaptea asta.

O, Simon, dar n-aş putea…

El ridică o palmă s-o reducă la tăcere.

Nu pentru binele tău, ci pentru al meu.

Pentru binele tău? Părea uluită de acest concept.

Exact. Dacă am dreptate, atunci rezultatul final poate fi doar în interesul nostru. Puterile noastre de comunicare transcendentală vor spori enorm. Sunt la fel de nerăbdător ca tine să consolidez uniunea noastră metafizică, Emily.

În ochii ei frumoşi apăru expresia unei dorinţe feminine profunde. Îşi frânse mâinile atât de tare, că încheieturile degetelor i se albiră. Gura ei delicată începu să tremure.

Simon, chiar crezi că acesta ar fi rezultatul?

Contele hotărî că nicio altă femeie nu-l privise vreodată cu o nevoie atât de sinceră. Întregul lui corp reacţionă cu o forţă violentă. Dorinţa i se zvârcoli în vene ca un drog puternic. În minte îi clocoteau amintirile din noaptea aceea când o făcuse să ajungă pe culmile extazului. Era a lui, şi curând toată acea pasiune avea să-i aparţină irevocabil.

Da, Emily, cred că ăsta ar fi rezultatul. Îşi dădu seama că avea o voce tot mai răguşită. Te asigur că nu obiectez deloc la un astfel de experiment, draga mea. Să încercăm să vedem ce se întâmplă?

O, Simon! Emily zburdă pe lângă birou şi se aruncă în braţele lui. Eşti atât de generos, atât de nobil! Nu pot să cred ce noroc a dat peste mine!

Simon zâmbi sărutând tandru buclele roşii care ieşeau de sub boneta albă dantelată. Zvâcni plin de dorinţă din cauza anticipării.

Eu sunt cel norocos, Emily.

Nu, nu, mie mi-a surâs soarta. Probabil că nu merit un soţ atât de minunat ca tine, nu după cum mi-am distrus reputaţia acum cinci ani, dar acum că te am sunt extrem de recunoscătoare. Trebuie să fie mâna destinului.

Foarte probabil. O sărută pe frunte şi îi dădu încet jos boneta şi ochelarii. Buclele i se revărsară peste umeri ca nişte flăcări. Apoi o sărută pe pleoapele care se zbăteau ca nişte aripi de fluture.

Simon? îşi ridică privirea, prinzându-se de reverele cămăşii lui de noapte negre, de brocart.

Sst, iubito. Am vorbit destul în noaptea asta. Acum vom învăţa să comunicăm în alte moduri. Când îşi închise gura peste buzele ei despărţite auzi icnetul de plăcere al tinerei femei.

Simon gemu în timp ce limba lui alunecă în căldura gurii lui Emily. Foamea din el era atât de puternică, încât nu mai gândea clar. Îşi dădu vag seama că trebuia să-şi ia mireasa de mână şi s-o ducă sus, însă dormitorul ei părea mult prea departe. O voia în acel moment. Nu mai dorise nicicând o femeie cu o asemenea intensitate, de parcă ar fi avut cărbuni încinşi în vintre.

Şi ea îl dorea pe el. O simţea. Dorinţa dulce care o copleşea pe Emily o făcea să tremure în braţele lui, făcându-l să se simtă incredibil de puternic.

Îi desfăcu halatul şi i-l dădu jos de pe umeri. Emily nu protestă când veşmântul se strânse grămadă la picioarele ei. Simon privi în jos şi văzu cercurile mici, întunecate ale sfârcurilor care ieşeau în relief prin muselina fină a cămăşii de noapte.

Mă doreşti, îi şopti el cu buzele pe gâtul ei.

Mai mult ca orice altceva din lumea asta. Te iubesc, Simon. Îşi puse braţele după gâtul lui şi-i sărută timid obrazul. Îţi voi fi o soţie bună, ţi-o jur.

Da, vei fi, spiriduşule. Cu siguranţă vei fi.

O aşeză încet pe covorul din faţa focului. Ea se lăsă de bunăvoie, agăţându-se de el şi îngropându-şi faţa îmbujorată în halatul lui. Simon o auzi gâfâind când începu iarăşi să tremure.

Ţi-e frig? întrebă el, lungindu-se la rândul lui pe covor.

Nu. Îl privi rapid, după care îşi ascunse ochii sub gene. Nu mi-e frig, dar se pare că sunt oarecum agitată, din nu ştiu ce motiv.

El zâmbi şi îşi vârî mâna sub tivul cămăşii ei de noapte, apoi îşi plecă fruntea şi o sărută la baza gâtului.

E o reacţie de înţeles, ţinând cont de împrejurări.

Crezi? îl privi ea neliniştită.

Pur şi simplu nu eşti obişnuită cu această comunicare în plan fizic.

Dar tu?

Simon tresări când auzi întrebarea şi fu şi mai uimit când răspunse:

Nu, se auzi el rostind răguşit. Nu mai fusese niciodată aşa înainte. Nu mai simţise niciodată o nevoie atât de brută şi incontrolabilă. Nu, e ceva nou şi pentru mine, scumpa mea.

Ea zâmbi timid.

Atunci vom explora acest tărâm ciudat împreună, vom purcede într-o expediţie misterioasă.

Aşa vom face, jură el. Degetele îi tremurară uşor când îi desfăcu cămaşa de noapte şi o scoase încet de pe ea. Trăgând aer în piept, se propti într-un cot şi admiră comoara pe care o descoperise. Era uimit de curba elegantă a sânilor ei mici, fascinat de vâlvătaia senzuală a şoldurilor, uluit de forma zveltă a picioarelor ei. Emily, eşti încântătoare. Se întinse şi urmări cercul rozaliu care îi încorona sânul alb ca laptele, apoi îi prinse sfârcul între degetul mare şi arătător şi îl roti încet înainte şi înapoi. Îl simţi copt şi plin, ca o frăguţă zemoasă pe punctul de a se sparge. Nemaiputând să reziste, îşi înclină capul şi prinse fructul mic între dinţi.

Emily îşi umplu plămânii cu aer şi se arcui sub atingerea electrizantă. Degetele i se încâlciră nestăpânit în părul lui.

Simon!

Era conştient de tensiunea care vibra în trupul ei şi era mândru de asta. Propriul lui corp protesta frenetic. Mâna i se prelinse peste şoldul ei, căutând buclele roşii dense dintre coapse. Când descoperi mierea fierbinte, curgătoare la care se aştepta, înnebuni consumat de o foame năprasnică. Dogoarea era de nesuportat.

Simon, mă simt atât de straniu!

Ameţit, bărbatul îşi înălţă capul şi văzu senzualitatea nouă, languroasă de pe chipul ei. Prinzându-i mâna, i-o ghidă sub halatul lui.

Ştiu, iubito. Şi eu. Atinge-mă, Emily. Îşi dădu jos halatul cu o mişcare a umerilor. Atinge-mă. Îi apăsă ferm palma peste bărbăţia lui impunătoare.

Emily făcu ochii mari, şocată.

Simon, te simţi bine?

Nu, dar mă vei face curând să mă simt bine. O sărută pe buze liniştitor, dar nu o lăsă să-şi tragă mâna. Ce bine e, draga mea. A, da, încolăceşte-ţi degetele pe mine. Ţine-mă. Se mişcă încet între degetele ei, torturându-se singur, până avu impresia că avea să ia foc.

Când ea nu mai încercă să-şi retragă degetele, devenind în schimb tot mai intrigată de reacţia trupului lui, Simon îi dădu drumul la mână. Apoi îi atinse pielea mătăsoasă de pe coapse, sfârşind cu petalele cărnoase care îi păzeau secretele. Încet, îşi vârî un deget în deschizătura strâmtă. În acelaşi timp, descoperi cu degetul mare ciotul micuţ de carne sensibilă.

Emily strigă şi mâna i se strânse convulsiv în jurul mădularului lui. Simon trase aer în piept simţind cum îşi pierdea controlul. Atunci îşi dădu seama că nu mai putea aştepta nici măcar o clipă. Efectul pe care îl avea asupra lui era mult prea puternic. Nu avea să se umilească ajungând la orgasm între degetele ei, răspândindu-şi sămânţa pe abdomenul diafan.

Emily, e timpul. Doamne, nu mai pot aştepta. Se rostogoli peste ea, îi depărtă coapsele şi îşi îndrumă mădularul spre vatra ei umedă.

Simon?

Ai încredere în mine, micuţo?

O, da. Întru totul. Îl privi printre gene, cu braţele încolăcite pe spatele lui.

Jur că te voi proteja mereu, Emily. Nu uita asta. Orice s-ar întâmpla, să ştii că-ţi voi purta mereu de grijă.

Da, Simon.

O privi câteva secunde, gândindu-se că nu mai văzuse niciodată ceva atât de minunat ca imaginea lui Emily plutind pe norul pasiunii. Tânăra femeie îşi trecu vârful limbii peste buza de jos. Obrajii ei căpătaseră o roşeaţă încântătoare. Avea un corp ferm şi energic şi incredibil de erotic. Trebuia să fie atent, îşi aminti el. Era fecioară şi nu voia s-o rănească.

Nevoia de a se îngropa în căldura lui Emily îi copleşea însă simţurile. O lărgi uşor cu degetele înainte să se împingă lent în ea, după care se chinui să controleze forţele eruptive din propriul corp. Broboane de sudoare îi apărură pe frunte şi îi umeziră pieptul.

Simon? Emily părea confuză. Un alt tip de tensiune punea acum stăpânire pe trupul ei, vibraţia nestăpânită luând locul anticipării senzuale.

S-ar putea ca prima oară să nu fie uşor pentru tine, reuşi el să îngaime. Eşti mică şi strâmtă.

Nu sunt sigură că-mi place partea asta.

Încearcă să te relaxezi. Ai încredere în mine, micuţo. Ţine-te de mine şi acceptă să mi te dăruieşti.

Chiar crezi că asta ne va îmbunătăţi comunicarea pe un plan superior? întrebă ea cu o uşoară disperare în glas.

Da! Doamne, da! Nu se mai putea abţine. Cu o mişcare bruscă, puternică, se înfipse adânc în ea. În acelaşi timp, o trase aproape de el şi îi acoperi gura cu a lui, sorbindu-i de pe buze respiraţia scurtă de uimire. Îi simţi unghiile înfigându-i-se în spate.

La naiba, Simon. Emily strângea tare din ochi. Răsufla iute şi tremura din toate încheieturile.

Simon se opri intenţionat preţ de o clipă şi inspiră adânc, aşteptând ca Emily să se acomodeze cu asaltul, însă mireasa lui nu îndrăzni să se mişte.

Emily! Emily, draga mea, uită-te la mine, o imploră el. Autocontrolul i se prăbuşea. Te-am rănit.

Genele îi fluturară, apoi pleoapele i se deschiseră. Orice urmă de senzualitate dispăru din ochii ei ca două nestemate. Fusese înlocuită cu o privire curajoasă, hotărâtă.

S-a terminat?

Simon înjură încet. Era atât de mică şi de zveltă! Se simţi greoi şi stângaci şi incapabil să se oprească din tremurat.

Nu, murmură el. Nu s-a terminat încă.

Ce… păcat, rosti ea într-un final.

Fir-ar să fie, Emily. Nu m-am descurcat bine. Îmi pare rău. Ar fi trebuit s-o iau mai încet.

Poate c-ar fi ajutat, aprobă ea cu răsuflarea tăiată. Dar nu trebuie să te învinovăţeşti, dragul meu Simon. Îl mângâie ezitant pe spate. Se pare că trebuie să exersăm pentru acest tip de comunicare.

Contele îşi înăbuşi o exclamaţie care ar fi putut fi la fel de bine un râset ori un geamăt. Nu era nici el sigur. Simţurile îi erau la fel de încordate ca nişte armăsari pursânge gata să ţâşnească la galop.

Da. Să exersăm, spuse el. Vom exersa mult, stai liniştită. Cu grijă, cu fiecare dram de voinţă pe care îl mai găsi, începu să se mişte în interiorul ei. Ieşea aproape complet din pasajul ei strâmt, apoi pătrundea din nou cu o lentoare infinită.

O simţi pe Emily zvârcolindu-se şovăitor sub el, încercând să se adapteze sentimentului bizar de a avea un bărbat în interiorul ei. Mişcările ei îl făcură să-şi piardă complet stăpânirea de sine.

Emily, nu, iubire. Nu te mişca…

Era prea târziu. Cu un strigăt aspru, înăbuşit, se împinse repetat în ea, zdrobind-o de covor, ţinând-o de parcă n-ar fi vrut să-i mai dea vreodată drumul. Căldura flăcărilor din şemineu păru să se combine cu fierbinţeala emanată de tânăra lui soţie. Simon se abandonă extazului copleşitor, pierzându-se în trupul unei femei aşa cum nu o mai făcuse niciodată până atunci.

Preţ de o clipă nesfârşită, se înălţă deasupra ei şi apoi, cu un geamăt aspru, se prăbuşi peste ea. Rămase acolo multă vreme, cu trupul lucind de sudoare şi toţi muşchii relaxaţi. Era vag conştient că nu se mai simţise niciodată atât de satisfăcut. Îşi reglă treptat respiraţia şi deschise ochii.

Emily îi zâmbea ezitant, cu o privire plină de curiozitate şi uimire.

Ei bine? întrebă ea când îl văzu ridicându-şi genele.

Ei bine, ce? murmură el confuz.

Crezi c-a funcţionat?

Simon îşi dădu seama că pierduse firul conversaţiei, încercă să se adune.

Ce anume să funcţioneze?

Experimentul nostru vizând îmbunătăţirea comunicării pe plan metafizic. Acum te simţi mai aproape de mine în sfera transcendentală, Simon?

Doamne sfinte. Clipi şi se rostogoli rapid la o parte, trăgând-o la pieptul lui gol. Preţ de câteva secunde se holbă la tavanul înalt, încercând să-şi limpezească gândurile.

Simon? Îi atinse timid părul de pe piept.

La naiba, clar că da, mârâi el, gândindu-se că ultimul lucru pe care-l avea în minte era comunicarea metafizică.

Mă bucur, rosti ea simplu, punându-şi capul pe umărul lui.

Contele îi privi buclele roşii strălucind în căldura focului. Precum cuprul şlefuit, îşi zise el. Apoi realitatea îl lovi în plin.

E noaptea nunţii noastre.

Da.

Noaptea nunţii noastre, iar eu tocmai m-am culcat cu tine pe podeaua bibliotecii. A bibliotecii, pentru numele lui Dumnezeu.

Eu aş formula altfel: tocmai ai făcut dragoste cu mine pe podeaua bibliotecii, îl corectă ea căscând.

Cred că mi-am ieşit din minţi. Simon se ridică brusc, trecându-şi degetele prin păr. Ar trebui să fim sus, în patul tău. Sau al meu.

Nu te speria. Nu contează prea mult unde anume ne-am petrecut noaptea nunţii. Emily zâmbi somnoroasă. Dacă vrei, pot să nu trec detaliile astea în jurnal.

Doamne fereşte! Nici să nu-ţi treacă prin cap! Se ridică şi îşi puse în grabă halatul, apoi se aplecă, o trase pe Emily în picioare şi o ajută să-şi pună cămaşa de noapte. Văzând că veşmântul era pătat, purtând dovada fecioriei, îşi înveli iute mireasa în capot. Îl trecu un junghi de vină.

Emily, te simţi bine?

Ea strâmbă din nas.

Mă simt lipicioasă. Şi mă doare puţin. Altminteri, sunt bine. Dar tu? Eşti bine, Simon?

Da, mă simt destul de bine, îi spuse el ţâfnos. O luă pe braţe şi se îndreptă spre uşă.

Dar nu se simțea bine. Se simţea foarte ciudat şi nu-i plăcea deloc. Îşi pierduse complet stăpânirea de sine cu femeia asta.

Nu i se mai întâmplase până atunci. Ar fi trebuit să deţină controlul asupra situaţiei de la început până la sfârşit. Ar fi trebuit să procedeze cu mult mai multă fineţe. În schimb, fusese atras într-un vârtej de pasiune care-i înăbuşise orice urmă de raţiune.

Recunoscu posomorât că spiriduşul roşcat cu care se căsătorise fusese la cârmă în acea noapte, indiferent dacă o ştia sau nu. Simon se lăsase manevrat ca o marionetă din momentul în care găsise bileţelul pe pernă. Se întrebă dacă Emily bănuia măcar câtă putere deţinea asupra lui. Femeile intuiau rapid lucrurile acestea, iar o membră a clanului Faringdon şi-ar fi exploatat imediat atuurile.

Dar ea nu mai era o Faringdon, îşi aminti contele. Acum era a lui.

Simon! Emily îl privi nesigură, în timp ce acesta o purta către scări. Eşti mânios?

Nu, Emily, îi spuse el pe când începea să urce treptele acoperite cu mochetă roşie. Nu sunt mânios.

Ai o expresie destul de ciudată. Zâmbi senină. Probabil că e un efect întârziat al eforturilor noastre de a comunica simultan pe plan fizic şi metafizic. Foarte obositor, nu-i aşa?

Al naibii de obositor, mormăi Simon.

A doua zi, la micul dejun, Emily coborî nerăbdătoare, însă constată că-şi pusese degeaba noua rochie roz. Simon nu o aştepta ca să o complimenteze pentru volanele plisate de la guler sau broderia de pe fustă la care croitoreasa din sat lucrase cu atâta hărnicie. Majordomul o informă că plecase să călărească încă din zori.

Dezumflată, se aşeză şi îl privi morocănoasă pe servitorul care îi turna cafea. Noaptea trecută, când Simon o dusese în dormitorul ei, după care plecase în camera lui, fusese profund dezamăgită. Dar îşi spusese că aşa se proceda în cercurile înalte ale societăţii. După cum ştia toată lumea, cuplurile dormeau rareori împreună toată noaptea. Căsătoriile de convenienţă duceau la relaţii în care oamenii pretindeau multă intimitate.

Totuşi, chiar dacă se ştia vinovată pentru faptul că îl forţase pe Simon într-o căsătorie de convenienţă, cel puţin din partea lui, Emily fusese sigură că relaţia lor avea să fie foarte diferită. Mai ales după ce se întâmplase noaptea trecută.

Simţi un fior străbătând-o din nou când îşi aminti evenimentele din ajun. Se îmbujoră doar gândindu-se la cum stătuse goală în braţele lui Simon în faţa şemineului, iar strălucirea ciudată, hipnotizantă din ochii aurii ai soţului ei când o împinsese în covor o făcu iarăşi să vibreze. Fusese şocant, dar ciudat de plăcut să-şi dea seama că de fapt o penetrase, că devenise o parte din ea.

Nu-şi imaginase niciodată o astfel de experienţă. Simţurile ei se ascuţiseră efectiv sub atacul violent. Fusese inedit şi sentimentul acela încântător de eliberare pe care i-l dăruise Simon prima dată când o mângâiase intim, dar ceea ce se întâmplase în noaptea precedentă fusese mult mai profund. Pentru câteva clipe deveniseră o singură fiinţă.

Simon a avut dreptate, se gândi Emily în timp ce sorbi din cafea. O astfel de unire fizică mai mult ca sigur avea să accentueze unirea lor pe plan transcendental. Era de neconceput ca ceva atât de uluitor, de puternic şi copleşitor să nu afecteze evenimentele din lumea metafizică. Trebuia să existe o legătură între cele două tărâmuri.

Simon cu siguranţă înţelegea asta şi insistase să-şi îndeplinească datoria conjugală în numele comuniunii din sfera superioară. Evident era hotărât ca această căsnicie să funcţioneze, iar Emily ştia că mai devreme sau mai târziu avea să ajungă să o iubească la fel de profund precum îl iubea ea.

Era inevitabil, mai ales acum că ei comunicau deopotrivă la nivel fizic şi metafizic.

Totuşi, oricât de obişnuită ar fi fost să ia micul dejun singură, în acea zi tăcerea din cameră părea neaşteptat de mohorâtă. Nu voia să tărăgăneze lucrurile. Se gândea cu nostalgie că ar fi fost frumos ca Simon să o fi invitat la plimbarea sa matinală, când Duckett intră în cameră. Pe chipul lui sever se citea dezaprobarea.

Mă iertaţi, doamnă, rosti majordomul cu sobrietate, dar tatăl dumneavoastră a trimis un băiat la bucătărie cu un mesaj prin care vă cere să mergeţi în grădina de sud.

Emily îşi ridică privirea, uluită.

Tatăl meu? Dar a plecat spre Londra cu Devlin şi Charles, imediat după nuntă.

Duckett păru mai mohorât ca niciodată, dacă se putea aşa ceva.

Se pare că nu, doamnă. Mă tem că în momentul acesta se află în grădina de sud.

Ce ciudat. De ce nu intră în casă?

Majordomul îşi drese vocea şi spuse cu o nuanţă de satisfacţie:

Cred că Domnia Sa, contele, i-a interzis tatălui dumneavoastră să intre în casă fără permisiunea sa explicită, doamnă. Am înţeles că aceste aranjamente au fost făcute ieri, după ceremonie.

Emily făcu ochii mari. Ştia că nu exista nici urmă de dragoste între tatăl şi soţul ei, dar ajunseseră la o înţelegere atunci când îi negociaseră viitorul în bibliotecă, iar ea trăsese cu urechea din pasajul secret. Simon sugerase că dacă Broderick îi îndeplinea cererile, avea să poată comunica din când în când cu fiica sa.

E o neînţelegere, îi spuse ea majordomului.

Duckett alese să ignore acest fapt indiscutabil.

Nu mă pot pronunţa în privinţa asta, doamnă. Să trimit pe cineva să-i spună domnului Faringdon că nu sunteţi disponibilă?

Pentru numele Cerului, nu, Duckett. Emily sări în picioare. Sunt foarte disponibilă, după cum poţi vedea. De fapt, mă bucur să aflu că tatăl meu e încă prin preajmă. Nu am avut ocazia de a-mi lua rămas-bun aşa cum se cuvine de la el sau de la fraţii mei. Am fost atât de ocupată, încât nu mi-am dat seama că familia mea plecase deja spre Londra până nu mi-a spus Blade. Şi pe atunci era deja prea târziu.

Prea bine, doamnă. Duckett îşi plecă fruntea. O trimit pe Lizzie sus să vă aducă o manta. E destui de rece afară astăzi.

Nu-ţi face griji, Duckett. Emily privi la razele strălucitoare ale soarelui de aprilie care se revărsau prin fereastra camerei. Nu am nevoie de nimic. Va fi o zi plăcută.

Cum doriţi, doamnă. Duckett îşi drese glasul, îmi dau seama că nu e treaba mea să fac vreun comentariu, dar…

Da, Duckett? Ce e?

Mă întrebam doar dacă doamna a luat în considerare, ăăă, dacă ar fi înţelept să se întâlnească cu domnul Faringdon în grădina de sud.

Mă voi întâlni cu tatăl meu, nu cu un amant sau cu un ucigaş! râse ea.

Desigur, doamnă. Expresia lui Duckett lăsa de înţeles că-i punea la îndoială afirmaţia. M-am gândit pur şi simplu că poate Domnia Sa ar putea avea o anumită părere cu privire la decenţa situaţiei.

O, pentru numele lui Dumnezeu, Duckett. Nu are nicio logică. Vorbim despre tatăl meu. Emily ocoli masa, îi zâmbi liniştitor majordomului când trecu pe lângă el şi îi spuse din prag: Nu-ţi face griji în legătură cu opinia soţului meu. Noi doi avem o formă unică de comunicare, să ştii. Pur şi simplu ne citim gândurile.

Înţeleg. Duckett nu părea deloc convins.

Emily nu mai acordă nicio atenţie neliniştilor evidente ale majordomului. Duckett nu avea de unde să ştie ce se întâmplase între ea şi Simon noaptea trecută. Prin urmare, nu putea nici măcar să conceapă natura duală a relaţiei lor.

Se hotărî să clarifice numaidecât neînţelegerea. Cu siguranţă Simon nu i-ar fi interzis niciodată tatălui ei să o vadă după nuntă. Nu avea de ce. Ameninţarea fusese doar o unealtă de negociere pe care o folosise contele din dorinţa de a-şi face dreptate.

Ziua se dovedea într-adevăr a fi însorită, dar se simţea categoric o răceală în aer. Emily trăise toată viaţa la ţară şi cunoştea semnele. Se apropia o furtună. În acea seară avea să plouă.

Ajunsă în grădina de sud, o admiră încântată. Narcisele şi trandafirii timpurii începeau să înflorească, umplând aerul cu un parfum ameţitor. O fântâniţă bogat decorată, cu un heruvim ţinând în mână o stropitoare, se afla în centrul ansamblului, iar în spatele ei era un gard viu înalt.

Acolo aştepta Broderick Faringdon. Ieşi de după zidul verde cu o expresie hoţească, privind rapid în stânga şi dreapta.

Tată! Emily zâmbi când îl văzu pe bărbatul chipeş şi se grăbi spre el. Cât mă bucur că te-ai întors să-ţi iei rămas-bun! Mi-a părut foarte rău că ieri n-am apucat să stăm puţin de vorbă, dar se întâmplau atâtea lucruri şi erau atâţia oameni în jur! A fost o nuntă încântătoare, nu-i aşa? Au fost prezenţi toţi cei din vecinătate, care păreau extrem de fericiţi pentru mine.

Mda, Blade te-a ţinut ocupată, mormăi Broderick posomorât. Nu te-a lăsat să stai locului o clipă. Ţi-a umplut timpul cu dansurile şi conversaţiile de salon încât să nu-ţi dai seama când ţi-a izgonit familia de lângă tine. Şi acum sunt obligat să mă furişez ca un hoţ în noapte, doar ca să-mi iau rămas-bun de la singura mea fiică.

Emily îşi înclină capul într-o parte.

Te-a izgonit? Despre ce naiba vorbeşti, tată?

Săraca, inocenta mea fiică! Încă nu-ţi dai seama în ce te-ai băgat, nu-i aşa?

Te rog, nu te îngrijora pentru mine, tată. Ştiu ce fac şi sunt foarte mulţumită de căsnicia mea.

Broderick îi aruncă o privire tăioasă.

Chiar eşti? Mă întreb pentru câtă vreme vei fi mulţumită. Probabil că răul deja a fost făcut, nu? Lui Blade nu-i scapă nimic.

Ce rău? Tată, aş vrea să te explici mai bine.

Bărbatul o privi întrebător, cu o licărire de speranţă în privire.

Presupun că Blade nu te-a lăsat în pace azi-noapte, nu-i aşa? Există posibilitatea să anulăm căsătoria?

Emily se făcu roşie ca para focului.

Pentru numele lui Dumnezeu, tată. Cum poţi să spui aşa ceva?

Haide, acum. Nu e momentul potrivit pentru îmbujorări de fecioară. Este vorba de afaceri. Broderick părea şi mai plin de speranţă. Spune-mi adevărul, fato. Ai rămas neatinsă? Dacă da, atunci nu este prea târziu. Am putea să anulăm totul.

Serios acum, tată. Stânjeneala lui Emily se transformă în iritare. Se îndreptă de spate cu mândrie. Nu voi încerca să anulez nimic. Sunt o femeie măritată foarte fericită.

La naiba. Atunci nu mai e nicio nădejde.

Nicio nădejde pentru ce? Ce încerci să spui?

Broderick oftă dramatic.

Acesta e sfârşitul, copila mea dragă. Ia-ţi rămas-bun de la tatăl tău iubitor, căci îl vezi pentru ultima oară.

Nu fi ridicol. Bineînţeles că o să ne revedem. Eu şi Simon vom merge la Londra după luna noastră de miere. Voi avea nenumărate ocazii de a vă vizita pe tine şi pe gemeni. Mai mult ca sigur că ne vom întâlni mai des acolo decât la St. Clair Hall. La urma urmei, oricum veneaţi să mă vizitaţi doar când aveaţi ghinion la mesele de joc.

Ba nu, Emily. Tot nu-ţi dai seama cu ce monstru te-ai căsătorit. Blade este hotărât să rupă toate legăturile cu familia ta.

L-ai înţeles greşit. E adevărat că a insistat să-i dai St. Clair Hall şi te-a ameninţat că ne va despărţi ca să te forţeze să-i îndeplineşti cererea. Dar şi-a atins scopul. S-a făcut dreptate.

Broderick se aşeză obosit pe marginea fântânii.

Nu-l cunoşti, Emily. Recâştigarea casei a fost doar începutul. Nu-şi va găsi odihna până nu-l va fi distrus şi pe ultimul Faringdon.

Tată, dacă te îngrijorezi din pricina finanţelor, nu ai de ce. Sunt sigură că Blade va fi mulţumit de răzbunarea lui. S-ar putea să nu fie de acord cu vreo cerere extravagantă din partea ta, dar cu siguranţă nu va obiecta dacă voi continua să mă ocup de afacerile tale.

Ah, mieluşica mea naivă! Pur şi simplu nu înţelegi firea bestiei care te-a păcălit să-ţi pui pirostriile. Şi eu am sperat că ne va permite să ne continuăm relaţia ca înainte. A fost singurul motiv pentru care i-am acceptat oferta. Dar ieri, după ce te-a prins în laţ, mi-a spus că nu te mai lasă să te ocupi de afacerile familiei Faringdon.

Emily se încruntă.

Eu nu ştiu nimic despre o asemenea decizie. Nu cred că l-ai înţeles corect, tată. Cum am spus, fără îndoială că va impune anumite restricţii cu privire la excesele tale financiare, dar nu te va exclude complet.

Ce gâsculiţă prostuţă poţi să fii, copila mea dragă! Broderick dădu din cap, după care se ridică şi îşi deschise larg braţele. S-ar putea să fie ultima dată când îţi mai văd chipul dulce. Vino şi sărută-l pe tatăl tău de rămas-bun. Aminteşte-ţi de mine şi de fraţii tăi cu bunătate, Emily. Chiar am ţinut la tine.

Tânăra femeie începu să se neliniştească.

Tată, aş vrea să nu mai vorbeşti prostii.

Rămâi cu bine, draga mea. Îţi doresc o viaţă fericită, dar mă tem că eşti condamnată la fel ca restul clanului tău.

La mijloc e o confuzie, insistă ea îmbrăţişându-l şovăitor. Nu aş fi niciodată de acord să fiu despărţită pentru totdeauna de familia mea. Ştii asta, iar Simon nu ar vrea să mă supere.

Broderick o strânse cu putere, ca şi cum într-adevăr nu se mai aştepta să o revadă vreodată, apoi îi dădu drumul şi o privi cu ochi mijiţi.

Emily, dacă într-adevăr nu vrei să ne abandonezi…

Bineînţeles că nu vă voi abandona, îl asigură ea impulsiv. Vă iubesc pe tine şi pe gemeni, tată. Doar ştii asta.

Dacă vorbeşti serios, dacă intenţionezi să-ţi îndeplineşti datoria faţă de noi, atunci trebuie să facem unele aranjamente practice, spuse Broderick repede. Trebuie să găsim o modalitate prin care să ne administrezi în continuare afacerile şi să-i trimiţi instrucţiuni lui Davenport. Cred că cea mai uşoară cale e să avem întâlniri secrete regulate.

Întâlniri secrete?

Exact. Ascultă-mă bine. Eu sau unul dintre gemeni vom găsi o modalitate de a te contacta de două ori pe lună. Atunci poţi trimite instrucţiuni pentru Davenport. Va trebui să fim extrem de discreţi, bineînţeles, dar cred că ne vom descurca, mai ales când vei fi în oraş. Acolo sunt mult mai multe posibilităţi, dacă te gândeşti numai la toate parcurile, teatrele şi grădinile.

Dar…

Nu te speria, Emily. O să meargă, spuse Broderick vioi. Blade o să-şi piardă interesul pentru tine în scurtă vreme. A făcut tot ce trebuia şi oricum nu prea eşti genul lui, nu? Reprezinţi pur şi simplu un mijloc ca să-şi atingă scopul.

Care scop?

Păi, să distrugă în totalitate neamul Faringdon, bineînţeles. Dar ne vom ocupa noi de el. În curând vei petrece mult timp singură, ceea ce se va potrivi perfect planurilor noastre, nu? Lucrurile vor fi ca înainte să apară el.

Emily deschise gura să-şi informeze tatăl că relaţia ei cu Simon era mult mai profundă şi mai fericită decât îşi imagina el, dar înainte să-i poată explica fu întreruptă de Blade în persoană.

Privi uluită cum Simon ieşi agale de după gardul viu, apoi se lumină la faţă.

Excelent, v-aţi întors, milord. Acum poate că vom reuşi să lămurim această neînţelegere.

Simon o ignoră, studiindu-l pe tatăl ei cu răceală.

Am bănuit că vei apărea mai devreme sau mai târziu, Faringdon. Ai venit să-ţi iei un rămas-bun drăgăstos de la fiica ta?

Contele părea foarte mare şi intimidant în costumul lui de călărie. Sub haina strâmtă se puteau ghici umerii largi şi puternici, iar pantalonii îi scoteau în evidenţă corpul zvelt şi musculos. Îşi pocni cravaşa de vârful cizmelor negre lucioase, privindu-l cu dispreţ pe oaspetele nepoftit.

Broderick Faringdon se răsuci brusc, mai întâi înfricoşat, apoi mânios.

Ascultă, Blade. Omul are dreptul să-şi ia rămas-bun de la singura lui fiică. Ieri nu mi-ai dat posibilitatea să o fac.

Simon zâmbi vag.

N-am vrut să rămâi prin preajmă mai mult decât era absolut necesar. Dar sursele mele m-au informat azi că ai petrecut noaptea la un han din vecinătate şi nu călărind spre Londra. Nu m-a surprins prea tare să aflu acum câteva minute de la noul meu majordom că Emily a primit un mesaj să meargă în grădina de sud. Mă tem că nu pot permite astfel de întâlniri clandestine, Faringdon.

Emily râse uşurată.

Exact asta îi spuneam şi eu, Simon. Ştiam că n-ai vrut de fapt să-i interzici să mai intre în casă. Nu avem de ce să aranjăm astfel de întâlniri când putem sta frumos în salon. Însă tata are impresia că vrei să nu mă mai vadă niciodată.

Ambii bărbaţi o priviră consternaţi, ca şi când ar fi vorbit heruvimul de pe fântână.

Probabil că nu va fi posibil să-l evităm complet pe tatăl tău, mai ales când suntem la Londra, spuse Blade. Dar nu te vei întâlni niciodată, sub nicio formă, singură cu el sau cu gemenii. În ocaziile acelea rare când suntem obligaţi să ne întâlnim cu familia ta, te voi însoţi de fiecare dată. Ai înţeles, Emily?

Dar, Simon… Se holbă la el, surprinsă de tonul neînduplecat al vocii sale. Nu crezi că întreci măsura? Nu văd niciun rău în a-mi vizita rudele.

Aşa e, interveni Broderick, răsucindu-se din nou spre conte. La naiba, suntem familia ei!

Nu mai sunteţi. Emily are o nouă familie acum, proclamă Simon. Şi poţi fi sigur că, în calitate de soţ, voi avea grijă de ea şi o voi proteja de cei care ar vrea s-o exploateze.

Fir-ar să fie, Blade, bolborosi Faringdon. N-o poţi ţine prizonieră.

Nu? Simon îşi pocni din nou cravaşa peste cizmă. Părea aproape amuzat.

Lui Emily nu-i plăcea atmosfera dintre cei doi. O speria. Îşi trase tatăl de mânecă.

Te rog, nu te certa cu Simon astăzi. E luna mea de miere. Sunt sigură că totul se va rezolva. Poate că ar fi mai bine dacă ai pleca acum spre Londra.

Ce idee excelentă, Faringdon. Simon îşi puse o cizmă pe marginea fântânii şi mângâie absent cravaşa conferind unui gest aparent obişnuit implicaţii ameninţătoare. Ar fi cazul s-o iei din loc. Tripourile din Londra te aşteaptă, nu-i aşa? Va fi distractiv să văd cât timp poţi rămâne membru al cluburilor din St. James.

Să te ia naiba. Broderick părea să fie în pragul unui atac de cord. Mă ameninţi că mă vei da afară din cluburi?

Chiar deloc. Simon înlătură un strop de noroi de pe pantaloni. Bineînţeles, aş putea s-o fac. Dar nu am de ce să recurg la astfel de măsuri extreme. Vei reuşi să te excluzi singur din cluburi, la fel şi fiii tăi, când nu-ţi vei mai putea plăti datoriile de onoare. Iar după aceea vei ajunge în stabilimentele de cea mai joasă speţă, unde norocul te va părăsi şi mai repede, nu crezi?

Dumnezeule! murmură Faringdon cu răsuflarea tăiată.

Emily era de-a dreptul îngrozită, constatând că antagonismul dintre Simon şi tatăl ei era mult mai adânc decât îşi dăduse iniţial seama.

Simon? şopti ea ezitant.

Întoarce-te în casă, Emily. Vorbim mai târziu.

Ba o să vorbim chiar acum.

Bravo, Emily. Broderick îşi apăsă mai bine pălăria pe cap, ochii lui albaştri strălucind de mânie şi frustrare. Încearcă să te înţelegi cu monstrul ăsta cu care te-ai măritat, dacă poţi. Dar să nu speri că l-ai putea îmbuna în ce ne priveşte. Ne urăşte pe toţi, chiar şi pe gemeni, care nu i-au făcut niciun rău. Iar dacă îi urăşte pe ei, mai mult ca sigur te dispreţuieşte şi pe tine. La urma urmei, eşti şi tu o Faringdon.

Tată, nu înţelegi.

Eşti şi tu o Faringdon, repetă Broderick cu ochii injectaţi. Să n-o uiţi, Emily, când vine la tine în toiul nopţii şi îşi solicită drepturile de soţ. Gândeşte-te la asta când stai întinsă pe spate şi el te călăreşte ca un armăsar.

Emily icni şocată. Duse mâna la gură şi făcu ochii mari în spatele lentilelor. Niciun alt bărbat nu mai vorbise aşa în prezenţa ei, nici măcar gemenii când o tachinau.

Pleacă de aici, Faringdon, rosti Simon pe un ton ameninţător. Îşi coborî piciorul de pe marginea fântânii. Acum!

Îţi doresc multă bucurie în patul conjugal, draga mea fiică, spuse Broderick sarcastic, după care se răsuci pe călcâie şi plecă.

Emily vru să strige după tatăl ei, dar parcă îşi pierduse vocea. Rămase pur şi simplu acolo, holbându-se mută în zare. În cele din urmă, Simon se apropie de ea, blocându-i priveliştea. Ochii lui erau sinistru de inexpresivi.

Of, Simon, nu înţelege, murmură ea.

N-aş fi chiar atât de sigur de asta. Contele o luă de braţ şi o duse înapoi spre casă. Cred că în sfârşit a început să înţeleagă foarte bine.

Dar nu înţelege că relaţia noastră e cu totul diferită de ceea ce-şi imaginează el. Aruncă o privire imploratoare înspre profilul impasibil al soţului ei. Fără cuvinte, îl îndemna să fie de acord cu ea. E îngrijorat pentru mine deoarece nu are habar de uniunea noastră specială. Nu a studiat chestiunile metafizice.

Asta o cred. Singurele lucruri pe care le-a studiat vreodată au fost cărţile de joc. Vreau să-ţi spun foarte clar că am vorbit serios acum câteva minute. Nu ai voie să fii singură cu tatăl sau cu fraţii tăi. Te voi însoţi ori de câte ori te întâlneşti cu ei, iar ocaziile respective vor fi cât mai puţine posibil. Nici nu-i vei mai trimite instrucţiuni lui Davenport cu privire la aranjamentelor lor financiare.

Simon, ştiu că voiai să te răzbuni pe tatăl meu, dar cu siguranţă eşti mulţumit cu faptul că ai redobândit St. Clair Hall. I-ai zis că n-o să mai aibă acces la mine, dar sunt convinsă că nu intenţionai să duci la îndeplinire ameninţarea. Nu dacă obţineai casa.

Ce te face să crezi că redobândirea casei mă satisface pe deplin? Tatăl tău a vândut toate pământurile familiei. Nimic nu poate înlocui proprietăţile pe care le-am pierdut. Şi nimic nu poate compensa faptul că tatăl meu s-a împuşcat din cauza lui Faringdon. Nimic nu poate compensa faptul că din aceeaşi pricină starea mamei mele s-a deteriorat tot mai tare, până când a murit. Nimic nu poate compensa faptul că tatăl tău mi-a distrus familia.

Emily fu uluită de profunzimea mâniei şi amărăciunii din vocea lui Simon. Nu mai arătase niciodată emoţii atât de intense. Pentru prima dată, intui că sentimentele pe care le nutrea Simon faţă de familia ei nu se rezumau la nevoia de a-şi face dreptate.

Înţeleg şi îmi pare sincer rău, spuse ea rapid. Sunt sigură că ştii asta. Dar s-a întâmplat cu mult timp în urmă. Are de-a face cu părinţii noştri, nu cu noi. Au fost faptele unei generaţii precedente. Acum că ai din nou St. Clair Hall, trebuie să renunţi la trecut, altfel va continua să te chinuiască. Simon, trebuie să priveşti la viitor.

Serios? Şi, mai exact, la ce-ar trebui să mă gândesc când privesc la viitor? întrebă el sec.

Emily inspiră adânc.

Ei bine, ar fi relaţia noastră, sugeră ea ezitant. După cum ai subliniat chiar tu noaptea trecută, împreunarea fizică ne-a permis s-o aprofundăm. Împărtăşim ceva foarte special. Ar fi momentul să dai la o parte tristeţea şi să te delectezi cu metodele noastre extinse de comunicare.

El o privi, cu sprâncenele arcuite într-un amuzament glacial.

Îmi sugerezi să renunţ la restul răzbunării împotriva familiei tale de dragul bucuriilor din patul conjugal?

Emily era tot mai deconcertată. O presimţire intensă o străbătu când îl privi prin ochelari. Dintr-odată părea foarte periculos; grădina de sud fusese cotropită de un dragon care îşi căuta prada.

Noaptea trecută ai spus că pentru noi plăcerile conjugale vor fi unice, şopti ea. Mi-ai spus că vor fi conectate la pasiunile pure şi nobile din tărâmul metafizic. Că unirea noastră a avut loc atât pe plan transcendental, cât şi fizic. Cu siguranţă o astfel de relaţie e foarte specială şi ar trebui cultivată şi preţuită, nu, milord?

Ochii aurii ai lui Simon fulgerară de mânie.

Pentru numele lui Dumnezeu, Emily, nici măcar tu nu poţi fi atât de naivă. Ce s-a întâmplat între noi azi-noapte nu are nimic de-a face cu vreun afurisit de plan transcendental. A fost vorba pur şi simplu de poftă.

Simon, doar nu vorbeşti serios. Chiar tu mi-ai explicat legătura dintre tărâmul fizic şi cel metafizic. Se îmbujoră, dar nu îşi coborî privirea. Ştia că se lupta pentru ceva foarte important. Pasiunile noastre sunt transcendentale prin natură. Mai ţii minte cum mi-ai zis că împreunarea din lumea fizică avea să ne amelioreze comunicarea pe tărâmul metafizic?

Emily, eşti o femeie inteligentă din multe puncte de vedere…

Ea zâmbi tremurător.

Mulţumesc, Simon.

Dar uneori vorbeşti ca şi când ai fi complet sărită de pe fix. Ţi-am spus toate prostiile alea despre legătura mistică dintre tărâmul fizic şi cel metafizic doar ca să te scap puţin de temerile tale feciorelnice. Temeri absolut fireşti, de altminteri, ţinând cont de lipsa ta de experienţă.

Nu mi-a fost frică să fac dragoste cu tine, milord. Şi nu sunt complet lipsită de experienţă, dacă bine îţi aminteşti.

Ba bineînţeles că erai neliniştită, se răsti el. Era evident. Miresele calme nu le lasă bileţele mirilor lor. Aşteaptă în pat, unde ar trebui să fie. Cât despre experienţa ta cu care te făleşti atât, draga mea, e de toată jena. Nu eşti deloc o femeie versată. Dacă ai fi avut cu adevărat vreo idee despre relaţiile dintre bărbaţi şi femei, m-ai fi aşteptat în patul tău azi-noapte, nu scriind în jurnal.

Dar, Simon, ţi-am explicat că eram îngrijorată pentru tine. Nu voiam să te simţi obligat în vreun fel să-ţi îndeplineşti sarcinile.

Contele crestă aerul cu cravaşa, retezând două narcise.

Fir-ar să fie, femeie. Erai îngrijorată pentru că nu aveai habar ce-o să ţi se întâmple şi aşa ai inventat prostia aia ridicolă cum că nu vrei să-mi impui ceva. Adevărul gol-goluţ, Emily, e că trebuia să te liniştesc; prin urmare, ţi-am spus ce voiai să auzi.

Ea îşi muşcă buza.

Deci m-ai minţit când mi-ai zis că vrei să îmbunătăţim comunicarea noastră metafizică?

Emily, am făcut ce trebuia să fac ca să-ţi calmez temerile de mireasă. Am dus la bun sfârşit lucrurile într-un mod rezonabil şi acum nu mai există nicio posibilitate de anulare a căsătoriei.

Asta-i tot ce te-a interesat? Să te asiguri că nu vor fi motive să se anuleze căsătoria azi? întrebă ea încet. Nu ţi s-a părut că noaptea trecută am fost aruncaţi amândoi pe ţărmul auriu şi transcendental al dragostei?

Pentru numele lui Dumnezeu, femeie, vrei să încetezi cu balivernele astea despre dragoste şi metafizică? M-am săturat de prostiile tale romantice. E o căsnicie, nu un vers dintr-un poem epic. E timpul să înfrunţi realitatea. Nu mai eşti o Faringdon. Acum eşti nevasta mea. Vom reuşi să avem o relaţie confortabilă dacă n-o să uiţi asta nicio clipă.

Nu prea cred că voi uita, Simon.

Asigură-te că nu o vei face, spuse el fixând-o cu ochii aurii. Emily, e timpul să înţelegi că pretind de la tine un lucru mai presus de orice altceva.

Dragostea mea? Emily constată cu amărăciune că în sufletul ei mai ardea o licărire de speranţă.

Nu, Emily, replică Simon brutal. Ceea ce îţi cer  ceea ce voi obţine de la tine indiferent de costuri  este loialitatea ta absolută şi neşovăielnică. Acum eşti contesa de Blade. Eşti o Traherne. Nu mai eşti o Faringdon. Ai înţeles?

Ultima licărire de speranţă muri.

Te-ai exprimat foarte clar, milord.

Tânăra femeie se răsuci de lângă bărbatul pe care îl iubea din toată inima şi se îndreptă singură spre casa impunătoare. Îşi înfrână imboldul de a se uita înapoi peste umăr când intră pe uşă. Lacrimile îi ardeau ochii în timp ce urcă grăbită spre dormitorul ei.

Evident, trebuia să plece. Visurile i se năruiseră. Nu putea rămâne acolo ca soţia lui Simon. N-ar fi făcut decât să-şi bată joc de pasiunile ei pure şi nobile.

Ar fi fost absolut de neconceput să se uite la Simon în fiecare zi ştiind că acesta nu simţea nimic pentru ea. Şi mai inimaginabil era ca el să o viziteze noaptea şi, aşa cum se exprimase cu atâta cruzime tatăl ei, să o încalece ca un armăsar.

Lacrimile i se revărsară printre gene la acest ultim gând. Trebuia să plece imediat. Emily se grăbi în dormitor şi începu să aleagă hainele pe care să le ia cu ea când avea să fugă de la St. Clair Hall.

Simon privi din nou la pendula din bibliotecă, plimbându-se încoace şi încolo prin faţa acesteia. Era aproape ora şase şi Emily încă nu coborâse să i se alăture pentru un pahar de sherry înainte de cină.

Începea să-şi dea seama că o zguduise amarnic în dimineaţa aceea. Era o creatură extrem de romantică, de-a dreptul dependentă de finalurile fericite.

Simon îşi pierdea rareori cumpătul. Se mândrea cu faptul că îşi controla perfect pasiunile, însă ceva se rupsese în interiorul lui atunci când se întorsese de la călărit ca să o descopere pe proaspăta lui mireasă întâlnindu-se pe ascuns cu Broderick Faringdon.

Imaginea aceasta, împreună cu emoţiile amestecate care îl măcinau din noaptea nunţii, fuseseră mai mult decât suficiente ca să-i aprindă flăcările mâniei.

Privi la sherry-ul auriu din pahar şi îşi aminti cum Broderick Faringdon avusese tupeul de a-i cere lui Emily să-i administreze în continuare afacerile în secret.

Nenorocitul. Oare chiar credea că putea să scape cu astfel de şiretlicuri? se întrebă Simon. Bineînţeles că da. Faringdonii erau nişte oameni vicleni şi prefăcuţi, care ar fi încercat orice tertip dacă sperau că pot scăpa neprinşi. Dar fiica lor, care era un geniu în materie de finanţe, îi aparţinea acum lui, iar Simon ştia cum să-şi protejeze posesiunile.

La nuntă îi făcuse plăcere să-l informeze pe Faringdon că nu avea de gând să-i permită lui Emily să-i mai gestioneze averea. Fusese extrem de satisfăcător să vadă expresia de pe chipul vechiului său duşman când trăsese de momeala cu care îl ademenise în ultimele câteva săptămâni.

Era atât de tipic pentru Broderick Faringdon să vină să-şi bage nasul chiar a doua zi după ce-şi pierduse fiica atât de valoroasă, să vadă dacă mai putea salva ceva din dezastru.

Simon oftă. Şi atât de tipic pentru Emily să nu priceapă că noul ei soţ intenţiona să-şi ducă răzbunarea până la capăt.

Ba chiar avusese tupeul să-i spună că trebuia să renunţe la trecut şi să lucreze la crearea unei uniri pure, romantice, transcendentale cu ea.

Din păcate, constată el, soţia lui chiar credea toate prostiile alea despre dragostea la un nivel superior. Avusese nevoie de o doză de realitate, iar el, pierzându-şi în mod neaşteptat cumpătul, i-o administrase.

Totuşi, fusese răutăcios din partea lui să-i distrugă ideile siropoase cu atâta cruzime. Pe de altă parte, nu prea avusese de ales. După ce îl văzuse pe Faringdon în grădină, fusese obligat să-i prezinte foarte clar lui Emily situaţia în care se afla.

Nu mai era o Faringdon. Acum era soţia lui şi trebuia să-şi asume acest lucru. Nu avea legătură cu minunile romantice ale planului metafizic. Toată ideea era să-i ofere soţului loialitatea sa deplină şi neclintită. Simon nu vedea niciun motiv pentru care să nu pretindă de la Emily acelaşi grad de loialitate pe care îl cerea fiecărui angajat.

Privi din nou iritat la ceas, apoi trase de sfoara de catifea a clopoţelului.

Duckett apăru aproape instantaneu, cu o expresie mai serioasă ca de obicei.

Da, milord?

Trimite pe cineva sus să vezi ce o reţine pe doamna Blade.

Imediat, milord. Majordomul se retrase închizând uşa de la bibliotecă.

Simon urmări pe cadran cum se scurgeau chinuitor minutele. Se întrebă dacă Emily avea să fie una dintre acele femei enervante care izbucneau în hohote de plâns şi se refugiau în pat ţinând la nas sticluţa cu săruri de amoniac ori de câte ori bărbatul lor punea piciorul în prag. Dacă da, avea să afle curând că nu intenţiona să permită astfel de manifestări excesive ale sensibilităţii feminine.

Se deschise uşa bibliotecii. Duckett rămase în prag, arătând ca şi când ar fi fost pe punctul de a anunţa un deces în familie.

Ei bine, Duckett?

Domnule, cu tot regretul trebuie să vă informez că doamna nu e acasă.

Simon se încruntă şi privi pe fereastră.

Se plimbă prin grădină la ora asta?

Nu, milord. Duckett tuşi ezitant. Ştiţi, este dificil de explicat. Se pare că doamna a comandat trăsura în această după-amiază, după ce aţi plecat să-l vizitaţi pe lordul Gillingham. Din câte am înţeles, se ducea la surorile Inglebright. L-a trimis pe Robby înapoi, cu trăsură cu tot, spunând că va merge pe jos până acasă, dar încă nu s-a întors.

Dumnezeule mare! Tocmai azi are de gând să discute poezii romantice cu prietenele ei? Dar este în luna de miere.

Într-adevăr, milord.

Simon înjură.

Trimite pe cineva la Rose Cottage s-o aducă acasă.

Duckett tuşi din nou discret.

Mă tem că asta nu e totul. Robby spune că doamna purta o rochie de voiaj şi avea două genţi destul de mari.

Ce naiba încerci să-mi spui, Duckett? Simon era alb ca varul.

Domnule, cred că aţi vrea să discutaţi cu slujnica ei, Lizzie, îi sugeră majordomul.

De ce-aş vrea să fac asta?

Fata stă şi plânge în camera ei; se pare că are un bileţel pe care trebuie să vi-l dea dumneavoastră.

Simon nu avea nevoie de puteri mintale aparte ca să ghicească adevărul: mireasa lui de nici douăzeci şi patru de ore fugise.

Adu-o imediat pe slujnică, Duckett. Şi trimite pe cineva la grajduri să-l pregătească pe Lap Seng. Vreau să plec în cincisprezece minute.

Prea bine, milord. Îngăduiţi-mi să spun că personalul îşi face griji pentru siguranţa doamnei. Acuzaţia nerostită pluti prin cameră. În mod evident, noul stăpân de la St. Clair Hall era învinuit pentru că rănise sensibilitatea soţiei sale şi o făcuse să fugă de acasă.

Mulţumesc, Duckett. O voi informa de preocuparea voastră cât mai curând posibil.

Doamna, se gândi Simon feroce în timp ce majordomul închise uşa, ar face bine să se pregătească de a-i fi rănită nu doar sensibilitatea când o ajung eu din urmă.

Cum de îndrăznise să fugă aşa? Acum îi aparţinea lui. În plus, ea propusese această înţelegere. Ar fi fost cazul s-o respecte.



Emily stătea în mijlocul cămăruţei de la han, cu lucruşoarele ei amărâte la picioare, gata să izbucnească iarăşi în plâns. Era extenuată, flămândă şi nu se simţise niciodată atât de pierdută sau singură în viaţa ei.

Acum avea să fie nevoită să petreacă noaptea în coteţul acela minuscul care părea să nu fi fost curăţat sau aerisit cum trebuie de ani de zile. Era sigură că putea să simtă izul acid de trup masculin pe care-l emanau aşternuturile îngălbenite.

Nu mai călătorise până atunci cu diligenţa, iar lipsa confortului o uimise. Fusese strivită între un domn masiv care sforăise tot drumul şi un tânăr plin de coşuri care îi tot aruncase ocheade. De două ori fusese nevoită să-şi folosească săculeţul pentru a-i împinge mâna de pe genunchiul ei.

Singura consolare consta în gândul că a doua zi ajungea la Londra. Tatăl şi fraţii ei aveau să fie fără îndoială surprinşi să o vadă, însă era sigură că aveau s-o întâmpine cu braţele deschise. Nu aştepta cu nerăbdare să i se spună că se făcuse de râs, bineînţeles, dar n-avea ce face. Ar fi trebuit să asculte de familie, nu de inima ei romantică.

Se aplecă, ridică genţile grele şi le puse pe pat. Fiecare lucru la rândul lui. Îi era incredibil de foame şi ştia că trebuia să-şi păstreze forţele. Îşi adună curajul pentru a cina în sala de mese a hanului.

Câteva minute mai târziu coborî ezitant scările, pe deplin conştientă că doamnele nu călătoreau niciodată singure decât dacă erau extrem de sărace. Risca să dea de necazuri dacă apărea în sala de mese fără o escortă sau slujnică. Dar n-avea ce face. Nu mai suporta să rămână nici măcar un minut în cămăruţa aia nenorocită. Poate că avea să primească invitaţia de a se alătura unui grup de călători în care să fie şi femei. La urma urmei, acum era contesă.

Prima persoană pe care o văzu corespundea întocmai aşteptărilor sale: o tânără atrăgătoare, bine îmbrăcată, provenind evident dintr-o familie bună. Emily răsuflă uşurată. Avea să se prezinte, să-i explice că şi ea călătorea singură şi să-i propună să cineze la aceeaşi masă. Totul avea să fie bine.

Se apropie încet, însă văzu şocată că necunoscuta avea ochii suspect de roşii, fapt care indica că plânsese de curând. Îşi ţinea mâinile fine strâns încleştate în poala rochiei scumpe de voiaj. Evident, în seara aceea se aflau mai multe femei cu inima frântă prin zonă.

Mă scuzaţi, domnişoară, spuse Emily ezitant. Observ că sunteţi singură şi mă întrebam dacă aţi dori să stăm la aceeaşi masă. Mă numesc Emily Faringdon… se opri, apoi adăugă conştiincios: Traherne. Nu considera că era necesar să se laude cu titlul abia dobândit. Era contesă doar de o zi şi încă nu-şi intrase în rol.

Tânăra blondă, drăguţă, care nu putea să aibă mai mult de nouăsprezece ani, o privi speriată. Peste o clipă, o uşurare la fel de mare ca a lui Emily străluci în ochii ei umezi.

Vă rog din suflet să luaţi loc, domnişoară Faringdon-Traherne, o imploră ea. V-aş fi foarte recunoscătoare. Privi frenetic prin sala aproape goală şi adăugă încet: Mă numesc Celeste Hamilton.

Încântată de cunoştinţă, domnişoară Hamilton. Călătoriţi spre Londra? Emily se aşeză vizavi de noua ei prietenă.

Londra? Doamne sfinte, nu, izbucni Celeste. Începu să plângă şi căută rapid în săculeţul de mână după o batistă deja mototolită. Aş vrea ca lucrurile să stea astfel. Of, domnişoară Faringdon-Traherne, sunt atât de nefericită! Am făcut o greşeală îngrozitoare. Mă tem că mă îndrept spre Gretna Green.

Emily era uimită.

Te măriţi în secret?

Da. Celeste îşi suflă nasul în batistă.

Dar eşti singură, domnişoară Hamilton. Nu înţeleg. Unde e viitorul dumitale soţ?

Se ocupă de trăsură şi de cai. Am făcut un accident şi ne-a căzut o roată. Se va întoarce în orice clipă. Sinceră să fiu, am fost foarte bucuroasă când s-a întâmplat accidentul. Începusem să-mi dau seama că am făcut o eroare gravă de judecată. L-am privit ca pe o cale de scăpare din această situaţie.

Dar nu a mers? întrebă Emily.

Celeste îşi suflă graţios nasul în batistă şi clătină uşor din cap.

Nevil spune că ne vom continua drumul imediat ce reparăm roata, dar vom ajunge la graniţă abia mâine. Nu voi mai putea evita căsătoria, din moment ce reputaţia îmi va fi ruinată. Ce să fac? Acum ştiu că de fapt nu-l iubesc. Oftă din rărunchi. Sinceră să fiu, nici nu-mi mai place aşa de mult de el. Nu e aşa cum credeam că e. Dar voi fi legată de el tot restul vieţii mele. Iar părinţii mei vor suferi atât de mult! Of, domnişoară Faringdon-Traherne, aş prefera să mor decât să-mi înfrunt soarta.

Draga mea domnişoară Hamilton, ai toată compasiunea mea. Emily se întinse peste masă şi o bătu afectuos pe Celeste pe mână. Ştiu exact prin ce treci, înţeleg totul, inclusiv tragedia unei căsătorii prost gândite. Dar nu-ţi face griji. Destinul ţi-e mai prielnic decât mi-a fost mie.

Celeste o privi năucită.

Ce vreţi să spuneţi?

Emily îi zâmbi liniştitor.

Nu e clar? Mă ai pe mine. În noaptea asta vom împărţi camera, iar dimineaţă ne vom continua drumul spre Londra împreună. Fără îndoială că părinţii dumitale vor fi cam furioşi, dar reputaţia îţi va rămâne intactă deoarece toată lumea va şti că ai avut o însoţitoare peste noapte. Se aplecă în faţă şi adăugă pe un ton conspirativ: De fapt, eu sunt contesă. Contesa de Blade, lucru care s-ar putea să fie extrem de util în circumstanţele de faţă. Te voi putea susţine în diverse moduri.

Celeste se holbă la ea speriată şi uimită.

Se zvonea că s-a însurat. Chiar sunteţi contesa de Blade?

Emily dădu din cap posomorâtă.

M-am căsătorit abia ieri, dar răul a fost făcut.

Sfinte Sisoe! Nu am făcut niciodată cunoştinţă cu Blade, dar l-am auzit pe tata vorbind despre soţul dumneavoastră. Are reputaţia unui tip foarte enigmatic. Îmi amintesc foarte bine cum tata i-a zis odată mamei că Blade este un bărbat extrem de periculos dacă-l înfurii. Celeste îi mărturisi încet: Se spune că a petrecut ani de zile în Indiile de Est şi a dobândit nişte idei ciudate pe-acolo.

Cine spune asta?

Tinerele bune de măritiş, bineînţeles. Sunt toate îngrozite de el. Mai ales Lucinda Canonbury, nepoata lordului Canonbury. Chiar a leşinat o dată când Blade a apărut într-o sală de bal unde se întâmpla să fie şi ea. A căzut jos de cum l-a văzut, din câte mi s-a povestit. Probabil s-a temut că ar fi putut s-o invite la dans.

Emily strâmbă din nas.

Ce prostie! Blade nu ar dansa niciodată cu o femeie slabă de înger.

Lucinda Canonbury nu e singura înspăimântată de el. Mai multe tinere şi-au exprimat temerea că Blade le-ar cere în căsătorie şi părinţii lor nu vor putea refuza. Se pare că este extrem de intimidant. Vor fi foarte uşurate când se va confirma că s-a însurat.

Ha! Manifestările de uşurare vor fi doar o prefăcătorie, replică Emily cu îndârjire, fără a se întreba de ce se simţea obligată să-i ia apărarea contelui. Pun pariu că toate tinerele erau fascinate de el şi vor fi dezamăgite în secret să audă că s-a căsătorit. Oricum, te rog să nu-mi spui Lady Blade. Nu mă prea simt ca o contesă. Spune-mi Emily.

Dar dacă te-ai măritat ieri, unde e soţul tău? Se ocupă de cai? Doamne sfinte, Lady Blade  adică, Emily  probabil că eşti în luna de miere.

Nu, spuse Emily tristă. Luna mea de miere a ajuns la capăt. O noapte de extaz transcendental care s-a încheiat în zori. Şovăi, apoi adăugă sincer: Ei bine, o noapte de extaz aproape transcendental. Trebuie să recunosc, evenimentul nu a fost chiar ceea ce sperasem eu că va fi. Însă nu despre asta vorbim acum.

Dar de ce o singură noapte?

Emily se gândi rapid. Îşi dădu seama că nu-l putea umili pe Simon spunându-i lui Celeste adevărul despre el.

Mă tem că o răsturnare de situaţie tragică ne-a despărţit.

Cerule! şopti Celeste. Cât de îngrozitor!

Într-adevăr. Dar nefericirea mea va fi salvarea ta, o anunţă Emily brusc, grăbindu-se instinctiv să preia controlul asupra situaţiei. Vei avea o însoţitoare respectabilă până te întorci în siguranţă în sânul familiei tale, astfel că reputaţia ta va fi nepătată.

Chipul încântător al lui Celeste începu să se lumineze, însă peste o clipă se posomori din nou.

Să nu-l uităm pe Nevil. Nu-l cunoşti, Emily. Din cât se pare, nu-l cunoşteam nici eu. E cât se poate de afurisit şi a devenit foarte insistent să ne căsătorim. Asta e, tata avea dreptate. Nevil a plănuit de la bun început să se însoare cu mine din cauza moştenirii mele. Iar eu am avut încredere în el.

Inima lui Emily zvâcni de compasiune.

Ştiu exact cum te simţi, dar nu trebuie să-ţi faci griji cu privire la Nevil.

Nu înţelegi. E puternic şi are un temperament îngrozitor. Nu mi-am dat seama până la accident cât de depravat poate fi. Mi-e frică, Emily. Mă va târî după el când se întoarce şi nu-l vei putea opri.

Contesa de Blade aruncă o privire spre uşă.

Ştiu cum facem. Urcăm imediat în camera mea şi ne încuiem pe timpul nopţii. Poate reuşesc să o conving pe soţia hangiului să ne trimită nişte mâncare. Haide, trebuie să ne grăbim înainte să se întoarcă Nevil.

Emily se ridică şi porni spre uşă. Celeste tresări speriată, apoi se grăbi după ea. Emily se opri în hol doar cât să o implore pe soţia hangiului să le trimită o gustare rece în cameră, după care ambele femei o zoriră pe scări.

Mâncarea sosi câteva minute mai târziu. Nu prea era nimic apetisant pe farfuria cu două bucăţi de plăcintă cu vânat, nişte pâine şi brânză. Cu toate acestea, Emily şi noua ei prietenă se repeziră să se înfrupte.

Temutul Nevil sosi nu mult după ce-şi terminară gustarea spartană. Se auzi o bătaie furioasă în uşa încuiată, primul semn că bărbatul nu accepta ca planurile să-i fie dejucate.

Celeste, ştiu că eşti acolo! Ce naiba se întâmplă aici? Ieşi imediat, răcni el prin uşă.

Pleacă, Nevil. Ţi-am spus că nu te mai vreau de soţ, îi strigă Celeste. Nu eşti aşa cum credeam eu.

Ba ai să te măriţi cu mine, ticăloaso! Doar nu m-am zbătut degeaba. Oricum, e prea târziu să te mai răzgândeşti, prostuţo. Dacă nu ne căsătorim, reputaţia ta va fi distrusă, aşa cum bine ştii. Ieşi imediat de acolo. Nevil începu să izbească în uşă.

Doamne sfinte! Celeste se holbă îngrozită la panoul de lemn care se zgâlţâia din toate încheieturile.

Dacă nu ieşi chiar în clipa asta, îl aduc pe hangiu să deschidă cu cheia, o ameninţă Nevil. Uşa se cutremură din nou sub atacul cizmei lui. Deschide, căţea proastă ce eşti!

Emily, conştientă că uşa avea să cedeze, trecu la acţiune şi înşfăcă un scaun.

Ajută-mă să pun ăsta sub mâner, îi ceru ea lui Celeste.

Tânăra, cu ochii înecaţi în lacrimi, apucă scaunul în timp ce bătăile în uşă continuau cu o intensitate înnebunitoare pe fundalul ameninţărilor proferate de Nevil, care o informa ce avea de gând să-i facă imediat ce avea să devină soţul ei.

Nu-i acorda atenţie, zise Emily gâfâind. Începu să împingă un cufăr greu lângă scaun.

Va sparge uşa! Celeste îşi ţinu respiraţia, palidă şi îngrozită.

Nu cred că va reuşi. Totuşi, Emily privi neliniştită spre uşă. Nu părea prea trainică, chiar şi cu scaunul şi cufărul din faţa ei. Poate c-ar trebui s-o mai proptim cumva, şopti ea.

Nu mai e nimic în afară de pat.

Luate-ar naiba, căţea! strigă Nevil. Să ştii că pun biciul pe tine când te scot de-acolo. M-ai auzit, netoato? Biciul, ţi-o jur! Vedem noi dacă mă mai sfidezi după ce simţi curelele pe piele.

Apoi o altă voce străbătu holul: sumbră, intimidantă şi emanând un calm rău-prevestitor.

Ce naiba se întâmplă aici?

Emily, care apucase un vătrai, în caz că lemnul ceda, se răsuci şi se holbă la uşa încuiată, ţinându-şi respiraţia.

Este Simon.

Simon? Celeste o privi derutată. Cine-i Simon?

Soţul meu. Emily îi zâmbi plină de uşurare. Nu te teme, se va ocupa de tot.

Dar ai spus că aţi fost despărţiţi în mod tragic, îi aminti Celeste.

Asta-i cu totul altceva, spuse nonşalant Emily fluturând vătraiul. Important e că se va ocupa de Nevil pentru tine.

Da? Celeste părea extrem de nesigură. De ce s-ar deranja s-o facă?

Blade este foarte nobil şi galant din fire, o asigură Emily.

Vocea lui Nevil se auzi mai tare pe hol.

Nu-ţi vârî nasul unde nu-ţi fierbe oala, i se adresă el lui Simon pe un ton jignit. Logodnica mea s-a închis în camera asta cu altă femeie. Nu plec până n-o scot pe Celeste de-acolo.

După spusele hangiului, cealaltă femeie e soţia mea, îl informă contele glacial. Îndepărtează-te de uşă sau îţi frâng naibii gâtul.

Cine naiba te crezi să-mi dai ordine? cârâi Nevil. Nu voi tolera niciun amestec. Sunt în drum spre graniţă şi ţi-aş fi recunoscător dacă… Ce naiba?

Emily se lumină când auzi ţipătul ascuţit cu care îşi încheie Nevil întrebarea. Fu urmat de un urlet şi o bufnitură puternică. Lăsă din mână vătraiul şi se întoarse mândră spre Celeste.

Ți-am spus că Simon se va ocupa de Nevil.

Emily? se auzi vocea uimitor de calmă a lui Simon de cealaltă parte a uşii. Eşti acolo?

Da, Simon, sunt aici. Emily se grăbi spre uşă.

Deschide imediat. M-am săturat de prostia asta.

O clipă, Simon, îi strigă ea, îndepărtând scaunul.

Nu pare prea încântat să te găsească după ce aţi fost despărţiţi în mod tragic, observă Celeste crispată.

Nimicuri. În orice caz, dacă nu deschid uşa, poţi fi sigură că va găsi o modalitate de a o sparge mult mai eficientă ca a lui Nevil al tău.

Of, Emily, sărăcuţa de tine. Pare o fiară în toată regula.

Un dragon, de fapt. Emily se opinti şi, în cele din urmă, izbuti să mute scaunul şi cufărul din faţa uşii. Trase grăbită ivărul şi după câteva secunde deschise uşa cu un zâmbet triumfător. Simon o aştepta în ţinuta de călărie, murdar de noroi din cap până-n picioare. Avea o înfăţişare calmă şi pe deplin controlată, cu excepţia flăcărilor din ochii aurii.

Ei bine, Emily?

Tânăra femeie nu ezită. Se aruncă fără ezitare în braţele lui.

Simon, ne-ai salvat. I-am spus lui Celeste că o vei face.

Simon ezită, evident surprins de primire, apoi o cuprinse în braţe, strângând-o atât de tare că nu mai putea respira. Emily fu înghiţită preţ de un minut sau două de faldurile pelerinei. Când reuşi în sfârşit să iasă dintre ele şi se uită de-a lungul coridorului, văzu un tânăr ghemuit pe podea.

O, excelentă treabă, Simon. Îşi ridică privirea aprobatoare spre soţul ei. L-ai aranjat, nu glumă pe nenorocitul ăla. E mort?

Simon ridică o sprânceană văzându-i expresia plină de anticipare.

Eşti o micuţă însetată de sânge, nu-i aşa? Ciudat. Nu mi-am dat seama. Nu, nu e mort. Dar cred că nu va mai lovi nicio uşă pentru o vreme.

O altă voce răsună din capul scărilor.

Domnule, domnule, ce-i cu toată agitaţia asta? Hangiul veni grăbit, frângându-şi mâinile. Ăsta e un stabiliment respectabil. Nu permit încăierări pe holuri. Ceilalţi oaspeţi vor fi cât se poate de enervaţi de zgomot.

Simon îi aruncă omuleţului o privire ucigătoare.

În stabilimentele respectabile, tinerele de familie bună nu sunt forţate să-şi baricadeze uşile.

Hangiul îşi mută privirea de la Emily la Celeste, care se uita pe furiş din dormitor.

Ei bine, Înălţimea Voastră, în privinţa asta, niciuna nu călătorea cu o însoţitoare sau slujnică, făcându-mă să cred că nu sunt de familie atât de bună, dacă înţelegeţi ce vreau să zic.

Privirea lui Simon deveni şi mai periculoasă.

Evident ai făcut nişte presupuneri foarte prosteşti. Doamna este soţia mea, iar cealaltă doamnă e o prietenă. Au aranjat să se întâlnească aici şi să mă aştepte. Am întârziat din cauza vremii. Poate ai observat că e furtună afară.

Da, Înălţimea Voastră, conveni imediat hangiul. Plouă cu găleata, aşa-i.

Simon zâmbi vag.

Mă aşteptam ca soţia şi prietena dânsei să fie în siguranţă şi să se simtă confortabil aici cât timp mă ocupam de treburile mele.

Hangiul părea mai chinuit ca oricând. Privirea lui neliniştită trecu de la Emily, care îi zâmbea superior, la Nevil cel tăcut şi nemişcat.

Îmi cer iertare, milord. Nu am înţeles bine situaţia. Evident s-a făcut o greşeală.

Neîndoielnic. Simon dădu scurt din cap spre bărbatul de pe podea. Sugerez să-l luaţi chiar acum de aici.

Da, Înălţimea Voastră, mă ocup imediat de asta. Hangiul se întoarse să-şi cheme slujitorul. Owen, treci aici şi dă-mi o mână de ajutor, băiete. Iute.

Simon privi peste capul lui Emily în cameră, unde Celeste se foia derutată. Miji ochii gânditor, după care i se adresă soţiei sale:

Acum, ce-ar fi ca tu şi prietena ta să coborâţi şi să-mi explicaţi ce se întâmplă aici?

Bineînţeles, Simon. Emily radia. De fapt, e foarte simplu.

Cumva, îmi vine greu a crede. Te rog, nu mă face să aştept mult. Simon o luă spre scări, mantaua răsucindu-se în jurul lui ca o pelerină elegantă.

Da, Simon. Coborâm imediat, îi strigă Emily, dar el era deja pe trepte şi nu se deranjă să-i aprecieze supunerea. Soţia lui intră în cameră şi o găsi pe Celeste holbându-se cu ochii cât cepele. Batista din mâna ei era toată mototolită. Ce s-a mai întâmplat acum?

Mă tem că soţul tău e foarte furios, murmură Celeste încet. Poate că mă va învinui pe mine că te-am băgat în situaţia asta.

Pentru numele Cerului, Celeste. Simon n-are nimic cu tine. E foarte corect şi onorabil. În curând vom lămuri totul. Totuşi, cred c-ar fi mai bine să facem cum ne-a poruncit. Eşti gata să cobori?

Da. Celeste îşi tamponă ochii cu batista. Mi-aş dori ca mama să fi fost aici.

Ei bine, nu e, aşa că va trebui să răzbim prin forţe proprii. Lasă explicaţiile pe seama mea. Mă pricep destul de bine la lucruri de genul acesta. Emily îşi îndreptă ochelarii, îşi aranjă ţinuta şi se îndreptă spre scări.

Simon le aştepta într-un separeu. Îşi dăduse jos mantaua şi pălăria şi stătea în faţa focului, cu o halbă de bere în mână. Se ridică politicos când intrară cele două doamne.

Emily se grăbi să o prezinte cum se cuvine pe Celeste, care părea extrem de agitată. Urmă o pauză voită, înainte ca Simon să reacţioneze.

Fiica lui Northcote? murmură el într-un final, privind-o pe sub pleoape. Celeste încuviinţă tăcută. Emily începu să întrebe de ce îi spusese că numele ei de familie era Hamilton, dar contele luă iarăşi cuvântul. Fugeai spre Gretna Green? o întrebă el pe Celeste. Îmi imaginez că tatăl tău va avea ceva de spus pe seama asta.

Celeste îşi coborî privirea.

Da, milord. Probabil că da.

Emily se încruntă la Simon şi îşi îmbrăţişă prietena liniştitor.

Nu te teme, Celeste. Blade va vorbi cu tatăl tău şi totul va fi bine.

Aşa voi face? Simon luă o înghiţitură de bere şi îşi privi soţia peste gura halbei. Şi ce sugerezi tu să-i spun marchizului?

Emily clipi.

Marchiz?

Noua ta prietenă e fiica mai mare a marchizului de Northcote.

O! Cred că am auzit despre el.

Fără îndoială. E unul dintre cei mai bogaţi şi mai influenţi bărbaţi din Londra. Şi presupun că e pe urmele fiicei lui.

Celeste izbucni din nou în lacrimi.

Tata nu mă va ierta niciodată.

Ba bineînţeles că o va face, o încurajă Emily. Ţi-am mai spus, Blade îi va explica totul.

În momentul de faţă nu mă prea interesează să-i explic ceva lui Northcote, zise Simon. De fapt, aştept eu însumi câteva explicaţii, doamnă.

Emily îşi muşcă buza inferioară.

Ai primit bileţelul meu?

Da, doamnă, am primit bileţelul tău. Totuşi, îl vom discuta mai târziu, între patru ochi.

Ah. Da, bineînţeles. Emily nu era sigură că-i plăcea ideea, dar înainte să mai spună ceva, se auzi agitaţie în hol. Câteva secunde mai târziu, pe uşa micului salon intrară un bărbat pe la patruzeci şi cinci de ani, cu trăsături patriciene, şi o femeie brunetă distinsă, îmbrăcată într-o rochie de voiaj extrem de elegantă.

Mamă! Celeste izbucni iarăşi în plâns şi fugi spre nou-venită, care o strânse la piept. Mamă, îmi pare atât de rău!

Fiica mea dragă, mi-am ieşit din minţi de grija ta. Eşti bine?

Foarte bine, mamă, mulţumită lui Lady Blade. Celeste se trase din braţele mamei ei şi îi zâmbi printre lacrimi lui Emily. M-a salvat de la o soartă îngrozitoare, mamă. Îi datorez mai mult decât pot exprima în cuvinte.

Marchiza de Northcote se uită şovăitor la Emily. În privirea ei se putu citi o oarecare vigilenţă.

Regret că nu am fost prezentate cum se cuvine, Lady Blade, rosti ea demn. Însă am sentimentul că vă sunt îndatorată pe vecie.

Nici nu se pune problema, Lady Northcote, spuse Emily vioaie. Nu îmi sunteţi deloc îndatorată.

În ochii marchizei apăru o sclipire de uşurare. O privi din nou pe fiica ei şi apoi din nou pe Emily.

Atunci, totul e bine?

Foarte bine, doamnă. Emily chicoti încet. Celeste a avut parte de o aventură, dar nu s-a întâmplat nimic, iar Blade s-a ocupat de Nevil pentru dumneavoastră.

Marchizul de Northcote se uită pe sub sprâncene la Simon. Vorbi pentru prima dată, încă şi mai precaut decât soţia lui.

Blade.

Simon îl salută din cap neprotocolar.

Northcote.

Se pare că soţia mea are dreptate. Vă suntem îndatoraţi, domnule.

Nu mie, îl corectă Simon. Soţia mea s-a împrietenit cu fiica dumneavoastră şi-a salvat-o din ghearele pungaşului ăluia până la sosirea mea.

Înţeleg. Northcote închise uşa şi înaintă. V-ar deranja să-mi explicaţi mai exact ce s-a întâmplat aici?

Simon ridică din umeri.

De ce nu? Am fost avertizat că eu voi fi cel care va trebui să dea lămuririle de rigoare.

Sunt chiar atât de complicate? Northcote îl privi întrebător.

Chiar deloc. Pe chipul lui Simon se putea citi o satisfacţie rece. Totuşi, sugerez ca dumneavoastră şi soţia dumneavoastră să vă aşezaţi şi să comandaţi nişte bere. S-ar putea să dureze o vreme.

Northcote încuviinţă, părând îngrijorător de resemnat.

Peppington, Canonbury şi acum eu. În sfârşit, ne-ai adus pe toţi unde voiai, nu-i aşa, Blade? întrebă el încet.

Da, murmură Simon. Tu erai ultimul. Te voi considera un cadou de nuntă din partea miresei mele.

Simon, te-ai descurcat superb, trebuie s-o recunosc. Emily se aşeză în fotoliul de lângă şemineu şi îşi privi soţul încuind uşa dormitorului pe care îl rezervase pentru noaptea aceea. Mai devreme, se uitase scurt la camera alocată lui Emily şi gura i se încleştase fioros. Poruncise să i se pregătească imediat o altă cameră. Hangiul luase în grabă lucrurile lui Emily şi le mutase în încăperea mai mare şi mai confortabilă pe care o pregătise. Ai făcut ca totul să pară atât de firesc! Ca şi cum ne-am fi întâlnit cu Celeste în timpul voiajului de nuntă şi am fi luat-o sub protecţia noastră.

Marchizul şi marchiza de Northcote plecaseră înspre Londra cu câteva minute mai devreme în cupeul lor rapid şi confortabil. Până dimineaţă, dacă totul mergea bine, Celeste avea să doarmă în siguranţă în camera ei. Stabiliseră că ar fi fost de preferat să ajungă acasă în zori de zi, împreună cu fiica lor, ca şi când s-ar fi întors de la un bal. Nimeni n-ar fi putut comenta.

Mă bucur că eşti de acord cu modul în care am rezolvat situaţia. E drept, nu sunt la fel de obişnuit ca tine să inventez poveşti romantice pe loc. Simon traversă încăperea şi se trânti apatic în fotoliul de vizavi de Emily. Îşi întinse picioarele înspre foc, urmărindu-şi soţia fugară pe sub pleoape.

Te-ai descurcat superb, fără îndoială, îl lăudă ea. Ba chiar ai intuit ce-i spusesem eu lui Celeste, astfel că poveştile noastre s-au completat perfect.

Mi-ai dat câteva indicii utile, draga mea. Simon ridică din sprâncene. Despărţiţi în mod tragic după nunta noastră, zici? Ce noroc pe noi că Lady Celeste nu a vrut să afle mai exact de ce tragedie a fost vorba.

Ai dreptate. Emily reflectă preţ de o clipă. Mă întreb dacă mama ei va dori să ştie.

Nu cred că vor mai fi întrebări despre asta. Northcote va accepta versiunea mea cum că am întârziat din cauza trăsurii şi te-am trimis înainte ca să te scap de furtună. El şi soţia lui erau mult mai preocupaţi de fuga fiicei lor decât de a ta.

Biata Celeste! Măcar ea n-a trebuit să se mărite cu bărbatul nepotrivit. Emily se înveseli. Ai fost minunat, Simon. Exact cum mă aşteptam de la tine.

Mă flatezi. Contele îşi propti coatele pe braţele fotoliului şi îşi contemplă soţia cu degetele împreunate sub bărbie. Iar acum cred că a venit vremea să îmi dai câteva explicaţii.

Explicaţii?

Te avertizez, nu vreau să mai aud prostii de felul celor despre inimi frânte şi urne sparte pe care le-ai scris în bileţel. Am citit deja poemul cu pricina, dacă îţi aduci aminte. Nu se numără printre cele mai reuşite creaţii ale tale.

Buna dispoziţie a lui Emily pieri repede sub expresia implacabilă din ochii lui Simon. Îşi privi mâinile, pe care le ţinea încrucişate în poală.

Cândva mi-ai spus că poemul acela te-a marcat foarte profund.

De data asta mi-a lăsat o impresie diferită. Poate din cauza împrejurărilor în care l-am citit. Slujnica ta plângea în hohote într-una dintre cele mai bune batiste de olandă ale mele. Duckett ne dădea târcoale ca un bocitor la o înmormântare. Doamna Hickinbotham urla şi delira că o să te găsesc fără îndoială împuşcată de un tâlhar la drumul mare. Sau chiar mai rău.

Ce-ar fi putut fi mai rău decât să fiu împuşcată de un tâlhar la drumul mare?

Doamna Hickinbotham îşi imagina probabil că ai fi putut avea o soartă mai rea decât moartea, explică Simon blând.

Emily îi aruncă soţului ei o privire scurtă, acuzatoare.

Unii ar putea spune că s-a întâmplat deja azi-noapte, milord.

Contele o surprinse cu un zâmbet vag.

A fost chiar atât de rău, Emily?

Ei bine, nu, oftă ea. Cum i-am spus şi lui Celeste, a fost o noapte de fericire aproape transcendentală.

Dumnezeule mare, murmură Simon.

M-am gândit mult la asta; până la urmă, nu te pot învinovăţi numai pe tine pentru că experienţa nu a fost chiar cum ar fi trebuit. În definitiv, mi-ai spus că nu mai făcuseşi aşa ceva înainte.

Am spus eu asta?

Da. Deci una dintre cauze este probabil faptul că eram amândoi neexperimentaţi în materie de uniuni transcendentale. Nu aveam cum să evităm câteva probleme în etapele timpurii. Îl privi plină de speranţă. Nu eşti de acord, milord?

Foarte generos din partea ta să nu mă învinuieşti în totalitate pentru că n-am reuşit să te transport într-un plan superior, draga mea.

Emily se încruntă când detectă sarcasmul din vocea lui.

Ei bine, poate că nu meriţi să ţi se pună în cârcă toată vina, dar asta nu te scuză pentru ce s-a întâmplat după aceea. Ai fost foarte răutăcios, iar bileţelul acela cu versurile din poemul meu despre urne şi alte cele ţi l-am lăsat pentru că l-am considerat pertinent.

Pertinent? Te expui unei primejdii considerabile, suntem la kilometri distanţă de casă într-o noapte ploioasă şi extrem de neplăcută, obligaţi să ne cazăm într-un han dărăpănat cu mâncare proastă şi paturi şi mai proaste, şi toate astea din cauză că ţi-a sărit ţandăra. Doamnă, permite-mi să-ţi spun că referinţele romantice la inimi şi urne frânte nu mi s-au părut deloc pertinente.

Inima mea era frântă, declară Emily cu pasiune. Mi-ai fărâmiţat-o azi-dimineaţă, când mi-ai spus că noaptea trecută n-a însemnat nimic pentru tine.

Nu asta am spus, Emily.

Ba da. Mi-ai spus că ceea ce reprezentase în viziunea mea uniunea transcendentală a două suflete asemănătoare fusese doar poftă. Toate resentimentele au ieşit din nou la suprafaţă. Ba mai mult, te-ai purtat pur şi simplu îngrozitor cu mine doar pentru că m-am dus în grădină să-mi iau rămas-bun de la tata. Ştiu că are defectele lui, dar e tatăl meu şi n-ai niciun drept să-mi interzici să-i văd pe el sau pe gemeni.

Nu ţi-am interzis să-i vezi, Emily. Ţi-am spus doar că nu-i poţi vedea singură.

Nu accept o asemenea constrângere.

Eşti soţia mea, îi aminti Simon cu o voce periculos de blândă. Am tot dreptul să te constrâng oricum găsesc de cuviinţă. Acţiunile mele sunt pentru binele tău.

Prostii! erupse Emily. Au menirea de a mă împiedica să mă mai ocup de finanţele familiei mele. Este doar un alt element din planul tău de răzbunare şi nimic mai mult.

Tatăl tău a profitat ani de zile de talentul tău în domeniul afacerilor.

Ce înseamnă asta? Tu te-ai însurat cu mine pentru acelaşi talent. La fel, vrei doar să mă foloseşti.

Tu m-ai implorat să mă însor cu tine, rosti Simon printre dinţi. Sau ai uitat atât de repede cum te-ai târguit cu mine în ziua aia lângă pârâu? Ai obţinut ce-ai vrut, Emily. Acum eşti contesa mea. Trebuie să respecţi termenii înţelegerii noastre.

Degetele tinerei femei se întrepătrunseră în timp ce-şi privi soţul cu o durere sfidătoare.

Nu mi-am dat seama că voiai să mă desparţi de tot de familie.

Vreau doar ca legăturile financiare să înceteze.

Dar i-ai permis tatălui meu să creadă altceva.

Da, l-am amăgit cu asta o vreme, zâmbi el implacabil. Vezi tu, asta a uşurat mult lucrurile.

Mergi prea departe cu răzbunarea, milord.

Tu, scumpa mea, nu ştii nimic despre răzbunare.

Iar tu ştii?

O, da. Am petrecut douăzeci şi trei de ani visând la ea. Bun, m-am săturat de subiectul ăsta. Nu trebuie să-ţi mai baţi capul cu planurile mele. Eşti soţia mea şi prin urmare te vei comporta într-un mod demn de titlul tău de contesă de Blade. Ai înţeles, Emily?

Şi dacă nu mai doresc să fiu contesa ta? se interesă ea abătută.

Din nefericire e prea târziu să te mai răzgândeşti. Ai cedat în faţa impulsurilor tale romantice şi a pasiunii tale excesive, draga mea, iar acum trebuie să plăteşti pentru această experienţă.

Dar vom fi amândoi extrem de nefericiţi dacă o ţinem tot aşa. Nu se poate să nu-ţi dai seama de asta.

Prostii, o repezi el. Nu există niciun motiv pentru care căsnicia noastră să nu meargă foarte bine. Dacă nu aş fi ajuns la această concluzie acum câteva săptămâni, nu aş fi acceptat să ne căsătorim. Vei fi o contesă potrivită odată ce te calmezi. Oricum, nu mai putem desface nimic. Nici nu se pune problema unei anulări, şi categoric nu-ţi voi permite nici măcar să te gândeşti la divorţ. Ştiu că-ţi preţuieşti trecutul scandalos, dar un divorţ ar fi prea mult chiar şi pentru tine. Iar eu, bineînţeles, trebuie să mă gândesc la titlul meu.

Da, bineînţeles. Emily îşi privi mâinile împreunate, conştientă de un sentiment vinovat de uşurare. Categoric nici nu se punea problema unui divorţ. Era legată de Simon pe tot restul vieţii.

Pe tot restul vieţii, ideea o înveseli. Se pot schimba multe într-o viaţă de om, îşi zise ea din nou optimistă, inclusiv atitudinea unui bărbat faţă de soţia lui.

Privirea lui Simon se înăspri.

Ascultă-mă bine, Emily, pentru că nu vreau să mă trezesc din nou în ipostaza de a-mi urmări soţia fugară. Nu vei mai pleca pe nepusă masă ori de câte ori te simţi nesatisfăcută de viaţa ta. Fără poeme deprimante lăsate slujnicei. Sunt pregătit să-ţi ofer o libertate rezonabilă, dar vei respecta câteva reguli clare, principala fiind că nu te vei întâlni cu niciun membru al familiei tale dacă eu nu sunt prezent. Ai înţeles?

Emily îl privi printre gene.

Perfect, milord. Sună de-a dreptul îngrozitor. Departe de felul cum mi-am imaginat eu că ar trebui să fie o căsnicie.

Trebuie să priveşti partea bună, draga mea. Eşti o fiinţă excesiv de pasională. Acum ai libertatea de a te bucura de aceste pasiuni. Concentrează-te pe acest aspect şi toate celelalte piese se vor aranja de la sine.

Era prea de tot. Emily se aprinse la auzul cuvintelor înjositoare.

Elias Prendergast mi-a oferit cândva aceeaşi posibilitate. Nu m-a interesat atunci şi nu mă interesează nici acum. Îmi pot înfrâna pasiunile excesive până voi avea prilejul să mă bucur de ele cu o persoană capabilă de o legătură cu adevărat nobilă, spirituală şi metafizică.

Orice semn de satisfacţie dispăru într-o clipită de pe chipul lui Simon. Privirea aurie a dragonului se aprinse dintr-odată.

Sunt pe deplin conştient că femeile căsătorite din ziua de azi au deseori aventuri, dar nici măcar nu te vei gândi la o legătură amoroasă cu un alt bărbat. Ascultă-mă bine, Emily. Nu împart ce-i al meu, iar începând cu noaptea trecută, tu îmi aparţii fără nicio urmă de îndoială.

Emily îl privi neliniştită.

Celeste mi-a spus că ţi-ai făcut idei ciudate cât ai stat în Orient.

Dacă te consolează cu ceva, întotdeauna am avut tendinţa să-mi păzesc posesiunile. Faptul că am locuit în Orient m-a ajutat doar să învăţ diverse moduri de a realiza acest lucru mai eficient.

Emily îl credea. Totuşi, nu era prea alarmată, din moment ce nu se putea imagina făcând dragoste cu vreun alt bărbat în afară de Simon.

Nu te speria, milord. Experienţa de azi-noapte nu m-a impresionat în aşa măsură încât să caut s-o retrăiesc în compania altcuiva.

Focul periculos din ochii lui Simon se stinse, luându-i locul o expresie iritată.

Promit că îţi va plăcea mai mult data viitoare.

Emily îşi muşcă gânditoare buza de jos şi miji ochii răzvrătită.

Că tot vorbim despre asta, milord, ar fi cazul să te anunţ că nu mă interesează să mai încerc o dată.

Simon îşi întoarse privirea de la ea. Se întinse, apucă vătraiul şi începu să zgândărească focul din şemineu cu mişcări iuţi.

Cum am mai spus, în scurt timp îţi vei schimba radical părerea.

Ba nu, milord, se încumetă ea. Nu prea cred.

Ce vrei să spui cu asta?

Pur şi simplu că nu vreau să mai faci dragoste cu mine, rosti Emily îndrăzneţ. Era foarte hotărâtă acum. Ştia ce avea de făcut. Dacă nu se întrunesc anumite condiţii, bineînţeles.

Emily, începu Simon ameninţător, îmi dau seama că eşti într-o stare mai ciudată din pricina aventurilor tale recente, dar te avertizez, nu voi tolera… Ea îşi ridică palma ca să-l reducă la tăcere.

Te rog, îngăduie-mi să termin ce am de spus, milord. Nu vreau să mai facem dragoste până nu am stabilit cu adevărat o relaţie pură şi transcendentală, genul de relaţie pe care am crezut că-l avem când te-am cerut în căsătorie. Nu mă vei mai păcăli să facem dragoste, Simon, ai înţeles?

Nu te-am păcălit să facem dragoste, şuieră el printre dinţi. Ţi-am explicat că voiam doar să-ţi potolesc neliniştile feciorelnice normale din noaptea nunţii. Unii ar spune că m-am comportat ca un soţ foarte atent şi grijuliu.

Prostii. M-ai păcălit. Şi nu se va repeta. Punct.

Ochii lui Simon străluciră periculos, reflectând flăcările din vatră. Apoi păru să se relaxeze puţin, ca un vânător care se mulţumeşte să aştepte înainte de a se năpusti asupra prăzii.

Prea bine, doamnă.

Emily rămase perplexă de faptul că îi acceptase cererea.

Deci nu te vei impune cu forţa?

Simon ridică din umeri.

Nu mă interesează să mă impun cu forţa asupra unei soţii îndărătnice. Puse jos vătraiul şi se lăsă pe spate bătând darabana pe braţul fotoliului. Urmă o tăcere lungă, după care gura i se curbă într-un rictus.

La ce te gândeşti, milord?

La faptul că voi aştepta până vei veni tu la mine, Emily. De fapt, cred că ar fi de preferat aşa. Încuviinţă din cap, confirmând parcă o teorie elaborată anterior. Da. Mult mai bine.

Emily ezită, întrebându-se dacă nu cumva trecuse cu vederea vreo lacună evidentă din planul ei iscusit. Simon îl acceptase mult prea repede.

Şi dacă nu vin eu la tine, milord?

Vei veni. Şi foarte curând. Simon se ridică şi turnă două pahare de sherry din carafa de pe masă. Nu cred că va trebui să aştept mult, ţinând cont că eşti o creatură excesiv de pasională. Eşti destul de inteligentă să îţi dai seama că, deşi noaptea trecută nu s-a ridicat la nivelul aşteptărilor tale romantice, rămân multe alte lucruri de descoperit pe plan fizic. Doar nu ai uitat experienţa din bibliotecă din noaptea când te-am aşezat pe birou, ţi-am desfăcut coapsele şi ţi-am arătat culmile pe care te poate duce pasiunea?

Emily se îmbujoră şi îşi întoarse privirea de la el.

Nu, recunoscu ea încet. N-am uitat.

Imaginează-ţi cum ar fi să simţi acelaşi vârtej de senzaţii cu mine îngropat adânc în trupul tău, rosti el nemilos. Gândeşte-te cât de apropiată de transcendental ar fi această experienţă. Cât de metafizică. Cât de stimulantă pentru simţurile tale. Cât de al naibii de excitantă. Pentru că, draga mea, aşa va fi data viitoare când vom face dragoste. Îţi garantez personal acest lucru.

Emily se simţea brusc mult prea înfierbântată şi ştia că nu avea nimic de-a face cu focul din şemineu.

Încerci să mă păcăleşti din nou. Simon, nu vreau să discutăm despre asta. Am luat o hotărâre şi insist să o onorezi.

Cum să nu, doamnă. Se apucă să-şi scoată cizmele. Nu voi mai spune niciun cuvânt despre asta până nu vii tu la mine cerându-mi să-ţi arăt ce pierzi şi câte mai ai de experimentat.

În locul tău, nu mi-aş ţine respiraţia aşteptând să se întâmple asta, milord, i-o întoarse ea.

Simon începu să-şi descheie cămaşa. Zâmbi, anticipând ca un vânător.

Draga mea, stai liniştită. Nu numai că mi-o vei cere, ci mă vei implora să mă culc cu tine.

Niciodată, jură ea, iritată de siguranţa lui rece şi masculină.

O femeie excesiv de pasională ar trebui să fie foarte atentă cu astfel de afirmaţii impetuoase.

Voi face orice fel de afirmaţii doresc. Simon, ce faci? Emily se holbă şocată când soţul ei îşi dădu jos cămaşa de in şi o atârnă nonşalant pe spătarul scaunului.

Mă pregătesc de culcare. A fost o zi lungă şi grea, scumpo. Începu să-şi desfacă pantalonii.

Dar tocmai ţi-am spus că nu voi face dragoste cu tine.

El încuviinţă.

Te-am auzit. Intenţionez doar să mă duc la culcare şi să dorm cât de bine pot pe salteaua aia cu cocoloaşe. Mâine-dimineaţă voi plăti un poştalion să ne ducă acasă cât mai curând posibil. Nu vreau să mai stau în hanul ăsta deprimant.

Vei dormi în pat? Emily se uită în jur, înţelegând pentru prima dată unde se afla. Simon, este un singur pat.

E destul de mare pentru amândoi, zise el dându-şi jos pantalonii. Lumina focului străluci pe conturul neted al spatelui şi al feselor sale. Tânăra femeie îi contemplă fascinată trupul musculos şi zvelt. Stătea cu spatele spre foc în timp ce se dezbrăca, dar printre umbre, îşi dădu seama că era pe jumătate excitat. Bărbăţia lui ieşea îndrăzneţ din tufişul de păr negru, aspru. Îşi aminti că atinsese mădularul acela gros noaptea trecută, iar corpul lui reacţionase instantaneu. Îşi aminti şi cum se folosise el de organul acela ca să-şi croiască drum spre centrul fiinţei ei. S-a întâmplat ceva, Emily? Aparent fără să remarce dorinţa din privirea ei, Simon dădu la o parte cuvertura. Se urcă în pat şi îşi puse mâinile sub cap, pe pernă. Ei bine?

Emily îşi atinse buzele uscate cu vârful limbii.

Nu. Nu, nu s-a întâmplat nimic. Îşi scoase ochelarii şi-i aşeză pe masă. Era mai bine dacă nu vedea chiar aşa de clar în momentul respectiv. Sări în picioare şi începu să tragă un taburet în faţa fotoliului incomod.

Ce faci?

Nu e limpede? îmi pregătesc un loc de dormit în noaptea asta. Merse cu paşi mari spre pat, apucă o pătură şi se întoarse tot atât de energic la fotoliu. Apoi se aşeză, îşi propti picioarele pe taburet şi se înveli.

Până mâine-dimineaţă o să înţepeneşti complet. Iar când se stinge focul, temperatura din cameră o să scadă zdravăn, o preveni Simon.

Nu mă aştept să fie confortabil, milord. Mă aştept să sufăr. O voi considera o pedeapsă pentru eroarea mea de judecată şi pentru ghinionul de care am avut parte. Emily stinse lumânarea meditând la soarta ei năpăstuită.

Jumătate de oră mai târziu, contele, care nu reuşise să adoarmă din cauza scâncetelor firave care se auzeau din fotoliu, stătea întins pe spate, holbându-se la tavan. Din foc mai rămăsese acum doar o grămăjoară de cărbuni strălucitori, dar lumina cât să scoată la iveală forma mică a lui Emily ghemuită sub pătură. Fără îndoială că îngheţa de frig, şi Simon îşi spuse că nu voia să răcească. O soţie bolnavă l-ar fi enervat la culme.

Se gândi cum ar fi fost cel mai bine să o aducă pe Emily în pat, la căldură. Era conştient că doar mândria ei o ţinea pironită pe fotoliu. Dar mândria era un lucru foarte puternic, aşa cum ştia din experienţă. Uneori, era tot ce-i mai rămânea unui om.

Emily nu avea de ce să sufere pe nedrept în noaptea aceea, hotărî el. Mândria ei feminină urma să primească o lovitură grea în scurtă vreme, când avea să-şi recunoască înfrângerea în războiul pe care-l pornise de una singură.

Regretă că trebuia s-o umilească, însă nu exista altă cale. Era necesar să o lămurească, o dată pentru totdeauna, că el intenţiona să fie stăpânul casei şi al patului său.

Oricum, Emily trasase linia frontului când jurase pripit că nu avea să-i acorde drepturile conjugale. După toate aparenţele, păstrase destule trăsături de-ale Faringdonilor ca să-şi închipuie că-l putea manipula, se gândi Simon înverşunat. Lucrurile trebuiau să se schimbe însă. Amândoi aveau să fie mai fericiţi după ce ea îşi accepta noul rol în viaţă.

Până una, alta, contele decise că nu voia să mai audă scâncete dinspre fotoliu. Deschise gura să-i poruncească soţiei sale să treacă în pat, dar fu întrerupt înainte să pronunţe vreun cuvânt.

Simon? Vocea lui Emily răzbătu ezitant prin întuneric. Dormi?

Nu.

Mă gândeam la ceva.

Simon zâmbi satisfăcut. Era şi mai bine, evident, dacă făcea ea prima mişcare. Oare va întreba direct dacă poate veni în pat, sau va încerca o tactică mai subtilă şi se va plânge de frig? reflectă el. Avea să-i uşureze sarcina oricum.

La ce te gândeai, Emily?

Chiar ai făcut-o pe Lucinda Canonbury să leşine când ai intrat în sala de bal?

Despre ce naiba vorbeşti? Simon se încruntă la silueta din fotoliu.

Celeste spune că asta s-a întâmplat la Londra. Zice că pe toate fetele bune de măritat, inclusiv Lucinda Canonbury, le îngrozeau persoana ta şi posibilitatea ca tu să le ceri mâna.

N-am văzut nicio puştoaică prostuţă leşinând când am intrat în vreo sală de bal, murmură el. Fusese informat, evident, că tânăra Canonbury leşinase, dar nu remarcase nimic la momentul respectiv. Sala de bal era destul de aglomerată.

Emily chicoti în beznă.

I-am spus lui Celeste că erau doar baliverne. Sunt sigură că toate domnişoarele erau fascinate de tine şi probabil că le-ai enervat îngrozitor prin faptul că nu le băgai în seamă.

Simon constată că Emily nu era la curent cu faima lui. Ca de obicei, dăduse întregii situaţii o coloratură romantică.

Ai dreptate, spuse el inexpresiv. Sunt doar prostii. Dintr-odată îi veni în minte un gând îndrăzneţ. Emily, ai vrea să mergi la Londra?

O, da. Foarte mult. Dar crezi că ar trebui? Tata spunea mereu că nu trebuie să mă fac văzută prea des acolo, să nu menţioneze cineva scandalul din trecutul meu. N-aş vrea să te fac de ruşine, Simon.

Nu mai există niciun scandal în trecutul tău, Emily.

Nu? Părea confuză.

Nu. I-am informat pe cei câţiva care au aflat despre mica ta aventură de acum cinci ani, inclusiv pe lordul şi lady Gillingham şi pe Prendergast, că nu va mai fi pomenită vreodată. E valabil şi pentru tine. În ceea ce te priveşte, nu a existat niciun scandal.

Dar…

Nu vom discuta despre asta. Nu avem ce discuta. Şi dacă vrea cineva să discute despre asta, îmi vei spune numaidecât. Ai înţeles?

Da, însă cred…

El se înmuie puţin.

Ştiu că te agăţi de amintirea Incidentului nefericit ca de unul dintre momentele incitante din viaţa ta, dar cred că îţi pot oferi şi alte momente interesante de care să-ţi aminteşti.

Ei bine, aşa m-am gândit şi eu, spuse ea candid. De aceea ţi-am cerut să te însori cu mine. Dar acum parcă nu mai sunt aşa de sigură. Se pare că am făcut o mare greşeală.

Singura ta greşeală, draga mea, este să-ţi închipui că mă poţi conduce la fel cum îţi conduci afacerile. Nu sunt chiar aşa de uşor de controlat, doamnă.

Ce afirmaţie groaznică!

E adevărul. Însă vom remedia curând problema. Vei veni şi îmi vei cere frumos scuze că te-ai întors împotriva mea. Apoi mă vei implora să te primesc din nou în patul meu şi aşa se va încheia totul.

S-o crezi tu.

Cred că discutam despre o călătorie spre Londra.

Discutam despre aroganţa ta insuportabilă, ripostă ea.

Vom pleca spre capitală imediat ce am aranjat totul.

De ce? De ce trebuie să ne grăbim?

Pentru că, spuse Simon, gândindu-se cât de recunoscători aveau să fie marchizul şi marchiza de Northcote, cred că ar fi momentul potrivit să intri în cercurile înaltei societăţi. Northcote, la fel ca Peppington şi Canonbury, devenise vulnerabil. Marchizul îi putea fi de folos şi Simon intenţiona să se bizuie pe el şi pe soţia lui ca să o introducă pe Emily în lumea bună.

Chiar crezi asta, Simon? murmură ea după o tăcere destul de lungă.

Da. Împinse la o parte cuvertura şi se ridică. Acum îmi dau seama că mi-e destul de frig şi incomod. Insist să vii în pat şi să aduci şi pătura aia cu tine.

Emily se ridică alarmată când îl văzu îndreptându-se către ea şi se agăţă de pătură. Îl privi prudentă printre umbre.

Ţi-am spus, nu-ţi voi permite să faci dragoste cu mine, Simon.

El se aplecă şi o ridică din fotoliu pe braţe.

Relaxează-te, draga mea. E doar o chestiune de confort şi sănătate. Ţi-am dat cuvântul meu că nu mă voi impune cu forţa. O puse pe picioare şi începu să o dezbrace metodic şi eficient.

Ha! Crezi că te voi implora să faci dragoste cu mine după ce mă bagi în pat? îl provocă ea, lovindu-l peste mâini. Chiar mă crezi atât de lipsită de voinţă?

Nu eşti lipsită de voinţă, scumpa mea. Simon puse rochia de voiaj pe scaun, lăsându-şi soţia doar într-o cămaşă subţire de muselină. Eşti îndrăzneaţă, pasională şi impulsivă. Nu e chiar acelaşi lucru.

Emily încetă să-l plesnească şi îşi ridică privirea spre el, mijind ochii ca să-l vadă mai clar.

Chiar crezi asta?

Sunt chiar sigur de asta, draga mea, rânji el ducând-o în pat. Şi chiar dacă în momentul de faţă eşti supărată pe mine, ştiu că n-ai vrea să mor îngheţat la noapte. Cum nu putem folosi amândoi pătura decât dacă împărţim aşternutul, n-avem de ales. Trebuie să mi te alături.

Emily oftă resemnată şi se furişă repede sub cuvertură. Se întinse rigid pe partea dreaptă a patului, la margine, holbându-se la tavan, în timp ce Simon se lungi alături.

Foarte bine. De dragul sănătăţii noastre, sunt de acord să dormim în acelaşi pat. Dar nu vom face dragoste.

Nu te îngrijora, nu voi sări pe tine când dormi. Mă mulţumesc să aştept până te oferi singură.

Asta nu se va întâmpla până când nu voi fi convinsă că sentimentele tale sunt comparabile cu acelea pe care le nutream eu până noaptea trecută, când mi-ai frânt inima.

Mai vedem. Între timp, sugerez să dormi puţin. Ai avut o zi grea.

A fost destul de palpitantă, recunoscu ea căscând. A fost un gest foarte romantic să vii după mine aşa cum ai făcut-o. Simt că mai există speranţă pentru noi, Simon.

Maxilarul lui se încleştă.

Pentru că te-am urmat? Nu-ţi face prea multe iluzii din cauza asta. Am venit după tine pentru că îmi aparţii, iar eu păstrez ce-i al meu. Să nu uiţi niciodată asta, Emily.

De partea cealaltă a patului nu se auzi nicio vorbă. Contele aşteptă un semn cum că dojana lui aspră fusese înţeleasă. Când îşi dădu seama că nu avea să primească aşa ceva, se răsuci pe o parte şi o privi.

Tânăra femeie adormise.

O contemplă preţ de o clipă, după care o trase încet înspre el. Fără să se trezească, Emily se cuibări lângă el de parcă ar fi dormit în braţele lui de ani de zile.

Peste câteva minute, Simon adormi la rândul său.


capitolul 11

Simon îşi ridică privirea dintre hârtiile de pe biroul lui când auzi agitaţia zgomotoasă de pe hol. Se părea că mătuşa lui şi Emily se întorseseră de la cumpărături. Curios de rezultatele incursiunii pe Oxford Street, se ridică şi străbătu bârlogul plin de dragoni împodobiţi cu pietre preţioase. Deschise uşa bibliotecii şi zâmbi amuzat când văzu scena de afară.

Cei doi servitori se grăbeau să apuce numeroase pachete din trăsura care aştepta lângă scări. Emily, îmbrăcată într-una dintre rochiile de dimineaţă în tonuri pastel pe care le adusese de la ţară cu ea, se plimba de colo, colo dând ordine entuziasmată. Buclele ei roşii erau parţial ascunse sub o bonetă de pai cu flori şi ochelarii îi stăteau puţin strâmb pe nas.

Lady Araminta Merryweather se dădu la o parte să privească spectacolul, evident la fel de amuzată precum Simon.

Te rog să le duci pe toate direct sus, porunci Emily, inspectând fiecare pachet pe măsură ce ieşea din trăsură. Spune-i lui Lizzie să despacheteze imediat totul. Urc imediat să mă asigur că totul e în ordine. O, ai grijă cu acela, Harry. E cea mai frumoasă umbrelă de soare pe care ai văzut-o vreodată. Are dragoni verzi şi aurii peste tot.

Da, doamnă, spuse Harry, aruncându-i stăpânei un zâmbet cu dinţi lipsă la vederea căruia fugeau şi bărbaţi în toată firea. Nu tre să mă bârâiţi. O să-l păzesc de parcă l-aş fi ciordit chiar eu.

Fostul pirat vânjos mai avea şi alte neajunsuri în afară de câţiva dinţi. Lista includea un nas rupt care nu se vindecase cum trebuie şi o mână stângă lipsă care fusese înlocuită de un cârlig care arăta înfiorător. Datorită efectului imprevizibil pe care îl avea asupra vizitatorilor, Greaves nu-i permitea să servească la dineuri în rarele ocazii când Blade avea oaspeţi. Dar când majordomul, la ordinele lui Simon, îl desemnase pe Harry să o servească pe noua stăpână a casei, Emily nu fusese deloc tulburată de cârlig. Bătrânul matelot fusese cucerit pe dată.

Mulţumesc, Harry. Foarte drăguţ din partea ta. Emily îi zâmbi recunoscătoare.

Simon îl văzu pe Harry roşind şi bâlbâindu-se ca un şcolar şi se întrebă în fugă dacă Emily înţelegea că a ciordi însemna a fura în argoul hoţilor.

Emily se întoarse încântată spre Lady Merryweather.

Am petrecut o dimineaţă absolut încântătoare, Araminta. Cum să-ţi mulţumesc?

A fost plăcerea mea, Emily. Araminta se dădu în spate ca să permită transportul unei cutii deosebit de mari.

Dumnezeule, ai grijă, George, îi ordonă Emily celuilalt servitor, care intră pe uşă cu un pachet în braţe. Se grăbi să verifice neliniştită starea cutiei. Este cea mai şic pălărioară din lume, tocmai de la Madame Claude. Îl privi pe Simon stând în pragul uşii şi ochii i se luminară. Numai să o vezi, milord. Stilul e à la militaire, şi am comandat un costum de călărie asortat. Va avea epoleţi şi eghileţi şi tot felul de detalii ofiţereşti şi va fi cât se poate de îndrăzneţ.

Abia aştept să te văd în el, rosti contele serios.

George, servitorul, un tip cu faţa ascuţită care dusese o viaţă agitată şi aspră pe docurile din Orientul îndepărtat, se îndreptă spre scări purtând cutia cu pălăria scumpă de parcă ar fi fost un bebeluş.

Emily observă că un alt pachet era descărcat din trăsură şi se grăbi să supravegheze operaţiunea.

Sunt noile mele ghete, îl informă ea pe Simon peste umăr. Am cumpărat şi câteva perechi de pantofi de casă şi cu toc. Am cheltuit îngrozitor de mult, dar mătuşa ta mi-a spus că trebuie să am o pereche pentru fiecare rochie.

Simon îşi încrucişă braţele peste piept şi ridică o sprânceană spre eleganta sa mătuşă.

Lady Merryweather ştie ce spune.

Araminta îi zâmbi calmă.

Am cumpărat şi câteva evantaie şi patru săculeţe de mână noi, îi strigă Emily urcând în goană treptele. Cobor în câteva minute.

Dispăru după curba scării într-un vârtej pastelat de muselină.

Araminta îi zâmbi nepotului ei, care o conducea spre bibliotecă.

E încântătoare, Simon. Absolut încântătoare. Şi va fi foarte originală după ce se îmbracă aşa cum trebuie. Încă trebuie să i se amintească să-şi dea jos ochelarii în public, iar buclele alea roşii trebuie îmblânzite de un coafor, însă pot prezice de pe acum că rezultatul final va fi spectaculos.

Las totul pe mâna ta, mătuşă. Dar asigură-te că nu-şi dă pe faţă cu amestecurile alea din plumb sau sulf ca să-şi acopere pistruii.

Nu-ţi face griji. Cred în cosmeticele de casă din ingrediente vegetale. Să înţeleg că-ţi plac pistruii?

Da, îmi plac.

Ar fi trebuit să ghicesc că atunci când îţi vei alege în sfârşit o soţie vei opta pentru cineva ieşit din comun, chicoti ea. Încă nu-mi vine să cred că e o Faringdon.

Nu e o Faringdon. Nu mai e. Simon închise bine uşa şi se duse la birou.

Araminta îi aruncă o privire ascuţită şi se aşeză pe unul dintre scaunele negre lăcuite.

Iar ea pare să creadă că nu e nici soţia ta pe deplin. Asta ce înseamnă?

A spus că nu ar fi soţia mea? întrebă Simon tăios.

Nu chiar. Doar ceva de genul că nu se simte încă într-o armonie absolută cu tine. Cred că a făcut un comentariu vag cum că aţi exista pe planuri celeste diferite sau o aiureală de genul ăsta. Ce se întâmplă, Simon?

Contele se relaxă.

Nimic care să te îngrijoreze. Emily se exprimă deseori ciudat. Îi place foarte mult literatura romantică.

Am observat. Mi-a povestit multe despre un poem epic la care lucrează, intitulat Doamna misterioasă. L-ai citit?

Mi-a spus că încă nu e gata.

E absolut uimitoare. Ştie deja cum îi cheamă pe toţi servitorii tăi, iar ei evident o adoră. Poate că ar trebui să o atenţionezi să nu devină prea familiară cu banda asta de asasini şi pungaşi pe care i-ai adus cu tine din Orient.

Simon nu păru îngrijorat.

Toţi angajaţii mei sunt conştienţi că îmi vor da socoteală mie dacă o privesc măcar într-un mod necuvenit. Oricum, niciunul nu i-ar face vreun rău. A început deja să discute cu majordomul nişte scheme de investiţii pentru ei. Pe toţi îi fascinează ideea de a se îmbogăţi legal.

Cerule. Investiţii? Pentru servitori?

Da, ştiu. E o idee inovatoare, nu-i aşa?

Araminta dădu din cap uluită.

Cum ziceam, e absolut originală. Să vezi rochiile pe care le-a comandat.

Pare să prefere rochiile cu o croială modestă şi culorile pastelate, spuse Simon, gândindu-se aprobator la garderoba de la ţară a lui Emily.

Asta a fost de mult, rânji Araminta. Acum, când o să iasă în public, o să-ţi poarte uniforma, ca să zic aşa. Tot ce-am comandat azi va fi în culorile dragonului, cum le numeşte ea.

Culorile dragonului? repetă el uimit.

Auriu, verde, negru şi roşu. Araminta aruncă o privire la biblioteca decorată în nuanţe exotice. Nu-mi imaginez de unde i-a venit ideea unor nuanţe atât de neobişnuite. Iar toate motivele brodate sau aplicate şi bijuteriile ţi se vor părea destul de cunoscute.

Dragoni?

Da. Emily şi-a hotărât stilul personal şi se pare că plănuieşte să-l adopte în totalitate. Cum am spus, ar putea la fel de bine să-ţi poarte uniforma sau să fluture un drapel care proclamă că-ţi aparţine. Îţi dai seama, bineînţeles, că toată lumea va observa?

Simon zâmbi satisfăcut.

Nu văd nicio problemă în asta. Araminta, o poţi pregăti pentru primul ei bal până vineri?

Lady Merryweather se îndreptă în scaun.

Cred că da. Ai început deja să primeşti invitaţii?

Fără vreun cuvânt, Simon îi înmână cartonul pe care îl primise în dimineaţa aceea. Observă expresia uluită din privirea mătuşii când o citi.

Balul dat de marchizul şi marchiza de Northcote, rosti Araminta uimită. Simon, e minunat. Ce lovitură! E locul perfect ca să o introducem pe Emily în societate. Când se va afla că a fost primită de Lady Northcote, i se vor deschide toate uşile.

Va fi util, conveni Simon laconic.

Cu siguranţă va fi util să o prezentăm cum se cuvine. Dar cum s-a ajuns la asta? Tu şi Northcote nu prea sunteţi prieteni. Nu după ce s-a întâmplat cu atâţia ani în urmă. De ce şi-ar asuma soţia lui sarcina de a o introduce pe Emily în lumea bună?

Datorită unor circumstanţe destul de ciudate, fiica lor şi Emily s-au împrietenit foarte repede. În plus, marchizul şi doamna lui îi sunt recunoscători.

Recunoscători? Simon, ce se petrece aici?

Pur şi simplu aranjez ca soţia mea să intre comod în cercurile înalte. Dacă Northcote nu mi-ar fi înlesnit misiunea, aş fi găsit un alt mijloc de a-mi atinge scopul.

Serios? Araminta îl măsură din priviri. De cine te-ai fi folosit dacă n-ar fi apărut Lady Northcote?

După un scurt moment de reflecţie, contele ridică din umeri.

Peppington sau Canonbury, fără îndoială. Sunt sigur că oricare dintre ei şi-ar fi convins doamnele să coopereze.

Alţi duşmani vechi. Araminta se holbă la el. Iisuse, încep să-mi dau seama ce se întâmplă aici. Am auzit zvonuri despre relaţia ta cu Peppington şi Canonbury. Îi ai pe ambii la degetul mic, mi s-a spus. Potrivit bârfelor, amândoi se confruntă cu un dezastru financiar. Cum stau lucrurile de fapt?

Nu cred c-ai fi interesată, Araminta. O afacere plicticoasă care implică nişte investiţii miniere, un canal şi câteva erori de judecată din partea lui Canonbury şi a lui Peppington.

Ah, Simon, oamenii au dreptate când spun că eşti enigmatic şi periculos. Îi ai la degetul cel mic pe trei dintre cei mai importanţi bărbaţi din Londra. Sunt ai tăi acum, nu-i aşa? Northcote, Canonbury şi Peppington, ca să nu mai vorbim de Faringdon. Te joci de-a şoarecele şi pisica cu fiecare dintre ei.

E un joc cu care m-am deprins bine în Orient.

Araminta se cutremură.

Mă bucur nespus că mă ai la inimă, Simon. Uneori mă faci să-mi îngheţe sângele în vine. Însă domniţa ta nu înţelege probabil că e doar un pion în planul tău diabolic, de vreme ce tot repetă că vrea să creeze o relaţie metafizică pură şi nobilă cu proaspătul ei soţ.

Emily e o femeie foarte inteligentă, dar gândirea ei e deseori înceţoşată de aiureli romantice, mormăi contele. Va afla curând ce presupune rolul de soţie.



Emily se avântă entuziastă în strălucirea şi sofisticarea primului ei bal important din capitală. Candelabrele sclipitoare, invitaţii purtând haine după ultima modă, dansul şi conversaţia rafinată o fermecară nespus. I se părea că toţi oamenii importanţi luau parte la marele eveniment organizat de marchiză.

Îmbrăcată într-o rochie de mătase de un verde-smarald, cu un decolteu mult mai adânc decât purtase vreodată până atunci, se simţea incredibil de elegantă. Purta nişte pantofi din satin verde brodaţi cu dragoni aurii asortaţi cu rochia şi un dragon auriu încântător în părul aranjat cu migală. Ochii dragonului erau nişte rubine mici. Doi dragoni asortaţi îi atârnau în urechi.

Coaforul lui Lady Merryweather îi prinsese buclele roşii într-un coc lejer, lăsându-i câteva şuviţe să-i încadreze vesel obrajii. La încheietură i se legăna un evantai cu un dragon spectaculos pictat de mână, iar de corsaj îşi prinsese lornionul. Lady Merryweather refuzase categoric orice sugestie legată de ochelari.

Contele o aşteptase în hol. Îşi examinase soţia din cap până-n picioare şi păruse extrem de satisfăcut de ceea ce vedea.

Vii şi tu mai târziu, Simon? întrebase Araminta pe când urca în trăsură.

Mă duc la club preţ de vreun ceas, dar vă găsesc eu mai târziu şi vă însoţesc spre casă. O privi pe Emily când o ajută să urce în vehicul. Să te simţi bine, spiriduşule. Eşti cu siguranţă un diamant de mâna întâi în seara asta. Şi categoric cea mai neobişnuită creatură pe care o va fi văzut înalta societate de ceva vreme. Îi vei înnebuni pe toţi.

Mulţumesc, Simon, spuse ea radiind de fericire.

Vezi să nu dai de necazuri, o preveni el sobru.

Emily se lăsă pe spătarul îmbrăcat în catifea şi o porniră la drum.

Nu ştiu de ce simte nevoia să spună tot timpul lucruri de genul ăsta. În ce necazuri aş putea să intru la balul dat de familia Northcote?

Uneori am impresia că Blade nu prea ştie la ce să se aştepte de la tine, zâmbi Araminta. În general, nu e rău. Trebuie să mai fie zguduit şi el din când în când.

Nimic nu-l zguduie pe Simon, afirmă Emily cu mândrie. Este cel mai calm bărbat pe care l-am cunoscut vreodată.

Da, spuse Araminta, uitându-se pe fereastră la strada aglomerată. E faimos pentru asta. Potrivit unora nu e vorba doar de calm, ci de sânge-rece. Mulţi chiar se tem de el.

Probabil că sunt oameni care nu-l cunosc bine, rosti Emily încrezătoare.

O? Şi tu-l cunoşti bine?

Evident. Cum ţi-am mai spus, noi comunicăm pe un plan superior. Tânăra femeie se încruntă gânditoare. Uneori. Poate că oamenii se sperie puţin de angajaţii lui neobişnuiţi. Au o înfăţişare oarecum respingătoare, deşi sunt extrem de plăcuţi şi foarte interesanţi. Mă întreb de unde i-a luat Simon.

Araminta zâmbi uşor.

Ştii ce-a făcut Simon pentru Compania Indiilor de Est, nu-i aşa?

Am înţeles că i-a ajutat în anumite afaceri, iar ei i-au mulţumit corespunzător.

I-au mulţumit, fără îndoială. El trebuia să-i descurajeze pe piraţii care ameninţau permanent navele companiei. Simon a abordat problema într-un mod cât se poate de neobişnuit.

Dă-mi voie să ghicesc, râse Emily. A recrutat cumva foşti piraţi care să se ocupe de piraţii în activitate?

Exact.

Ce idee genială! Şi câţiva dintre ei s-au întors cu el în Anglia, ca servitori.

Dacă aşa vrei să le spui, zise Araminta sec.



Celeste şi mama ei erau cât se poate de primitoare. Le-o prezentară pe Emily tuturor invitaţilor, care stăteau la coadă pentru a o cunoaşte. Araminta îi explică, într-un moment de pauză, că înalta societate era nerăbdătoare să afle cu ce femeie exotică se căsătorise misteriosul conte de Blade. Emily chicoti în spatele evantaiului la gândul că ar fi putut fi considerată exotică.

Dispoziţia ei exuberantă dură exact până când îşi ridică lornionul ca să arunce o privire rapidă în jur şi îl văzu pe Richard Ashbrook îndreptându-se spre ea. Înlemni o clipă, năpădită de amintiri vechi.

Acum era lordul Ashbrook, se gândi ea dând drumul lornionului să atârne de panglica prinsă la corsaj.

Ashbrook devenise baron de când îl văzuse ea ultima dată, cu cinci ani în urmă.

Fusese întotdeauna destul de arătos, dar acum era întruchiparea desăvârşită a poetului romantic, cu buclele negre ciufulite artistic, privirea meditativă intensă şi silueta lui elegantă. Observă că în ultimii cinci ani dobândise grimasa ce oglindea perfect blazarea şi cinismul. Lui Emily nu i se păru o expresie prea atrăgătoare. Dar, la o adică, îşi dădu ea brusc seama, nici pe Ashbrook nu-l mai găsea foarte interesant.

Pe lângă dragonul care pătrunsese în viaţa ei, baronul era doar ca un căţeluş distractiv. Se întrebă ce văzuse la el.

E Ashbrook, şopti Celeste entuziasmată. Mama a spus că l-a invitat, dar mă temeam că nu va veni. Are intrare liberă în orice salon sau bal din oraş şi este foarte dificil să-l ademeneşti. Pretinde că seratele şi balurile îl plictisesc.

Emily era pe punctul de a-i răspunde, când Ashbrook ajunse brusc în faţa ei cu gura contorsionată într-un zâmbet ironic şi ochii negri acoperiţi de pleoapele pe jumătate coborâte. Lavaliera albă ca zăpada îi era legată într-un nod parcă sculptat.

Bună, Emily, spuse el încet.

Richard. Emily îi întinse mâna şi se întrebă din nou de ce îl găsise cândva irezistibil. După ce cunoscuse un dragon, Ashbrook părea un animal de casă.

A trecut mult timp. Poetul îşi înclină galant capul brunet peste încheietura ei.

Emily, nu mi-ai spus că îl cunoşti pe baron, interveni Celeste.

Eu şi Lady Blade suntem prieteni vechi, rosti Ashbrook alene, fără să-şi ia ochii de la ea. Nu-i aşa, Emily?

Cunoştinţe, rectifică Emily scurt. Acum, dacă-mi permiţi, Richard…

Doar nu vei fi atât de crudă încât să mă trimiţi la plimbare fără a-mi acorda onoarea unui dans. Mi s-a spus că Lady Northcote a permis un singur vals în seara asta, şi cred că e acesta.

Dar…

Era prea târziu. Ashbrook o ducea deja spre ringul de dans. Îşi puse îndrăzneţ braţul pe după talia ei şi o trase în ritmul încântător de scandalos al valsului. Era un dans care i se potrivea de minune unei femei excesiv de pasionale. Emily îşi dorea doar ca Simon să fi fost partenerul ei.

Te-ai schimbat, Emily.

Nu chiar aşa de mult, Richard. Sincer, o spui de parcă m-am transformat într-o creatură cu totul nouă.

Chiar aşa. Te-ai metamorfozat într-o creatură de lumină diafană şi raze strălucitoare, o creatură ce sălăşluieşte pe alte tărâmuri.

Richard, te citezi cumva singur?

Un vers sau două din Eroul din Marliana. L-ai citit?

Nu, spuse Emily tăios, nu l-am citit.

Ashbrook dădu din cap înţelegător.

Prea dureros pentru tine, îmi imaginez. Te gândeşti vreodată la noi, Emily?

Rareori.

Eu mă gândesc deseori la tine, draga mea. Şi la ce-am pierdut acum cinci ani.

Şi eu am pierdut ceva, îi aminti Emily.

Inima?

Reputaţia.

Ashbrook păru uşor iritat.

Se pare că Incidentul nu ţi-a afectat şansele de măritiş. Te-ai descurcat foarte bine, Emily. Te-a luat de soţie un conte. Şi încă unul foarte exotic şi destul de periculos, dacă tot veni vorba.

Blade nu e periculos, îl contrazise ea nerăbdătoare. Nu-mi imaginez de unde şi-a făcut toată lumea impresia asta despre el.

Să înţeleg că tu nu te temi de soţul tău?

Bineînţeles că nu. Nu m-aş fi căsătorit niciodată cu el dacă m-ar fi înfricoşat, i-o întoarse ea.

Atunci de ce-ai făcut-o?

Suntem suflete pereche care comunică pe un plan superior. Între noi chiar există o comuniune mistică, transcendentală.

Noi doi am împărtăşit cândva acelaşi tip de comunicare, îi aminti Ashbrook cu subînţeles.

Ha! Nu prea cred. Eram mult mai tânără atunci şi nu cunoşteam adevăratul sens sau natura reală a unei uniri metafizice.

Şi de asta ai parte cu soţul tău? Iartă-mă, dar mi se pare greu de crezut că Blade ar fi capabil de o astfel de sensibilitate rafinată.

Ei bine, lucrăm la asta, murmură Emily. E nevoie de ceva timp să dezvolţi o comunicare transcendentală perfectă, să ştii.

În cazul nostru a fost instantanee, din câte îmi amintesc. Cel puţin pentru mine.

Serios, milord? Emily îşi ridică bărbia mândru. Atunci, spune-mi, te rog, de ce ai găsit de cuviinţă să mă ataci în noaptea aia la han?

Ashbrook se opri brusc din dans, o apucă de încheietură şi o trase prin ferestrele deschise înspre grădină. Apoi se întoarse spre ea.

Nu te-am atacat, spuse el tăios. Am venit la tine deoarece mă lăsaseşi să cred că inimile noastre fuseseră unite pentru totdeauna într-o conexiune nonfizică. Am considerat că eram deja unul şi acelaşi pe tărâmul metafizic şi că îţi doreai să fii unită cu mine şi în tărâmul fizic. Dacă am fi petrecut noaptea aia împreună ai fi aflat ce înseamnă uniunea în transcendental.

Emily se încruntă revoltată când îşi aminti noaptea nunţii.

Am mai auzit această teorie, cum că ceea ce se întâmplă pe un plan îl afectează pe celălalt. Te informez că am mari îndoieli în legătură cu validitatea acestei filosofii.

Poate că metafizica nu e atât de aproape de înţelegerea ta pe cât ar trebui să fie, remarcă Ashbrook. Spune-mi, încă mai scrii poezii?

Se întâmplă să lucrez la un poem epic chiar acum, mărturisi ea şovăielnic.

O să-mi faci concurenţă, ei? se amuză baronul.

Emily simţi cum se îmbujora de ruşine. Indiferent de caracterul său, Ashbrook era un poet care publicase, pe când ea primise refuzuri de la toţi editorii.

Mă îndoiesc, murmură ea.

Cum se numeşte acest poem epic?

Doamna misterioasă.

Sună promiţător, spuse el meditativ.

Emily îl privi rapid, ridicându-şi lornionul să-i vadă expresia.

Chiar crezi asta?

Categoric. Ashbrook se opri intenţionat. Un titlu excelent. Se potriveşte tipului de persoane care cumpără genul ăsta de lucruri. Ştii, Emily, aş putea să arunc o privire peste el şi să văd dacă e realmente promiţător. În cazul acesta, mi-ar plăcea să te prezint editorului meu, Whittenstall.

Richard! Emily era uluită de oferta lui generoasă. Vorbeşti serios?

Desigur. Ashbrook zâmbi nonşalant. O vorbă bună din partea mea te-ar ajuta neîndoielnic să-i atragi atenţia lui Whittenstall.

Richard, ar fi atât de frumos din partea ta! Nu-mi vine să cred. Trebuie să mă apuc imediat să-mi revizuiesc poemul. M-am gândit să adaug o fantomă şi un pasaj secret la poveste. Ce părere ai?

Fantomele şi pasajele secrete sunt întotdeauna foarte îndrăgite. Le-am folosit şi eu din când în când.

Încă n-am lăsat pe nimeni să citească Doamna misterioasă. Trebuie să mai lucrez la ea înainte să ţi-o arăt. Emily îşi aminti toate schimbările, adăugirile şi corecturile pe care voia să le aducă poemului. Dar voi începe numaidecât. Richard, e atât de incitant! Nu pot să-ţi spun ce înseamnă propunerea ta pentru mine. Să te oferi să mă prezinţi editorului tău. Este mai mult decât speram vreodată.

Măcar atât pot face pentru o veche prietenă.

Nu ştiu cum să-ţi mulţumesc, Richard.

El ridică nepăsător un umăr.

Nu trebuie să-mi mulţumeşti. Dar dacă simţi nevoia asta, poţi s-o faci venind la un mic salon literar joi după-amiaza.

Un salon literar din Londra? Mi-ar plăcea enorm, îmi lipsesc întâlnirile mele de joi după-amiaza cu societatea literară din Little Dippington. Simţi un fior de nelinişte. Dar crezi că prietenii tăi mă vor accepta? Probabil că sunt mult mai citiţi ca mine şi mult mai sofisticaţi. În ochii lor o să fiu un personaj rustic.

Ba deloc, murmură Ashbrook. Te asigur că Lady Tumbull şi ceilalţi prieteni ai mei te vor primi cu braţele deschise. Precis te vor considera… încântătoare.

Emily oftă fericită.

E aproape de necrezut. Primul meu bal important, un salon literar şi şansa ca un editor de prim rang să se uite la scrierile mele. Viaţa la oraş e mult mai interesantă ca aceea de la ţară.

Este, categoric. Şi, ca femeie căsătorită, adăugă el încet, vei descoperi că ai mai multă libertate aici decât ai avut vreodată ca fată bătrână în Hampshire. La Londra, singura regulă e să fii discretă.

Da, da, bineînţeles. Emily nu-şi făcea deloc probleme pentru discreţie, pentru simplul fapt că nu plănuia nicio indiscreţie, cu atât mai puţin cu individul acesta care o distrusese cândva cu atâta nepăsare. Nicio femeie căsătorită cu un bărbat ca Blade n-ar fi putut fi interesată de o creatură superficială ca Ashbrook. Se încruntă gânditoare. Richard, chiar crezi că e un titlu bun? Nu mă deranjează să-l schimb dacă în opinia ta asta ar face lucrarea mai interesantă pentru un editor.

Vom discuta despre asta după ce voi citi poemul, spuse baronul, uitându-se peste capul ei spre salonul bine iluminat. Şi acum, vorbind de discreţie, cred că ar trebui să ne întoarcem la bal.

Ai dreptate. Celeste se va întreba ce-am păţit.

Emily se răsuci vioaie să intre din nou în încăpere, cu mintea plină de idei pentru Doamna misterioasă. Îşi ridică lornionul să arunce o privire rapidă prin cameră şi aproape că se ciocni cu soţul ei, care se materializase parcă de nicăieri.

Seara bună, milord. Îi zâmbi. Speram să ajungi curând. E atât de pasionant, nu-i aşa? Mă simt minunat. Tocmai vorbeam cu… Se opri, uitându-se de jur împrejur prin lornion, dar constată că Ashbrook nu o urmase în sala de bal. Nu contează. Doamne, arăţi extraordinar, Simon.

Blade, îmbrăcat în fracul de o eleganţă severă, privi câteva secunde gânditor înspre grădină, după care se uită la Emily.

Mă bucur că te simţi bine, draga mea. Îmi acorzi onoarea de a dansa acest vals cu mine?

Vor mai cânta un vals? Aveam impresia că Lady Northcote autorizase doar unul în seara asta.

Am convins-o să mai permită unul, ca să pot dansa cu tine.

E un gest minunat, şopti Emily fermecată.

Şi au am fost destul de mulţumit de idee, surâse el ghidându-i paşii. Ca să fiu drept, şi Lady Northcote a fost cooperantă.

Emily uită orice gând despre Doamna misterioasă şi planurile ei de a se alătura cercului literar al lui Ashbrook. Valsa cu dragonul ei iubit. Nimic n-ar fi putut fi mai aproape de perfecţiune.

Simon alunecă prin încăpere, conştient că toţi erau cu ochii pe el şi noua lui soţie. Până în dimineaţa următoare, tot oraşul avea să vorbească despre Emily. Formau un contrast irezistibil pe ringul de dans, de care era conştient şi totodată mulţumit.

Nu îi convenea însă fiorul de gelozie care îl cuprinsese când o văzuse pe Emily întorcându-se din grădină, cu Ashbrook în urma ei.

Ador casa ta, Simon, exclamă Emily valsând de una singură prin biblioteca decorată în nuanţe de roşu, auriu, verde şi negru. Când se răsuci pe lângă dragonii incrustaţi cu pietre preţioase, se întinse şi mângâie drăgăstos capetele sălbatice. Fustele de un verde-închis pluteau în jurul ei. Balul se terminase cu o oră în urmă şi durase aproape la fel de mult să îşi ia trăsura şi să ajungă acasă prin străzile aglomerate, dar Emily părea să nu se poată opri din dansat. Se simţea ameţită şi efervescentă şi de o vioiciune transcendentală. Fredonă acordurile valsului pe care îl dansase mai devreme cu Simon. Şi îmi place mai ales camera asta, continuă ea dând hotărât din cap. E chiar perfectă, exact cum mi-am imaginat că va fi. Exotică şi seducătoare şi plină de obiecte ciudate şi misterioase. Mângâie un dragon negru şi auriu când ajunse lângă şemineu.

Nu mă surprinde. Bănuiam c-o să-ţi placă. Simon umplu două pahare de coniac şi îi întinse ei unul.

Asta demonstrează doar cât de mult ne potrivim, îi luă paharul din mână când se roti pe lângă el. Vezi, Simon? Îţi tot spun că avem o comunicare…

Pe un plan superior, completă el. Da, iubito. Te-am auzit comentând de multe ori pe tema asta. Închină paharul în direcţia ei. Pentru soţia mea. Ai avut un succes enorm în seara asta.

Mulţumită lui Lady Merryweather. Emily chicoti şi valsă spre capătul îndepărtat al camerei. Şi lui Lady Northcote. A fost atât de amabilă! Ea şi Celeste m-au prezentat absolut tuturor şi am dansat aproape toate dansurile, Simon. Două dintre ele valsuri.

Araminta mi-a spus că primul a fost cu Ashbrook.

Emily îl privi rapid cu coada ochiului în timp ce zbura pe lângă o pernă de satin uriaşă. Se întrebă dacă Simon ştia cu cine fugise cu cinci ani în urmă. Şi dacă ştia, oare era gelos? se întrebă ea. Greu de crezut. Simon se stăpânea mult prea bine şi era mult prea sigur pe propriile forţe ca să fie gelos. În plus, ştia că inima ei îi aparţinea lui.

Da. Ashbrook m-a invitat la primul vals. Simon, cred c-ar trebui să-ţi spun ceva despre el.

Ce anume? Contele o privi cu atenţie pe deasupra paharului.

Emily se opri în faţa unei picturi chinezeşti delicate cu armăsari războinici în harnaşamente ciudate. O studie îndeaproape prin ochelari.

Richard e bărbatul pe care am crezut că-l iubeam acum cinci ani  cel cu care am fugit.

Dar n-ai fugit cu nimeni acum cinci ani, o corectă Simon. Ţi-am explicat că în realitate nu există niciun Incident nefericit în trecutul tău.

Emily se răsuci surprinsă.

Dar… Ah, pricep, spuse ea, înţelegându-i brusc gestul şi fiind recunoscătoare pentru asta. Face parte din planul tău de a mă introduce cu succes în lumea bună, nu-i aşa? Vom aborda chestiunea scandalului cu îndrăzneală. Pur şi simplu vom nega producerea lui.

Exact.

O tactică genială. Se încruntă gânditoare. Dar dacă Richard spune ceva despre asta?

Nu cred că o va face.

Probabil că ai dreptate. Ar fi jenant pentru el.

Cred că mai mult decât jenant, rânji contele cu o strălucire diabolică în ochii aurii. De-a dreptul periculos.

Da, şi el trebuie să se gândească la propria reputaţie.

Printre altele.

Emily încuviinţă încă o dată şi îşi reluă paşii de dans.

Presupun că nu eşti din greşeală gelos pe lordul Ashbrook, nu?

Din pricina Incidentului nefericit, sau pentru că a valsat cu tine în seara asta?

Indiferent, spuse Emily nerăbdătoare. Inima îi tresări la această posibilitate.

Ar trebui să fiu gelos? Vocea lui Simon era complet impasibilă.

Nu, nici măcar o secundă, îl asigură ea. Am făcut o greşeală foarte prostească acum cinci ani. Adevărul e că mi-am dat seama aproape imediat după ce-am plecat din Little Dippington că nu voiam, de fapt, să-l iau de soţ. Era foarte incitant să fugi aşa spre graniţă, iar Richard îmi recita din cele mai frumoase poeme. Însă a trebuit să recunosc curând că nu-l iubeam. Nu m-aş fi putut mărita cu el.

Şi valsul din seara asta? Ai descoperit sentimente noi pentru el când te-a luat în braţe?

Nu. Emily îşi înclină capul, gândindu-se la reacţiile ei. Nu, chiar deloc. A fost mai degrabă ca o veche cunoştinţă pe care n-am mai văzut-o de multă vreme.

Hotărî chiar atunci că nu voia să-i spună lui Simon despre oferta generoasă a lui Ashbrook de a arunca o privire pe manuscrisul ei. Nu încă, oricum. La urma urmei, nu era nimic sigur. Se putea ca Ashbrook să declare Doamna misterioasă de nepublicat, iar umilinţa aceasta ar fi fost suficientă.

Înţeleg. Ca atunci când te întâlneşti cu o veche cunoştinţă.

Exact. Emily fredonă alte câteva măsuri din vals. Ştii ce, Simon, e foarte ciudat, dar se pare că nu mă pot linişti în seara asta. Sunt încă foarte entuziasmată.

Ar trebui să fii extenuată. Simon se lăsă pe spate în fotoliu. Îşi dăduse deja jos haina şi îşi desfăcuse cravata. Panglica de mătase albă îi atârna în jurul gâtului.

Ştiu, dar nu sunt deloc obosită. Emily sorbi din coniac. Privirea îi căzu pe imensele perne cu ciucuri. Spune-mi, ai luat pernele astea dintr-un harem turcesc?

Nu. Le-am comandat de-aici, din Londra. Îţi plac?

Sunt minunate. Emily lăsă din mână paharul şi se întinse pe cea mai apropiată pernă din satin auriu. Se lăsă pe spate languros, cum credea ea că ar fi făcut o doamnă dintr-un harem. Cum arăt? Aş putea trece drept o curtezană orientală?

Simon o măsură cu privirea, de la vârful pantofului de satin verde-smarald, brodat cu dragoni, la cascada de bucle roşii care-i pornea din creştetul capului.

Posibil, spuse el în cele din urmă.

Nu pari convins. Poate că ochelarii strică efectul. Şi-i dădu jos şi-i puse pe măsuţa de alături, apoi se lungi din nou pe pernă şi aruncă o privire seducătoare pe sub gene. Simon părea o pată mare, întunecoasă din partea cealaltă a camerei. E mai bine?

Te apropii de original.

Emily se întinse pe o parte. Rochia i se ridică pe picior, scoţându-i la iveală ciorapii. Îşi ţuguie buzele aşa cum îşi imagina că făceau cadânele.

Aşa. De asta ce zici?

Emily, flirtezi cumva cu mine? întrebă Simon blând.

Ei bine, în privinţa asta… O ajuta faptul că nu-i vedea clar expresia feţei. Simţi cum se îmbujora în timp ce se gândea atentă la întrebare. Da, cred că da. Îşi ţinu respiraţia, aşteptându-i răspunsul.

Eşti într-o dispoziţie destul de ciudată în seara asta.

Sunt fericită, Simon, spuse ea fluturând din mână. Am impresia că plutesc. A fost cea mai minunată seară din toată viaţa mea.

Şi acum vrei să o închei făcând dragoste cu mine?

Emily oftă şi se lăsă pe spate, cu braţele deasupra capului. Se uită la tavanul înceţoşat.

Ţi-am spus, Simon, sunt o creatură excesiv de pasională. Poate că simţurile mele au fost stimulate prea mult de toată agitaţia din seara asta.

Posibil.

Simon?

Da, Emily?

Mi-ai spus că ultima dată când am făcut dragoste nu prea m-am descurcat.

Ţi-am zis că trebuie să exersezi, din câte-mi amintesc, murmură el.

Ea se rostogoli din nou pe o parte şi se propti în cot.

Da. Să exersez. Cred că mi-ar plăcea foarte mult să exersez în seara asta.

Urmă o mică pauză. Apoi se auzi vocea lui Simon, coborâtă şi mătăsoasă, deopotrivă senzuală şi ameninţătoare.

Ţi-am mai spus ceva, Emily.

Tânăra femeie se ridică în şezut şi îşi trase genunchii la bărbie, rochia aşezându-se în valuri în jurul ei. Bâjbâi după paharul de coniac. Atunci când îl găsi, luă o înghiţitură mare şi-l puse grijulie înapoi pe masă, după care se ghemui cuminte.

Mi-ai spus că va trebui să te implor să faci dragoste cu mine, rosti ea în cele din urmă, îmbrăţişându-şi tare genunchii.

E în regulă şi dacă mă rogi foarte frumos. Ideea e, draga mea, că nu vreau să aud acuzaţii mâine-dimineaţă. Nu vei putea spune că te-am păcălit.

Nu voi spune aşa ceva. După o clipă de nesiguranţă chinuitoare, se încumetă: Simon?

Da, Emily?

Vrei să faci dragoste cu mine?

O linişte ciudată se lăsă peste camera exotică.

Se auzi un clinchet slab şi Emily ştiu că Simon tocmai îşi pusese paharul pe birou. Îl privi venind spre ea. Nu-i putea vedea expresia fără ochelari, dar simţi furnicături în tot corpul. Percepu aura copleşitoare a masculinităţii sale şi îşi dădu seama că asta se întâmpla doar pentru că ei comunicau pe un plan superior.

Simon se opri la marginea pernei mari de satin, cel mai puternic dragon dintr-o cameră plină de creaturi mitice. Fără vreun cuvânt se lungi lângă Emily şi o luă în braţe.

Cu gesturi lente, o împinse înapoi pe mătasea aurie şi, aplecându-se peste ea, o privi în ochi. Era atât de aproape acum, că Emily îi putea vedea aurul topit din irisuri.

Eşti sigură că asta vrei? Simon îi mângâie conturul delicat al maxilarului cu degetul mare.

Da, şopti ea după ce-şi înghiţi nodul din gât. I se tăie respiraţia din nou, aşa cum se întâmpla de fiecare dată când soţul ei o lua în braţe. Te rog, Simon.

Foarte bine, Emily. Îşi plecă fruntea şi îi sărută înflăcărat partea de sus a sânului, expusă de decolteul rochiei de bal. Doar să-ţi aminteşti mâine-dimineaţă că a fost ideea ta.

Desigur. Îşi încolăci încet braţele pe după gâtul lui, apoi zâmbi şovăitor. N-a fost chiar aşa de rău cum credeai tu că va fi, să ştii.

Ce anume? îi coborî încet mâneca bufantă a rochiei de pe umăr.

Să te implor să faci dragoste cu mine. Zâmbetul ei se transformă într-un râset exuberant. Nu a fost deloc groaznic.

Mă bucur. Simon îi trase corsajul eliberându-i sânul ca un măr. Încercui sfârcul cu arătătorul. Poate că mi-o vei mai cere şi altă dată.

Presupun că da, gânguri tânăra femeie. Dacă se dovedeşte a fi o experienţă transcendentală precum ai promis.

Simon scoase un râset răguşit, care se transformă într-un geamăt.

Îmi dau seama că de data asta sunt obligat să o fac cum trebuie.

Emily tremură când îi simţi degetul trasând un alt cerc în jurul sfârcului. Se foi agitată şi picioarele îi alunecară pe suprafaţa de satin. Simon îşi lipi gura de a ei şi, în acelaşi timp, îi ţintui coapsele.

Emily îşi desfăcu buzele îngăduind limbii lui Simon să-i exploreze gura. Simţi aroma de coniac împletindu-se cu mirosul aspru, bărbătesc. Îl strânse cât putu de tare în braţe şi încercă instinctiv să-şi arcuiască şoldurile sub trupul lui.

Nu, şopti Simon, oprindu-se din sărutat. De data asta vom proceda foarte încet. Desfăcu atent corsajul rochiei şi împinse materialul subţire spre talie.

Emily avea ochii închişi, dar îi simţi privirea fierbinte aţintită pe sâni. O ardea, o mistuia, îi înfierbânta sângele. Perna pe care stătea întinsă părea un nor auriu enorm. Se cufunda tot mai adânc în ea în timp ce Simon se lăsa cu toată greutatea peste corpul ei înnebunit de dorinţă.

Ai o piele frumoasă, Emily. Moale şi delicată şi făcută să fie atinsă. Simon îi plasă câteva sărutări drăgăstoase pe gât şi pe sâni. Dinţii lui se închiseră blând peste sfârcul ei şi mâna îi alunecă sub corsaj.

Emily îşi ţinu respiraţia. Se răsuci sub mâna lui, tânjind deja după o atingere mai intimă.

Simon?

Nu, nu încă. Ţi-am spus, de data asta nu vom grăbi lucrurile. De data asta eu mă voi controla şi tu îţi vei pierde minţile, spiriduşule.

Îi trase peste cap rochia de bal de culoarea smaraldului şi juponul subţire de dedesubt, apoi se aplecă şi-i desprinse cu dexteritate jartierele. Mâna îi mângâie tandru gambele în timp ce-i dădu jos ciorapii.

Emily îşi îngropă faţa învăpăiată în cămaşa lui albă, agăţându-se de el. Simon râse încet şi îi cuprinse fesele în mâini, strângând cu blândeţe.

Tânăra femeie simţi satinul auriu mângâind-o senzual sub şolduri.

Acum arăt ca o cadână?

Simon zâmbi şi îşi trecu degetele prin triunghiul de păr roşcat de la împreunarea coapselor ei.

O cadână foarte neobişnuită, încuviinţă el. Pe capul tău s-ar pune un preţ ridicat dacă ai fi scoasă la licitaţie.

Ea îl privi printre gene, simţindu-se delicios de poznaşă.

M-ai vinde?

Niciodată, jură el cu o notă de amărăciune în glas. Degetele i se încordară posesiv în cârlionţii roşii, după care se trase puţin înapoi.

Emily deschise brusc ochii, simţindu-i mişcarea.

S-a întâmplat ceva?

Nu, draga mea. Vreau doar să mă fac puţin mai comod. Simon îşi dădu jos cămaşa şi lavaliera care îi atârna la gât, apoi mâinile îi trecură la cureaua pantalonilor. Într-o clipă rămăsese gol puşcă. Lumina flăcărilor străluci pe conturul musculos al umerilor şi coapselor lui, scoţându-i la iveală starea de excitaţie.

Paşalele se dezbracă de obicei când fac dragoste cu o cadână din harem, o informă contele întinzându-se din nou lângă ea.

Emily chicoti când se simţi împinsă la loc pe pernă.

Trebuie să te avertizez, milord, nu voi tolera şi alte rezidente în haremul acesta. Doar eu.

Deci voi avea un harem cu o singură femeie?

Mă tem că da. Nu intenţionez să te împart cu nimeni altcineva. Zâmbi şiret. Nici nu cred că vei avea nevoie.

Intenţionezi să mă ţii ocupat, să înţeleg? îşi trecu palma caldă peste coapsa ei şi o privi într-un mod care îi încălzi gâtul şi sânii.

Foarte ocupat, îi promise Emily răguşită. Îşi încolăci degetele în părul de pe pieptul lui, plăcându-i la nebunie textura aspră, precum şi sentimentul de putere emanat de muşchii fermi. Simon, eşti atât de frumos! exclamă ea uluită.

Nu, spiriduşule, tu eşti cea frumoasă. Sânii tăi sunt prefecţi pentru mâna mea. Îi cuprinse scurt unul, trecându-şi degetul mare peste sfârc până îi stârni un fior. Gura ta se potriveşte perfect cu a mea. O sărută profund, complet, ameţitor, făcând-o să se zbată în strânsoare. Şi interiorul coapselor tale e mai moale şi mai cald decât orice altceva. Îşi duse mâna între picioarele ei.

Emily îşi ţinu respiraţia când simţi buricele degetelor lui Simon atingând-o îndrăzneţ. Se agăţă de umerii lui puternici şi se încordă. Nevoia profundă, dureroasă, înflorea rapid în ea. Tot corpul ei începu să tânjească după eliberarea aceea explozivă pe care o trăise mai demult sub acţiunea mâinilor lui Simon.

Nu încă, murmură el. Îi prinse braţele întinse, fluturânde, deasupra capului şi îi ţintui încheieturile, Apoi se aplecă deasupra ei şi o sărută pe pleoape. Jur că de data asta nu mă vei face să-mi pierd minţile. De data asta eu voi fi la cârmă, iar tu vei învăţa să te bucuri de dragostea trupească.

Dar mă bucur, Simon. Sincer. Emily îşi ridică şoldurile, căutându-i atingerea.

Va fi şi mai bine, promise el. Ţinându-i încheieturile deasupra capului, se aplecă şi îi desfăcu delicat coapsele, poziţionându-se între picioarele ei.

Emily se încordă instinctiv şi se zbătu să-şi elibereze mâinile ca să-şi poată încolăci braţele în jurul lui, să-l ţină aproape.

Simon o privi zâmbind.

Îţi dau drumul la mâini acum, dar să nu te mişti.

Nu fi absurd, te rog. Nu pot sta locului, spuse Emily gâfâind.

Atunci te voi ajuta. Simon îşi apucă lavaliera de pe covor şi o trecu după piciorul divanului din spatele ei, după care puse capetele panglicii albe în mâinile ei întinse. Trebuie să te ţii foarte bine, îi spuse el, în timp ce degetele ei apucară instinctiv mătasea.

Uluită, dar nerăbdătoare să continue, tânăra femeie prinse ascultătoare materialul apretat.

Acum ce? întrebă ea nerăbdătoare.

Acum trebuie să te ţii foarte bine de lavaliera mea ori de câte ori te copleşeşte nevoia de a te mişca. Nu-ţi face griji. Nu vei trage divanul. Este greu, iar mătasea e trainică.

Cu braţele întinse deasupra capului, Emily se încruntă la soţul ei.

La naiba, Simon, nu vreau să mă joc cu lavaliera ta.

Fă ce ţi-am spus. Eşti o cadână, mai ţii minte? Cadânele sunt foarte supuse.

Dar… Ah! Emily gemu şi degetele ei se încordară ascultătoare în jurul panglicii de mătase când simţi limba lui Simon chiar în centrul abdomenului său bombat.

Nu uita, trage foarte tare de lavalieră când nu mai suporţi. Simon se coborî, cuprinzându-i şoldurile cu mâinile. O ţinu locului în timp ce-i săruta interiorul coapsei.

Simon! Emily înlemni.

Aşa-i mai bine. Nu te mai mişti deloc. Eşti la fel de încordată ca un arc. Mâna îi alunecă în jos pe trup, făcând-o să se înfioare. Gura lui era acum pe interiorul coapsei ei.

Simon.

Trage mai tare de lavalieră, îi porunci el blând, după care o sărută încă şi mai intim. Mai tare, Emily. Vârtejul de senzaţii care ameninţa să o îngroape era ameţitor. Simţi că se scufundă într-o mare caldă. Abia de mai putea respira acum, darămite să încerce să gândească. Ascultă orbeşte comenzile pe care i le murmura Simon. Apucă de mătasea albă şi trase de ea cu toată puterea. Senzaţia de răsucire şi încordare din partea inferioară a trupului ei deveni tot mai intensă. Trage mai tare, Emily. Trebuie să-ţi foloseşti toată puterea acum. Trage cât de tare poţi. Simon îşi strecură degetul în pasajul ei umed şi supse cu delicateţe protuberanţa de carne feminină extrem de sensibilă.

La naiba! Emily era în toiul unei furtuni senzuale. Răspundea la poruncile blânde pe care i le murmura Simon, trăgând violent de panglica de mătase. Cu cât trăgea mai tare, cu atât simţea că avea să fie mistuită de flăcări în orice clipă.

Doar puţin mai tare, Emily. Mai trage puţin. Eşti foarte umedă acum, foarte încordată. Foarte pregătită. Aproape am ajuns. Trage doar puţin mai tare de lavalieră. Da, aşa.

Tânăra îşi ţinu respiraţia când simţi mădularul dur al lui Simon la intrarea în corpul ei. Agăţându-se cu toate puterile de panglică, se uită printre gene şi îl văzu înălţându-se peste ea.

Simon!

Nu-i da drumul, Emily. O pătrunse lent. Eşti foarte încordată. Dar de data asta nu te mai doare, aşa-i?

Nu. Nu, of, Simon, nu ştiu dacă mai pot rezista, gâfâi ea. Mătasea îi intra în carne.

Nu? Începu să iasă încet din ea.

Simon, nu mă părăsi. Se panică la gândul că avea să se retragă chiar când ea se afla în pragul acestei experienţe superbe.

Nu intenţionez să te părăsesc, spiriduşule. Iar tu nu mă vei părăsi niciodată pe mine, nu-i aşa? Simon o pătrunse din nou încet.

Nu, niciodată. Nu te-aş părăsi niciodată, Simon. O! La naiba.

Strânge mai tare de lavalieră, Emily. Doar puţin mai tare.

Acum era adânc în interiorul ei, umplând-o, devenind parte din ea. Emily nu mai rezistă. Întreg trupul îi fu cuprins de convulsii.

Simon.

Se auzi sunetul distant al lavalierei de mătase rupându-se în două. Braţele lui Emily erau brusc libere.

Şi le aruncă în jurul lui Simon, agăţându-se de el în timp ce fiorii extazului o străbătură din cap până în picioare.

Auzi strigătul răguşit, triumfător de satisfacţie al bărbatului şi îl simţi împingându-se violent în ea. Se agăţă de el în timp ce valurile de pasiune îi cufundară pe amândoi în marea caldă.

Mult mai târziu, îl simţi pe Simon mişcându-se în braţele ei. Deschise leneş ochii, simţindu-se prea languroasă ca să se mişte.

Se pare că trebuie să-mi cumpăr o lavalieră nouă, spuse el rostogolindu-se pe o parte. Rânji când ridică bucăţile sfâşiate care formaseră cândva un accesoriu foarte elegant şi o gâdilă pe Emily pe la nas. Nu-ţi cunoşti propria putere, doamnă.

Se pare că nu. Râse şi suflă spre fâşiile de mătase albă, care fluturară în aer. Era una dintre preferatele tale, cumva?

Categoric. Sunt chiar distrus de această pierdere.

Emily chicoti şi, răsucindu-se, îşi propti bărbia pe braţe.

Voi încerca să mă revanşez.

Va trebui să depui mult efort pentru asta. Dinţii lui Simon străluciră într-un zâmbet şiret.

Ştii ce? Cred că ai fi fost un paşă foarte bun. Uneori ai ceva de-a dreptul barbar în tine.

Nu sunt deloc barbar. Contele îşi petrecu mâna după gâtul ei şi o trase aproape de el pentru un sărut. De fapt, din anumite puncte de vedere sunt foarte civilizat. Chiar puţin plictisitor.

Niciodată.

Aşa crezi? Păi, să-ţi spun ceva vulcanica mea soţie. Măcar o dată, mi-ar plăcea foarte mult să facem dragoste într-un pat şi nu pe podeaua bibliotecii. Ce dovadă mai bună de conservatorism îţi pot oferi?

Un pat? Emily se încruntă. Pare atât de lipsit de imaginaţie! Rectific. S-ar putea să fii puţin plictisitor la urma urmei, milord. Ce surpriză! Chiar izbutiseşi să mă păcăleşti.

Vulpiţo. O împinse înapoi pe satinul auriu şi o sărută zgomotos.

Sărutul se voise a fi o pedeapsă jucăuşă, dar se transformă curând în ceva mult mai pătimaş. Emily se abandonă bucuroasă înainte ca Simon să o contemple cu nişte ochi în care nu se mai citea amuzament, ci o atenţie plină de curiozitate.

Ei bine, draga mea? La asta te aşteptai? întrebă el şoptit.

O, da! De data asta m-am simţit aruncată pe malul aurit şi transcendental al dragostei. Zâmbi timid, ştiind că mai mult ca sigur i se puteau citi sentimentele în privire. A fost minunat  o experienţă metafizică în toată puterea cuvântului. Abia aştept să o reproduc.

Simon gemu, apoi se lăsă pe spate, râzând.

Trebuia să ştiu că o femeie atât de pasională ca tine va fi insaţiabilă. Se ridică în picioare, întinzându-se după cămaşă. Haide, mergem sus şi ne purtăm măcar de data asta ca un cuplu căsătorit civilizat.

Ce idee excelentă, milord. Emily îşi puse ochelarii. Numai gândeşte-te: ai un sertar plin cu lavaliere în dormitorul tău.

Foarte adevărat. Simon îşi privi soţia îmbrăcată în costumul Evei, dar cu ochelari, şi rânji din nou. Doamnă, îţi promit că vei fi absolut uimită de utilizările pe care le poate avea o lavalieră de calitate.

Era aproape de mijitul zorilor, dar contele nu putea dormi. Trupul cald al lui Emily era cuibărit în al lui şi îi putea simţi aroma amestecată cu mirosurile ce dovedeau că tocmai făcuseră dragoste. Dintre degetele pe care le ţinea peste pieptul lui se întrezărea o fâşie de mătase albă.

Se descurcase mult mai bine de data asta, hotărî Simon. O aşteptase să vină la el, după cum promisese, iar Emily se predase drăgăstos, cu o eleganţă încântătoare. Şi mai important era faptul că-şi păstrase controlul până în momentul în care îşi îngăduise propria parte de satisfacţie.

Relaţia lor se apropia de ceea ce ar fi trebuit să fie, conchise el, încercând să judece obiectiv. Emily aflase că-i putea oferi o plăcere vecină cu extazul şi că avea o stăpânire de sine de nezdruncinat.

Fusese obligată să-i recunoască rolul dominant în cuplul lor. O luase încet şi obţinuse rezultatul dorit. Aşteptând-o răbdător să cedeze propriei curiozităţi şi pasiunii năvalnice, îşi demonstrase forţa. De acum înainte, el avea să conducă, iar Emily o înţelesese în sfârşit.

O soţie trebuie să respecte voinţa soţului ei. Mai ales când doamna respectivă era o fostă Faringdon.

Simon? Vocea lui Emily era languroasă.

Credeam că dormi, spiriduşule.

Dormeam. Dar tocmai mi-am amintit că voiam să-ţi spun ceva mai devreme. Am discutat cu Lady Northcote în seara asta. Emily căscă.

Simon ciuli urechile.

Într-adevăr? Despre ce-aţi discutat?

Păi, eu îi mulţumeam pentru că m-a invitat la balul ei, iar ea m-a asigurat că măcar atât putea să facă şi ea după ce am salvat-o pe Celeste de Nevil. De asemenea, părea să creadă că-mi mai era datoare şi pentru ceva ce s-a întâmplat în trecut între tatăl lui Northcote şi al tău.

Aşa ţi-a zis?

A fost destul de vagă, dar evident am asigurat-o că nu mai are de ce să se îngrijoreze deloc în chestiunea respectivă.

Simon înlemni.

Ce i-ai spus mai exact, Emily?

Doar că orice obligaţie ar fi existat în trecut a fost mai mult decât răsplătită de amabilitatea cu care m-a introdus în societate. S-a purtat aşa de frumos cu mine! N-aş suporta să creadă că îmi datorează ceva. Şi categoric nu vreau ca prietenia ei să se bazeze pe un sentiment de obligaţie.

Deci i-ai spus că datoria ei a fost plătită pe deplin?

Da. Exact. Şi a fost foarte uşurată.

La naiba, murmură Simon. Cred şi eu că a fost. Şi fără îndoială că Northcote se simte şi mai uşurat.

Păi, sper că da. Sunt un cuplu atât de drăguţ.

Cam atât despre rolul conducător în cuplu.

Northcote fusese cel mai neînsemnat dintre cei patru, încercă Blade să se consoleze. La urma urmei, tatăl lui Northcote, şi nu marchizul de acum, îi ignorase scrisoarea cu douăzeci şi trei de ani în urmă.

În plus, era obligat să recunoască faptul că Lady Northcote se descurcase de minune cu prezentarea lui Emily în lumea bună. Poate că datoria lui Northcote fusese într-adevăr plătită pe deplin.

Emily, rosti el cât putu de sever, pe viitor nu vei mai face promisiuni sau angajamente în numele meu fără să mă consulţi mai întâi. Ai înţeles?

Perfect, Simon. Dar am ştiut că în cazul acesta nu te-ar fi deranjat chiar deloc. Evident fusese vorba de o neînţelegere.

Te înşeli, spiriduşule. Eu şi Northcote ne înţelegem foarte bine unul pe celălalt.


capitolul 13

Ei bine, Blade? întrebă marchizul de Northcote. Din câte am aflat de la soţia mea, doamna ta consideră că ne-am achitat de vechea datorie. E adevărat?

Simon îşi coborî încet ziarul şi-l privi calm pe interlocutorul său. Zumzetul domolit al conversaţiei masculine, foşnetul de ziare şi clinchetul blând al sticlelor din spatele lui indicau prezenţa unui număr considerabil de gentlemeni la club în acea după-amiază. El şi Northcote aveau însă un colţ doar pentru ei.

Soţia mea s-a simţit bine azi-noapte, răspunse contele inexpresiv. Lady Merryweather a făcut totul pentru ca introducerea lui Emily în societate să se bucure de succes. Te rog să-i transmiţi mulţumirile mele.

Northcote se întinse după sticla de porto de pe măsuţă şi îşi turnă un pahar.

Ştii prea bine că nu mă refer la soţiile noastre. Mă interesează dacă în opinia ta suntem chit.

Simon ridică din umeri.

Aşa se pare. Un soţ trebuie să onoreze promisiunile şi obligaţiile soţiei sale, şi se pare că Emily s-a angajat să vă ierte datoria. Începu din nou să răsfoiască ziarul.

La naiba, Blade, nu mă juca pe degete. Spune-mi verde în faţă dacă socoteşti că mi-am plătit datoria.

Ai cuvântul meu că da. Simon nu-şi ridică privirea de pe articolele din The Continent, dar îl simţi pe Northcote relaxându-se lângă el.

Mulţumesc, Blade. Oamenii ştiu că eşti tare ca fierul, dar cuvântul tău e la fel de puternic. Soţia mea era isterică în noaptea aia la han, fiind convinsă că viitorul lui Celeste fusese distrus de nenorocitul ăla de vânător de averi.

Te-ai ocupat de ticălosul de Nevil, presupun?

Nu se va întoarce prea curând la Londra, confirmă Northcote cu satisfacţie.

Atunci totul e bine. Simon dădu pagina.

Preţ de un moment lung, se lăsă tăcerea în fotoliul de lângă el, cât Northcote sorbi din porto. Apoi spuse pe un ton coborât:

Poate că n-o să crezi, dar regret ce s-a întâmplat în trecut, Blade. Îmi cer iertare pentru comportamentul tatălui meu.

Simon coborî ziarul şi îl privi pe Northcote în ochi. Lăsă să mai treacă o secundă de tăcere apoi dădu scurt din cap, surprins de scuzele interlocutorului său.

Consideră că am încheiat conturile.

Northcote îşi întinse picioarele şi se uită la pahar.

Eu eram ultimul, nu-i aşa? în cele din urmă ai reuşit să ne prinzi pe toţi în capcană. Pe mine, Canonbury şi Peppington. Şi, bineînţeles, Faringdon. Ai fost diabolic de isteţ, Blade. Regret că tatăl meu n-a trăit destul ca să-ţi aprecieze inteligenţa.

Îţi împărtăşesc regretul, spuse contele cu o anume ironie.

Ţi-a luat ceva timp să găseşti o modalitate de a mă strânge cu uşa. Ai avut noroc să dai peste fiica mea în noaptea aia la han.

A fost util, încuviinţă Simon, turnându-şi un pahar de porto. Dar ocazia s-ar fi ivit oricum, mai devreme sau mai târziu. Întotdeauna se întâmplă dacă ştii să aştepţi.

Iar tu te pricepi de minune să-ţi aştepţi şansa. Ştiu foarte bine că am scăpat uşor. Sunt foarte uşurat că tot ce-ai vrut de la mine au fost contactele sociale ale soţiei mele. Dacă tatăl meu ar mai fi trăit, îmi imaginez că i-ai fi cerut să plătească mult mai scump pentru ce ţi-a făcut.

Da.

Northcote oftă.

Dacă te ajută cu ceva, înainte să moară, acum doi ani, mi-a spus să stau cu ochii pe tine. Mi-a zis că te vei întoarce într-o zi şi că eşti extrem de periculos. Când o să-i faci pe Canonbury şi Peppington să plătească?

Prefer să-i ţin în şah o perioadă.

Să trăiască în nesiguranţă financiară e adevărata lor pedeapsă, nu-i aşa?

Simon sorbi din porto.

Răzbunarea se savurează cel mai bine lent, nu dintr-odată.

Tortură înceată, constantă. Northcote zâmbi feroce. O răzbunare foarte orientală, zic eu. Nu pot fi decât recunoscător pentru generozitatea impulsivă a soţiei tale.

Pe viitor o să stau cu ochii pe gesturile ei necugetate, îl asigură contele sec.

Northcote rânji.

Lady Blade a încântat pe toată lumea.

Aşa mi s-a spus.

Trebuie să mărturisesc, Blade, că atât soţia, cât şi fiica mea ţin cu adevărat la doamna ta, în pofida faptului că e căsătorită cu tine. Ea ce rol joacă în planul tău de răzbunare?

Nu e implicată.

Dar este o Faringdon, sublinie Northcote, privindu-l şiret.

Nu mai e.

Am observat că îţi aparţine acum, la fel şi St. Clair Hall. Marchizul ezită. Tatăl meu, Canonbury şi Peppington ţi-erau datori pentru că au întors spatele familiei tale după moartea tatălui tău. Dar Faringdonii cei fluşturatici şi neisprăviţi îţi datorau cel mai mult. Faringdon l-a făcut pe tatăl tău să-şi curme zilele. Faringdon ţi-a luat casa şi ţi-a distrus efectiv familia. În cele din urmă, îl vei zdrobi pe Broderick Faringdon cu tot clanul lui, nu-i aşa?

E o concluzie logică, încuviinţă Simon pe un ton neutru. Dar soţia mea nu mai face parte din clanul respectiv.

Ştii ce, Blade? Sunt extrem de recunoscător că insulta tatălui meu a fost relativ minoră şi că, după cum ai spus, datoria a fost achitată. Nu mi-ar plăcea să fiu un Faringdon în momentul ăsta.



Emily ieşi din Librăria Asbury extrem de vioaie. Servitoarea ei, Lizzie, şi George, slujitorul cu faţă de topor, veneau în urma ei, cu braţele pline cu ultimele romane şi volume de poeme epice pe care Emily tocmai le alesese din magazin.

Micul alai se îndrepta spre trăsura neagră cu ornamente aurii care îi aştepta lângă trotuar. George se grăbi să-i deschidă uşa stăpânei lui, când un Adonis blond sări de după un vehicul din apropiere şi se îndreptă zorit spre ei.

Bună, Em. Ce ciudat să ne întâlnim aici.

Devlin! Emily îi zâmbi fericită chipeşului său frate. Ce bine-mi pare să te văd. Unde-i Charles?

Devlin aruncă o privire neliniştită înspre servitori, după care îşi luă sora de braţ şi o duse puţin mai încolo. Spuse încet:

Tocmai din cauza lui Charles aşteptam un prilej să vorbim, Em. S-a întâmplat ceva groaznic.

Doamne sfinte! Emily făcu ochii mari îngrozită. Îşi dădu seama atunci că nu-l văzuse niciodată pe Devlin atât de mohorât. Este rănit sau bolnav? Dev, spune-mi, a… murit?

Nu încă, spuse Devlin aspru. Dar probabil că va muri foarte curând.

Atunci e bolnav. Iisuse, trebuie să-l văd numaidecât. Repede, urcă în trăsură, Dev. Ai trimis după un doctor? Ce simptome are? Se răsuci, dar fu oprită de fratele ei, care o prinse de braţ.

Aşteaptă, Em. Nu-i asta. Adică, Charles nu e chiar bolnav. Devlin se încruntă la servitoarea, slujitorul şi vizitiul care o aşteptau pe Emily. Toţi trei se încruntară la rândul lor. Tânărul coborî şi mai mult glasul. Dacă vrei să ştii adevărul, peste două zile are de luptat într-un duel.

Emily îşi duse mâna înmănuşată la gură.

La naiba!

Lucrurile nu stau prea bine, Em. Bineînţeles, eu şi Charles avem ceva experienţă la galeria lui Manton, dar Dumnezeu ştie că niciunul din noi nu e un ţintaş bun. Devlin dădu din cap. Voi fi unul dintre secunzii lui. Mai căutăm unul.

Nu pot să cred. Emily era zdruncinată. Cine l-a provocat?

Păi, Charles a fost cel care a provocat, recunoscu Devlin. A trebuit s-o facă, să ştii. Chestiune de onoare.

Dumnezeule! Şi cine e adversarul?

Un expert pe nume Grayley. Se spune că a mai avut două dueluri şi le-a câştigat pe ambele. Şi-a rănit grav adversarii de fiecare dată, dar au supravieţuit, aşa că nu s-a făcut tărăboi pe tema asta. Din păcate însă, nu ne garantează nimeni că Grayley n-o să-l ucidă pe Charles. Din cât se zvoneşte, ceilalţi doi au supravieţuit numai printr-un noroc. Bărbatul e un pistolar cu sânge-rece.

Nu pot să cred, şopti Emily.

Devlin o privi.

Uite ce-i, Em, ştiu că n-ar trebui să socializezi cu familia ta acum că te-ai măritat cu Blade. Dar eşti sora noastră, fir-ar să fie. Şi m-am gândit c-ai vrea să-ţi iei rămas-bun de la Charles.

Emily îşi îndreptă spatele.

Intenţionez să fac mult mai mult decât să-mi iau la revedere de la el. Intenţionez să opresc nebunia asta. Du-mă imediat la el, Dev. Se răsuci şi se îndreptă spre trăsură.

Las-o baltă, Em, n-ai cum să opreşti treaba asta. Devlin se ţinu grăbit după ea. Chestiune de onoare, cum am spus.

Prostii. E o chestiune de imbecilitate. Emily se urcă în trăsură, urmată de Lizzie şi de fratele ei. Era conştientă că servitoarea şi George cel înfiorător îl priveau amândoi crunt pe Devlin, dar îi ignoră.

Spune-i vizitiului adresa voastră, Devlin, îi ceru ea cu fermitate.

Devlin ridică trapa din acoperişul trăsurii şi dădu rapid instrucţiuni, apoi se prăbuşi pe bancheta de vizavi de Emily şi Lizzie.

Pe toţi dracii, sper că fac ce trebuie.

Bineînţeles că da. Emily se încruntă. Unde-i tata?

M-am dus la el azi-dimineaţă la prima oră, dar nu-i acolo. Reşedinţa e închisă pentru toată săptămâna. S-a dus la ţară cu nişte prieteni. A avut ghinion la cărţi. Nu avem timp să-l găsim şi să-l aducem aici. Devlin oftă posomorât. Nu ne-ar ajuta cu nimic nici dacă l-am găsi.

Emily deschise gura să pună o altă întrebare, dar văzu avertismentul din ochii lui Devlin şi se opri, înţelegând că Lizzie nu trebuia să afle detaliile. Se lăsă pe spate şi aşteptă clocotind de nerăbdare ca trăsura să ajungă la locuinţa fraţilor săi.

Uşa se deschise de îndată ce vehiculul se opri. George părea mai ameninţător ca niciodată.

Vă cer iertare, doamnă, dar sigur aici vreţi să coborâţi?

Emily se uită peste umăr.

Dev, e adresa corectă?

Da. Îşi apucă bastonul şi sări din trăsură după ea, apoi bătu de câteva ori în capra vizitiului. O poţi aştepta aici pe stăpâna ta. Nu durează mult.

Am înţeles, domnule. Dar vizitiul părea la fel de neliniştit ca George.

Emily nu acordă atenţie privirilor suspicioase aruncate de servitorii ei şi urcă scările la braţul lui Devlin.

În clipa următoare intră în apartamentul gemenilor şi studie curioasă încăperile confortabile. Ştiuse că fraţii ei trăiau ca nişte burlaci nepăsători, dar nu le văzuse niciodată locuinţa.

De la bovindou puteai admira priveliştea parcului din apropiere, două birouri pline cu diverse hârtii, o masă cu băuturi şi două fotolii de piele cu spătar înalt.

Charles Faringdon stătea tolănit într-unui din ele bând fără oprire dintr-o sticlă care se afla pe măsuţa de lângă el. Ochii lui albaştri se îngustară de uimire când sora şi fratele lui intrară pe uşă.

Ce naiba caută ea aici, Dev? întrebă el, trântindu-şi paharul de masă.

Ce întrebare absurdă, Charles. Emily se aşeză în celălalt fotoliu scrutându-şi neliniştită fratele. Trebuia să vin.

Dev n-ar fi trebuit să te aducă. Charles sări în picioare şi începu să se plimbe încolo şi încoace prin încăpere. Nu e treaba ta.

Trebuia s-o aduc. Devlin îşi umplu un pahar şi-l dădu pe gât dintr-o înghiţitură. Are dreptul să-şi ia rămas-bun de la tine.

Pe toţi dracii, cine zice c-o să dau ortu popii poimâine? S-ar putea s-o păţească Grayley, nu eu. Charles se încruntă mai întâi la fratele lui, apoi la Emily. N-ar fi trebuit să vii, Em. Îţi imaginezi probabil că mă poţi convinge să renunţ, dar n-ai cum s-o faci.

Dar de ce l-ai provocat pe Grayley ăsta la duel? întrebă ea încet. Din cauza unui joc de cărţi?

Ba pe naiba, murmură Devlin, turnându-şi din nou ceva de băut. Se opri cu un aer dramatic. Este din cauza unei femei.

Lui Emily nu-i venea să creadă. Îl ţintui pe Charles cu o privire uluită.

Vrei te duelezi pentru o femeie? Ce femeie?

Nu trebuie să-i menţionăm numele, declară solemn Charles. E de ajuns să spun că este la fel de inocentă şi pură ca un mieluşel şi a fost grosolan insultată. Nu am de ales decât să cer să mi se dea satisfacţie.

Vai mie, murmură Emily, cufundându-se în scaun. Se forţă să gândească. Eşti îndrăgostit de femeia asta?

Da. Şi dacă supravieţuiesc duelului, intenţionez să o cer în căsătorie.

Nu prea are sens să o ceri, interveni Devlin de lângă fereastră. Circulă zvonul că zilele ne sunt numărate. Toată lumea spune că Blade ne-a tăiat resursele financiare şi tu, eu şi tata n-o să ne mai putem plăti datoriile foarte curând.

Maryann se va căsători cu mine şi dacă sunt terminat. Mă iubeşte.

Dar mama şi tatăl ei nu au aceleaşi sentimente, comentă Devlin atrăgându-şi o privire ucigătoare din partea fratelui său.

Mă ocup mai târziu de asta. Emily nu-şi va abandona familia pentru totdeauna, nu, Em? Tata spune că la un moment dat o să te ocupi iarăşi de afacerile alea blestemate. La urma urmei, încă eşti una de-a noastră. Eşti o Faringdon, pentru numele lui Dumnezeu.

Situaţia ta financiară e cea mai mică dintre grijile tale acum, spuse Emily rapid. Trebuie să găsim o modalitate de a opri duelul. Pur şi simplu nu te poţi lupta cu Grayley ăsta, Charles.

N-am de ales, declară el solemn. Se întinse după sticlă. E implicată onoarea unei femei, la urma urmei.

Dar ai putea foarte bine să fii împuşcat de bărbatul ăsta îngrozitor. Emily constată disperată că fratele ei era ferm hotărât să continue cu această acţiune periculoasă. Oricum, e ilegal să te duelezi.

Toată lumea ştie asta, Em, spuse Devlin iritat. Nu contează. Onoarea unui gentleman este mai presus de lege.

Emily se uită când la un frate, când la celălalt şi se întristă.

Intenţionezi să mergi mai departe, nu-i aşa, Charles?

N-am de ales.

Nu mai repeta asta, bineînţeles că ai de ales. Sigur poţi să-i ceri scuze individului.

Doamne fereşte! Nici măcar să nu sugerezi aşa ceva. Charles părea într-adevăr şocat. Un gentleman trebuie să acţioneze cum se cuvine când este în joc onoarea unei doamne.

La naiba, mormăi Emily dezgustată. Se ridică în picioare şi se îndreptă spre uşă. Văd că n-are rost să discutăm.

Emily, stai, zise Devlin, ducându-se după ea. Unde te duci?

Acasă.

La revedere, Em, murmură Charles în urma ei.

Ea se opri şi se răsuci spre el.

Charles, nu spune asta. Lucrurile se vor rezolva.

Fratele ei îi zâmbi în stilul fermecător şi nonşalant al Faringdonilor.

Dar, în caz că nu va fi aşa, vreau să ştii că mi-ai fost întotdeauna dragă, surioară. Şi sper că vei fi fericită.

O, Charles, mulţumesc. Lacrimile ardeau în ochii lui Emily. Îşi dădu jos ochelarii şi le şterse cu dosul mâinii sale înmănuşate, apoi traversă camera şi îl sărută uşor pe fratele ei pe obraz. Totul va fi bine. Vei vedea.

O apucă grăbită spre uşă, întrebându-se ce să facă acum. Răspunsul era evident, se gândi ea când George o ajută să urce în trăsură. Era o situaţie disperată. Avea să se ducă direct la Simon să-i ceară ajutorul. Cu siguranţă avea s-o înţeleagă.

Dragonul ei se putea ocupa de orice.

Avu la dispoziţie mai bine de o oră să se calmeze cât îl aşteptă pe Simon să se întoarcă acasă. Când Lizzie urcă în sfârşit să-i spună că Blade era în bibliotecă, Emily sări în picioare şi zbură efectiv pe scări. Harry, slujitorul ciung, se repezi să-i deschidă uşa.

Simon, slavă Cerului c-ai venit, strigă ea năpustindu-se în cameră. Trebuie să-ţi vorbesc numaidecât.

Contele o privi amuzat şi se ridică politicos în picioare.

Aşa mi s-a dat de înţeles. Greaves spune că ai întrebat din zece în zece minute dacă am ajuns. Ce-ar fi să iei loc, doamnă, să-ţi tragi respiraţia şi apoi să-mi spui despre ce-i vorba?

Mulţumesc. Uşurată, Emily se cufundă în cel mai apropiat fotoliu. E vorba despre Charles. S-a întâmplat un dezastru, Simon.

Indulgenţa amuzată din ochii lui Simon dispăru. Se aşeză, se lăsă pe spătar şi bătu cu degetele pe suprafaţa lăcuită a biroului său.

Te referi la Charles Faringdon?

Evident. Despre care alt Charles crezi că aş putea să vorbesc?

O întrebare interesantă, ţinând cont că ţi-am spus fără ocolişuri că nu te vei vedea cu vreun membru al familiei tale dacă nu sunt de faţă.

Emily respinse afirmaţia cu o mişcare nerăbdătoare din mână.

Of, nu ăsta e subiectul acum. E o situaţie foarte gravă, cum vei înţelege şi tu după ce auzi toată povestea.

Abia aştept.

Ei bine, m-am întâlnit cu Devlin pe stradă, lângă librăria Asbury, şi m-a dus direct la Charles. Mi-a spus că s-ar putea să nu-l mai văd în viaţă.

Pe cine? Pe Charles?

Da. Simon, s-a întâmplat ceva îngrozitor. Charles intenţionează să se dueleze cu un anume Grayley. Mai mult ca sigur că va fi ucis. Sau, în cel mai bun caz, va fi grav rănit. Devlin spune că Grayley ăsta s-a mai duelat de două ori şi şi-a împuşcat ambii adversari. Trebuie să opreşti dezastrul.

Simon o privi pe sub gene.

Ţi-am spus că nu te poţi întâlni singură cu fraţii tăi.

Ştiu, dar e o chestiune de viaţă şi de moarte. Îmi dau seama că nu-ţi sunt dragi, dar nu se poate să nu vezi că trebuie să laşi la o parte sentimentele personale şi să intervii.

De ce?

Emily se holbă la el, uluită.

De ce? Simon, Charles e fratele meu. Şi nu ştie aproape deloc ce înseamnă să te duelezi.

Va învăţa curând, bănuiesc.

Ai înnebunit? Nu-i de glumă. Trebuie să-l salvezi din prostia asta. Ar putea fi ucis.

Mă îndoiesc. Grayley se va mulţumi probabil doar să-l rănească. E un ţintaş destul de bun ca să nu-l ucidă pe fratele tău. N-are rost să-i ia viaţa. Dacă şi-ar omorî adversarul, Grayley ar trebui să plece din ţară şi sunt sigur că nu vrea asta.

Emily rămase fără cuvinte preţ de o clipă. Când în sfârşit îşi recăpătă vocea, vorbi în şoaptă.

Simon, te rog să nu mă tachinezi în halul ăsta. Promite-mi că-l vei salva pe Charles.

Se pare că nu ai înţeles un lucru foarte important aici, doamnă.

Ce anume? scânci ea.

Nu-mi pasă nici cât negru sub unghie ce se întâmplă cu Charles sau cu orice alt Faringdon. Se pare că fratele tău va fi primul din clan care îşi va pava drumul spre iad, şi n-am de gând să-i stau în cale.

Emily strânse braţele fotoliului până i se albiră încheieturile degetelor.

Doar nu vorbeşti serios.

Ba chiar aşa, draga mea. Ar fi trebuit să-ţi fie clar de la bun început că nu mă interesează să salvez vreun Faringdon. Dacă n-ai priceput până acum, înseamnă că n-ai fost atentă.

Dar eram sigură că mă vei ajuta să-l salvez.

De ce, draga mea? Îţi trece cumva prin minte că, din moment ce te culci cu mine, cum ar trebui să procedeze orice soţie, mă poţi şi manipula? Crezi că sunt atât de înnebunit după farmecele tale în pat încât îţi voi permite să mă controlezi şi în afara lui? Dacă da, mai ai multe de învăţat despre soţul tău.

Răceala întrebării şi a acuzaţiei care venea odată cu ea o înfioră pe Emily ca o briză rece. Se ridică din fotoliu clătinându-se.

Eram atât de sigură că mă vei ajuta, repetă ea, nevenindu-i să creadă că fusese respinsă.

Le-ai purtat destul de grijă desfrânaţilor ălora, Emily. Simon o privi enervat. E timpul să se descurce singuri.

Dar sunt fraţii mei.

Nu le datorezi nimic. Contele se ridică în picioare în spatele biroului, cu o privire mai aspră ca niciodată. Ba chiar mai puţin decât nimic. Ar fi trebuit să se dueleze acum cinci ani. Laşitatea lor de atunci mă opreşte de la orice intervenţie în acest moment.

Nu înţeleg despre ce vorbeşti. Emily se îndreptă furioasă spre uşă. Şi nici nu-mi pasă. Nu pot concepe că nu mă vei ajuta să-l salvez pe Charles. E absurd. Eram sigură că…

Emily. Vocea lui Blade se auzi ca o lovitură de bici într-o cameră plină cu dragoni.

Tânăra femeie se opri, cu mâna pe clanţă. În ochi îi licări o undă de optimism.

Da, milord?

Ţi-am explicat şi înainte, dar se pare că trebuie să mă repet. A venit timpul să pricepi că nu mai eşti o Faringdon. Când te-ai măritat cu mine, ţi-ai retezat orice legătură cu familia ta. Acum îmi aparţii mie şi vei face cum ţi se spune.

Emily nici măcar nu încercă să răspundă la comentariul acela respingător. Ieşi pe uşă cu fruntea sus, urcă treptele spre dormitorul ei şi se aşeză într-un scaun lângă fereastră. Cu ochii la grădină, se lăsă în voia lacrimilor de autocompătimire.

Când termină de plâns, se duse spre lavabou, îşi turnă nişte apă şi se spălă pe faţă. Apoi se privi în oglindă.

Trebuia să facă numaidecât ceva.

Puţin mai calmă, se aşeză la micul ei birou şi apucă pana de scris. Îi ascuţi absentă vârful cu un cuţitaş, reflectând la posibilele soluţii ale problemei enorme cu care se confrunta.

După câteva momente, evidenţa îi sări în ochi. Trebuia pur şi simplu ca fratele ei să nu ajungă la întâlnirea din zori. Urma să elaboreze un plan în acest sens, la fel cum ar fi ticluit intriga unei poveşti de dragoste şi aventură.

Ideile începură să curgă în valuri şi Emily se hotărî imediat asupra unei variante. Începu să se simtă mult mai bine după ce lucrurile începură să prindă contur.



Lui Simon i se păru că ticăitul ceasului din bibliotecă se auzea mai tare ca de obicei. De fapt, tăcerea din cameră devenea chiar asupritoare. Acum că se gândea mai bine, întreaga reşedinţă părea foarte liniştită.

Ciudat cum dispoziţia lui Emily părea să afecteze tot personalul. Bărbaţi îndârjiţi care se scăldaseră cândva în sânge până la glezne treceau acum de colo, colo fluierând sau părând abătuţi, în funcţie de cum se simţea stăpâna lor  că zâmbea sau era deprimată. Ce ridicol!

Se ridică de la birou şi se duse lângă fereastră. Era inevitabil, bănuia el, ca mai devreme sau mai târziu spiriduşul să afle că indulgenţa lui avea anumite limite. Emily avea o tendinţă supărătoare de a trece prin viaţă cu detaşare, aplicând ideile ei romantice tuturor lucrurilor şi persoanelor cu care se intersecta. Era optimistă din fire, căutând mereu finaluri fericite.

Mai avea şi obiceiul prost de a crede că-l putea amăgi să facă tot ce voia ea. Evident, părerea aceasta se consolidase după noaptea pasională din bibliotecă.

Simon privi scurt la perna din satin auriu unde Emily i se cuibărise în braţe, degetele-i agăţându-se cu disperare de mătasea albă. Trupul începu să i se întărească la acest gând. Nu mai cunoscuse niciodată o creatură atât de incitantă şi fermecătoare ca spiriduşul lui cu ochi verzi.

Înălţimea Voastră?

Simon clipi ca să alunge imaginea şi-şi recăpătă stăpânirea de sine. Se întoarse şi privi peste umăr la majordomul lui, care stătea în prag.

Ce e, Greaves?

Îmi pare rău că vă deranjez. Am bătut la uşă, dar se pare că nu m-aţi auzit.

Eram pierdut pe gânduri, spuse Simon nerăbdător. Ce voiai?

Greaves tuşi discret, chipul lui plin de cicatrice părând şi mai ameninţător ca de obicei.

Cred că ar trebui să ştiţi ceva, domnule. Lady Blade i-a dat nişte instrucţiuni lui George, servitorul.

Ce instrucţiuni? Simon se întoarse la biroul lui.

L-a rugat pe George să găsească un membru din clasa infractorilor care se pricepe la răpiri.

Simon îşi ridică brusc privirea, holbându-se uluit la majordomul lui.

Răpire! Eşti sigur?

Foarte sigur, domnule. George a fost îngrozit, vă imaginaţi. A venit direct la mine şi eu am venit direct la dumneavoastră. Se pare că doamna vrea să discute cu un infractor renumit care caută de lucru. Poate că face cercetări pentru poemul epic al dânsei?

Şi poate că a hotărât să se ocupe chiar ea de anumite chestiuni, murmură Simon. Se aşeză la masa de lucru şi apucă o bucată de hârtie şi un stilou. Scrise rapid un bileţel.



Doamnă,

Mă interesează slujba indicată de dumneavoastră. Să ne întâlnim pe Aleea Întunecoasă din Vauxhall astăzi, la miezul nopţii. Să purtaţi un evantai alb. Vă găsesc eu şi vom discuta condiţiile.

Al dvs.,

X.

P.S. Folosiţi trăsura soţului şi luaţi-vă şi slujnica cu dvs.



Simon reciti biletul, îl împături cu grijă şi i-l dădu lui Greaves.

Vezi ca Lady Blade să-l primească în aproximativ o oră. Şi nu te speria, Greaves. Situaţia e sub control.

Prea bine, milord. Greaves părea uşurat.

Simon aşteptă să iasă majordomul, înainte să se ridice să-şi toarne un pahar de Bordeaux.

Asta se întâmpla dacă-i făcuse prea mult pe plac. Lucrurile merseseră prea departe. Era timpul ca Emily să înveţe o lecţie preţioasă.


capitolul 14

Artificiile care luminau superb cerul deasupra parcului Vauxhall le distraseră atenţia atât lui Lizzie, cât şi lui Emily. Contesa nu mai văzuse niciodată un asemenea spectacol şi, în pofida îngrijorării ei, se tot oprea să se uite la petele colorate şi cascadele luminoase de pe boltă.

Exploziile puternice, şuierătoare, acopereau parţial muzica fanfarei şi chiotele mulţimii.

Era un spectacol incredibil şi Emily ar fi fost pe deplin captivată dacă nu ar fi avut lucruri mai importante de rezolvat.

Iisuse Hristoase, doamnă, n-am văzut niciodată aşa ceva în Little Dippington. Lizzie privi uluită o nouă izbucnire de foc şi lumină care aprinse cerul nopţii.

Da, ştiu, Lizzie. E chiar minunat, dar nu trebuie să lâncezim. Pe unde o fi Aleea Întunecoasă?

E chiar la capătul grădinii, doamnă, o informă Lizzie cu promptitudine. Şi e într-adevăr foarte întunecoasă şi îngustă, nu ca asta pe care suntem acum. Înconjurată de copaci şi tufişuri, da. Se zvoneşte că au fost tinere răpite de acolo, duse în pădure şi prădate.

Emily îşi privi bănuitoare slujnica.

Tu de unde ştii despre Aleea Întunecoasă, Lizzie?

George, servitorul, m-a dus acolo în seara în care aţi mers la balul de la familia Northcote, mărturisi fata cu un rânjet vioi. Mi-a luat şi îngheţată, da.

Înţeleg. Emily îşi strânse mai tare şalul în jurul umerilor şi încercă să pară severă, dar nu putea să nu fie invidioasă pe slujnica ei. Ideea de a mânca o îngheţată şi de a se plimba pe Aleea întunecoasă cu Simon fu de ajuns să-i aducă la viaţă toate impulsurile romantice. Atunci mă vei putea ajuta s-o găsesc.

Pe aici, doamnă.

Lizzie se avântă printre umbre. Emily o urmă, uitându-se în jur neliniştită. Cu cât se depărtau mai tare de aleile principale, cu atât scădea mai mult numărul felinarelor. Din pâlcurile de arbori care străjuiau potecile se auzeau chicote scurte, feminine, şi râsete masculine.

Ajunseră în sfârşit la Aleea întunecoasă mărginită de copaci deşi. Ici-colo se plimbau cupluri pierdute într-o lume a lor. Un tânăr din faţa lui Emily se aplecă spre fata pe care o ţinea de mână şi-i spuse ceva. Aceasta chicoti, se uită împrejur şi apoi îşi urmă însoţitorul în tufişuri. Se făcură nevăzuţi.

Cum vă spuneam, doamnă, peste tot sunt prădători gata să dea năvală peste tinerele nevinovate, şopti Lizzie agitată.

Stai aproape de mine, Lizzie. Nu vrem să te răpească cineva. Unde-aş găsi altă slujnică la fel de abilă ca tine?

Aveţi dreptate.

Nu mai era nici ţipenie de om. Emily privi în jur şi văzu doar copacii învăluiţi în umbrele nopţii. Fără să vrea, se apropie de slujnica ei.

Nu uitaţi să vă scoateţi evantaiul, doamnă, spuse aceasta, părând mai timorată acum că erau singure pe Aleea Întunecoasă. George a spus să-l aduceţi cu dumneavoastră. Aşa vă va recunoaşte răufăcătorul cu pricina.

O, da. Evantaiul. Emily îşi deschise degrabă evantaiul alb pictat cu imaginea elegantă a unui dragon şi flutură asiduu din el. Sper că George ştia ce face când l-a angajat pe individul acesta.

Îmi cer iertare, doamnă, dar eu sper că ştiţi dumneavoastră ce faceţi. E cam ciudat să fim aici, dacă nu vă supăraţi că spun asta.

Nu fi impertinentă, Lizzie. Adevărul era că Emily începea să fie de acord cu ea. Planul păruse perfect când îl pusese la punct în siguranţa dormitorului, însă acum recunoştea în sinea ei că avea câteva temeri. Nu ştia prea multe despre ce însemna să tratezi cu infractori profesionişti. O mişcare bruscă pe cărare, în faţa ei, o sperie.

La naiba! Emily îşi înăbuşi un strigăt când un băieţandru ţâşni din pădurice şi se opri chiar în faţa ei. Lizzie ţipă speriată şi se agăţă de braţul stăpânei sale.

Matale eşti doamna cu evantaiul alb? întrebă puştiul.

Da, spuse Emily, încercând să-şi calmeze bătăile inimii. Cine eşti tu?

Nu contează. Tre să meri în tufişurile alea. Singură. Băiatul o privi plin de înţeles pe Lizzie.

Şi eu? întrebă aceasta temătoare.

Tu tre s-aştepţi aici până se întoarce stăpâna ta, îi spuse el tăios, după care se răsuci şi o luă la goană. În câteva secunde dispăruse deja printre arbori.

Lizzie o privi cu lacrimi în ochi pe Emily.

Nu vreau să rămân aici singură, doamnă.

Calmează-te, Lizzie. Vei fi în siguranţă. Rămâi chiar aici, în mijlocul potecii.

Dar…

Trebuie să fii curajoasă, Lizzie. Emily o bătu domol pe mână şi se îndreptă de spate. Ar fi vrut să aibă şi ea pe cineva care s-o liniştească.

Până la urmă se încumetă să intre în crângul umbros. Întunericul se îngroşă imediat în timp ce ramuri joase o asaltară din toate părţile. Emily îşi ţinu evantaiul de parcă ar fi fost un talisman şi privi atent prin tufele dese. Nu-i ieşea din minte ce-i spusese slujnica ei mai devreme despre prădătorii care se ascundeau prin pădurice.

Când auzi vocea masculină profundă şi aspră din spatele unui copac bătrân, sări aproape un metru în spate.

Dumneata eşti cucoana care vrea să angajeze un răpitor?

Emily înghiţi în sec, conştientă că i se umeziseră dintr-odată palmele.

Corect. Presupun că dumneata eşti, ăăă, infractorul profesionist care caută de lucru?

Depinde de ce vrei mai exact.

Nimic prea dificil. Doar să răpeşti pe cineva, aşa cum ţi-a spus fără îndoială servitorul meu. Este un gentleman pe care aş vrea să-l scot din oraş câteva zile. Nu vreau să fie rănit, înţelegi? Ci doar ţinut într-un loc sigur timp de, ăăă, să zicem cinci zile. Poţi face asta?

O să te coste zdravăn.

Emily se relaxă puţin. Era un teritoriu cunoscut pentru ea. Se părea că tranzacţiile din lumea interlopă semănau cu acelea din înalta societate.

Înţeleg. Sunt pregătită să plătesc o sumă rezonabilă, evident. Dar înainte să-mi spui preţul, ţin să menţionez că sarcina nu e deloc periculoasă. O chestiune foarte simplă, de fapt.

De ce cinci zile?

Pardon? se încruntă Emily.

De ce vrei ca tipul ăsta să dispară cinci zile? repetă vocea aspră, aparent nerăbdătoare.

Nu că ar fi treaba dumitale, replică ea tăios, dar îmi imaginez că de atât ar fi nevoie ca să se rezolve problema din oraş. După ce se lămuresc lucrurile aici, Charles  adică, tipul ăsta  se poate întoarce în siguranţă la casa lui.

Eşti doar o muiere. Cum plănuieşti să-i rezolvi problema? Sau ai de gând să mă angajezi şi pentru asta, ei?

O, nu, nu voi avea nevoie de serviciile dumitale în legătură cu problema principală, explică Emily degajată. Soţul meu se va ocupa de asta cât de curând. Va rezolva el detaliile. Când se termină, îl poţi elibera pe fra… ăăă, pe individul acesta.

După o clipă de tăcere, glasul aspru reveni oarecum derutat.

Se va ocupa soţul dumitale?

Bineînţeles.

Dacă aşa stau lucrurile, de ce naiba n-a venit azi aici? De ce nu aranjează el răpirea?

Emily îşi drese vocea.

Ei bine, în privinţa asta, este puţin supărat pe mine momentan. Nu e pe deplin de acord cu eforturile mele de a-l salva pe acest individ, înţelegi? Dar se va da curând pe brazdă. Are nevoie doar de nişte timp să chibzuiască.

Haida, de! Ce te face să crezi c-o să-şi schimbe părerea? întrebă indignată vocea. Crezi că-l poţi juca după cum îţi place? Crezi că i-ai sucit minţile în aşa hal că tre doar să-i faci semn cu degetul spre pat şi-o să facă tot ce vrei dumneata?

Emily îşi ridică ţanţoş bărbia.

N-are nimic de-a face cu sentimentele lui. Soţul meu e un bărbat drept şi onorabil şi va proceda cum se cuvine. Are nevoie doar de ceva timp să se mai gândească la asta. Iar eu nu prea am mult timp la dispoziţie.

Poa nu crede că trebuie să-l salveze pe tipul ăsta, se răsti vocea.

Ei bine, e foarte necesar, şi îşi va da şi el curând seama de asta. Respectivul este un tânăr nevinovat care a dat de necaz şi riscă să fie ucis. Soţul meu nu va permite una ca asta.

Pe toţi dracii, bolborosi vocea. Eu am auzit altceva. Am auzit că bărbatul dumitale e un dur. N-o să se lase condus de-o femeie. Eu zic că nu numa c-o să-l lase pe tipu ăsta să se descurce singur, dar o să-ţi dea şi dumitale o lecţie usturătoare.

Prostii, ripostă Emily. Nu ştii nimic despre soţul meu. E un adevărat gentleman. Doar că uneori nu gândeşte foarte clar, însă am descoperit că e valabil la majoritatea bărbaţilor. Bun, deci, să ne continuăm târguiala. Ce preţ ceri?

Mai mult decât ai vrea să plăteşti, pun pariu, se răsti vocea.

Cât?

Dacaş spune că preţu pentru serviciile mele este o tură de tăvălit prin fân? Glasul îi căpătă accente sălbatice.

Emily înlemni, speriată pentru prima dată cu adevărat în seara aceea. Făcu un pas în spate.

Dacă îndrăzneşti să-mi mai spui aşa ceva, soţul meu o să-ţi frângă naibii gâtul.

Aşa să fie? o tachină vocea.

Categoric, rosti ea cu înverşunare. Soţul meu protejează ce-i al lui. Dacă mă atingi măcar, te asigur că nu va avea odihnă până nu-ţi ia urma. Nu vei supravieţui mai mult de o zi.

Hristoase! Tremur tot de frică, se auzi comentariul sarcastic.

Aşa şi trebuie. În caz că pui la cale vreo ticăloşie, te informez că am lăsat o scrisoare acasă, în dormitorul meu. În ea i-am spus soţului meu ce voi face în seara asta. În cazul în care păţesc ceva, va şti să-l întrebe pe George, bărbatul care te-a angajat. De la George va afla cine eşti. Nu ai nicio şansă să scapi de furia Domniei Sale. Ai înţeles?

Nu, spuse Simon, ieşind de după copac. Dar încep să cred că mi-e dat să nu-ţi înţeleg niciodată izbucnirile ciudate.

Simon! Emily se holbă uluită la silueta înaltă, îmbrăcată în manta. Ce faci aici?

Să fiu al naibii de ştiu. Cred că aveam o idee vagă cum c-ar fi trebuit să te bag bine de tot în sperieţi, ca să-ţi dau o lecţie foarte necesară. Dar e surprinzător de dificil s-o fac când insişti să mă ameninţi cu mine însumi.

O, Simon, ştiam că mă vei ajuta să-l salvez pe Charles. Emily se aruncă în braţele lui. Ştiam că ai nevoie doar de nişte timp de reflecţie. Nu aveai cum să-l laşi pe fratele meu să se dueleze.

Contele o strânse o clipă la pieptul lui.

Ar trebui să-ţi trag o mamă de bătaie şi să te-nchid în camera ta o lună de zile pentru c-ai pus la cale planul ăsta nebunesc. Ştii asta, nu? Doamne, femeie, de unde-ţi veni ideea să angajezi un răufăcător? Ai idee în ce te bagi? Şi nici mai mult, nici mai puţin decât răpire!

Sunt conştientă că eşti supărat pe mine, milord, spuse Emily cu vocea înăbuşită de lâna groasă a hainei lui. Dar trebuie să înţelegi că timpul era esenţial. Ştiam că te vei răzgândi în cele din urmă, dar trebuia să fac ceva ca să-l salvez pe Charles numaidecât. Încercam doar să câştig nişte timp ca să-ţi vii în fire şi să-ţi dai seama că trebuie să mă ajuţi.

Iar acum ai impresia că exact aşa voi proceda, nu? întrebă Simon rece.

Emily îşi ridică privirea spre faţa lui umbrită.

Nu-l poţi lăsa în primejdie de moarte, Simon. Nu se poate să-l urăşti. N-a avut nimic de-a face cu ce s-a întâmplat în trecut. Era doar un băiat.

Păcatele părinţilor… cită Simon.

Prostii. Dacă aşa stau lucrurile, atunci mi se aplică şi mie, nu doar gemenilor. Şi nu mă consideri responsabilă pentru ce-a păţit familia ta cu douăzeci şi trei de ani în urmă, nu?

Contele expiră puternic şi o împinse blând spre potecă.

Vom discuta mai târziu despre asta.

Când ieşiră dintre copaci, Emily îi aruncă o privire peste umăr.

Ce vom face acum?

Se pare că n-am de ales decât să caut o modalitate de a-l salva pe derbedeul de frate-tău. Altfel ştiu că n-o să-mi dai pace.

Mulţumesc, Simon.

Ai face bine să ţii minte, spiriduşule, că e prima şi singura favoare pe care intenţionez să i-o acord vreodată vreunui Faringdon.

Înţeleg. Şi-ţi voi fi etern recunoscătoare.

Nu mă interesează îndeosebi recunoştinţa ta.

Ce doreşti?

Să-mi juri că n-o să te mai bagi niciodată într-o belea ca asta. Ai fi putut fi jefuită, violată sau ucisă, Emily. Să-l trimiţi pe George să angajeze un infractor a fost o idee incredibil de proastă.

Tânăra femeie îşi strânse şalul la piept când ajunseră pe alee.

Da, milord.

În plus, pe viitor, nu vei mai… Simon fu întrerupt de strigătul lui Lizzie care, văzându-i, se apropie în goană de ei.

Aici eraţi, doamnă. Slavă Domnului! Eram atât de îngrijorată. Mă temeam că v-a răpit şi prădat cineva şi nu ştiam ce-o să-i spun Domniei Sale când avea să întrebe unde sunteţi şi ar fi fost greu să-l împiedic să-şi dea seama c-aţi dispărut. Mai devreme sau mai târziu avea să observe şi… Lizzie se opri brusc când îşi dădu seama cine stătea lângă Emily.

Ai dreptate, spuse Simon rece. Mai devreme sau mai târziu aş fi observat că Domnia Sa fusese răpită.

Înălţimea Voastră. Lizzie făcu o plecăciune temătoare şi îl privi pe Simon şocată. Sunteţi dumneavoastră în persoană.

Foarte perspicace din partea ta. Şi dacă nu vrei să ajungi pe străzi căutându-ţi o slujbă nouă fără referinţe, te vei asigura că pe viitor Domnia Sa nu se mai plimbă niciodată singură pe Aleea întunecoasă.

Da, domnule. Acum Lizzie părea îngrozită.

Emily îl privi dojenitor pe soţul ei.

Simon, n-o mai înspăimânta pe săraca fată. Iar tu, Lizzie, nu te mai smiorcăi şi adună-te. Totul e în regulă. Domnia Sa ştia de planul meu de la bun început. Nu-i aşa că e genial?

Da, doamnă. Lizzie privi nesigură la faţa ameninţătoare a lui Simon. Genial.

Şi acum, spuse Emily vioaie, te vei duce direct acasă cu trăsura, Lizzie. Eu şi Domnia Sa trebuie să ne ocupăm de nişte lucruri în seara asta. Nu mă aştepta.

Numai o clipă, doamnă, interveni Simon. Se pare că e o neînţelegere la mijloc. Şi tu te vei duce direct acasă cu slujnica ta.

Dar a fost ideea mea, şi vreau s-o văd dusă la capăt.

M-ai implicat şi pe mine acum, iar când sunt implicat într-un plan, prefer să mă aflu la cârmă. Te duci acasă. Te voi scoate chiar eu din parc şi mă voi asigura că te urci în trăsură.

Dar vei avea nevoie de mine.

E o treabă de bărbaţi.

Vorbim despre fratele meu, spuse ea disperată.

M-ai rugat să mă ocup eu de problemă.

Emily îl ignoră şi începu să-i explice cu lux de amănunte de ce trebuia pur şi simplu să-l însoţească, dar la fel de bine ar fi putut să se adreseze unui zid. Simon era de neînduplecat.

Peste câteva minute, cele două femei erau deja în trăsură. Simon închise uşa şi-i dădu vizitiului instrucţiuni stricte să se ducă direct acasă. Apoi se răsuci pe călcâie şi se îndepărtă în noapte fără să privească înapoi.

La naiba! Emily se trânti pe banchetă, îşi pocni evantaiul nervoasă, după care, oftând scurt, se resemnă cu inevitabilul.

Peste o clipă zâmbi uşurată. Totul avea să fie bine acum. Dragonul preluase frâiele.



Simon urcă treptele locuinţei pe care o împărţeau gemenii Faringdon şi bătu la uşă. O deschise imediat unul din fraţi, care îl privi uluit.

Cred că tu eşti Devlin. Corect? întrebă Simon laconic.

Devlin îşi veni în fire.

Într-adevăr. Ce naiba cauţi aici, Blade?

O întrebare excelentă. Pe care încă mi-o pun şi eu, sincer să fiu. Pot intra?

Păi, da, presupun. Devlin se dădu reticent de lângă uşă.

Mulţumesc, rosti Simon sec. Intră în cameră şi îi dădu servitorului pălăria, haina şi mănuşile.

Charles Faringdon îşi dădu seama cu întârziere cine venise în vizită la ei şi se ridică pe jumătate din scaunul de lângă foc.

Blade. Pentru numele lui Dumnezeu, de ce-ai venit la ora asta?

Emily mi-a spus că te vei duela cu Grayley. Simon se duse să-şi încălzească mâinile în faţa şemineului.

Charles îi aruncă o privire dojenitoare geamănului său.

Ţi-am spus că nu trebuia s-o aduci aici. Acum i-a trăncănit şi lui.

Trebuia să-i dau posibilitatea să-şi ia rămas-bun de la tine, protestă Devlin. N-am avut de ales.

Ar fi trebuit să taci dracului din gură. E o chestiune privată. Charles se trânti înapoi în scaun.

Ar fi fost mult mai convenabil pentru toată lumea dacă ai fi aranjat să fii ucis şi gata, îi spuse Simon. Dar din moment ce-ai implicat-o pe Emily, n-am de ales decât să mă implic şi eu.

Nu-i treaba ta, murmură Charles, uitându-se meditativ la flăcări.

Ba da. Ai alarmat-o şi întristat-o foarte tare pe Emily. Nu pot permite asta; prin urmare, trebuie să intervin cumva. Contele îl pironi pe Charles cu o privire necruţătoare. Acum, ce-ar fi să-mi spui toată povestea ca să văd ce trebuie făcut?

E-o chestiune de onoare, mârâi Charles, privindu-l pe Simon cu coada ochiului. Onoarea unei femei.

De când te interesează pe tine să protejezi onoarea unei femei?

Urmă o tăcere apăsătoare înainte ca tânărul să spună încet:

Eu şi Devlin ne-am tot gândit din ziua aia în care ne-ai doborât în bibliotecă.

Serios? Simon se concentră asupra focului.

Aşa e, confirmă Devlin. Am discutat îndelung chestiunea respectivă. Ai avut dreptate. Ar fi trebuit să-l provocăm pe Ashbrook la duel după ce-a fugit cu sora noastră.

Strict vorbind, era de datoria tatălui vostru.

Da, păi, oricum. Nu ne-am simţit bine atunci că n-am făcut nimic, dar tata a spus… Devlin se opri brusc, ridicând din umeri.

Tata a spus că răul a fost oricum făcut şi că n-avea niciun sens să ne pierdem viaţa pentru asta, încheie Charles. Şi Emily a fost de acord. A pretins că fusese doar vina ei.

Probabil că aşa a şi fost, la cum o ştim pe Emily, spuse Devlin, ridicându-şi paharul de coniac. Dar eu şi Charles am hotărât că asta nu conta. Am fi putut cel puţin să-i dăm lui Ashbrook o chelfăneală.

Da. Simon se uită la flăcările aurii. Începea să-şi dea seama cum stăteau lucrurile. Se părea că el însuşi era de vină pentru toată încurcătura. Prin urmare, când ţi s-a ivit ocazia de a te purta cavalereşte, n-ai mai ezitat nicio clipă. Cine-i doamna?

Nu-i pot divulga numele, zise Charles băţos.

Îţi înţeleg reticenţa, dar mă tem că va trebui să insist. Nu fac niciodată o mişcare până nu am toate informaţiile posibile. Şi nici nu mai contează dacă-mi spui sau nu. În definitiv Grayley ştie, şi asta e problema.

Are dreptate, Charles, rosti Devlin posomorât. Spune-i.

Maryann Matthews.

Simon încuviinţă din cap.

O puştoaică destul de drăguţă. Familia ei provine din Yorkshire, cred.

Exact, domnule. Intenţionez să o iau de soţie, anunţă Charles sfidător.

Contele ridică din umeri.

Asta-i treaba ta. Cum a ajuns să fie insultată?

N-a făcut nimic înjositor. E o fată nevinovată, încântătoare şi bună. Grayley a venit pur şi simplu la mine noaptea trecută, într-un club, şi i-a ponegrit din senin caracterul.

Devlin îl privi pe Simon.

Grayley a spus că e doar o altă ţărăncuţă uşuratică ce s-a culcat, probabil, cu toţi fermierii din Yorkshire.

Nişte cuvinte cam dure.

A fost o provocare pe faţă, declară Charles, lovind cu pumnul în braţul scaunului.

Într-adevăr. Din cât se pare, Grayley caută nişte sânge proaspăt.

Ce vrei să spui? întrebă Devlin.

Grayley e unul dintre indivizii ăia rari cărora le place să-şi îngrozească adversarul. Gura lui Simon se încordă. E un ţintaş excelent care adoră duelurile. Îşi alege întotdeauna victime despre care ştie că nu trag prea bine. Dar i s-a cam dus vestea şi mai nou îi e destul de greu să găsească pe cineva destul de prost încât să-i arunce mănuşa. Când forţează provocarea, majoritatea bărbaţilor au înţelepciunea de a-şi pune secunzii să-i transmită nişte scuze disperate.

Nu-i voi cere scuze, jură Charles. Prefer să mor, decât să permit ca onoarea lui Maryann să fie pusă sub semnul întrebării.

Simon îl măsură din priviri.

Cred că vorbeşti serios.

Nu încerca să mă convingi să mă răzgândesc, domnule. Am făcut un jurământ.

Înţeleg. Simon bătu gânditor cu degetele pe policioară. Prea bine, atunci, eu şi Devlin îţi vom fi secunzi. Haide, Dev.

Unde mergem?

Păi, să ne întâlnim cu Grayley, bineînţeles. Trebuie să stabilim detaliile.

Dar ştim deja când şi unde are loc confruntarea, spuse Devlin.

Contele dădu din cap, simţindu-se cu o sută de ani mai bătrân decât cei doi cățelandri. Broderick Faringdon avea de dat socoteală, nu glumă, îşi zise el.

Mai aveţi multe de învăţat şi, din nefericire, se pare că eu va trebui să vă educ.



*

Simon şi Devlin se aşezară în trăsura întunecoasă şi priviră uşa de la intrare a clubului, până ieşi în sfârşit Grayley. Cu ochii pe prada lui, Simon bătu cu bastonul în acoperişul trăsurii. Aşa cum i se poruncise, vizitiul conduse vehiculul închiriat în faţa lui Grayley.

Acesta, un bărbat cu faţa trasă şi buze subţiri, cu ochi neliniştiţi, de animal de pradă, sări înăuntru. Se trânti pe banchetă înainte să observe că trăsura era deja ocupată.

Bună seara, Grayley. Contele bătu încă o dată în acoperişul trăsurii şi vizitiul o porni din loc.

Ce naiba-i asta? întrebă Grayley, încruntându-se mai întâi la Devlin, apoi la Simon.

Eu şi Faringdon vom fi secunzii lui Charles Faringdon, îl informă Blade. Am venit să rezolvăm câteva chestiuni.

Ar trebui să vorbiţi cu secunzii mei, Barton şi Evingly.

Cred că te interesează personal detaliile astea. Simon zâmbi deloc amuzat. Şi nu cred că vei dori ca Barton sau Evingly să afle despre ele.

Grayley rânji.

Aţi venit să-mi cereţi scuze în numele lui Faringdon?

Bineînţeles că nu. Am înţeles că ai insultat-o grosolan pe doamna în cauză. Tu trebuie să-ţi ceri scuze.

De ce-aş face asta, mă rog?

Pentru că dacă n-o faci, explică Simon blând, atunci eu şi Faringdon de aici vom fi obligaţi să dăm sfoară-n ţară că investiţiile tale vor lua curând o turnură urâtă şi că nu-ţi vei putea respecta obligaţiile financiare considerabile, ca să nu mai pomenim de datoriile de la jocurile de noroc.

Grayley înlemni.

Naiba să te ia, Blade, mă ameninţi?

Da, cred că da. Am înţeles că ai investit destul de mult într-o anumită tranzacţie comercială în care sunt implicat şi eu.

Şi ce? Voi câştiga o mică avere.

Nu prea cred, dacă decid că nu-şi merită banii şi hotărăsc să-mi vând acţiunile chiar mâine. Până la prânz se va duce vorba prin oraş că afacerea a picat. Dacă eu mă retrag, se va retrage toată lumea deodată. Piaţa pentru acţiunile respective va dispărea, iar tu, împreună cu ceilalţi investitori, veţi pierde întreaga sumă depusă.

Grayley se holbă la el.

Doamne sfinte. Ne-ai ruina pe mine şi pe ceilalţi.

Foarte probabil.

Pentru binele unui Faringdon? întrebă Grayley nevenindu-i să creadă. Din câte am auzit, nu-i prea ai la inimă.

Motiv pentru care ai considerat că îl poţi provoca în siguranţă pe unul dintre ei, să înţeleg. Dar asta este. Din când în când, soarta se schimbă în moduri bizare. Să-i transmit scuzele tale lui Charles Faringdon şi să-i explic că a fost vorba de o neînţelegere?

Grayley rămase tăcut preţ de o clipă lungă.

Cei care spun că eşti un ticălos cu sânge-rece au dreptate, Blade.

Simon ridică din umeri, uitându-se absent pe fereastra trăsurii. În ciuda orei târzii, strada era plină de cupeuri care-i duceau pe membrii dichisiţi ai înaltei societăţi de la o petrecere la alta.

Ei bine, Grayley? Sunt sigur că poţi căuta nişte victime mai uşoare în altă parte.

Să te ia naiba, Blade.

Haide, omule, spuse Simon încet. Chiar nu trebuie să-ţi dovedeşti măiestria pe tânărul Faringdon. Găseşte pe altcineva.

Într-una din zile vei merge prea departe, Blade.

Posibil.

Gura lui Grayley se subţie. Bătu în acoperiş să-i dea de ştire vizitiului să se oprească, deschise uşa şi coborî.

Transmite-i scuzele mele fratelui tău, i se adresă el lui Devlin. Nu va avea loc nicio întâlnire în zori.

După ce se închise portiera, vehiculul o luă din loc zăngănind. Devlin se uită la Blade aproape ca la un erou.

A fost uimitor! L-ai făcut pe Grayley să renunţe de bunăvoie. N-am mai auzit aşa ceva.

Sper că nu voi mai avea de rezolvat astfel de lucruri în viitor, mormăi contele. S-a înţeles?

Da, domnule. S-a înţeles foarte bine. Devlin era exuberant. Dar a fost o stratagemă grozavă. A anulat duelul doar pentru că i-ai sugerat că investiţiile lui ar avea de suferit.

Simon dădu din cap la atâta naivitate.

Faringdon, e timpul ca tu şi fratele tău să învăţaţi adevărata putere a banilor şi a informaţiilor. Înarmat cu aceste două lucruri, un bărbat poate realiza mult mai multe decât cu un pistol sau cu un pachet de cărţi de joc.

Şi dacă respectivul nu prea are bani? întrebă Devlin şiret.

Atunci trebuie să se concentreze pe obţinerea informaţiilor. Dacă are destule informaţii, va face rost curând şi de bani.

O să ţin minte asta, spuse tânărul. Tăcu preţ de o clipă, după care se înveseli din nou. Apropo, eu şi Charles ne întrebam dac-ai vrea să ne înveţi tehnica aia de luptă fascinantă pe care ai folosit-o pe noi în bibliotecă. Ţi-am cere prea mult?

Presupun că v-o pot demonstra. Singurul lucru pe care nu-l prea înţeleg este cum de-am ajuns în situaţia asta.

Devlin afişă fermecătorul zâmbet al Faringdonilor.

Adică să-l salvezi pe Charles şi să ne arăţi câteva chestii despre cum să ne descurcăm în lume? Trebuie să fie vina lui Emily.

Ai dreptate, e doar vina ei.

E singura persoană de pe faţa pământului care nu te consideră un diavol cu sânge-rece, să ştii, îi mărturisi Devlin.

Tendinţele romantice ale lui Emily sunt uneori bizare.

Ştiu, spuse fratele ei compătimitor. Nimănui nu-i place s-o dezamăgească.

Emily încetă să mai măsoare încăperea cu paşii când auzi zgomotul unei trăsuri pe stradă. Zbură spre fereastră când îşi dădu seama că vehiculul se oprea în faţa casei lor. Dădu la o parte draperiile grele la timp să-l vadă pe Simon coborând din ea. Pelerina cu falduri i se legănă în jurul cizmelor când începu să urce scările. Emily împinse degrabă fereastra şi se uită în jos.

Simon, strigă ea încet. Eşti în regulă? S-a rezolvat totul?

Contele privi în sus şi spuse vădit iritat:

Pentru numele lui Dumnezeu, femeie, intră în casă şi închide fereastra. Ce vor zice vecinii?

Probabil că lucrurile se rezolvaseră într-un mod destul de satisfăcător, hotărî Emily vioaie în timp ce trase fereastra. Situaţia nu putea fi atât de gravă dacă Simon se îngrijora de ce credeau vecinii.

Începea să-i înţeleagă destul de bine dispoziţiile, îşi spuse ea fericită. Bătu cu piciorul pe covor şi aşteptă să audă paşi pe holul de sus. Comunicarea lor pe tărâm metafizic devenea categoric tot mai puternică în fiecare zi. Un rezultat direct, fără îndoială, al comunicării lor tot mai bune pe plan fizic.

Îi auzi paşii pe hol şi se grăbi spre uşa de legătură. Dar chiar când începu să o deschidă, vocea sonoră a lui Higson îi dădu de înţeles că valetul loial ca un buldog îşi aşteptase stăpânul.

Întristată, închise uşa şi îşi reîncepu plimbarea prin cameră până îl auzi pe Simon spunându-i lui Higson că era liber să plece.

Se duse ţintă înapoi spre uşa de legătură şi o deschise brusc.

Contele stătea lângă fereastră, cu un pahar de coniac în mână. Purta cămaşa de noapte din satin negru. O lumânare ardea pe masă lângă pat. Părul lui brunet era ciufulit şi, în lumina slabă a flăcării, chipul îi părea sculptat într-un versant de munte. Îşi ridică ochii aurii spre Emily când aceasta intră în cameră.

A, soţia mea nesăbuită, impulsivă, care dă mereu de necazuri. Îmi imaginez că nu mai poţi de curiozitate.

O, da, Simon. Ultimele câteva ore au fost o adevărată tortură. Emily se trânti în scaunul de vizavi de-al lui şi-l scrută cu atenţie. E totul în regulă?

Chestiunea s-a rezolvat, dacă la asta te referi, spuse Simon calm. Nu va fi niciun duel. Mai luă o înghiţitură de coniac şi privi paharul. Dar nu sunt aşa de sigur că totul e în regulă.

Un sentiment nou de nelinişte o cuprinse pe Emily, care simţi că dispoziţia lui devenea tot mai ciudată.

Ce s-a întâmplat, milord?

E greu de explicat, draga mea. Răsuci paharul între palme şi îşi puse capul pe spătarul scaunului.

Îl privi şi mai atentă prin ochelari.

Nu eşti rănit, nu? întrebă ea alarmată.

Nu s-a vărsat niciun strop de sânge.

Slavă Domnului. Emily zâmbi brusc. Ba nu, ţie trebuie să-ţi mulţumesc pentru că ai rezolvat situaţia, nu lui Dumnezeu, şi sunt perfect conştientă de asta. Îţi sunt recunoscătoare, Simon.

Da? Sorbi din nou din coniac.

Emily îşi muşcă buza.

Ai o stare de spirit bizară, milord.

Ei bine, mă întreb de ce oare, medită el. A fost o seară perfect normală, nu-i aşa? Nu s-a întâmplat nimic neobişnuit. Doar rutina de zi cu zi. Îmi găsesc soţia plimbându-se pe Aleea Întunecoasă din Vauxhall la miezul nopţii, căutând să se întâlnească cu un răufăcător. Mă las convins să-l salvez pe un nenorocit de Faringdon de propria-i prostie. Sunt obligat să risc o investiţie profitabilă ca să-l bag în sperieţi pe unul dintre cei mai depravaţi tineri din societate. Şi vin acasă şi o găsesc pe soţia mea atârnând pe fereastră, strigându-mă ca o ştrengăriţă.

Emily oftă.

Cumva, micile aventuri din viaţa mea par întotdeauna mult mai groaznice când le descrii tu.

Am observat.

Totuşi, planul tău de a mă atrage în Vauxhall a fost o idee minunată. Foarte isteţ din partea ta, Simon. Culmea e că biletul tău nu mi-a trezit nicio bănuială. Îmi dau seama acum că un infractor n-ar prea şti să citească şi să scrie.

Laudele tale mă ung pe suflet, te asigur. Dar dacă privim în urmă, cred că mi-am pierdut temporar minţile de-am ticluit o asemenea stratagemă.

De fapt, ai vrut să-mi dai o lecţie, nu-i aşa?

Avusesem o idee vagă în direcţia respectivă, da.

Simon sorbi iarăşi din coniac.

Şi-ai născocit un plan cu adevărat genial.

Serios? Nu te-am prea văzut pedepsită cum trebuie. Ai stat acolo şi te-ai târguit impasibilă cu un aşa-zis ucigaş, iar când a încercat să te înspăimânte cerându-ţi anumite favoruri în schimbul serviciilor lui, l-ai ameninţat numaidecât cu mânia soţului tău.

Emily îşi dădu seama că Simon era cu adevărat furios.

Haide, Simon, nu înţeleg de ce te superi. Tu ai aranjat întâlnirea de la Vauxhall.

Cum am mai spus, probabil că-mi pierdusem minţile. Roti coniacul care-i mai rămăsese în pahar şi îl dădu pe gât.

De fapt, cred că partea profund romantică din firea ta te-a făcut să pui la cale o astfel de intrigă, hotărî Emily. A fost ca un incident dintr-o poveste de dragoste şi aventură, şi ştiai cum voi reacţiona. Totul se datorează armoniei de care ne bucurăm în planul superior.

Hristoase, Emily, vrei să încetezi cu metafizica? Dacă nu sunt încă furios, voi fi foarte curând.

Fără vreun avertisment, Simon se ridică în picioare şi azvârli paharul gol în şemineu cu o mişcare bruscă, violentă a mâinii.

Se auzi o explozie trepidantă, al cărei ecou răsună în tot dormitorul. Cioburile sclipitoare căzură în cenuşa rece.

Emily îşi ţinu respiraţia şi stătu nemişcată pe scaun, în timp ce ultimul ciob de sticlă se prelinse pe zidul de piatră al şemineului. Se holbă la vatră, apoi îşi întoarse încet capul spre Simon.

Expresia rigidă de pe faţa lui şi strălucirea feroce din ochi îi spuseră că el era mult mai şocat de faptul că-şi pierduse controlul decât era ea. La urma urmei, Emily ştia că era un om cu pasiuni profunde. Dar el nu accepta întotdeauna acest adevăr despre sine.

Fir-ar să fie. Simon se uită la şemineu nevenindu-i să creadă. Se lăsă o tăcere adâncă.

Nu voiam să te supăr, milord, spuse ea încet.

Nu e normal, înţelegi? Se întoarse spre ea cu un chip care părea demonic în lumina lumânării. E cu totul nefiresc, la naiba!

Ce anume, milord?

Faptul că mă consideri un fel de erou. Îţi spun o dată pentru totdeauna, nu sunt un personaj din nu ştiu ce poem epic. Deciziile sau acţiunile mele nu au ca scop să-ţi îndeplinească toanele şi fanteziile frivole. Nu sunt o creatură pasională ca tine. Îmi calculez fiecare mişcare cu atenţie. Tot ce fac e ca să-mi ating ţelurile. Ai priceput?

Eşti supărat pentru că a trebuit să-l salvezi pe fratele meu în noaptea asta, conchise ea.

Supărat? E un cuvânt care nu-mi descrie nici pe jumătate starea. M-ai manipulat şi m-ai păcălit să fac un lucru pe care am jurat că n-o să-l fac niciodată.

Adică să ajuţi un Faringdon? Riscă să-l privească printre gene.

Da, fir-ar să fie! Exact la asta mă refer. Nu ştiu ce-a fost cu mine în seara asta.

Nu consider că acţiunile tale sunt atât de ciudate, milord. Te-ai purtat cu nobleţea care-ţi stă în fire. Ştii în adâncul sufletului că nu fraţii mei sunt răspunzători pentru pierderile tatălui tău de acum douăzeci şi trei de ani.

Sunt Faringdoni. Sunt ca tatăl lor, pentru numele lui Dumnezeu.

Nu, milord. Tatăl meu n-ar fi fost niciodată de acord să se dueleze pentru onoarea unei doamne. Charles şi Devlin nu sunt ca el. Au fost crescuţi de el şi i-au călcat pe urme doar pentru că nu au avut un alt model de urmat. Dar sunt diferiţi, ţi-o jur. Şi undeva în lăuntrul tău, ai înţeles şi tu acest lucru; altfel nu l-ai fi ajutat pe Charles în seara asta.

Nu vreau să mai aud vreun cuvânt despre motivele pentru care am făcut ce-am făcut, Emily. N-ai de unde să ştii de ce m-am purtat aşa. Nici eu nu sunt complet sigur. Simon lovi poliţa căminului cu pumnul. Am jurat să mă răzbun pe întregul clan Faringdon, acum douăzeci şi trei de ani. Mi-am jurat că voi distruge întreaga familie.

Atunci de ce te-ai căsătorit cu una de-a lor? se revoltă Emily.

Simon miji ochii.

Pentru că m-a distrat. Pentru că îmi era de folos ca să-i separ pe tatăl şi fraţii tăi de sursa lor de venit. Pentru că m-ai implorat să mă însor cu tine şi pentru că mi-a plăcut ca o femeie din clanul Faringdon să se ploconească în faţa mea.

Asta o duru.

Nu m-am ploconit, milord. Ţi-am prezentat întreaga situaţie ca pe o afacere, dacă vrei să-ţi aminteşti.

El o ignoră.

Şi nu în ultimul rând, pentru că pasiunile tale excesive, cum le numeşti tu, mi se par foarte interesante în pat. Poftim. Acum ştii de ce m-am însurat cu tine. Nu pentru că sufletele noastre se întâlnesc şi stau la taclale în timp ce beau un ceai pe un plan superior, fir-ar să fie.

Emily se cutremură. În seara aceea, dragonul scotea foc pe nări. Era prima dată când îl vedea într-o astfel de dispoziţie, iar efectul era extrem de intimidant.

Te rog, Simon, nu mai spune nimic.

De ce nu, mă rog? Pentru că-ţi va frânge inimioara romantică şi prostuţă?

Întocmai.

Pentru numele lui Dumnezeu, trebuie să înfrunţi realitatea, gâsculiţă ce eşti. Simon se răsuci şi începu să umble de colo, colo prin cameră. Nu c-aş fi reuşit până acum să te oblig s-o faci.

Era prea de tot. Emily sări în picioare.

La naiba, Simon.

Nu mai înjura, îi porunci el. Nu e un limbaj demn de contesa de Blade.

Nu mă interesează ce e demn sau nu de contesa de Blade, i-o tăie ea aprins. Mergi prea departe spunându-mi că trebuie să înfrunt realitatea. Nu ştii câtă realitate a trebuit să înfrunt toată viaţa. Habar n-ai câtă realitate a trebuit să înfrunte săraca mea mamă. Fii sigur că au fost momente când mi-am urât tatăl la fel de mult cât trebuie să-l fi urât tu pe-al tău.

Simon se întoarse brusc spre ea, încruntat.

Despre ce naiba vorbeşti? Nu mi-am urât niciodată tatăl.

Cum să nu fi fost mânios pe el după tot ce ţi-a făcut?

Eşti nebună. De ce l-aş urî, Dumnezeule?

Pentru că şi-a pus pistolul la tâmplă şi s-a sinucis, lăsându-te pe tine să porţi întreaga responsabilitate pentru mama ta. Pentru că a ales calea rapidă de ieşire din dezastrul pe care l-a creat şi te-a lăsat pe tine să te confrunţi cu el. Pentru că aveai doar doisprezece ani, mult prea tânăr să poţi repara ceva. Doamne, Simon, cum să nu-l fi urât?

Contele rămase nemişcat şi se holbă la ea ca şi când s-ar fi transformat brusc într-o hidră.

Baţi câmpii.

Emily se întoarse cu spatele spre el.

Dacă te ajută cu ceva, am trecut printr-o situaţie foarte asemănătoare.

În ce sens?

Banii s-au terminat când am împlinit şaptesprezece ani. Dar, pe atunci, tata descoperise că mă ducea capul la economie şi finanţe. A fost în al nouălea cer. Era clar că toţi se aşteptau să fiu salvarea familiei. Şi nu m-a deranjat să studiez despre afaceri. De fapt, era chiar plăcut într-un fel. Dar n-aş putea uita niciodată că a trebuit să devin expertă în domeniu deoarece tatăl meu era un risipitor iresponsabil. Ţin minte perfect cum o făcea pe mama să plângă. Emily îşi şterse o lacrimă din colţul ochiului cu dosul palmei.

Te rog, nu începe să te smiorcăi.

Îşi suflă nasul într-o batistă pe care o găsise în buzunarul halatului.

Plângea des. Dar aproape niciodată în prezenţa tatei. Vezi tu, l-a iubit, în pofida obiceiurilor lui. Îmi spunea că n-are sens să-l învinuim pentru că juca prea mult. Avea asta în sânge, zicea ea.

Emily, eşti tulburată. Mai bine te duci la culcare.

O, nu mai fi atât de protector, milord. Emily îşi şterse rapid ultimele lacrimi şi vârî batista în buzunar. Când mama şi fraţii mei şi-au dat seama că aş fi putut să ţin familia pe linia de plutire, financiar vorbind, mi-au spus că era datoria mea să o fac. N-o să uit niciodată că pe patul de moarte, mama m-a luat de mână şi mi-a cerut să am grijă de tatăl şi fraţii mei. Fără mine, aveau să ajungă în scurtă vreme la ananghie, iar bietul tata nu putea trăi dacă nu avea mulţi bani.

Chiar nu vreau să mai aud prostiile astea, Emily.

Nu sunt prostii. Este realitatea. Realitatea pe care mi-ai spus că n-o înfrunt niciodată. Ei bine, poţi să stai liniştit că am înfruntat-o toată viaţa, milord. Şi nu-mi place deloc, fir-ar să fie. Dar nu vrea să dispară, aşa că n-am cum s-o ocolesc.

Inclusiv realitatea căsniciei noastre? murmură el insinuant.

Căsnicia noastră e cu totul altceva. E o unire pură şi nobilă a sufletelor, chiar dacă nu o vezi încă aşa.

Nu, Emily, nu e pură şi nobilă. E al naibii de reală. La fel de reală ca felul destrăbălat de a fi al tatălui tău şi ca răzbunarea mea. Poate că e timpul să te fac s-o înţelegi.

Ea se încruntă la tonul ciudat al ultimelor lui cuvinte.

Despre ce vorbeşti, milord?

Despre adevăratele motive pentru care m-am căsătorit cu tine. Nu sunt un erou, Emily.

Ba da, milord, însă refuzi să te priveşti în această ipostază. Probabil de teamă să nu fii considerat slab.

Dumnezeule, eşti incredibilă. Nu mai cunosc nicio altă femeie cu asemenea idei, spuse contele printre dinţi. Chiar ai nevoie de o lecţie. Urmă o pauză intenţionată, după care vorbi din nou, pe un ton mai jos şi mai aspru ca oricând. Vino aici, Emily.

Răscolită de emoţii, nu făcu niciun gest.

Vino aici, doamnă. N-am chef să-ţi satisfac romantismul în noaptea asta.

Ea se răsuci spre el. Deveni brusc foarte precaută.

Ce doreşti de la mine, milord?

Gura lui aspră se curbă într-un zâmbet batjocoritor.

Ce crezi că vreau, nevastă? Ţi-am spus de ce m-am însurat cu tine.

Într-adevăr, milord. Din câte îmi amintesc, era un lucru distractiv care se potrivea cu ideile tale despre răzbunare.

Mai era un motiv, nu uita. Nu eşti prea şcolită în ceea ce priveşte deliciile budoarului, dar înveţi repede. Şi dai dovadă de un entuziasm considerabil, draga mea. Aş vrea să-mi arăţi şi acum puţin din entuziasmul acela, dacă vrei. Vino aici şi fă-ţi datoria de soţie.

Duritatea poruncii era alarmantă. Nu se vedea nici urmă de căldură sau pasiune pe chipul lui Simon, doar o furie controlată anevoie.

Chiar eşti mânios că te-am convins să-l salvezi pe Charles, şopti Emily. Nu mi-am dat seama că vei reacţiona aşa, milord. O astfel de furie poate izvorî doar din credinţa că făcându-mi pe plac ai dat dovadă de slăbiciune. Te rog, te implor, Simon, înţelege că a fost pur şi simplu un gest nobil.

Oricât de mult mi-ar plăcea să te aud implorându-mă, poţi s-o laşi pe altă dată, doamnă. Acum vreau doar să mă culc cu tine.

Simon îşi dădu jos cămaşa de noapte şi se îndreptă spre patul masiv. Era gol puşcă şi flacăra lumânării îi străluci pe piele, scoţându-i în relief muşchii dorsali perfect sculptaţi, abdomenul plat şi fesele tari. Bărbăţia lui excitată se profila net din penumbră.

În timp ce Emily privea neliniştită cu colţul ochiului, mădularul lui se umflă şi întări şi mai mult. Tânăra femeie se prinse de reverele capotului şi îşi întoarse privirea.

Vezi ce efect ai asupra mea? întrebă Simon urcându-se în pat. Ar trebui să fii încântată, doamnă. Este o formă de putere, nu-i aşa, să-l faci pe un bărbat să reacţioneze instantaneu la farmecele tale.

Nu toată lumea se gândeşte numai la putere şi manipulare, milord.

Te înşeli, Emily. Aşa cum te înşeli în legătură cu multe alte lucruri. Vino aici.

Emily ezită, dar în cele din urmă se supuse. Se apropie de pat cu precauţie, strângându-şi capotul în jurul corpului. Îşi dădu brusc seama că în noaptea aceea avea de-a face cu un dragon rănit. Erau răni vechi, ce-i drept, însă tocmai fuseseră redeschise. Durerea îl putea face până şi pe un bărbat de nobleţea lui Simon să se repeadă la oricine i-ar fi stat în cale.

Dar mai ştia şi că dragonul avea nevoie de căldură şi dragoste. Avea nevoie de ea. Şi chiar de-ar fi pârjolit-o puţin cu nişte flăcări rătăcite, nu ar fi vătămat-o grav.

Simon nu i-ar fi făcut rău nici într-un milion de ani. Îşi aminti promisiunea pe care i-o făcuse în noaptea nunţii: Jur că te voi proteja mereu, Emily. Orice s-ar întâmpla, să ştii că-ţi voi purta mereu de grijă.

Lăsă capotul să-i alunece pe podea şi se opri lângă pat. Văzu ochii lui Simon privindu-i conturul şoldurilor ce se întrezărea prin materialul delicat al cămăşii de noapte. Privirea lui încinsă urcă încet spre sfârcurile proeminente.

Emily se simţi expusă. Era obişnuită să vadă în ochii lui o pasiune controlată, nu expresia aceea zeflemitoare. Se urcă rapid în pat şi îşi trase cuvertura până la bărbie, aşteptând emoţionată să o atingă el. Era sigură că din acel moment totul avea să fie bine.

Simon nu se mişcă. Îşi împreună mâinile sub cap şi o privi amuzat şi batjocoritor.

Ei bine, doamnă? Cum îţi imaginezi c-o să mă prinzi în laţ cu pasiunile tale excesive de sub grămada aia de pături?

Emily clipi.

Aştepţi să… să fac eu ceva?

Aştept să-mi arăţi ce-ai învăţat până acum.

Oh! Emily înţelese implicaţiile. Voia ca ea să preia iniţiativa. Ideea nu era deloc de lepădat. Putea să-l exploreze după pofta inimii, să-l atingă, să-i arate cât de mult îl iubea.

Se întoarse pe-o parte, cu faţa la el, şi-l atinse şovăitor pe umăr. Simon nu se mişcă. Când se apropie şi-l sărută pe piept, mirosul lui îi stârni simţurile.

Îşi răsuci lent degetele în părul lui aspru. Se lipi de el şi îşi aşeză buzele pe sfârcul plat. Simon inspiră adânc.

Se pare că înveţi repede, murmură el.

Îmi place la nebunie să te ating. Eşti atât de tare şi neted şi puternic! Asemenea unuia dintre dragonii tăi frumoşi, bătuţi cu pietre, care prinde viaţă.

Nu te temi că te voi face fărâme?

Ea zâmbi, îşi plecă fruntea şi-i atinse pieptul cu vârful limbii.

N-ai face-o.

Eşti foarte încrezătoare în puterea ta, nu-i aşa? Poate puţin prea încrezătoare.

Nu e vorba de putere, Simon. Ci de dragoste.

Tot mai îndrăzneaţă, începu să-l mângâie delicat. Simţi tensiunea din muşchii coapselor lui şi îşi dădu seama cu surprindere că bărbatul trebuia să se controleze din răsputeri.

Relaxează-te, milord. Strânse încet de muşchii încordaţi. Eşti mult prea tensionat. Probabil că este din cauza eforturilor depuse pentru fratele meu.

Crezi că sunt tensionat?

Foarte. Haide, să vedem dacă te pot ajuta să te linişteşti. Emily dădu la o parte ultima pătură şi îngenunche lângă el. Ignorându-i mădularul vizibil ridicat, începu să strângă blând, dar ferm, şi să mângâie muşchii lungi ai coapselor şi pulpelor lui.

Ce naiba faci? întrebă Simon, privind-o pe sub pleoape.

L-am văzut pe tatăl meu făcând asta cailor lui după o călătorie lungă, obositoare. Spunea că-i ajută să nu înţepenească. Emily continuă să strângă şi să mângâie ritmic. Încet, îşi croi drum dinspre coapsa superioară spre gleznă, frământând muşchii gambei stângi.

Când termină, se aplecă şi începu să lucreze la piciorul drept. Pliurile transparente ale cămăşii ei de noapte fluturară peste bărbăţia erectă. Un spasm îi străbătu întregul corp.

Fir-ar al naibii să fie, murmură Simon.

Eşti bine, milord? Se opri să-l privească.

Cred că încă sunt tensionat pe alocuri.

Emily zâmbi liniştitor.

Alinarea va veni numaidecât, milord. Continuă în jos pe gamba dreaptă şi apoi, cu o bătaie uşoară, îi ceru: Întoarce-te, te rog.

El ezită, scrutând-o cu o privire încinsă.

Să mă întorc?

Ca să mă pot ocupa de muşchii spatelui. N-ai observat ce ţepeni devin umerii cuiva când e tulburat?

Emily, te asigur că nu sunt pe punctul de a mă isteriza. Cu toate acestea, se întoarse reticent pe burtă. Se strâmbă şi îşi ajustă poziţia.

Emily începu să-i maseze umerii laţi, dar, constatând că nu putea aplica presiunea necesară, se trase mai aproape de el. Când nu o mulţumi nici noua poziţie, îşi ridică poalele cămăşii de noapte, îşi trecu cu îndrăzneală un picior peste şoldurile lui Simon şi se aşeză călare pe spatele lui.

Nu te mai foi atâta, mârâi Simon în pernă.

Prea bine, milord. Emily trase aer în piept, se aplecă înainte şi îi luă la frământat muşchii dorsali. Pentru o creatură pasională ca ea, întreaga scenă era extrem de incitantă. Îi simţea coapsele tari între genunchi, având senzaţia că se afla pe spinarea unui armăsar pursânge. Sau a unui dragon.

Emily, chicoteşti?

Nu, milord. Lucră şi mai intens, frecând, mângâind, apăsând şi lovind. Trecură câteva minute în care nu se mai auzi nimic dinspre perne. Te simţi mai liniştit acum, milord? se interesă ea în cele din urmă.

Nu.

Eşti sigur? întrebă ea cu tristeţe.

Foarte sigur. Poţi să descaleci acum.

Poftim?

M-ai auzit. Simon se foi şi începu să se întoarcă.

Emily se dădu rapid jos de pe spatele lui şi îngenunche din nou printre pături.

Simon?

Vino aici, spiriduşule, murmură contele, trăgând-o din nou peste el. Îi împinse tivul cămăşii de noapte peste coapse. Dacă vrei să mă călăreşti, atunci trebuie s-o faci cum trebuie.

Simon! Emily îşi ţinu respiraţia în timp ce el întinse mâna şi îşi îndrumă vârful lat al bărbăţiei spre locul umed dintre coapsele ei.

O prinse de şolduri şi o ţinu locului, ridicându-se şi opintindu-se să pătrundă în pasajul umed şi strâmt. O umplu complet dintr-o zvâcnire. Emily îşi înăbuşi o exclamaţie speriată şi îşi răsfiră degetele pe pieptul lui.

Acum mă vei călări, doamnă. Degetele i se strânseră pe coapsele ei. Bine de tot.

Cu ochii închişi, gâfâind emoţionată, tânăra femeie îi ascultă porunca şi se ajustă rapid la ritmul stabilit de el.

Da. Mai repede. Mai tare. Vocea lui Simon era acum răguşită. Mâinile i se strânseră pe ea. La naiba, ce bine este, spiriduşule! Al naibii de bine. Arată-mi cât de mult mă vrei. Spune-mi că-mi aparţii. Spune-mi.

Te doresc, Simon. Te-am aşteptat toată viaţa. N-ar putea fi niciodată altcineva. Cuvintele îi ieşiră din gât în icnete scurte. Tremura din cauza propriei nevoi, plină de dorinţă. Unghiile i se înfigeau în pieptul lui Simon lăsându-i urmele patimii pe piele.

Aşa, draga mea, murmură el. Fii a mea.

Te iubesc, şopti Emily. Te iubesc din toată inima. Şi apoi extazul acela delicios o copleşi. Înţepeni şi îl simţi în acelaşi timp pe Simon împingându-se adânc în ea pentru ultima dată.

Emily. O, Doamne, Emily. Cuvintele lui erau pline de pasiune şi eliberare. O trase la pieptul lui şi o îmbrăţişă violent, aproape strivind-o, în timp ce se lăsă să curgă la nesfârşit în ea.

Ultimul gând coerent al lui Emily fu că învăţase arta măiastră de a călări un dragon. Abia aştepta să o mai încerce cât de curând.

Ceasul din bibliotecă bătu ora unsprezece. Simon stătea rezemat de spătar şi îşi admira soţia. Asta făcuse în ultimele douăzeci de minute, stăpânindu-se răbdător, în susurul ploii de afară.

Nu era deloc o ocupaţie neplăcută să o studieze pe Emily. Era extrem de atrăgătoare în rochia cu dungi verzi şi aurii. Pe tiv erau brodaţi frumos mai mulţi dragoni. Buclele ei strălucitoare erau prinse la spate cu măiestrie, creând efectul unui val de flăcări care i se revărsa pe ceafă.

Era aşezată de partea cealaltă a biroului negru, cu capul aplecat neliniştit peste o listă de nume. Era evident că se chinuia să-i aleagă pe destinatarii invitaţiilor la serata ei.

Nu trebuie să te frămânţi prea tare, spuse în cele din urmă Simon. Bifează pur şi simplu numele celor pe care vrei să-i inviţi. Secretara mea se va ocupa de restul.

Emily ridică brusc privirea, mijindu-şi ochii verzi în spatele lentilelor.

Nu e la fel de simplu ca alegerea investiţiilor, să ştii. Trebuie să iau decizii grele aici. Nu vreau să jignesc pe nimeni. Se va reflecta direct asupra ta, Simon.

Contele oftă şi căzu pe gânduri. Se simţea agitat şi neliniştit, ba chiar vinovat.

Vina era o emoţie nouă şi deranjantă care nu-i plăcea deloc. Nu avea ce căuta în viaţa lui foarte clar focalizată. Nici măcar nu putea să o înţeleagă. Până atunci, lumea lui fusese formată din concepte simple, directe precum răzbunarea, dreptatea, onoarea şi datoria.

Privirea lui alunecă pe curba dulce a sânilor lui Emily, sugerându-i că elementelor de mai sus li se adăugase şi pasiunea.

Era într-o dispoziţie ciudată şi insuportabilă. Fusese aşa încă de când se trezise, cu amintirile din noaptea precedentă încă vii în minte. Acum se gândea la propria-i slăbiciune care-l determinase să-l salveze pe geamănul Faringdon. În clipa următoare se umplea de dorinţă rememorând pasiunea generoasă a lui Emily.

Încă-i simţea mâinile blânde pe umeri şi căldura coapselor ei când îl încălecase cu îndrăzneală, fermecându-l şi vrăjindu-l până îl adusese aproape de nebunie.

Mai mult ca orice, îşi amintea cuvintele ei tulburătoare: Uneori, mi-am urât tatăl la fel de mult cât trebuie să-l fi urât tu pe al tău.

În acel moment, Emily îl trezi din reverie:

Ideea e că secretara ta a pregătit o listă foarte lungă de nume dintre care să aleg. Pe majoritatea nu-i cunosc şi nu vreau să fac greşeli. Mătuşa ta mi-a explicat cât de important e să invit pe cine trebuie la prima mea serată.

Poţi fi sigură că pe listă nu e nicio persoană pe care n-ar trebui s-o inviţi, mârâi Simon. Secretara mea ştie că nu trebuie să includă nume nepotrivite. În plus, dacă nu inviţi pe cineva nu înseamnă neapărat că-l ofensezi; e o modalitate de a-ţi reliefa şi consolida puterea de gazdă.

Îl privi întrebătoare.

Nu m-am gândit la asta. Dar nu vreau să rănesc pe nimeni, milord.

Aşa cum te-am rănit eu pe tine azi-noapte? se întrebă el în gând.

Dacă te simţi mai bine, trimite-le invitaţii tuturor de pe listă.

Emily căscă ochii uluită.

Dar n-au cum să încapă toţi în casa asta.

Ai fost la destule baluri şi petreceri ca să-ţi dai seama că nu sunt considerate evenimente de succes decât dacă locul e plin până la refuz. Şirul de trăsuri trebuie să se întindă pe cel puţin trei sau patru străzi. Invitaţii trebuie să stea toţi claie peste grămadă în salon. Cu puţin noroc, una sau două doamne vor leşina de la lipsa de aer. Toată lumea trebuie să spună că este o aglomeraţie îngrozitoare şi o petrecere grozavă. Invită-i pe toţi, Emily.

Ea îşi muşcă buza de jos.

Nu ştiu, Simon. Pare foarte incomod. Ar fi mult mai uşor să conversăm şi să gustăm din aperitive dacă avem mai puţin invitaţi.

La naiba cu discuţiile inteligente şi servitul adecvat, draga mea. Nu e nici momentul, nici locul potrivit pentru ele. Ideea, aşa cum îţi va explica fără îndoială şi mătuşa mea, e să-ţi faci un debut adecvat în calitate de gazdă. Pentru asta, oamenii trebuie să vorbească ulterior despre petrecere. Ca oamenii să vorbească, trebuie să fie un eveniment extrem de amplu şi zgomotos. Invită-i pe toţi de pe listă.

Cum rămâne cu Canonbury, Peppington, Adley şi Renton? Nu-i prea ştiu şi…

Mai ales pe Canonbury şi Peppington, spuse Simon încet. Trebuie să vină amândoi.

Emily coborî foaia de hârtie şi îl privi, înclinându-şi gânditoare capul într-o parte.

Dacă spui tu. Apoi se încruntă din nou, îngrijorată. Dacă nu răspunde nimeni la invitaţiile pe care le trimitem?

Simon îşi înăbuşi un zâmbet de satisfacţie.

Crede-mă, draga mea, vor accepta. Se aplecă peste birou şi îi smulse nerăbdător lista din mâini. Mă voi asigura că secretara mea primeşte lista şi trimite invitaţiile. Acum însă, vreau să vorbesc cu tine.

Da, milord? Se uita la el deopotrivă alarmată şi curioasă.

La naiba. De ce trebuie să mă priveşti mereu aşa, spiriduşule? Jur că mă vei transforma într-un smintit cu amestecul ăsta păgân de naivitate şi zburdălnicie. Aproape am uitat că mai ieri încercai să angajezi un asasin.

Îmi pare rău, milord, spuse Emily, fără să dea vreun semn de căinţă. Vrei să-mi ţii din nou o predică pe tema asta?

Nu. Simon se ridică şi se îndreptă spre fereastră, întorcându-se cu spatele la ea. Contemplă grădina udă din spatele casei şi se strădui să-şi adune gândurile. Trebuie să fac ceva foarte dificil, Emily.

Ce anume, milord?

Vreau să-ţi cer scuze, murmură el.

Urmă o pauză scurtă înainte ca Emily să se intereseze prudent:

Pentru ce anume?

Pentru purtarea mea necavalerească de azi-noapte. Nu meritai asta, spiriduşule. M-am comportat cât se poate de urât şi nepoliticos.

Te referi la faptul că mi-ai poruncit să trec în pat? Prostii. Te rog să nu iei seama la asta, milord, spuse ea cu vioiciune. M-am simţit excelent după ce-am ajuns acolo.

Simon dădu din cap uimit.

Eşti incredibilă, Emily.

Păi, nu e ca şi cum ai fi fost rău sau crud, Simon. Pur şi simplu erai într-o dispoziţie proastă şi aveai toate motivele să fii iritat, ţinând cont că tocmai fuseseşi obligat să renunţi la o răzbunare veche de douăzeci şi trei de ani. Dacă aş fi fost cu adevărat alarmată, aş fi fugit în camera mea şi aş fi încuiat uşa. Nu m-ai speriat deloc.

Se pare că nu. Tăcu preţ de o clipă lungă. Mai e ceva pentru care trebuie să-mi cer scuze.

Acum începi să mă sperii, Blade. Care e celălalt păcat de moarte al tău?

Te-am subestimat, draga mea. Pari atât de naivă şi optimistă, atât de hotărâtă să vezi partea frumoasă a tuturor persoanelor şi lucrurilor, atât de sigură că sunt un fel de erou, când ştiu foarte bine că nu-i aşa, încât n-am crezut că înţelegi corect situaţia familiei tale. Trebuia să ştiu că un om atât de iscusit în materie de finanţe nu poate fi complet opac faţă de natura umană. Chiar ţi-ai urât tatăl uneori?

Da. Vocea lui Emily îşi pierduse din rezonanţa cristalină.

Aveai dreptate când ai spus că şi eu trebuie să-l fi urât pe al meu pentru că m-a lăsat să culeg cioburile după ce şi-a tras nenorocitul ăla de glonte în cap. Simon îşi încleştă lent mâna, apoi se forţă să-şi relaxeze fiecare deget. Nici nu mi-am dat seama ce mult l-am urât până nu mi-ai spus-o tu azi-noapte.

Mi se pare o reacţie perfect normală, milord. Am primit amândoi responsabilităţi de adulţi la o vârstă foarte fragedă şi oamenii se aşteptau să ne purtăm ca nişte adulţi. Am fost obligaţi să ne ocupăm de bunăstarea altora într-o vreme când ar fi fost drept ca cineva să ne poarte nouă de grijă.

Da. Nu m-am gândit la asta. Simon scrută pâcla cenuşie de afară. Ploua în noaptea când l-am găsit. Se întorsese de la Londra cu două ore mai devreme. Am auzit-o pe mama întrebându-l ce s-a întâmplat. N-a vrut să stea de vorbă cu ea. S-a dus în bibliotecă şi ne-a spus că nu voia să fie deranjat sub nicio formă. Mama s-a dus sus şi a plâns. După o vreme am auzit cu toţii împuşcătura.

Doamne sfinte, Simon.

Eu am ajuns primul la bibliotecă şi am deschis uşa. Era întins cu faţa pe birou. Pistolul îi căzuse din mână. Era sânge peste tot. Şi am văzut că lăsase un bileţel. Pentru mine. La naiba cu sufletul lui. Nu şi-a luat la revedere, nici n-a explicat de ce-a trebuit să se sinucidă şi nici nu mi-a spus cum Dumnezeu trebuia să mă ocup de mizeria pe care o crease. Mi-a lăsat doar un nenorocit de bileţel în care-mi spunea să am grijă de mama.

Simon. Dragul meu Simon.

N-o auzi ridicându-se de pe scaun, dar Emily apăru brusc lângă el, cuprinzându-i talia cu braţele. Îl strânse la piept ocrotitor, de parcă ar fi putut să alunge cumva pentru totdeauna imaginea creierilor tatălui său împrăştiaţi pe peretele din spatele biroului.

Vreme îndelungată, Simon nu se mişcă. O lăsă pur şi simplu pe Emily să-l strângă în braţe. Îi simţea căldura şi moliciunea ca atunci când făcea dragoste cu ea, dar într-o cheie diferită. Sentimentul călăuzitor nu era pasiunea, ci un alt fel de apropiere, cum nu mai cunoscuse până atunci cu altă femeie.

După o vreme, îşi dădu seama că se simţea mai calm, mai împăcat cu sine. Agitaţia care îl trezise în dimineaţa aceea dispăruse.

În bibliotecă se lăsă tăcerea până când Greaves bătu la uşă să anunţe că sosise secretara contelui.



Emily intră în parc la un trap vioi, urmată de rândaşul ei. Călărea o frumoasă iapă gri, cu urechi fine, sensibile, nări delicate şi o conformaţie spectaculoasă. Era un cadou de la Simon, care îi făcuse o surpriză cu două zile înainte, după conversaţia lor din bibliotecă. Emily şi slujnica ei hotărâseră numaidecât că noul şi îndrăzneţul costum de călărie à la militaire se potrivea perfect cu animalul.

A, aici erai, Emily, spuse Lady Merryweather, apropiindu-se călare pe un murg zvelt. Arăţi splendid în costumul ăsta. Examină cu un ochi critic gulerul şi manşetele cu roşu şi auriu. Am avut unele îndoieli când l-am comandat, trebuie s-o recunosc, dar sunt foarte încântată să văd că îţi scoate în evidenţă tenul palid şi părul roşcat. Un efect foarte dramatic.

Mulţumesc, Araminta, răspunse Emily zâmbind larg.

Totuşi, ar fi trebuit să-ţi dai jos ochelarii, o dojeni prietena ei. Nu se asortează deloc.

Dar nu pot să călăresc dacă nu văd pe unde merg.

Trebuie să existe o soluţie. Va trebui să analizăm problema. Araminta îşi aduse calul lângă al lui Emily şi cele două o apucară pe potecă, rândaşii lor urmându-le la o distanţă discretă.

Pe Simon nu par să-l deranjeze, sublinie tânăra contesă.

Simon are un simţ al umorului destul de ciudat. Consideră diversele tale excentricităţi extrem de amuzante. Şi, din câte constat, nu par să-ţi afecteze succesul social. Ai reuşit să farmeci pe toată lumea. Aseară, bietul tău soţ n-a reuşit să danseze nici măcar o dată cu tine la balul dat de Lady Crestwood.

Emily roşi.

Ar fi putut să danseze cu mine de câte ori ar fi vrut, şi o ştie perfect.

Într-adevăr, admise Araminta cu o privire avizată. Precis este foarte conştient că ai călca în picioare un munte de admiratori nefericiţi ca să ajungi la el dacă ţi-ar face numai cu degetul de la capătul opus al ringului de dans. Nu e un secret pentru nimeni.

Serios acum, zici că-s un ogar care ţâşneşte spre stăpânul lui ori de câte ori e chemat.

Păi, ai tendinţa să-ţi faci destul de cunoscută preferinţa pentru soţul tău. Nu e chiar la modă, draga mea. Şi, sinceră să fiu, nu sunt aşa de sigură nici că-i prea înţelept. N-ai vrea ca Blade să te ia de-a gata.

Blade nu ia nimic de-a gata, spuse Emily. Înţelege cu adevărat valoarea oricărui lucru pe care alege să-l dobândească şi costul fiecărei acţiuni pe care o întreprinde.

Araminta chicoti.

Văd că n-are sens să-ţi ţin predici despre cât este de avantajos să-ţi ascunzi adevăratele sentimente faţă de propriul soţ. Ei bine, atunci, draga mea, trebuie să-mi spui cum merg planurile pentru prima ta serată. Ai trimis invitaţiile?

Ieri. I-am invitat pe toţi de pe lista pregătită de secretara lui Simon. Sper că am făcut bine. Va fi o aglomeraţie îngrozitoare.

Exact asta şi vrem. Ai încredere în mine, draga mea. Trebuie să te asiguri că ai casa atât de plină de oameni, încât durează jumătate de oră numai să treci de uşă.

Emily se strâmbă.

Asta a spus şi Simon, dar, să ştii, mie tot mi se pare incomod.

Nu e vorba de comoditate, e vorba de a-ţi consolida poziţia de gazdă în rândul lumii bune.

Da, ştiu. Nu trebuie să-l fac de râs pe Simon. Crede-mă, ştiu cât de importantă e serata asta pentru el. Ca soţie a lui Blade, am datoria să mă asigur că va fi un succes. Toţi membrii înaltei societăţi vor dori să vadă de ce e în stare aleasa contelui de Blade, şi voi face totul ca prestigiul lui să nu aibă de suferit.

Araminta se încruntă.

Nu cred că înţelegi prea bine lucrurile. E debutul tău în calitate de gazdă. E serata ta.

Şi tot ce fac se reflectă asupra lui Simon, conchise Emily cu fermitate. Serata trebuie să fie perfectă în cel mai mic detaliu. Deja am petrecut ore întregi plănuind-o. A fost absolut extenuant, dacă vrei să ştii.

Araminta renunţă şi schiţă un gest de salut în direcţia unei doamne care venea spre ele într-o şaretă maro.

Zâmbeşte, îi porunci ea lui Emily în şoaptă. Este Lady Peppington. Te voi prezenta.

Emily îi zâmbi amabil femeii de vârstă mijlocie, îmbrăcate elegant, când Araminta le făcu prezentările. Lady Peppington dădu ţeapăn din cap şi apoi îşi întoarse privirea. Şareta se îndepărtă iute pe alee.

La naiba, mormăi Emily panicată.

Araminta îşi ridică sprâncenele.

Ce s-a mai întâmplat acum?

Ai spus că era Lady Peppington.

Şi ce?

E pe lista mea de invitaţi şi în mod evident că nu mă prea place. Dacă nu vine la serată? Simon va fi furios. Mi-a spus clar că îi vrea pe Canonbury şi Peppington. Araminta, ce să fac?

Absolut nimic. Poţi fi sigură că familiile Canonbury şi Peppington vor veni la petrecerea ta, împreună cu toţi ceilalţi invitaţi.

Emily o privi intrigată.

Cum de sunteţi tu şi Simon atât de siguri de asta?

Simon nu ţi-a spus despre Canonbury şi Peppington, nu-i aşa?

Emily îşi aminti de expresia severă a soţului ei când o informase că Peppington şi Canonbury aveau să participe la serată.

Araminta, ar trebui să ştiu ceva despre oamenii ăştia?

Nu ar trebui să-ţi dau amănunte, însă e de preferat să o fac. E spre binele tău să ştii în ce te bagi şi nu cred că Simon se va grăbi să te informeze. Are tendinţa să-şi păstreze secretele pentru sine.

Araminta, nu mai bate apa-n piuă. Despre ce-i vorba, pentru numele lui Dumnezeu?

Tatăl lui Northcote, al lui Canonbury şi al lui Peppington erau toţi prieteni apropiaţi şi parteneri de afaceri ai tatălui lui Simon.

Da?

Simon avea doar doisprezece ani când tatăl lui s-a împuşcat, dar ştia, deoarece îşi auzise părinţii discutând despre asta, că Northcote, Canonbury şi Peppington investiseră împreună cu tatăl lui Simon într-o companie comercială din Mările Sudului. În noaptea în care s-a împuşcat, contele i-a lăsat lui Simon un bileţel în care-i spunea, printre altele, că după ce achitau datoriile lui de la jocurile de noroc, singura resursă financiară care le mai rămânea fiului şi soţiei lui era profitul din afacerea aceea.

O, Doamne, spuse Emily, începând să-şi dea seama ce urma.

Simon s-a aşezat la masa de lucru şi, la vârsta fragedă de numai doisprezece ani, le-a scris celor trei bărbaţi rugându-i să îi plătească mamei lui în avans nişte bani, pe baza profitului aşteptat pentru acţiunile tatălui lui.

Şi au refuzat?

Nici măcar nu s-au sinchisit să răspundă. În schimb, au profitat de o clauză din contract ca să vândă acţiunile lui Blade altui investitor. Simon şi mama lui au fost scoşi de tot din parteneriat. N-au primit niciun bănuţ.

La naiba.

Northcote, Canonbury şi Peppington n-au făcut nimic ilegal, înţelegi? A fost pur şi simplu o chestiune de afaceri.

Dar Simon şi mama lui au rămas fără ultima lor sursă de venit.

Întocmai. Simon nu va ierta şi nu va uita niciodată.

Emily se încruntă.

Mă surprinde că n-a căutat să se răzbune şi pe ei, nu doar pe tatăl meu.

O, ba a făcut-o, Emily. Araminta dădu din cap spre o altă cunoştinţă. Categoric a făcut-o. O răzbunare foarte subtilă. S-a asigurat că fiecare bărbat e cumva la mila lui. I-a prins pe Canonbury şi Peppington în capcană acum vreo şase luni. Tu, draga mea, se pare c-ai făcut ceva ce i l-a adus pe Northcote pe o tavă de argint.

Emily deschise gura şocată amintindu-şi de Celeste şi de răceala vizibilă a raporturilor dintre Simon şi marchiz.

La naiba. Dar marchizul de acum e fiul celui care le-a greşit lui Simon şi mamei lui, nu el a vândut acţiunile lui Blade. Se opri, gândindu-se la viziunea rigidă pe care o avea soţul ei despre justiţie.

Exact, murmură Araminta. Simon a locuit multă vreme în Orient. În ochii lui, păcatele părinţilor cad asupra copiilor şi asupra întregii familii.

Nu-i de mirare că s-a purtat atât de straniu când l-am informat că i-am spus lui Lady Northcote că toate obligaţiile dintre familiile noastre au fost rezolvate.

Da. Îmi imaginez că Blade a fost cam şocat. Gura lui Araminta se strâmbă amuzată. Totuşi, circulă zvonul că ţi-a onorat într-adevăr angajamentul şi a iertat vechea datorie.

Tata mi-a spus odată că Simon îi controla pe Canonbury şi Peppington. N-am înţeles atunci. Credeam că voia să spună doar că e un bărbat influent.

Aşa şi e. A ajuns în această postură asigurându-se mereu că ştie cele mai întunecoase şi mai ascunse secrete ale celor cu care are de-a face. Informaţiile îi dau putere. Şi nu ezită s-o folosească.

Aşa cum a ştiut că eu sunt punctul slab al tatălui meu, surâse Emily. Soţul meu e un bărbat extrem de perspicace, nu-i aşa?

E şi foarte periculos. Se pare că eşti singura persoană din Londra care nu se teme de el. Este fără îndoială unul dintre motivele pentru care lumea bună te consideră atât de fascinantă, draga mea. Dansezi cu îndrăzneală acolo unde îngerii se tem să păşească. Eşti sigură că n-ai putea să călăreşti fără ochelari?

Aş ieşi numaidecât de pe alee şi m-aş opri direct în copaci, o asigură Emily. Îşi împinse mai bine ramele pe nas. Haide, Araminta. O văd pe Celeste mai în faţă şi abia aştept să-i arăt noua mea iapă.

O clipă, te rog, Emily. Nu-ţi stă în fire să schimbi subiectul aşa de repede. Ce plănuieşti? Îmi dau seama că pui ceva la cale.

Nimic important. Totuşi, cred că le voi invita pe Lady Canonbury şi pe doamna Peppington la ceai cât de repede posibil. Ni te alături?

Doamne sfinte. Araminta se holbă la tânăra ei prietenă. Cu siguranţă. Se va dovedi o experienţă interesantă.



Întâlnirea ţinută în salonul lui Lady Turnbull din după-amiaza următoare nu corespunse deloc aşteptărilor lui Emily. Fusese incredibil de nerăbdătoare încă de când primise invitaţia, deoarece ştia că avea să-i cunoască pe unii dintre cei mai sofisticaţi intelectuali din Londra.

Îi luase ore întregi să-şi aleagă ţinuta şi coafura potrivite. În cele din urmă optase pentru o înfăţişare clasică, destinsă, plecând de la ipoteza că oamenii interesaţi de poezii romantice şi alte chestiuni intelectuale aveau să prefere acel stil.

Sosise la Lady Turnbull într-o rochie cu talie înaltă, severă, dintr-o muselină aurie elegantă, ornată cu dragoni negri. O pusese pe Lizzie să-i facă o coafură à lantique.

Spre nemulţumirea ei, imediat ce fu condusă în salonul doamnei Turnbull constată că toate celelalte doamne purtau rochii cu decolteuri la modă şi aveau nişte pălărioare frivole şi dezinvolte.

Două sau trei femei chicotiră când Lady Turnbull veni să o salute. Curiozitatea şi amuzamentul celor din jur o agasau la culme. Era ca şi când fusese angajată să-i distreze cu excentricităţile ei, se gândi ea enervată.

Începu să se întrebe dacă nu cumva făcuse o greşeală gravă când acceptase invitaţia de a se alătura grupului. În clipa aceea, Ashbrook închise o cutie smălţuită cu tutun de prizat şi se desprinse de poliţa şemineului, pe care se sprijinise până atunci cu o eleganţă neglijentă. Veni să-i sărute mâna ceremonios, iar Emily îi zâmbi recunoscătoare.

Dezamăgirea ei se accentuă când începură să converseze direct despre ultimele bârfe, şi nu despre cele mai recente apariţii literare. Ascultând în silă, se întrebă cât de repede putea să plece. Era evident că nu se afla în mijlocul unui grup de intelectuali rafinaţi, la urma urmei. Într-adevăr, toţi cei din cameră aveau o eleganţă de invidiat şi acel aer de plictiseală la modă, iar fiecare cuvânt rostit era încărcat cu un cinism necruţător, însă interesul pentru literatură lipsea cu desăvârşire. Din partea opusă a încăperii, Ashbrook o privi şi clipi conspirativ din ochi.

Apropo, spuse tărăgănat un domn care fusese prezentat drept Crofton, am avut recent plăcerea de a juca cărţi cu tatăl dumneavoastră, Lady Blade.

Lucrul acesta îi acapară complet atenţia lui Emily. Îl privi surprinsă. Avea ochelarii pe nas, aşa că îi văzu foarte limpede semnele desfrâului de pe chip. Bănuia că fusese cândva un bărbat arătos, cu trăsături îndrăzneţe. Dar acum părea un chefliu de prima mână, uzat de excese. Îi displăcu din primul moment.

Într-adevăr? murmură ea sorbind evaziv din ceai.

Da. Tatăl dumneavoastră e genul care joacă totul sau nimic.

Aşa e. Emily se rugă să schimbe cineva subiectul.

Pare puţin deprimat în ultima vreme, urmă Crofton. S-ar fi zis că ar fi trebuit să-l bucure la culme căsătoria excelentă de care aţi avut parte.

Ştiţi cum sunt taţii, spuse Emily disperată. Eram singura lui fiică.

Eraţi, din câte înţeleg, extrem de importantă pentru el. Am putea spune chiar vitală pentru bunăstarea lui.

Emily îl privi pe Ashbrook, zâmbindu-i plină de speranţă.

Aţi citit ultima lucrare a doamnei Fordyce, milord?

Doamna Fordyce este o cicălitoare prostuţă, căreia îi lipsesc din păcate atât inteligenţa, cât şi talentul. Ashbrook făcu afirmaţia usturătoare cu un aer de plictiseală absolută.

Emily îşi muşcă buza.

Mie mi-a plăcut destul de mult ultimul ei roman. Foarte ciudat şi interesant.

Invitaţii râseră cu indulgenţă de gusturile ei rustice şi îşi reluară discuţia despre ultimele bufonerii ale lui Byron. Emily riscă să arunce o privire la ceas, dorindu-şi să poată pleca. Ascultă pălăvrăgeala din jurul ei şi hotărî că întrunirile de joi după-amiaza ale societăţii literare din Little Dippington erau mult mai reuşite decât reuniunea aceea pompoasă. Cum făcea mereu când era plictisită sau nefericită, se gândi la noi strofe pentru Doamna misterioasă.

Se impunea prezenţa unei fantome, decise ea. Poemul avea nevoie de mai multă melodramă. Poate că ar fi putut s-o facă pe eroină să dea peste o stafie Într-un castel abandonat. Trebuia să-l informeze pe Ashbrook despre planul ei. Adusese manuscrisul cu ea, în săculeţul de mână, dar se întreba dacă ar fi trebuit să i-l dea atât de devreme. Poate ar fi fost mai bine să aştepte până adăuga şi fantoma.

Conversaţia din salon se îndreptă într-o direcţie nouă.

Că tot vorbim despre investiţii bune, spuse ritos un gentleman dichisit, nu mă deranjează să vă spun despre noua afacere care mă tentează în momentul de faţă. Acţiuni la un canal care va fi construit în Hampshire.

Emily se întoarse în prezent şi se uită sarcastic la gentlemanul care tocmai vorbise.

Vă referiţi la proiectul Kingsley Canal, domnule?

Bărbatul îşi întoarse numaidecât privirea spre ea.

Ei bine, da, despre el e vorba. Administratorul meu mi-a atras recent atenţia asupra lui.

În locul dumneavoastră, nu m-aş implica în afacerea respectivă. Ştiu câte ceva despre întreprinderile în care au fost implicaţi anterior gentlemenii care se ocupă de proiectul Kingsley Canal, iar lista eşecurilor şi a pierderilor e foarte lungă.

Bărbatul îi acordă toată atenţia lui Emily.

Serios, Lady Blade? Mă interesează foarte tare să aud mai multe despre proiect, din moment ce sunt pe punctul de a investi o sumă destul de mare.

Dacă vreţi să investiţi în canale, aş sugera să analizaţi mai întâi zonele unde se exploatează cărbune. Ori se practică olăritul. Am descoperit că acolo unde produsele trebuie transportate pe distanţe lungi ca să fie comercializate apare şi nevoia de canale. Dar oamenii din spatele afacerii sunt la fel de importanţi ca afacerea în sine.

La afirmaţia aceea dezinvoltă, toţi bărbaţii se întoarseră spre ea, urmaţi curând de femei. Emily clipi ca o bufniţă sub examinarea minuţioasă. Îşi continuase investiţiile şi după ce se mutase în capitală. La urma urmei, toate membrele societăţii literare din Little Dippington depindeau de ea. Cu toate acestea, nu se aşteptase să discute astfel de subiecte în acel salon, unde sperase să poarte conversaţii elevate.

Măi să fie, începu un alt domn, renunţând imediat la atitudinea sa plictisită ostentativă, e vreun proiect care v-a stârnit interesul?

Ei bine, corespondez cu o serie de persoane din centrul ţării şi două dintre ele mi-au scris recent despre un nou proiect de canal. Recunosc, în ultima vreme nu am fost prea atentă la chestiunile financiare, dar iniţiativa mă intrigă destul de mult. În trecut, acelaşi grup de investitori mi-a oferit posibilitatea de a face un profit considerabil.

Cu toţii renunţară la orice pretenţie de discuţie sofisticată şi se concentrară cu toţii asupra lui Emily. Se trezi copleşită de întrebări referitoare la proiectele de investiţii. Era un teritoriu cunoscut pentru ea, chiar dacă plictisitor, şi fiind dornică să facă impresie bună, se strădui să le răspundă.

Trecu o oră şi jumătate până să se uite la ceas. Tresări când văzu cât de târziu era.

Vă rog să mă iertaţi, îi spuse ea gazdei sărind în picioare şi luându-şi sacul de mână. Trebuie să plec. Vă mulţumesc foarte mult de invitaţie.

Aşteptăm cu nerăbdare să vă alăturaţi grupului nostru şi săptămâna viitoare, spuse Lady Turnbull, observând expresiile fascinate de pe feţele domnilor. Poate ne veţi oferi mai multe informaţii despre investiţii şi toate cele.

Da, insistăm să veniţi şi săptămâna viitoare, interveni unul dintre gentlemeni.

Mi-ar plăcea foarte mult să aud ce părere aveţi despre recolta de porumb de vara asta, zise un altul.

Mulţumesc, spuse Emily, îndreptându-se rapid spre uşă. În sinea ei îşi propuse să-şi facă alte planuri pentru săptămâna următoare. Permiteţi-mi, vă rog…

Te conduc la trăsură, se oferi Ashbrook galant.

Emily îl privi surprinsă.

Oh, mulţumesc.

Afară, pe scări, aşteptă tăcută şi încordată ca baronul s-o întrebe dacă adusese cumva manuscrisul. Nu-şi permitea să i-l dea dacă nu i-l cerea el.

Mă bucur c-ai venit astăzi, îi mărturisi Ashbrook în timp ce se apropia trăsura cu negru şi auriu a lui Blade. Speram să vii. Acum de-abia aştept să ne revedem. Mergi mâine la serata dată de Olmstead?

Cred că da. Emily strânse săculeţul de mână şi se întrebă dacă ar fi trebuit să menţioneze în treacăt manuscrisul. Poate că o remarcă despre Whittenstall, editorul lui Ashbrook, ar fi funcţionat. Se chinui frenetic să găsească o afirmaţie potrivită.

Ai avut timp să lucrezi la poemul tău epic? întrebă Ashbrook cu ochii la trăsura care se oprea în faţa scărilor.

Emily respiră uşurată. Până la urmă, nu uitase.

Da, da, am avut. Se întâmplă că l-am adus cu mine.

Da? Atunci vrei să arunc o privire peste el, să văd dacă ar putea fi publicat?

Of, Richard, ce frumos din partea ta. Mă temeam c-ai uitat şi nu voiam să te deranjez. Emily deschise imediat săculeţul de mână şi scoase manuscrisul preţios. Am hotărât să adaug neapărat o fantomă, spuse ea înmânându-i-l cu degete tremurătoare. Ai putea să iei asta în considerare când îl citeşti.

Cu siguranţă. Ashbrook luă manuscrisul şi îi zâmbi suav. Până una, alta, îmi promiţi că-mi păstrezi un dans mâine-seară?

Da, bineînţeles, spuse ea fericită, în timp ce Harry o ajuta să urce în trăsură. Mulţumesc, Richard. Şi te rog, te implor, să-mi spui sincer ce părere ai despre poemul pe care l-am scris.

Uşa trăsurii se închise şi Emily o luă din loc înainte ca Ashbrook să-i poată răspunde.

Câteva minute mai târziu, cupeul se opri în faţa reşedinţei lui Blade. Emily coborî nerăbdătoare şi se îndreptă imediat sus spre dormitorul ei.

Trecea pe lângă uşa închisă a vechii camere pentru copii, acum nefolosită, când se opri la auzul unei bufnituri puternice, urmată de un geamăt răsunător.

Ce naiba? Deschise uşa şi privi pe furiş înăuntru. Uimită, îi văzu pe Simon şi pe fraţii ei gemeni, cu toţii fără cămăşi. Charles tocmai ce se ridica de pe covor. Simon stătea deasupra lui, cu picioarele încordate, iar Devlin privea foarte concentrat.

Nu loveşti cu pumnul, se răsti Simon. Îl laşi pe om să vină direct spre tine şi atunci te răsuceşti uşor spre dreapta. El te va urma instinctiv, dezechilibrându-se. Echilibrul e cheia. Înţelegi?

Cred că da. Charles îşi frecă umărul gol. Lasă-mă să mai încerc o dată.

Ce se petrece aici? întrebă Emily fascinată.

Cei trei bărbaţi se întoarseră spre ea, jigniţi la unison.

Emily! lătră Charles.

Cu nişte expresii îngrozite, gemenii săriră după cămăşile lor, care atârnau pe nişte scaune din apropiere.

Fir-ar să fie, Emily, spuse Simon furios. O femeie n-are ce căuta aici. Pleacă imediat. Şi închide uşa după tine.

Exersaţi cumva o formă mai ciudată de box, Simon? E ceva ce-ai învăţat în Orient? Mi-ar plăcea să mă uit la voi. Ar fi grozav chiar să iau nişte lecţii. Emily îl privi plină de speranţă.

Vei pleca imediat din camera asta, doamnă. Şi vei închide uşa după tine, tună Simon.

Emily aruncă o privire la feţele încruntate ale fraţilor ei şi îşi dădu seama că erau la fel de implacabile.

Fie. Dar trebuie să vă spun că sunteţi nişte fricoşi care strică cheful altora.

Ieşi pe hol şi închise uşa după ea.

Te rog, spune-mi ce făceai în camera copiilor cu Charles şi Devlin, spuse Emily din capătul mesei. Sunt foarte curioasă.

Curiozitatea nu este o trăsătură admirabilă la o femeie. Simon se uită la curry-ul indian condimentat pe care George tocmai îl pusese înaintea lui.

Emily îi zâmbi poznaş.

Doar nu te aşteptai să ignor toate bufniturile alea puternice pe care le-am auzit pe când treceam prin dreptul camerei.

Simon era conştient că îl tachina intenţionat. Era la fel de conştient că Greaves şi George, care serveau la masă, ascultau fiecare cuvinţel.

Pe viitor, draga mea, vei bate frumos la uşă înainte să intri într-o cameră în care se aud bufnituri.

Da, bineînţeles, spuse Emily dând supusă din cap. Adică, nu se ştie niciodată de ce poţi să dai când deschizi o uşă după ce auzi o serie de bufnituri, nu-i aşa? Ar putea fi orice. Ai putea să dai şi peste trei bărbaţi fără cămăşi sau ceva la fel de scandalos.

Am discutat destul despre acest subiect, doamnă, mormăi el aruncându-i o privire severă.

Primi în schimb un chicotit nestăpânit.

Refuz să închei această discuţie până nu-mi spui ce făceaţi. Exersaţi un fel de tehnică de luptă?

Simon se dădu bătut.

Da, asta făceam. Nu prea ştiu cum s-a întâmplat, dar fraţii tăi au reuşit să mă convingă să le fac o demonstraţie. Am învăţat-o în numeroşii ani pe care i-am petrecut în Orient.

M-ai învăţa şi pe mine?

Simon era cu adevărat şocat de sugestie. Excentricităţile fermecătoare ale lui Emily puteau fi amuzante din când în când, dar uneori mergea mult prea departe.

Categoric nu. Nu e o activitate adecvată pentru o femeie, şi cu siguranţă nu e genul de lucruri pe care i le arată un soţ soţiei lui.

Hmm. Nu cred c-ar fi atât de rău să mă-nveţi, stărui Emily, deloc intimidată. La urma urmei, străzile din Londra nu sunt chiar sigure, ca să nu mai vorbim de locuri precum parcul Vauxhall. Nu se ştie niciodată când dai de un răufăcător pe o alee întunecoasă, de exemplu, şi eşti obligat să te aperi de o soartă mai rea ca moartea.

Ajunge, doamnă. Pe George, slujitorul care îi servea la cină, îl apucă brusc un acces convulsiv de tuse. Ieşi degrabă din cameră. Afară, pe hol, tuşea se transformă într-un râs nestăpânit. Greaves, majordomul, se abţinea eroic. Simon se încruntă la Emily. Pericolele de pe stradă sunt unul dintre motivele pentru care nu ţi se permite să mergi neînsoţită în oraş, draga mea. Şi că tot veni vorba despre asta, mătuşa îmi spune că a primit un bon de la Almacks pentru tine.

Mi-a spus şi mie, zise Emily vag, servindu-se cu chutney. Dar, sincer, Simon, nu mă prea interesează să merg la Almacks. Celeste spune că adunările de acolo sunt groaznic de plictisitoare. Te duci doar dacă eşti obligată să-ţi cauţi un soţ, iar eu n-am nevoie de asta, nu-i aşa?

Nu, dar nu ţi-ar strica să apari la Almacks, rosti Simon cu fermitate. O altă bijuterie de pe coroana succeselor tale sociale. Cred că ar trebui să mergi miercurea viitoare.

Aş prefera să nu. Simon, bucătarul tău serveşte cele mai remarcabile mâncăruri. L-ai găsit în Orient?

Smoke e angajatul meu de câţiva ani, da.

De ce-l cheamă Smoke{3}? Pentru că arde mâncarea?

Nu, pentru că e copilul din flori al unei insulare şi al unui marinar britanic. Nu l-a vrut nimeni după ce s-a născut, şi a supravieţuit învăţând să se mişte şi să se poarte precum fumul. Întotdeauna acolo, dar rareori observat. Un talent deosebit de util când îţi câştigi traiul furând genţile oamenilor în oraşele portuare, se gândi Simon în sinea lui.

Cum l-ai cunoscut?

Cred că încerca să mă jefuiască la momentul respectiv.

Emily râse încântată.

Cum de te-ai hotărât să-i oferi un post de bucătar?

Îi place să pregătească mâncărurile cu care m-am deprins în Orient. Cu el în bucătărie nu sunt obligat să îndur felurile englezeşti obişnuite din carne de oaie, cârnaţi unsuroşi şi budinci grele.

Am observat că foloseşte mult orezul şi tăieţeii, care sunt delicioşi. Iar condimentele alea minunate îmi stimulează simţurile.

Simon o privi nerăbdător, conştient că încerca să schimbe subiectul.

Vei merge la Almacks, draga mea, spuse el răspicat.

Da? Părea absolut nepăsătoare. Voi aborda subiectul cu Lady Merryweather. E un izvor de înţelepciune despre cum să te porţi în societate, nu-i aşa? Simon, mă gândeam să-mi deschid propriul salon literar. Am fost la unul în după-amiaza asta şi m-a dezamăgit teribil. Abia de-am vorbit despre chestiuni literare. Toată lumea voia să discute numai despre afaceri.

Comentariul reuşi să-i capteze imediat atenţia lui Simon.

Serios? Mai luă o înghiţitură din curry şi îşi privi cu atenţie soţia. Cine-a participat?

S-a ţinut în casa lui Lady Turnbull. Au fost mai mulţi oameni pe-acolo. Mărturisesc c-am uitat unele nume. Se încruntă atentă. Totuşi, a fost şi un gentleman pe nume Crofton. Îmi amintesc de el pentru că nu mi-a prea plăcut.

Dacă fusese prezent Crofton, nici Ashbrook nu putuse fi prea departe, se gândi Simon înverşunat. Hotărî să obţină mai multe informaţii.

Cred că l-am întâlnit o dată pe Crofton pe stradă, în faţa clubului său. Nu m-a impresionat nici pe mine. Îţi mai aminteşti şi alţi participanţi?

Păi… Emily îl privi precaută. Alţi doi sau trei, poate. Cum ţi-am spus, n-am reţinut toate numele.

Deci Ashbrook fusese şi el acolo şi, dintr-un motiv anume, Emily încerca să o ascundă. Simon, brusc mânios, îl expedie pe Greaves din cameră cu o singură privire. Aşteptă până rămase singur cu soţia lui, care se delecta cu savuroasa combinaţie de curry şi chutney.

Aş vrea să ştiu tot ce s-a întâmplat astăzi la salonul lui Lady Turnbull, Emily.

Chestia e, milord, că aş prefera să nu-ţi spun până nu ştiu sigur dacă lucrurile vor funcţiona sau nu.

Simon se holbă la ea uluit şi furios. La naiba. Oare plănuia să fugă din nou cu Ashbrook? I se părea o idee absurdă, dar, în acelaşi timp, gelozia începea deja să-i dea târcoale.

Ce anume intenţionezi să faci, doamnă?

E un secret, milord.

Vreau să ştiu.

Dacă-ţi spun, nu va mai fi secret, sublinie tânăra femeie.

Eşti căsătorită acum, Emily. Nu ai secrete faţă de soţul tău.

Problema e că ar fi teribil de jenant pentru mine dacă se termină prost.

Simon, care îşi ridicase între timp paharul cu vin, îl puse jos înainte să-l fărâmiţeze din greşeală între degete.

Îmi vei spune despre ce-i vorba. Mă tem că trebuie să insist, doamnă.

Emily oftă încet şi-i aruncă o privire rugătoare.

Numai dacă îmi dai cuvântul de onoare că nu vei spune nimănui.

Doar nu-ţi închipui că mi-aş bârfi soţia.

Emily se relaxă puţin şi, cu ochi strălucitori, începu să pălăvrăgească entuziasmată.

Nu, presupun că n-ai face-o. Ei bine, milord, iată secretul: Ashbrook mi-a promis că va citi poemul meu epic şi că-mi va spune dacă e destul de bun ca să i-l arate editorului său, Whittenstall. Sunt atât de neliniştită şi de bucuroasă, că abia mai rezist.

Simon simţi tensiunea rece din stomac domolindu-se sub privirea plină de aşteptări a lui Emily. Bineînţeles că nu plănuia să fugă cu Ashbrook. Trebuie că-şi pierduse minţile să se gândească măcar la aşa ceva. O cunoştea prea bine. Emily era îndrăgostită fără scăpare de dragonul care-i era soţ.

Reacţia lui la ameninţarea puţin probabilă constituia, totuşi, o indicaţie clară a instabilităţii echilibrului său interior, ceea ce-l nemulţumi profund.

Acum avea însă altă problemă de rezolvat. Poate că Emily nu plănuia să se lase sedusă de poet, dar nu exista nicio îndoială că scopurile lui Ashbrook nu erau deloc nevinovate. Emily făcea senzaţie, iar baronul dădea tonul în modă. I se părea probabil că ar fi fost interesant să aibă o aventură cu încântătoarea şi excentrica soţie a contelui de Blade. Precis se întreba ce ratase cu cinci ani în urmă, când Emily îl pocnise cu oala de noapte în cap.

Ashbrook, ticălosule! Ai ghicit imediat că modalitatea sigură de a-i atrage atenţia lui Emily era să te arăţi interesat de scrierile ei. Simon hotărî că trebuia să se ocupe de poet, dar între timp nu avea de ce să-şi facă griji în privinţa lui Emily. Tocmai medita la importanţa pe care o dobândise tânăra femeie în viaţa lui, când aceasta vorbi din nou.

Ei bine, Simon? Nu-i aşa că este o şansă minunată pentru mine?

Făcu o grimasă, dar se abţinu văzând entuziasmul din ochii ei încântători.

E categoric o întorsătură foarte interesantă a lucrurilor, draga mea.

Emily dădu din cap cu satisfacţie.

Aşa e, şi acum înţelegi de ce nu voiam să ştie nimeni până nu-mi comunică Richard părerea lui. Ar fi prea stânjenitor dacă va decide că Doamna misterioasă nu e potrivită pentru tipar. Mi-am dat seama că cei asemenea lui adoră bârfele umilitoare.

Ai dreptate să păstrezi secretul, şi cred că e o idee foarte bună să-ţi deschizi propriul salon literar în loc să te duci la cel pe care-l ţine Lady Turnbull. Din păcate, nu se remarcă printr-o dragoste autentică pentru literatură, întâlnirile ei sunt doar un pretext pentru ca anumite persoane să-şi împărtăşească ultimele bârfe. Şi, cum ai observat, bârfele din Londra pot fi destul de crude.

Da, la această concluzie am ajuns şi eu. Emily se întoarse la curry-ul ei. Mă voi ocupa de asta cât mai repede posibil. Cred c-o să le invit pe Celeste şi mama ei; şi pe Lady Merryweather, bineînţeles. Mai sunt două sau trei doamne pe care le-am cunoscut recent şi care sunt foarte interesate de ultimele apariţii literare. Sper că vor veni.

Trebuie să-mi dai o listă cu numele celor pe care plănuieşti să-i inviţi, îi ceru Simon.

Ba nu, milord, n-o voi face.

Pot să întreb de ce nu? se interesă contele fără a părea şocat de atitudinea ei sfidătoare.

Cu un gest acuzator, Emily îndreptă furculiţa spre el.

Pentru că am aflat de la mătuşa ta cum procedezi în general. Se pare că ai obiceiul de a-i intimida pe oameni ca să se supună voinţei tale. Sinceră să fiu, n-aş vrea să-mi forţezi invitaţii să participe la salon.

Simon fu mai întâi uluit, apoi uşor amuzat.

Prea bine, Emily, invită pe cine vrei. Promit să nu mă amestec.

Ea îl privi suspicioasă.

Sunt destul de hotărâtă în privinţa asta, milord.

Da, observ. Fii liniştită, nu-ţi voi speria invitaţii.

Excelent. Zâmbi aprobator şi fruntea i se descreţi ca prin farmec. Atunci mă voi apuca numaidecât de proiect.

Nu uita că ţi-au rămas pregătiri de făcut pentru serată.

Muncesc din greu la ea, milord. Mă străduiesc din răsputeri să-i asigur succesul, deşi tot nu-mi dau seama unde vor încăpea toţi.



Simon îl găsi în cele din urmă pe Ashbrook într-un club din St. James. Poetul stătea confortabil aproape de foc, cu o sticlă de porto lângă el, aparent odihnindu-se între două jocuri de cărţi.

Slavă Domnului, Ashbrook. Simon se aşeză în scaunul de vizavi şi apucă sticla de porto, turnându-şi un pahar din vinul roşu-închis. Te caut de mai bine de o oră. Unde-i prietenul tău, Crofton?

Mă întâlnesc mai târziu cu el. Ashbrook deschise tabachera cu un gest neglijent pe care fără îndoială că-l exersase ore întregi. Plănuim un tur al celor mai interesante bordeluri.

Mai bine că nu-i aici. Simon gustă din porto. Era cam dulce pentru gustul lui. Voiam să vorbesc doar cu tine.

Degetele lui Ashbrook se încordară pe pahar.

Nu văd de ce. Am respectat mica noastră înţelegere. N-am suflat o vorbă despre scandalul din trecutul lui Emily.

Simon zâmbi periculos.

N-am nici cea mai vagă idee despre ce vorbeşti. Nu există niciun scandal în trecutul soţiei mele. Sugerezi că s-ar putea să existe unul?

Dumnezeule, nu, nu sugerez nimic de genul ăsta. Ashbrook sorbi din vin. Ce naiba mai vrei de la mine, Blade?

Cred că ai ceva ce aparţine soţiei mele. Aş vrea să-l trimiţi imediat înapoi.

Ashbrook îşi ascunse rapid uluirea sub o mască de indolenţă.

Presupun că te referi la poemul ei epic.

Aşa e. Simon îi zâmbi deloc amuzat. Ashbrook, nu te juca cu mine. Ştim amândoi de ce te-ai oferit să-i citeşti poemul. În cele din urmă, n-ai rezistat tentaţiei de a o seduce, corect? Fără îndoială că pare mult mai interesantă acum decât în urmă cu cinci ani. Cu cât devii mai uşuratic, cu atât te atrag mai tare naivitatea şi inocenţa, nu? Şi vrei s-o ispiteşti lăudându-i scrierile.

Ashbrook ridică o sprânceană.

Vorbeşti de parcă ai cunoaşte bine tehnica. Aşa ai convins-o să se mărite cu tine, Blade? Complimentam du-i poeziile şi nu ochii?

Nu e treaba ta cum am convins-o. Trebuie doar să nu uiţi că e soţia mea. Te avertizez că dacă încerci să o ademeneşti în patul tău, cariera ta înfloritoare va fi înăbuşită din faşă.

Mă ameninţi cu un duel, Blade?

Doar dacă devine absolut necesar. Prefer metodele de convingere mai subtile. În cazul tău, cred că prima mişcare ar fi să-l sun pe editorul tău, pe Whittenstall, şi să-l conving de totala ta lipsă de talent.

Ashbrook rămase cu gura căscată.

L-ai plăti ca să nu-mi publice lucrările?

După ce voi trece la fapte, niciun editor respectabil din oraş nu va considera că lucrările tale merită să cunoască lumina tiparului. Ai înţeles?

Baronul închise gura şi se lăsă în spate pe scaun. Şocul iniţial se disipa, făcând loc unei expresii de admiraţie reticentă.

Eşti de necrezut, Blade. Am auzit zvonuri despre modul în care obţii ceea ce vrei, dar nu le-am dat crezare întru totul. Sunt impresionat.

Nu e nevoie să fii impresionat. Important este să nu-mi tachinezi soţia amăgind-o c-ai putea să-i publici poemul.

Nu crezi că scrie destul de bine ca să fie publicată? întrebă Ashbrook şiret.

Am ajuns la concluzia că talentele soţiei mele se află mai cu seamă în afara sferei literare. Nu mă deranjează dacă-şi încearcă forţele cu o poezie din când în când, dar nu voi permite nimănui să se folosească de interesul ei literar ca să-i capteze atenţia.

Crezi că poate fi ademenită atât de uşor de lângă tine? spuse Ashbrook zâmbind batjocoritor.

Simon îşi termină vinul.

Soţia mea e incapabilă să fie necredincioasă. Pur şi simplu nu-i stă în fire. Dar o pot răni promisiunile făcute de oameni care nu au nicio intenţie să şi le ţină. Are tendinţa să vadă numai partea bună a lucrurilor şi a persoanelor.

Nu crezi că o să-mi fac o părere corectă despre Doamna misterioasă?

Nu, replică Simon ridicându-se. Nu cred deloc asta. Aştept să-mi returnezi manuscrisul mâine-dimineaţă.

La naiba, Blade, aşteaptă, te rog. Cum o să-i explic lui Emily?

Spune-i că nu poţi fi imparţial, sugeră contele. La urma urmei, e purul adevăr. Cum ar putea un scriitor să evalueze cinstit manuscrisul altuia când ştie că propria-i carieră e în pericol?

Nenorocitule! Dar Ashbrook părea mai degrabă resemnat decât sfidător. Ai grijă, Biade. Ţi-ai făcut prea mulţi duşmani. Într-o bună zi, unul dintre ei ar putea să-şi încerce norocul şi să treacă de mâna aia de infractori pe care tu-i numeşti cu atâta candoare angajaţi ai casei.

Simon zâmbi.

Nu prea cred. Vezi tu, Ashbrook, nu am chiar aşa de mulţi duşmani precum crezi tu. Asta deoarece, per ansamblu, fac mai multe favoruri decât ameninţ. Pot fi util, uneori. Te sfătuiesc să nu uiţi asta.

Îţi intuiesc modul de operare. Eşti într-adevăr pe atât de isteţ şi misterios pe cât te crede lumea, Blade. Favoruri utile în schimbul cooperării, represalii dure în caz de opoziţie. E o tehnică interesantă.

Contele ridică din umeri şi se îndepărtă fără a se osteni să-i răspundă. Îşi încheiase treaba pentru seara respectivă. Era timpul s-o găsească pe Emily. Trebuia să fie la balul familiei Linton, îşi aminti el. Abia aştepta să valseze din nou cu soţia lui.

Douăzeci de minute mai târziu coborî din trăsură şi urcă scările vilei enorme. Servitorii în livrele albastre se repeziră să-i ia pălăria şi să-l conducă în sala de bal.

Pe deasupra vacarmului de râsete şi conversaţii se auzeau acordurile unui dans în vogă. Simon se opri în pragul uşii şi privi în jur, căutând-o pe Emily prin încăperea aglomerată. Mai nou o găsea foarte uşor. Trebuia doar să caute o mulţime de oameni strânşi în jurul unui spiriduş roşcat.

Mulţimea era formată din noii prieteni şi admiratori ai lui Emily. Printre bărbaţi se aflau de obicei mai mulţi domni în vârstă care voiau să discute despre acţiuni şi investiţii, câţiva poeţi debutanţi cu părul ciufulit şi priviri încinse care ţineau să-şi expună părerile despre literatura romantică şi un grup de filfizoni nerăbdători să fie văzuţi conversând cu o persoană atât de originală.

Şi erau la fel de multe femei în gloata din jurul lui Emily, îşi zise contele, localizându-şi prada şi pornind atent prin mulţime. Unele erau fermecate de ultimele romane apărute, la fel ca Emily, iar altele, precum Lady Northcote şi fiica ei, Celeste, o considerau o prietenă încântătoare.

Grupul includea şi câteva femei ai căror soţi vicleni le încurajaseră să cultive relaţia cu noua contesă de Blade. Erau şi fete abia ieşite de pe băncile şcolii ale căror mame înţeleseseră că o asociere cu tânăra contesă avea să le aducă în contact cu o varietate de bărbaţi eligibili. Nu în ultimul rând, în jurul ei se adunau şi câteva doamne cultivate care o socoteau inteligentă şi încântător de excentrică.

Simon tocmai ajunsese la marginea mulţimii care o împresura pe Emily, când ea îi simţi prezenţa. Un murmur străbătu roiul de admiratori, care se grăbiră să se dea la o parte pentru a-i face loc contelui.

Blade. Emily îşi ridică lornionul pentru o privire rapidă şi apoi îi dădu drumul din mână. Îi zâmbi larg şi primitor, cu ochii învăpăiaţi de plăcere. Speram să-ţi faci timp să treci pe aici.

Am venit să cerşesc un dans cu tine, draga mea, spuse Simon înclinându-şi capul peste mâna ei. Ai cumva unul de rezervă pentru mine?

Nu te prosti. Bineînţeles că da. Îl privi apologetic pe un tânăr al cărui păr blond fusese ondulat meticulos cu drotul. Nu te deranjează dacă ne amânăm dansul, nu-i aşa, Armistead?

Deloc, Lady Blade, spuse acesta, privindu-l respectuos pe Simon.

Emily se întoarse râzând spre soţul ei.

Poftim. Ai văzut, Blade? Sunt liberă acum să dansez cu tine.

Mulţumesc, draga mea. Simon simţi un val de satisfacţie posesivă când o conduse pe ringul de dans. Când Emily păşi în braţele lui, cu ochii strălucind, simţi limpede că toţi cei din cameră ştiau ce ştia şi el.

Emily era a lui.

Mulţimea de acolo mai ştia şi că el proteja ceea ce-i aparţinea.



Două zile mai târziu, Simon veni acasă în toiul după-amiezii şi află uimit de la majordom că soţia lui era în salon cu trei doamne.

Lady Merryweather, Lady Canonbury şi doamna Peppington, spuse Greaves monoton.

La naiba, murmură Simon. Ce naiba mai pune la cale acum?

Doamna a poruncit să fie servit cel mai bun ceai Lap Seng, adăugă încet Greaves, deschizându-i uşa stăpânului său. I-a cerut lui Smoke să pregătească diverse prăjituri. Încă se plânge.

Contele îl privi încruntat pe majordom şi intră în bibliotecă. Se opri imediat când îşi văzu soţia conversând dezinvolt cu soţiile celor doi vechi duşmani ai lui. Emily îi zâmbi cald.

O, bună, Blade. Vrei să ni te alături? Tocmai voiam să mai comand nişte ceai. Cred că le cunoşti pe Lady Canonbury şi pe doamna Peppington, nu-i aşa?

Ne-am cunoscut. Simon le salută pe cele două femei cu o politeţe glacială. Acestea însă părură extrem de tulburate.

De fapt, mă tem că trebuie să plecăm, spuse Lady Canonbury, ridicându-se maiestuos de pe divan.

Da, am şi alte angajamente în după-amiaza asta, îi ţinu isonul doamna Peppington.

Înţeleg. Emily se încruntă la soţul ei în timp ce cele două femei se grăbiră să iasă pe hol.

Când uşa se închise în urma lor, îi turnă o ceaşcă de ceai lui Simon şi i-o înmână.

Nu aveai de ce să le sperii aşa.

Araminta Merryweather chicoti.

Simon se pricepe la astfel de lucruri.

Contele îşi ignoră mătuşa şi o privi cât se poate de intimidant pe soţia lui.

Aş vrea să ştiu ce-ai găsit de cuviinţă să vorbeşti cu cele două doamne.

Hm, da, mă gândeam eu c-o să vrei. Emily zâmbi larg. Ei bine, milord, adevărul este că am discutat despre afaceri.

Serios? Cu coada ochiului, Simon o văzu pe mătuşa lui înfiorându-se, dar Emily nu păru să-i fi remarcat asprimea tonului. Ce fel de afaceri?

Afaceri miniere. Se pare că atât lordul Canonbury, cât şi domnul Peppington au investit sume considerabile într-un proiect minier. Acum vor să aducă minereul pe piaţă, însă canalul pe care plănuiau să-l folosească e proprietate privată. Proprietarul nu le dă acordul ferm de tranzit. Îi ţine în aer de luni de zile.

Înţeleg.

Tu deţii canalul respectiv, milord, rosti Emily apăsat. Nu se mişcă nimic pe canalul ăla fără permisiunea ta. Ai puterea de a transforma întregul proiect minier într-un dezastru financiar pentru Canonbury şi Peppington. Ambii sunt foarte neliniştiţi, evident. O astfel de pierdere i-ar putea distruge. Au investit o grămadă de bani.

Simon ridică din umeri, fără să-şi ascundă satisfacţia.

Şi?

Şi tocmai le spuneam lui Lady Canonbury şi doamnei Peppington că mai mult ca sigur vei decide să le vinzi canalul respectiv soţilor lor.

Ceaiul lui Simon se revărsă violent din ceaşca delicată. Câteva picături îi căzură pe pantalonii imaculaţi de nuanţa muştarului.

La naiba.

Emily se uită îngrijorată la petele de ceai.

Să-l chem pe Greaves?

Nu, nu-l vei chema pe Greaves sau pe oricine altcineva. Simon îşi trânti ceaşca şi farfurioara pe cea mai apropiată masă. Ce naiba crezi că faci promiţându-le astfel de lucruri lui Lady Canonbury şi doamnei Peppington? Cum naiba te aştepţi să te ţii de cuvânt?

Nu se aşteaptă să se ţină de nicio promisiune, pentru că n-a făcut niciuna, interveni Araminta privind când la unul, când la celălalt. Emily se aşteaptă să o faci tu, Simon.

Simon îi azvârli o căutătură furioasă, după care se răsuci să-şi înfrunte soţia. Aceasta părea tot mai senină şi mai sigură pe sine, observă el. Evident fusese mult prea indulgent cu ea în ultima vreme.

Ei bine, doamnă? Explică-te.

Emily îşi drese glasul.

Sunt la curent cu motivul pentru care vrei să te răzbuni pe Canonbury şi Peppington. Mătuşa ta mi-a explicat cum stau lucrurile şi ai tot dreptul să vrei să-i pedepseşti.

Mă bucur că eşti de acord cu asta.

Problema e, milord, că în timp ce vorbeam cu Lady Canonbury şi doamna Peppington mi-am dat seama că au suferit deja foarte mult şi că n-are sens să le răsuceşti cuţitul în rană.

Serios? Şi cum anume au suferit? întrebă Simon printre dinţi.

Lordul Canonbury e bolnav de inimă. Doctorii i-au spus că s-ar putea să nu mai prindă anul viitor. De asemenea, a trecut prin câteva pierderi financiare grave în ultimii ani. Singura lui bucurie în viaţă e nepoata lui. Îţi aminteşti de ea? Cea care a leşinat când ai intrat în sala de bal?

Îmi amintesc de ea.

Sărăcuţa s-a temut îngrozitor că Blade avea să-i ceară mâna ca să se răzbune pe bunicul ei, zise Araminta.

Prostii, exclamă Emily. Cum i-am spus şi lui Celeste, Blade nu s-ar căsători niciodată cu o tânără slabă de înger. Ca să revenim, nepoata e cea mai mare bucurie din viaţa lui Canonbury. Vrea să folosească profiturile din proiectul minier ca să-i ofere o zestre potrivită. Va rămâne fără niciun ban dacă-l distrugi, Simon. Ştiu că n-ai vrea ca biata copilă să fie forţată să se mărite fără o zestre decentă.

Dumnezeule mare, murmură Simon.

Cât despre Peppington, m-a întristat mult să aud că şi-a pierdut singurul fiu cu trei ani în urmă, într-un accident de călărie. Soţia lui spune că n-a mai fost la fel de atunci. Se pare că tot ce-l ţine în viaţă e faptul că nepotul lui se dovedeşte a fi un tânăr bun şi inteligent, dornic să administreze o proprietate funciară. Peppington vrea doar să-i lase băiatului o moştenire decentă.

Nu văd de ce m-ar interesa viitorul nepoatei lui Canonbury sau al nepotului lui Peppington.

Emily zâmbi melancolic.

Ştiu, milord. La început nu m-a interesat prea tare nici pe mine, dar apoi am început să mă gândesc la importanţa copiilor şi nepoţilor, în general, dacă înţelegi ce vreau să spun.

Simon o ţintui cu privirea.

Nu, nu înţeleg ce vrei să spui. La ce naiba te referi?

La copiii noştri, milord. Emily sorbi sfios din ceai.

Simon rămase fără cuvinte.

Copiii noştri? reuşi el să îngaime într-un final. Apoi îl trecu cel mai ciudat fior de bucurie. Vrei să spui că eşti însărcinată, doamnă?

Ei bine, nu mă pot pronunţa în legătură cu asta. Nu cred. Cel puţin nu acum. Dar presupun că voi fi curând, nu crezi? La ritmul nostru, nu mai avem mult de aşteptat. Emily se înroşi, dar continuă să zâmbească.

Araminta, cuprinsă de un acces de tuse, împroşcă o gură de ceai.

Îmi cer iertare, bâigui ea cu respiraţia întretăiată.

Simon nu o băgă în seamă. În momentul acela se gândea doar la posibilitatea ca în pântecele lui Emily să crească copilul lui. Până atunci nu se prea gândise la viitor. Toate uneltirile, planurile şi gândurile lui se focalizaseră pe trecut. Iar acum Emily vorbea despre copii. Copiii lui.

Fir-ar să fie, murmură el.

Da, ştiu ce vrei să spui, milord. Este puţin şocant să te gândeşti la astfel de lucruri, nu-i aşa? Dar trebuie să o facem, bineînţeles. Tocmai gândul acesta, că ne vom iubi şi preţui propriii copii, m-a făcut să-mi dau seama că n-ai vrea să-i răneşti pe nepoata lui Canonbury şi pe nepotul lui Peppington. Cruzimea nu-ţi stă în fire, milord. Eşti un bărbat nobil şi generos, cum bine o ştiu.

Simon rămase înlemnit, holbându-se la tânăra lui soţie. Ştia că ar fi trebuit să-i spună demult să nu se bage în treburile lui, dar cu ochii minţii o vedea ţinându-i fiul în braţe.

Crezi că fiul nostru va avea ochii tăi? întrebă Emily, de parcă i-ar fi citit gândurile. Mi-l imaginez fugind de colo, colo. Plin de energie şi zburdalnic. Îl poţi învăţa tehnicile alea de luptă pe care le exersezi cu fraţii mei. Băieţilor le plac astfel de lucruri.

Cred c-ar trebui să plec, spuse Araminta, ridicându-se în picioare. Mă scuzaţi.

Simon abia de-o observă pe mătuşa lui luându-şi la revedere. Când uşa se închise în urma ei, constată că încă se holba la Emily, imaginându-şi-o cu un bebeluş cu părul negru şi ochii aurii. Sau poate o fetiţă roşcată cu ochii verzi.

Simon? Emily clipi întrebătoare.

Iartă-mă, dar cred că trebuie să rezolv câteva lucruri în bibliotecă, spuse el absent, ridicându-se în picioare.

Se agăţase de trecut timp de douăzeci şi trei de ani. Îi dăduse putere, voinţă şi forţă. Abia acum înţelegea că în ziua căsătoriei cu Emily dobândise o frântură de viitor, indiferent că voia sau nu.

În seara aceea se simţea la fel de năucit şi nesigur de propriile intenţii, neputând să-şi scoată din minte imaginea lui Emily înconjurată de copiii lui, când intră într-unul din cluburile pe care le frecventa.

Printr-o coincidenţă, primii doi bărbaţi pe care îi văzu fură Canonbury şi Peppington.

În faţa ochilor minţii îi apărură nepoata prostuţă a lui Canonbury leşinând în timpul unui bal şi nepotul serios al lui Peppington studiind tehnicile de gestiune funciară. Oftând adânc, se îndreptă spre cei doi vechi duşmani ai lui.

Se oferi să le vândă canalul lui Canonbury şi Peppington înainte să se răzgândească. Fu extrem de satisfăcut de expresiile şocate de pe chipurile bărbaţilor mai în vârstă.

Canonbury se ridică în picioare dureros de încet.

Îţi sunt recunoscător, domnule. Sunt conştient că aveai cu totul alte intenţii nu cu multă vreme în urmă. Intenţii care ne-ar fi ruinat pe mine şi pe Peppington. Aş putea întreba ce anume te-a făcut să te răzgândeşti?

Nu e cumva un alt şiretlic de-al tău, Blade? întrebă Peppington bănuitor. Ne-ai ţinut pe marginea prăpastiei în ultimele şase luni. De ce ne-ai elibera acum?

Soţia mea îmi spune că am o fire nobilă şi generoasă, rosti Simon cu un zâmbet rece.

Canonbury se aşeză brusc şi se întinse după sticla de porto.

Înţeleg.

Peppington îşi reveni suficient de mult din uimire ca să-l măsoare din priviri pe conte.

Soţiile sunt nişte creaturi extrem de ciudate, nu eşti de aceeaşi părere?

Categoric au tendinţa de a complica viaţa unui bărbat, fu de acord Simon.

Peppington încuviinţă din cap gânditor.

Îţi mulţumim pentru generozitate. Eu şi Canonbury suntem pe deplin conştienţi că nu o merităm. Ce s-a întâmplat acum douăzeci şi trei de ani a fost… greşit din partea ambilor.

Îţi suntem datori, Blade, murmură Canonbury.

Nu, spuse Simon. Îi sunteţi datori soţiei mele. Să nu uitaţi asta. Se răsuci pe călcâie şi se îndepărtă de cei doi bărbaţi pe care îi urâse timp de douăzeci şi trei de ani.

Când păşi în noapte, îşi dădu vag seama că se simţea mai liber. Era ca şi cum ar fi desfăcut un lanţ vechi, ruginit, şi îşi eliberase o parte din el care fusese închisă multă vreme.



Mesajul frenetic de la Broderick Faringdon sosi în ziua următoare, când Emily se afla în toiul unei discuţii aprinse cu bucătarul lui Simon.

Nu m-ar deranja să avem la bufet câteva dintre specialităţile tale exotice din Indiile de Est, îi spuse ea ferm omuleţului ciudat, cu un cercel de aur într-o ureche. Dar trebuie să nu uităm că majoritatea oaspeţilor nu sunt obişnuiţi cu asemenea delicatese străine. Englezii ţin prea mult la tradiţiile lor culinare.

Smoke îşi îndreptă mândru spatele.

Domnia Sa nu s-a plâns absolut niciodată de bucatele mele.

Bineînţeles că nu, îl linişti Emily. Găteşti minunat, Smoke. Dar mă tem că palatul Domniei Sale e mult mai rafinat ca al multora dintre cei pe care-i vei servi la serată. Vorbim despre oameni în opinia cărora felul ideal e compus dintr-o grămadă de cartofi fierţi şi o bucată mare de carne de vită.

Doamna are dreptate, Smoke, interveni menajera. Să servim poate nişte calcan în aspic. Şi cârnaţi, poate şi nişte limbă.

Cârnaţi! Limbă! Smoke era scandalizat. Nu voi mai permite să se servească limbă sau cârnaţi unsuroşi în casa asta.

Ei bine, atunci, poate nişte şuncă rece, propuse Emily plină de speranţă.

Cearta fu întreruptă de o bătaie puternică în uşa bucătăriei. Harry, servitorul, se duse să deschidă şi, după o scurtă convorbire cu persoana de afară, se apropie de stăpâna lui.

Mă scuzaţi, doamnă. Mi s-a spus că aţi primit un mesaj.

Emily se întrerupse din ciondăneală cu un sentiment de uşurare.

Pentru mine? Unde?

E un băiat la uşă, doamnă. Spune că vă poate da mesajul numai dumneavoastră. Harry îşi ridică braţul terminat printr-un cârlig. Să-i zic s-o şteargă?

Nu, nu, mă duc la el.

Emily traversă bucătăria şi-l văzu pe băieţelul soios aşteptând-o în prag.

Ei bine, băiete, spune: ce e?

Puştiul se uită la părul roşcat şi la ochelarii lui Emily şi dădu din cap, satisfăcut că ajunsese la cine trebuia.

Tatăl dumneavoastră vrea să vă vadă cât de repede, doamnă. Mi-a zis să vă dau bileţelul ăsta. Îi înmână supus o bucăţică de hârtie pătată de cât o strânsese în pumnul lui murdar.

Prea bine, îţi mulţumesc.

Băiatul examină îndeaproape moneda primită, o testă cu dinţii şi apoi rânji.

Cu plăcere, doamnă.

Harry veni să închidă uşa de la bucătărie. Băiatul îi privi cu uimire şi admiraţie cârligul, după care o luă la fugă.

O să ne ocupăm mai târziu de planificarea meniului, le spuse Emily lui Smoke şi menajerei. Ieşi degrabă din bucătărie şi se repezi pe scări. Biletul îi sfredelea mâna ca un fier încins. Se temea de ce era mai rău. Când ajunse în intimitatea dormitorului ei, închise uşa după ea şi o încuie.

Tremurând de groază, se aşeză şi citi misiva de la tatăl ei.



Scumpa, ascultătoarea mea fiică,

Ne-a lovit dezastrul. Soarta mi-a fost potrivnică în ultimele câteva săptămâni. Am pierdut o sumă destul de mare de bani la cărţi şi trebuie să-mi vând acum acţiunile şi titlurile care mi-au mai rămas ca să-mi plătesc ultimele datorii. Din păcate, nu le pot acoperi în întregime. Trebuie să mă ajuţi, scumpa mea fiică. Sper ca acum, când am nevoie de tine, să-ţi aminteşti legăturile de sânge şi de dragoste care ne leagă pentru totdeauna. Ştii că draga ta mamă ar vrea să-mi vii în ajutor. Te voi căuta foarte curând.

Tatăl tău iubitor

P.S. Ţinând cont de împrejurări, nu-i menţiona această mică problemă de familie soţului tău. Ştii prea bine că îmi poartă o ură profundă, nefirească.



Lui Emily i se făcu greaţă în timp ce împături foaia la loc. Îi fusese limpede că avea să se întâmple ceva de genul ăsta mai devreme sau mai târziu. Încercase să se amăgească singur cu iluzia că tatăl său avea să dea dovadă de bun-simţ în jocurile sale de noroc, dar ştiuse în adâncul ei că pasiunea lui era prea puternică. Mama ei îi spusese deseori că nu avea să se schimbe.

Şi acum îi cerea ajutorul, ştiind că o forţa astfel să aleagă între loialitatea faţă de soţul ei şi obligaţiile de fiică.

Era prea mult. Realitatea dăduse din nou năvală în lumea ei, sfârtecând perdeaua romantică cu care încercase să se protejeze.

Îşi puse capul pe braţe şi izbucni în plâns.


capitolul 18

Emily se îmbrăca pentru spectacolul de teatru din seara aceea, când Simon intră în dormitorul ei prin uşa de legătură. Se sperie când îl văzu, însă reuşi să-i zâmbească şters.

Mulţumesc, Lizzie. Asta e tot deocamdată.

Prea bine, doamnă. Lizzie îşi înclină scurt capul şi plecă.

Emily îl privi pe Simon în oglindă. Era atât de puternic şi de fascinant în hainele lui austere de seară!

Ieşi în oraş, milord?

Seara asta cinez la club, cât timp eşti tu la teatru cu Lady Northcote şi fiica ei. Dar te voi găsi mai târziu la familia Bridgeton.

Emily încuviinţă rapid, făcând să-i salte penele din păr. Era agitată şi ştia că, dacă nu avea grijă, Simon avea să-şi dea seama că se întâmplase ceva.

Ne vedem acolo. Ţi-am arătat noul binoclu pentru operă pe care l-am cumpărat ieri? Se întinse după săculeţul de mână şi începu să scormonească asiduu prin el. Orice, numai să nu-i mai vadă privirea străpungătoare.

Foarte frumos. Simon se uită apreciativ la obiectul delicat.

Văd excelent cu el. L-am folosit azi ca să mă uit la o pasăre, de la fereastră, şi am observat cele mai mici detalii de pe aripi, spuse Emily, încercând din răsputeri să pară entuziasmată.

Sunt sigur că e un binoclu de foarte bună calitate, draga mea.

Lui Emily nu-i plăcea insinuarea pe care o citea în ochii lui Simon.

Celeste şi mama ei mi-au spus că reprezentaţia piesei Othello pe care o vom vedea în seara asta e una dintre cele mai bune puse în scenă vreodată.

Ar trebui să fie foarte interesant.

Da, sunt convinsă. Ţi-am spus că am avut o discuţie lungă cu Smoke despre meniul pentru serată?

Nu, nu mi-ai spus. Emily, s-a întâmplat ceva?

Nu, nu, bineînţeles că nu, milord. Zâmbi larg şi preţ de o clipă reuşi să-i susţină privirea în oglindă. Sunt doar bucuroasă că mă duc la teatru.

Emily…

Cum spuneam, Smoke nu prea vrea să pregătească meniul standard pentru oaspeţii noştri. Zice că tu preferi stilul lui oriental, despre care ştiu că e foarte gustos, dar mă tem că oaspeţii noştri îl vor considera ciudat.

Smoke va pregăti orice-i spui tu; altfel, îşi va căuta altă slujbă, spuse Simon dezinvolt. Înaintă şi, punându-şi mâinile puternice pe umerii lui Emily, o făcu să-l privească din nou în ochi. Nu te agita cu meniul, draga mea. Spune-mi ce anume te nelinişteşte în seara asta.

Ea rămase nemişcată şi se holbă în oglindă cu o expresie chinuită.

Simon, nu pot să-ţi spun.

Mă tem că trebuie să insist. Comunicăm pe un plan superior, aşa că ştiu deja că ceva nu-i în regulă, draga mea. Dacă nu-mi mărturiseşti adevărul, o să mă chinui toată seara. Vrei să sufăr în halul ăsta?

Emily simţi un junghi de vinovăţie.

Bineînţeles că nu, milord. Doar că e o… chestiune personală şi nu vreau să te deranjez cu ea. Oftă şi adăugă: Oricum, nu se poate face nimic. Soarta şi-a jucat ultima mână.

Chiar pe când rostea tragica afirmaţie, în ochi îi răsări o licărire de speranţă pe care Simon o remarcă imediat. Degetele lui o strânseră mai tare de umeri.

Se pare că discutăm despre un joc de cărţi, rosti el cu blândeţe. Aşa e?

Mă tem că la mijloc sunt mai multe jocuri, mărturisi Emily. Şi ultimul a fost un dezastru. Of, Simon, e îngrozitor, şi n-am idee cum să procedez. Ştiu că nu-ţi pot cere ajutorul în privinţa asta.

Simon se încruntă.

Ai dat de necazuri, spiriduşule? Ştiu că doamnele joacă uneori mai dur între ele, dar nu îmi imaginam că eşti genul care ar face datorii.

Nu eu am dat de belea, izbucni Emily, ci tatăl meu. Mi-a trimis azi un bileţel ca să-mi spună că a pierdut totul, ba chiar mai mult.

Contele nu se mişcă, dar ochii i se aprinseră brusc. Mâinile lui mari se strânseră în jurul umerilor goi ai lui Emily.

Serios? Trebuia să-mi dau seama. Era doar o chestiune de timp, evident, dar mă aşteptam să reziste mai mult.

Emily îi văzu satisfacţia sălbatică de pe chip şi ceva din adâncul sufletului ei se cutremură şi muri. O parte din ea sperase în zadar că atunci când avea să se producă inevitabilul, Simon avea să se înmoaie faţă de tatăl ei, aşa cum cedase şi în legătură cu gemenii, Northcote, Canonbury şi Peppington.

Simon? şopti ea plină de speranţă.

Ai dreptate, draga mea, murmură el. De data asta nu-mi poţi cere să te ajut. Am aşteptat prea mult această clipă. Îşi luă mâinile de pe umerii ei. Privi în jos la urmele roşii pe care le lăsase pe pielea ei albă şi moale. Atinse blând una dintre ele şi apoi se îndreptă spre uşă. Ne vedem mai târziu la familia Bridgeton. Se opri în prag. Emily?

Da, milord?

Nu uita că nu mai eşti o Faringdon.

Uşa se închise încet în urma lui.

Emily rămase cu mâinile în poală, spunându-şi că nu avea voie să izbucnească din nou în plâns.

Dar adevărul era că nu se mai simţise aşa de neajutorată şi prinsă în capcană din ziua în care-i murise mama, lăsând-o pe ea să-şi asume responsabilitatea financiară pentru tatăl şi fraţii ei.



*

Covent Garden era plină cu spectatori zgomotoşi din diverse pături ale societăţii. Cei bogaţi străluceau în loji şi se plimbau prin foaier. Muritorii de rând ocupau galeriile şi parterul. Toţi erau exuberanţi şi pe deplin pregătiţi să le comunice actorilor exact ce credeau despre reprezentaţia lor. Mulţi aduseseră cu ei coji de legume, clopoţei şi alte zornăitoare ca să-i ajute să-şi exprime părerile.

Ți-ai adus binoclul pentru operă? întrebă Celeste în timp ce micul grup se îndrepta spre foaierul aglomerat. Lady Northcote se oprise pentru o clipă să discute cu o prietenă.

Da, îl am la mine. Emily se uită orbeşte în jur, deoarece îşi ascunsese ochelarii în săculeţul de mână. Vedea doar o pată mişcătoare şi colorată.

Ea şi Celeste erau îmbrâncite din toate părţile şi Emily era pe punctul de a-şi pune ochelarii pe nas ca să se apere mai bine, când simţi mâna unui bărbat pe braţul ei.

Ce naiba? Se răsuci şi văzu o aură vagă de păr blond încărunţit. Se întristă pe loc. Tată! Ce cauţi aici?

Eram la spectacol şi te-am văzut intrând în hol, spuse Broderick Faringdon cu o jovialitate falsă. Ce mai faci, scumpo?

Sunt bine, tată. Permite-mi să ţi-o prezint pe prietena mea. Emily făcu rapid prezentările, rugându-se ca Lady Northcote să se întoarcă şi să le conducă spre loja lor.

Broderick salută cu obişnuitul şarm al Faringdonilor, apoi o trase ferm pe Emily de braţ.

Dacă nu te deranjează, aş vrea să vorbim între patru ochi, draga mea. Nu ne-am văzut de-un secol.

N-o pot lăsa singură pe Celeste, protestă Emily cu disperare.

Nu-ţi face griji pentru mine, spuse Celeste vioaie. Mă duc la mama. Tatăl tău te poate aduce la loja noastră.

Da, bineînţeles, admise Emily, ştiind că nu avea cum să scape. Încercă să se adune urmărind-o pe Celeste cum se îndepărta prin mulţime. Ei bine, tată?

Ai primit bileţelul meu? întrebă Broderick direct, lăsând imediat la o parte orice pretenţie de amabilitate, în mod evident era foarte stresat.

Da. Îmi pare rău, ştii că nu pot face nimic. Of, tată, cum de-ai fost atât de nesăbuit?

N-a fost nesăbuinţă. Doar un şir de ghinioane. Se întâmplă. Bărbatul se aplecă spre ea şi-i murmură la ureche: Uite ce-i, Em, ştiu că îmi pot reveni cu un mic ajutor financiar din partea ta.

Poate, cu timpul, Blade se va mai îmblânzi în legătură cu asta. Dar e mult prea devreme să aştepţi ceva de la el. Trebuie să ştii asta, tată.

Pe toţi dracii, Em, n-am timp. Trebuie să-mi plătesc datoriile.

Chiar ai vândut tot?

Tot, confirmă Broderick grav. Problema e că nu-mi prea acoperă obligaţiile.

Emily fu şocată, chiar dacă ştia cât de nesăbuit era tatăl ei.

Tată, cum ai putut să pierzi totul? Am lucrat ani de zile să mă asigur că tu şi gemenii veţi avea o situaţie financiară sigură. E îngrozitor. Absolut îngrozitor. Ce vom face?

N-ai de ce să intri în panică, draga mea. Mai întâi trebuie să-l convingi pe Blade să-mi acopere datoriile.

Emily îşi ridică privirea spre el, încercând să-i descifreze expresia.

Dar ştii că n-o va face niciodată.

Trebuie s-o faci, Em. Nu înţelegi? Este o urgenţă. Emily, scumpo, am făcut o greşeală oribilă. Am băut prea mult acum câteva nopţi. Ştii cum e când i se urcă omului la cap. Mă tem c-am fost cam slobod la gură.

În legătură cu cine? Faţă de cine? Emily, iritată la culme, încercă să descifreze tonul tensionat al tatălui ei. Părea încă şi mai grav decât o pierdere catastrofală la masa de joc.

O umbră apăru lângă cotul lui Broderick Faringdon.

Tatăl dumneavoastră a făcut greşeala de a vorbi cu mine, Lady Blade, rosti o voce familiară, sardonică.

Domnule Crofton? Emily privi vag spre silueta întunecată. O trecu un fior de groază în timp ce încerca din răsputeri să-şi vină în fire. Mă tem că nu înţeleg. Ce se întâmplă aici?

Crofton se apropie de ea vorbind pe un ton confidenţial, dezgustător.

Eu şi tatăl dumneavoastră ne-am împrietenit de curând. A fost foarte necăjit după pierderea de la masa de joc, Lady Blade. Precis vă cuprinde mila gândindu-vă cum trebuie să se fi simţit pe când căuta o modalitate de a-şi plăti datoriile de onoare. Mă tem că a băut câteva sticle, iar în cele din urmă a menţionat fără să vrea scandalul teribil din trecutul dumneavoastră.

Lui Emily i se uscă gura. Se holbă la tatăl ei.

Tată?

E adevărat, fetiţo, recunoscu Faringdon mohorât. Să mă ierte Dumnezeu, dar i-am spus despre Incidentul nefericit. Eram beat criţă, să ştii. Şi puţin cam supărat din cauza pierderilor mele. Ştiu că mă înţelegi. Dar problema e că m-a ameninţat că dă sfoară-n ţară dacă nu-i plătesc.

Mă tem că bârfa neplăcută despre trecutul soţiei lui îl va ruina social pe Blade, murmură Crofton. Va fi respins efectiv de toată lumea şi fără îndoială că va fi obligat să fugă din oraş şi să se retragă la ţară. Şi nu cred că-ţi va fi prea recunoscător pentru asta, draga mea.

Mai mult ca sigur că vă va distruge, domnule Crofton, zise Emily cu înverşunare.

Dar răul va fi făcut. Oamenii vor bârfi. Gândeşte-te ce scandal o să iasă, imaginează-ţi pata de pe titlul lui Blade, umilinţa pe care o va îndura. Soţul tău s-a luptat din răsputeri pentru puterea şi poziţia pe care le deţine în prezent, dar şi-a făcut mulţi duşmani. Sunt oameni care-l urăsc şi nu vor ezita să folosească scandalul ca să-l doboare. Iar vina îţi va aparţine în exclusivitate, Lady Blade.

Lui Emily i se făcu greaţă, dar rămase cât putea de inexpresivă în timp ce scruta chipul odios al lui Crofton.

Nu vă preţuiţi prea mult viaţa, domnule Crofton? întrebă ea rece.

Nu mă ameninţaţi cu temperamentul soţului dumneavoastră, doamnă. E o cacealma. Nu cred că veţi permite ca lucrurile să ajungă acolo. Ar însemna să le lăsaţi să meargă prea departe şi răul va fi făcut, nu-i aşa?

Domnule Crofton…

Veţi face în aşa fel încât datoriile tatălui dumneavoastră să fie achitate în întregime, Lady Blade. Toată lumea ştie cât vă adoraţi soţul. Ca să pun punctul pe i, aveţi obiceiul încântător de a vă pierde complet minţile când vine vorba de Blade. Cred că veţi face orice ca să-l protejaţi de scandal.

Emily inspiră adânc, să se calmeze.

Şi cum vă aşteptaţi să plătesc datoriile tatălui meu? Primesc o alocaţie trimestrială, dar probabil că nu va fi nici pe departe suficientă.

Crofton chicoti.

Se spune că Blade e extrem de indulgent cu tine, dragă. Dumnezeu ştie de ce, dar aşa e. E un secret cunoscut de toată lumea. Se pare că te consideră distractivă. Nu cred că-ţi va fi prea greu să-i spui că sunt pierderile tale şi să-l implori cu drăgălăşenie să ţi le plătească. Ai putea spune c-ai pierdut în faţa lui Lady Malcolm sau a soţiei lui Bridgeton. Sunt renumite amândouă că joacă pe bani grei.

Aţi înnebunit? şuieră Emily. Şi-ar da uşor seama că e o minciună.

Dacă nu-ţi convine ideea de a-l îndupleca pe soţul tău, încearcă o abordare mai feminină. Cum am spus, se pare că Blade e foarte indulgent cu tine. S-ar putea să reuşeşti mai degrabă să scoţi un colier cu diamante sau un şirag de perle de la el. Poţi să faci o copie şi să vinzi originalul unui bijutier discret.

Nu va merge. Blade şi-ar da seama că-i un fals din prima clipă. Are un ochi excelent pentru astfel de lucruri.

Atunci trebuie să fii şi mai creativă, doamnă, dacă vrei să-ţi salvezi bărbatul de la umilire şi scandal. Să vedem. Poate că cel mai potrivit ar fi un furtişag.

Furtişag?

Da, de ce nu? Am auzit poveşti despre colecţia fabuloasă de dragoni bătuţi cu giuvaiere pe care i-a adus Blade din Indiile de Est. Se spune că are statuete cu fiarele alea prin bibliotecă şi că fiecare dintre ele valorează o avere. Cine-ar observa că lipseşte una? Şi chiar dacă s-ar afla, ai putea foarte simplu să dai vina pe un servitor.

Doamne sfinte. Tată, opreşte-l. Emily se întoarse cu disperare spre Faringdon, dar ştia că n-avea să primească niciun ajutor de la el.

Îmi pare cumplit de rău, Em, zise acesta, vădit tulburat de întorsătura pe care o luaseră lucrurile, dar aparent gata să nu-şi asume responsabilitatea pentru ele, aşa cum făcuse mereu în trecut. Nu s-ar fi ajuns aici dacă nu te-ai fi îndrăgostit prosteşte de Blade. Te-am avertizat, dar ţi-a trebuit să te măriţi cu el.

Trist, dar adevărat, fu de acord Crofton. Bun, deci, Lady Blade, am o idee cum să furi statueta fără să fii prinsă. Vei aştepta până în ziua seratei şi vei aranja să iei unul dintre dragoni atunci. Tot oraşul va fi acolo. Casa va fi plină ochi cu musafiri şi servitori aduşi din afară. Când se va descoperi că lipseşte un dragon, poţi da vina pe aceştia din urmă.

Dar n-ai putea vinde niciodată un obiect atât de exotic, spuse Emily rapid. Orice bijutier ar intra la bănuieli.

Nu trebuie să vând toată statueta. Voi lua doar pietrele preţioase de pe ea şi voi scăpa de ele pe rând. Crofton chicoti. Da, e un plan excelent, nu crezi?

La naiba, şopti Emily simţindu-se prinsă în cursă.

Ce limbaj colorat, draga mea, spuse Crofton sarcastic. Nu-i de mirare că Blade te consideră distractivă. Întotdeauna i-au plăcut lucrurile neobişnuite. Se înclină ironic spre Emily şi tatăl ei. Acum vă rog să mă scuzaţi, trebuie să-mi găsesc loja. Othello e o piesă atât de interesantă, nu-i aşa? Partea de la sfârşit, când soţul furios îşi sufocă soţia nevinovată, e preferata mea. Bineînţeles, în cazul tău, Lady Blade, situaţia e puţin diferită. La urma urmei, nu eşti chiar atât de inocentă.

Emily privi neajutorată silueta greoaie care se pierdu în mulţime. După ce Crofton dispăru, se răsuci spre tatăl ei.

Cum îndrăzneşti, tată? Cum îndrăzneşti să-i faci asta soţului meu?

Haide, fetiţo, nu poţi da vina pe mine. Broderick Faringdon era sincer înfuriat de acuzaţia ei. Blade e de vină că te-a smuls din sânul familiei.

Nu m-a smuls de nicăieri, tată, şi-o ştii.

Aiurelile alea romantice te-au făcut să crezi că-l iubeşti. Nicio femeie întreagă la minte nu s-ar fi făcut de râs aşa. Eşti singura vinovată pentru toată situaţia asta, Em. Ştiam că n-are cum să ţină secret trecutul tău pătat. Ar fi trebuit s-o ştie şi el. Sincer să fiu, îl socotesc la fel de vinovat ca tine. Ar trebui să plătească pentru asta.

La naiba. Emily se răsuci pe călcâiul noului ei pantof verde crud şi plecă de lângă tatăl ei.



Câteva ore mai târziu, Emily stătea întinsă în pat, holbându-se la baldachin. Nu reuşise să adoarmă deloc după ce se întorsese de la familia Bridgeton.

Îl auzise pe Simon mişcându-se prin dormitorul lui cu o oră în urmă şi aşteptase încordată să vină la ea, cum o făcea aproape în fiecare noapte. Dar el nu deschisese uşa de legătură. Era linişte în cealaltă încăpere acum. Probabil că soţul ei se culcase.

Emily se întoarse pe o parte şi bătu perna frustrată şi mânioasă. În mintea ei era o harababură. Încă nu ştia cum rezistase în timpul reprezentaţiei fără să se dea de gol în faţa lui Lady Northcote şi a lui Celeste. La un moment dat, Celeste trebuise să-i aducă aminte să-şi folosească binoclul de operă.

Când piesa ajunsese la scena oribilă în care Othello se răzbună pe soţia lui nevinovată, Emily privise înlemnită de groază, cuvintele lui Crofton sfredelindu-i mintea. Nu eşti chiar aşa de nevinovată.

Dar nu era vorba de nevinovăţie. Era vorba de scandal. Blade se căsătorise cu ea presupunând că scandalul acela îngrozitor va rămâne în Little Dippington.

Iar acum ameninţa să o urmărească şi la Londra.

Emily se ridică şi lovi din nou perna, apoi dădu la o parte cuverturile şi coborî din pat. Trebuia să găsească o modalitate de a-l salva pe Simon de umilinţa şi dezonoarea care îl aşteptau dacă i se descoperea trecutul.

Broderick Faringdon avea dreptate. Era doar vina ei. Emily începu să se plimbe-n lungul şi-n latul camerei. Ea îl convinsese pe Simon să o ceară în căsătorie. Ea îi explicase ce soţie excelentă putea fi. Un adăpost sigur împotriva dezastrului financiar.

Îi venea să plângă. Simon nu avea nevoie să fie asigurat faţă de o posibilă scădere a propriei averi; pericolul major îl constituia ieşirea la iveală a scandalului din trecutul ei.

Emily se încruntă şi se opri când îi veni o idee. Exact de asta avea nevoie: de o asigurare. Că individul ăla, Crofton, avea să-şi ţină gura.

Îşi reluă plimbarea, concentrându-se asupra celui dintâi gând raţional, util, pe care îl avusese în seara aceea. Cu cât chibzuia mai mult, cu atât răspunsul i se părea mai evident.

Dacă voia să-l protejeze pe Simon de scandal, trebuia să se asigure de tăcerea lui Crofton. Avea nevoie de un plan ca să scape de Crofton. Pentru totdeauna.

Se aşeză brusc în scaunul de lângă fereastră. Pentru totdeauna suna atât de decisiv! Problema nu se rezolva dacă reuşea să plătească datoriile tatălui ei. Crofton avea să fie mereu acolo, ameninţând-o că va distruge puterea şi poziţia pe care şi le construise cu greu Simon.

Reflectă vreme îndelungată şi ajunse la concluzia că avea de fapt numai două opţiuni dacă voia să-l protejeze pe Simon de trecutul ei.

Prima era să aranjeze să dispară pentru totdeauna din viaţa lui Simon şi să-i lase pe toţi să creadă că murise în chip tragic. Problema era că îl cunoştea pe Simon destul de bine ca să ştie că avea s-o caute până o găsea, vie sau moartă.

Cealaltă opţiune era să-l facă pe Crofton să dispară pentru totdeauna.

Acest ultim gând îi tăie o clipă răsuflarea. Să-l facă pe Crofton să dispară.

Când reuşi să respire din nou, îşi puse ordine în idei. La urma urmei, ştia ce avea de făcut.

Se ridică şi se duse spre uşa de legătură, deschizând cu degete tremurătoare.

În camera lui Simon era întuneric beznă. Fără ochelari, abia de reuşi să vadă forma patului. Preţ de o clipă rămase acolo, umplându-se de un sentiment de ocrotire, dorinţă şi dragoste.

Te voi proteja, dragonule, şopti ea.

Emily? Vocea lui Simon se auzi ca un mârâit aspru în întuneric, făcând-o să tresară.

Iartă-mă, milord. N-am vrut să te trezesc. Nu-i vorbise de la scurta lui apariţie la familia Bridgeton. Nu o invitase la dans  de fapt, abia de-i adresase un cuvânt. Văzuse că era acolo, după care dispăruse.

Ai venit să mă implori, spiriduşule? întrebă Simon inexpresiv. În acest caz, să ştii că-ţi pierzi vremea. Nu-ţi voi salva tatăl, aşa acum am făcut cu fratele tău. Nici nu-l voi ierta ca pe Northcote, Canonbury şi Peppington. E vorba de cu totul altceva aici.

Emily auzi răceala implacabilă din vocea lui şi îşi dădu seama că spunea adevărul.

Nu-ţi voi cere să-i plăteşti datoriile tatei, Simon. Ştiu că ar fi prea mult.

Ai putea la fel de bine să vrei stelele de pe cer. Am aşteptat prea mult să mă răzbun.

Sunt conştientă de asta, milord.

Nu se auzi nimic din dreptul patului. După o clipă, Simon vorbi din nou, pe un ton mai sever ca niciodată.

Ei bine? O să stai în pragul uşii toată noaptea? Pari o fantomă mică şi sumbră în veşmântul ăla.

Emily se uită instinctiv la cămaşa delicată de muselină care plutea în jurul corpului ei.

Chiar crezi asta, milord? N-am văzut niciodată o fantomă.

Eu, da. A tatălui meu. Jur că spectrul ăla nenorocit mă bântuie de când aveam doisprezece ani. Dar până la urmă îl voi izgoni. Du-te la culcare, Emily.

Prea bine, milord. Ascultătoare, se întoarse în dormitorul ei şi trase încet uşa după ea.

Aşteaptă, o opri Simon.

Ce e, milord?

De ce-ai venit în camera mea, dacă nu voiai să mă implori?

Nu ştiu dacă pot explica, murmură ea. Simţeam numai… dorinţa de a vedea ce faci.

Eşti sigură că n-ai venit să mă implori să renunţ la răzbunare?

Ştiu c-ar fi în zadar, milord. Eşti îndreptăţit să te răzbuni. Sper doar să-ţi aducă pacea pe care o cauţi.

Fir-ar să fie, femeie. În momentul de faţă, tu-mi ameninţi cel mai tare pacea lăuntrică. Ai făcut-o toată seara. În umbra ce învăluia patul se simţi o mişcare când Simon dădu la o parte păturile şi se ridică. Începu să se îndrepte spre ea.

Simon? Emily se dădu un pas în spate, confuză. Eşti furios pe mine?

Nu, nu sunt furios. Ajunse la ea şi o luă pe braţe, apoi se răsuci către pat. Nu ştiu exact ce simt, nici nu-mi pasă. Eşti în dormitorul meu şi te vreau în patul meu. Îmi ajunge deocamdată.

Emily nu se împotrivi. După ce o aşeză încet în mijlocul patului şi se puse peste ea cu o pasiune încinsă, îşi desfăcu braţele şi-l trase mai aproape.

Gura lui Simon o acoperi pe-a ei, neînduplecată şi sfredelitoare. Emily se agăţă de el când o pătrunse şi jură în taină că va face orice ca să-l protejeze.

Mult mai târziu, se trezi când Simon o ducea în braţe spre patul ei. Se foi uşor, bucurându-se de puterea şi forţa lui.

Rămâi cu mine? întrebă ea somnoroasă când o puse jos printre cearceafurile răvăşite.

Nu. Simon se îndreptă de spate şi o privi gânditor. Nu mă încumet, spiriduşule. Nu în noaptea asta. Încep să mă întreb dacă Faringdonii nu mi-au jucat cumva un ultim renghi când m-au convins să mă însor cu cea mai mare slăbiciune a mea.

Nu eu sunt cea mai mare slăbiciune a ta, milord, îl contrazise Emily. Nu ai nicio slăbiciune.

Nu? Sper doar să ai dreptate. Oricum, intenţionez să fiu prudent. Nu-ţi voi permite să strici tot ce-am uneltit în aceşti douăzeci şi trei de ani.

N-o voi face, Simon.

Mai vedem dacă vei mai veni la fel de dornică în patul meu ca în seara asta după ce tatăl tău va trebui să plece din oraş dezonorat. Noapte bună.

Simon se întoarse în dormitorul lui, închizând uşa după el.

Emily rămase trează, cu privirea uscată şi mintea limpede, până în zori. Detaliile planului ei începeau să prindă contur. Noaptea cu serata era perfectă ca să-l pună în aplicare.

Mai întâi trebuia să obţină un pistol potrivit, un model mic pe care să-l poată ascunde într-un săculeţ de mână sau sub o manta. Poate ar fi fost înţelept să facă rost de două, pentru orice eventualitate.

Şi apoi trebuia să scape de cadavru.

O străbătu un fior necontrolabil. Palmele îi erau umede, lipicioase şi reci şi inima îi bătea nebuneşte. Se simţi ameţită când îşi dădu seama de gravitatea situaţiei.

Eroina din Doamna misterioasă n-ar fi fost atât de slabă de înger, se îmbărbătă ea. Şi nu-i plăcuse întotdeauna să se pună în pielea femeii curajoase care pornise să-şi salveze iubitul? Uciderea lui Crofton nu era cu mult mai groaznică decât lupta cu o fantomă sau cu un monstru.

Se rugă să-şi păstreze calmul în noaptea fatidică. Ştia că dacă planul ei dădea greş, nu avea să i se ofere o a doua şansă.

Reputaţia lui Simon ar fi avut de suferit în egală măsură dacă s-ar fi aflat despre Incidentul nefericit din trecutul soţiei sale sau dacă aceasta ar fi fost arestată pentru crimă.

Simon aşteptă ca Emily să-şi facă apariţia în bibliotecă. Trimisese după ea mai devreme. Era foarte curios să vadă dacă avea să răspundă chemării lui politicoase cu vioiciunea obişnuită. În mod normal intra în zbor pe uşa bibliotecii la câteva secunde după ce vreun angajat o informa că Înălţimea Sa îi solicitase prezenţa.

Emily nu învăţase încă arta delicată de a-şi lăsa soţul să o aştepte.

În dimineaţa aceea însă, Simon nu ştia sigur cum urmau să se desfăşoare lucrurile. Noaptea trecută, după ce o dusese pe Emily înapoi în dormitorul ei, rămase treaz ore întregi încercând să găsească satisfacţie în victoria contra lui Faringdon, însă nu reuşise decât să se mire cât de rece şi gol părea patul enorm când n-o avea pe soţia lui alături.

Se auzi o bătaie rapidă în uşa bibliotecii şi în clipa următoare Emily, într-o rochie cu dragoni negri şi aurii, se năpusti înăuntru. Părea cu sufletul la gură şi uşor ciufulită. Avea o pată pe nas, iar boneta de muselină îi stătea strâmb pe buclele roşcate.

Ai trimis după mine, milord? Se opri în faţa biroului, împingându-şi ochelarii mai sus pe nas şi privindu-l întrebătoare.

N-am vrut să te întrerup în cazul în care aveai ceva de făcut. Simon, care se ridicase politicos când ea intrase în cameră, se aşeză la loc şi-i făcu semn spre un scaun.

Supravegheam dereticarea salonului, explică Emily. Mai sunt numai două zile până la serată, şi s-au adunat o sumedenie de lucruri de făcut în ultimul moment.

A, da. Tot cu pregătirile pentru nenorocita aia de serată. Ar fi trebuit să-mi dau seama.

Vreau ca totul să fie perfect, milord. Sunt pe deplin conştientă că tot ce fac, inclusiv prestaţia mea în calitate de gazdă, se reflectă asupra ta.

Nu te agita prea mult, draga mea. Poziţia mea în societate e destul de solidă ca să reziste la descoperirea câtorva pete pe covoarele din salon sau pe draperie. Spre surprinderea lui, Emily păli şi se prăbuşi adânc în fotoliu.

Unele pete sunt foarte greu de ascuns, milord. Uneori eşti obligat să iei măsuri drastice.

Contele se încruntă la auzul tonului ei ciudat.

Emily, te-ai muncit cumva prea mult pentru serata asta? Am un număr decent de angajaţi şi mă aştept să te foloseşti de fiecare dintre ei. Dacă vreunul nu-şi îndeplineşte sarcinile, aş vrea să ştiu numaidecât. Greaves se va ocupa de problemă.

Ea îşi veni rapid în fire la sugestia că vreun servitor nu şi-ar fi făcut treaba.

Oamenii tăi sunt de un real ajutor, cum sunt sigură că bine ştii, Simon. Toţi muncesc din greu.

El dădu din cap, nefiind pe deplin satisfăcut de răspuns. Pe Emily o supăra ceva, iar cauza era evidentă: se îngrijora pentru nenorocitul de taică-său.

Excelent. Mă bucur să aud asta. Bun, am cerut să te văd ca să-ţi returnez manuscrisul.

Manuscrisul? Emily se uită pentru prima dată la pachetul din colţul biroului. Îl privi din nou pe Simon. Nu înţeleg, milord. Cum de ai manuscrisul meu? L-a returnat Richard?

Eu i-am cerut să-l înapoieze. Voi fi direct cu tine, Emily. Nu avusese încă posibilitatea să-l citească, iar eu nu am considerat că era adecvat s-o facă. Nu vreau să-i ceri părerea.

Dar e un autor care a publicat, milord. Am crezut că îmi va putea spune dacă există speranţe ca manuscrisul meu să vadă lumina tiparului.

Nu cred că opinia lui ar fi nepărtinitoare, spuse Simon inexpresiv. Vei afla că acum şi el vede lucrurile în această lumină.

Emily îl privi rapid, plină de speranţă.

Eşti gelos pe el, Simon? Ţi-am mai spus că nu ai de ce. Relaţia mea cu Richard e strict profesională, te asigur.

Nu sunt gelos pe Ashbrook. Simon rosti răspicat şi atent fiecare cuvânt. Şi mă aştept să ai destulă minte să nu încerci să mă faci gelos.

Da, milord. Adică nu. N-aş face asta. Emily îşi muşcă buza de jos şi se uită câteva secunde la manuscris, apoi sări în picioare şi înşfăcă pachetul. Dacă asta-i tot ce-ai vrut de la mine, mai bine mă întorc la treabă. După ce salonul e curăţat cum vreau, trebuie să mai discut încă o dată meniul cu Smoke. După aceea vreau să verific cămara cu Greaves să mă asigur că au sosit toate proviziile.

O clipă, te rog, doamnă.

La jumătatea drumului spre uşă, Emily se răsuci să-l privească, strângând la piept manuscrisul.

Da, milord?

Dacă vrei să-mi laşi Doamna misterioasă, pot aranja să ajungă la Whittenstall sau Pound sau la un alt editor, spuse Simon blând.

În ochii ei se ivi o licărire de amuzament.

Nici nu mă gândesc să te las să-mi duci manuscrisul la un editor, Simon.

Ai mai multă încredere în Ashbrook decât în mine? întrebă el suav.

Nu-i vorba de asta, chicoti ea. Adevărul este că te cunosc prea bine. Probabil că i-ai speria pe Whittenstall sau Pound ca să accepte să-mi publice manuscrisul, sau l-ai plăti pe unul din ei. Oricum, nu voi şti sigur dacă poemul meu poate fi acceptat pe merite proprii. Prefer să încerc asemenea oricărui autor debutant.

Simon bătu uşor cu degetele în birou.

Înţeleg.

Oricum, chiar dacă ai obţine publicarea Doamnei misterioase, nu poţi garanta că se va vinde. Până şi puterea ta enormă are anumite limite, milord. Dar îţi mulţumesc pentru ofertă. Emily se răsuci şi o zbughi din cameră.

Simon privi uşa închizându-se în urma ei şi apoi expiră profund.

La naiba.

Evident, ea avea dreptate. N-ar fi fost prea greu să obţină publicarea. Whittenstall sau Pound ar fi fost fericiţi s-o facă în schimbul unui preţ sau al unei ameninţări. Dar ca publicul să cumpere romanţa epică a lui Emily ar fi fost o cu totul altă problemă.

Se gândea la această chestiune, când uşa se deschise din nou şi Araminta Merryweather fu condusă în bibliotecă. Simon se ridică.

Bună dimineaţa, mătuşă. Bănuiesc c-ai venit să-ţi oferi ajutorul şi îndrumările gazdei în devenire?

Am promis o analiză de ultimă oră a planului de bătălie. Araminta zâmbi în timp ce-şi scoase graţios mănuşile şi se aşeză pe scaunul de pe care tocmai se ridicase Emily. Doamna ta e hotărâtă ca serata să decurgă perfect, ca să nu fii umilit de le beau monde.

Simon mârâi.

Ştiu. I-am spus să nu se agite.

Probabil că n-o să te ia în seamă. Sărăcuţa e atât de îndrăgostită, că ar face orice pentru tine, Blade. Şi se simte enorm de presată să nu te facă de ruşine în public. Ai o mare responsabilitate. Sper că eşti conştient de ea.

Simon îi aruncă o privire tăioasă.

Te asigur că sunt pe deplin conştient de responsabilităţile mele faţă de soţia mea.

Hm. Da. Şi ea crede asta. Crede că nu poţi greşi.

S-ar putea ca părerea ei să se fi schimbat în ultimele douăzeci şi patru de ore, spuse contele cu înverşunare. Cheltuitorul de taică-său a rămas deja fără bani. Cu câteva luni mai devreme decât mă aşteptam. A avut tupeul să-i ceară ajutorul.

Araminta ridică o sprânceană.

Înţeleg. Şi ea a venit la tine?

A spus că probabil n-avea niciun sens să mă roage să-l scap de necaz şi i-am dat dreptate. Simon îşi pocni palma de birou şi privi botul căscat al unui dragon acoperit cu nestemate din colţul bibliotecii. N-o voi face, Araminta. Am aşteptat prea mult acest moment. Să-l salvez pe fratele ei de la duelul ăla prostesc şi să-i las în pace pe Northcote, Canonbury şi Peppington a fost una. Să-l salvez pe Broderick Faringdon e cu totul altceva. Emily ştia asta de la bun început.

Da, însă e foarte atrasă de poveştile romantice cu finaluri fericite. Şi până acum i-ai făcut în general pe plac.

Dacă nutreşte speranţe deşarte, este problema ei. N-are nicio scuză pentru ele.

Ai dreptate, bineînţeles. Nu are absolut nicio scuză pentru ele, cu excepţia faptului că te consideră incredibil de eroic şi cel mai minunat soţ de pe faţa pământului.

Simon miji ochii.

Ţi se pare amuzant?

Mai degrabă naiv, spuse Araminta fără menajamente. Dar mă aştept să-i distrugi în cele din urmă aceste iluzii. Emily e prea inteligentă ca să rămână naivă pentru totdeauna.

Contele îşi înăbuşi fiorul de mânie.

Nu mă tachina, mătuşă. Nu e treaba ta.

Poate că nu. Araminta se gândi scurt la afirmaţia lui şi ridică din umeri. Emily e furioasă pe tine?

Simon se ridică şi se duse la masa de serviciu. Apucă ceainicul smălţuit, în nuanţe de auriu şi verde, şi turnă două ceşti de Eap Seng.

Sincer să fiu, nu prea-mi dau seama cum se simte Emily azi. E într-o dispoziţie ciudată.

Adică?

Simon îi înmână o ceaşcă şi o farfurioară Aramintei şi apoi rămase în picioare, sorbind din băutura delicată.

Distrasă. Chinuită. Aleargă de colo, colo de parcă ar avea chestiuni mult mai grele pe cap decât faptul că tatăl ei e pe cale să fie ruinat. Dar nu pare furioasă.

Ei bine, mă aştept să-ţi dai seama cât de curând dacă e mânioasă pe tine.

Şi cum anume voi descoperi această informaţie fascinantă? murmură Simon.

Din felul în care reacţionează în pat, evident. Araminta zâmbi cunoscătoare peste gura ceştii de ceai. A început să-ţi refuze favoruri?

Simon descoperi cu uimire că se înroşise.

La naiba, Araminta, nu intenţionez să discut viaţa mea privată cu tine.

Bineînţeles că nu.

El îi aruncă o privire nimicitoare.

Emily nici măcar n-ar şti cum să se folosească de sex ca să obţină ce vrea sau ca să mă pedepsească.

Probabil că ai dreptate. Araminta dădu din cap. Contesa ta e de fapt mult prea naivă ca să utilizeze astfel de şiretlicuri femeieşti.

Vrei să nu mai spui asta, te rog? se răsti el. Dacă nu are trusa obişnuită de şiretlicuri femeieşti nu înseamnă că e naivă.

Cum rămâne cu faptul că te consideră un soţ model? Nu e o dovadă de naivitate?

Fir-ar al naibii să fie. Simon deschise gura să mai spună ceva, dar în clipa aceea se deschise uşa din nou şi soţia lui intră în cameră.

Scuză-mă, milord. Araminta, slavă Domnului că ai venit, izbucni Emily. Tocmai am auzit că muzicienii ar dori o listă cu piesele pe care aş vrea să le cânte la serată. Încerc să mă hotărăsc. Ai vreo sugestie?

Mergi pe Mozart, draga mea, spuse Araminta lăsând din mână ceaşca de ceai şi ridicându-se în picioare. N-ai cum să greşeşti cu Mozart. Un compozitor atât de sofisticat!

Da, da, ai dreptate, încuviinţă Emily imediat. Vreau categoric ca piesele muzicale să sune sofisticat. La urma urmei, toată lumea ştie că Blade e un bărbat versat. Se vor aştepta ca muzica să se ridice la standardele lui.

Absolut, n-am vrea ca imaginea lui să aibă de suferit, nu-i aşa? Araminta îi zâmbi vioaie lui Simon şi o urmă pe Emily afară din cameră.

Contele rămase singur în biblioteca goală şi se întrebă iarăşi de ce nu simţea fiorul de triumf şi satisfacţie care ar fi trebuit să-l învăluie în ziua aceea.



Era prea mult pentru o femeie să se ocupe de un şantajist şi să planifice o serată în acelaşi timp, hotărî Emily în ziua următoare, când plecă fără chef spre salonul literar al lui Lady Turnbull.

În timp ce trăsura se zdruncina şi se legăna pe străzi, căută febril o alternativă la planul ei de a-l neutraliza pe Crofton, dar în adâncul inimii ştia că exista o singură cale de a trata cu un şantajist, un singur mod de a-l proteja pe Blade. În clipa în care fu condusă în salonul aglomerat şi întâlni privirea depravată, batjocoritoare a lui Crofton, luă decizia definitivă. Dacă nu-l putea convinge să renunţe la planul lui, trebuia să ia măsuri drastice. Avea să găsească o modalitate de a-l înspăimânta atât de tare, încât să nu se mai întoarcă.

Înghiţi în sec şi răspunse privirii bărbatului cât mai calm posibil. Acesta aşteptă până se însufleţi conversaţia înainte să o ia la o parte. Se duseră lângă fereastră. Nimeni nu era atent la ei.

Ei bine, Lady Blade? Ţi-ai făcut planurile? Crofton sorbi din vin şi o scrută pe sub pleoape. Gura lui aspră se curbă în expectativă.

Să fiţi pe aleea de după zidul grădinii lui Blade mâine la miezul nopţii, domnule Crofton. Vă voi aduce dragonul.

Aleea e cam aproape, iar străzile vor fi pline de trăsurile invitaţilor dumneavoastră.

Emily îşi înclină bărbia.

Faptul că va fi aglomeraţie mare în casă şi pe străzile din jur ar trebui să fie în avantajul dumneavoastră. Nimeni nu va observa un bărbat trecând pe acolo. Am făcut aranjamentele, domnule Crofton, şi intenţionez să le respect. Vreau să terminăm o dată cu afacerea asta.

Crofton ridică din umeri.

Prea bine, doamnă. Pe alee, atunci. Nu prea contează unde ne întâlnim. Voi veghea dintr-un loc sigur. Dacă încercaţi să veniţi cu cineva  să zicem, unul din fraţii dumneavoastră  nu voi mai apărea. Iar data viitoare, cererile mele vor fi considerabil mai mari.

Voi fi singură. Dar vreau să-mi juraţi că aici se încheie lucrurile. Nu vreau să vă mai văd vreodată, domnule Crofton. S-a înţeles?

Desigur. Unul dintre dragonii lui Blade ar trebui să fie mai mult decât suficient ca să acopere partea neplătită din datoriile tatălui dumneavoastră. Apoi voi dispărea din viaţa dumneavoastră, doamnă dragă. Emily îl privi direct în ochii aceia îngrozitori şi ştiu că minţise. Crofton intenţiona să se întoarcă din nou şi din nou. Intenţiona să o sece de bani şi ameninţarea la adresa lui Simon avea să planeze mereu deasupra capului ei. Blade nu avea să fie niciodată în siguranţă. Pe mai târziu, doamnă. Crofton înclină din cap cu o galanterie zeflemitoare şi traversă din nou camera să li se alăture lui Ashbrook şi altor oaspeţi.

Emily rămase lângă fereastră un minut sau două, inspirând adânc ca să-şi vină în fire. Apoi, ridicându-şi hotărât bărbia, se îndreptă spre un grup în care se discutau ultimele bârfe despre Byron.



În noaptea aceea, imediat după ora unsprezece, Simon se mustra pentru slăbiciunea de care dădea dovadă căutându-l pe Broderick Faringdon prin tripourile din St. James. Nu-i venea să creadă ce hotărâre luase.

În după-amiaza aceea, când se gândise prima dată la asta, îşi spusese că Emily îl hipnotizase, îi luase minţile cu iluziile ei prosteşti şi credinţa naivă în trăsăturile sale eroice inexistente.

Se certase cu sine însuşi în ultimele câteva ore, îndoindu-se de sănătatea lui mintală, precum şi de inteligenţa sa. Aproape că obţinuse tot ce-şi dorise. Faringdon era pe punctul de a se distruge singur. Nu era momentul să se înmoaie.

Dar fusese înmuiat.

Îl găsi pe Broderick la o masă din colţul încăperii aglomerate, zgomotoase. Era singur, după ce se părea că terminase de curând o sticlă de Bordeaux şi o partidă de cărţi. Rânjetul de nestăpânit prinse numaidecât viaţă când îşi ridică privirea şi-şi văzu duşmanul cel mai de temut în faţa lui.

Te bucuri puţin prea repede, Blade. Încă mai curge viaţă prin venele astea bătrâne.

Simon îşi cercetă duşmanul, uimit fără să vrea. Pentru numele lui Dumnezeu, bărbatul ar fi trebuit să fie disperat până acum.

Te felicit, Faringdon. Categoric nu ai aerul unui gentleman care nu-şi poate onora datoriile.

Intenţionez să-mi onorez pe deplin datoriile, domnule. Nu te teme.

Simon se aşeză încet, întrebându-se cum naiba putea să fie atât de încrezător când era evident că se confrunta cu un dezastru.

Sper că nu te aştepţi să te ajute fiica ta.

Emily este o fiică bună. Întotdeauna m-am putut baza pe ea. Faringdon îşi apucă paharul şi luă o duşcă zdravănă.

Nu de data asta, Faringdon.

Mai vedem. Broderick se uită prin încăpere căutând parcă alţi jucători dornici de o partidă.

Asta înseamnă că n-ai fi interesat de o înţelegere? se interesă contele.

Broderick îşi întoarse rapid capul spre el, cu o nerăbdare vădită în ochii albaştri.

Despre ce vorbeşti?

Sunt dispus să-ţi achit datoriile cu anumite condiţii.

Socrul lui avea expresia unui ogar care luase urma unui iepure.

Dumnezeule mare. Te-a convins, atunci? Te-a înduplecat să faci ce trebuie pentru mine? Ştiam c-o să izbutească. E fată bună, ştiam eu, cum am spus mereu. Este foarte dulce, nu-i aşa? Ca mama ei.

N-are nicio legătură cu Emily. E între mine şi tine, Faringdon. Te interesează?

Broderick rânji.

Bineînţeles că da. Sunt mereu interesat de propuneri financiare. Ce oferi, Blade?

Eu îţi plătesc datoriile, iar tu accepţi o poziţie de administrator al moşiilor mele din Yorkshire.

Yorkshire. Broderick se înecă.

Cresc cai acolo, şi mi-am dat seama că singura ta aptitudine incontestabilă este faptul că ai ochiul format pentru armăsarii pursânge de cea mai bună calitate. Va trebui să-mi promiţi că nu te vei întoarce la Londra sau la obiceiurile tale de cartofor. E vorba de o slujbă, Faringdon, şi mă aştept să munceşti cu aceeaşi asiduitate pe care ai manifestat-o la jocurile de noroc.

Cred că ţi-ai ieşit din minţi, şuieră Broderick. Să mă trimiţi în Yorkshire să mă ocup de-o nenorocită de fermă? Nici gând, Blade. Sunt om de lume, nu un ţărănoi. Pleacă de-aici. N-am nevoie de slujba ta. Mă pot ocupa de propriile datorii.

Fără ajutorul fiicei tale?

Cine spune că fiică-mea nu mă va ajuta, pentru numele lui Dumnezeu?

Eu. Simon se ridică, dezgustat de sine pentru că-i făcuse măcar oferta. Asta nu se va schimba, Faringdon. Niciodată. Nu-ţi voi permite să te mai foloseşti vreodată de Emily.

Blestemat să fii. Mai vedem noi.

Simon ridică din umeri, îşi luă pălăria şi se îndreptă spre uşă.

Nu înţelegea cum putea să apară impulsul de a fi iertător. Era evident că lumea nu aprecia astfel de calităţi naive, iar dacă le puneai în practică arătai ca un idiot.

Totuşi, se bucura că-i făcuse această ofertă nebunească lui Broderick. Îşi notă în minte să-i menţioneze lui Emily actul lui mărinimos, după serată. Avea să-l contemple cu expresia ei obişnuită de adoraţie şi să-i laude iarăşi generozitatea şi eroismul. Faptul că tatăl ei nu-i acceptase oferta din Yorkshire avea să fie problema lui Broderick, nu a lui Simon.

În sfârşit, nu mai trebuia să suporte junghiul de vină ori de câte ori îşi privea soţia în ochi.

Da, hotărî el pe când ieşea din tripou, deja se simţea mult mai bine. Ar fi vrut să-i povestească lui Emily chiar atunci despre fapta lui cea bună, dar era înnebunită cu pregătirile pentru serată. Nu avea să-i mulţumească şi să-l venereze cum trebuia. Era de preferat să aştepte până gospodăria lui revenea la un oarecare calm.



Emily se poate linişti, îi murmură Araminta lui Simon a doua zi. Serata ei are un succes răsunător. Casa este plină de oaspeţi, strada e blocată de trăsuri, bufetul e o combinaţie perfectă de preparate exotice şi feluri englezeşti, iar muzica e excelentă. Mâine-dimineaţă, toată lumea va spune că balul ei a fost principala atracţie a sezonului monden.

Simon încuviinţă şi privi prin încăperile ticsite de invitaţi. Casa răsuna de râsete, muzică şi conversaţie. Serata lui Emily era într-adevăr un succes răsunător.

Ai văzut-o pe Emily de curând?

Nu demult stătea de vorbă cu Lady Linton. Araminta cercetă mulţimea. N-o zăresc acum. Poate s-a dus cu Greaves să se asigure că angajaţii nu întâmpină nicio problemă. S-a agitat pentru fiecare detaliu din seara asta. E o minune că n-a leşinat din cauza extenuării.

Simon se încruntă, măcinat de un sentiment de nelinişte care apăruse cu câteva minute în urmă şi se amplifica rapid.

Dacă-mi permiţi, voi încerca s-o găsesc.

Succes. Ai putea să-l întrebi pe majordom. El este cel care supraveghează întregul eveniment.

Aşa voi face. Simon îşi croi drum prin grupurile de oameni îmbrăcaţi elegant, oprindu-se ocazional să schimbe politicos câteva replici şi să primească numeroase complimente pentru şarmul gazdei.

În cele din urmă ajunse pe hol, la fel de aglomerat ca salonul. Îl găsi rapid pe Greaves.

Ai văzut-o pe Lady Blade de curând?

Acum câteva minute, milord. Greaves privi în jur. Acum n-o mai văd. Să-l pun pe unul dintre servitori s-o caute?

Senzaţia de nelinişte se înteţea.

Da, spuse Simon. Imediat. Eu verific în bucătărie.

Mă îndoiesc că va fi acolo, domnule. Greaves se încruntă dezaprobator. Am sfătuit-o c-ar fi mai bine să stea cu oaspeţii şi să-i lase pe angajaţi să se ocupe de servirea gustărilor.

Poate se odihneşte puţin în bibliotecă. Încerc mai întâi acolo.

Neliniştea se transformă în iritare. Simon intră în bibliotecă, unde invitaţii nu aveau acces, şi închise uşa după el.

Se simţi oarecum uşurat să intre în sanctuarul acela tăcut, însă gândul că Emily nu era de găsit nu-i dădea pace.

Se duse la fereastră şi privi la grădină. Dinspre casă se revărsa destulă lumină cât să vadă o umbră mişcătoare lângă unul dintre gardurile vii.

Simon înlemni când observă tivul unei mantale negre.

Îşi spuse că fără îndoială era un oaspete care ieşise la aer; oricât ar fi încercat să se liniştească însă, ştiu că ceva nu era în regulă.

Acţionând din instinct, deschise fereastra, îşi trecu un picior peste pervaz şi coborî uşor în iarba umedă.

O clipă mai târziu aluneca silenţios de-a lungul umbrei lăsate de cel mai înalt gard viu. Îşi văzu curând prada.

Era Emily, constată el mirat. Fără îndoială. Purta mantia ei neagră de catifea.

Sub privirea contelui, aceasta descuie poarta şi păşi prudent pe aleea întunecoasă. Simon o urmă tiptil, dar se opri imediat când auzi din beznă o voce masculină cunoscută.

Măi, măi, măi, spuse Crofton dispreţuitor. Deci ai reuşit să-ţi duci planul la capăt. Sper c-ai avut bunul-simţ să-mi aduci sub manta unul dintre specimenele mai bune ale lui Blade, draga mea. N-aş vrea să te trimit atât de curând după altul.

Nu vor mai fi altele, domnule Crofton, replică Emily aprig.

O, eu cred că da, Lady Blade. Se speculează mult pe seama averii soţului tău, dar nimeni nu se îndoieşte că e considerabilă. Nu cred că va simţi lipsa câtorva dintre statuetele lui ciudate.

Sunteţi un nenorocit, domnule Crofton.

Crofton chicoti răutăcios.

Aminteşte-ţi ce se va întâmpla dacă nu cooperezi, draga mea. Soţul pe care evident îl adori va fi ridiculizat în public din pricina scandalului care ţi-a pătat trecutul. Va fi umilit pentru totdeauna din cauza ta. Dar ştim amândoi că vei face orice să-l aperi pe Blade, nu-i aşa? Ce soţie iubitoare!

Simon găsi o crăpătură cu vârful cizmei şi se urcă uşor pe zidul lat de piatră. Ghemuindu-se pe suprafaţa dură, privi în jos şi văzu două siluete slab luminate de razele palide ale lunii. Cu mâna încleştată în pumn, făcu eforturi supraomeneşti de a-şi stăpâni furia.

Emily avea gluga mantiei trasă peste faţă şi mâinile îngropate în faldurile de catifea. Crofton se afla la câţiva centimetri de ea, îmbrăcat într-o manta voluminoasă, cu pălăria trasă bine peste ochi, ca să-i ascundă chipul.

Sunteţi sigur că nu vreţi să renunţaţi la acest plan îngrozitor? întrebă Emily încet. Trebuie să aveţi un dram de bunătate.

Nicidecum, draga mea. Nicidecum. Ştii ce, am devenit foarte curios. Aş fi interesat să aflu exact de ce Blade te consideră atât de distractivă. Cred că voi aranja o altă întâlnire foarte curând, doamnă. Într-un loc privat, aş zice eu, unde-mi poţi arăta cât de isteaţă şi talentată eşti  în pat.

Eşti un monstru, Crofton.

Ţţ, ţţ, ţţ, draga mea. Nu uita ce se va întâmpla dacă nu cooperezi cu mine. Ştiu că probabil eşti prea excentrică să-ţi pese de reputaţia ta, dar vei face orice ca să-l protejezi de umilinţă pe Blade, corect? Şi îmi va plăcea să mă culc cu tine, doamnă. Sunt sigur că va fi ceva nou. Te-a învăţat vreun şiretlic interesant din Orient?

Ai dreptate într-o privinţă, Crofton. Voi face orice să-mi protejez soţul.

Tânăra contesă îşi scoase mâinile de sub manta. Simon văzu lumina lunii reflectându-se pe ţeava micului pistol şi înţelese şocat ce avea de gând să facă.

Emily era pe punctul de a-l împuşca pe Crofton ca să-l apere pe el de scandal.

Crofton rămase cu gura căscată când văzu arma. Uluit, făcu ochii cât cepele.

La naiba, femeie, ai înnebunit? Lasă pistolul jos.

Ţi-am dat o şansă, domnule Crofton. Şi-am sperat în zadar că nu va trebui să apelez la măsuri extreme ca să te fac să dispari. Dar nu vrei să pleci. Există un singur mod în care-mi pot proteja soţul de dumneata. Ţinti, încleştă dinţii şi începu să apese pe trăgaci.

Fir-ar să fie, murmură Simon. Era un gest înduioşător, bineînţeles, pe care avea să-l preţuiască până în ziua morţii lui, dar nu-i putea permite lui Emily să-l împuşte pe Crofton pentru el.

Sări de pe zid, ciocnindu-se de Emily cu o fracţiune de secundă înainte ca aceasta să tragă.


capitolul 20

Lui Emily i se păru că zidul grădinii se prăvălise peste ea.

Eu sunt, la naiba, îi mârâi Simon în ureche când căzură amândoi pe pavajul umed. Nu trage.

Simon! Ce naiba…? Pistolul îi căzu din mână. Îl auzi alunecând pe aleea îngustă. Straturile mantiei o protejară de murdăria şi pietrişul de pe trotuar, dar o şi orbiră în acelaşi timp. Preţ de o clipă nu mai văzu nimic.

Blade! Deci căţeaua ţi-a dezvăluit tot, nu-i aşa? Am avertizat-o să nu spună nimic, ţipă Crofton. Ce proastă! Vă omor pe amândoi!

Emily nu mai simţi greutatea lui Simon când acesta sări în picioare. Se ridică rapid în şezut, dându-şi catifeaua neagră la o parte. Reuşi să se elibereze din mantie, doar ca să-şi dea seama că nu vedea nimic în afară de două siluete neclare. Ochelarii îi căzuseră în timp ce se zbătuse. Bâjbâi înnebunită în jur până atinse ramele metalice delicate. Erau intacţi, constată ea uşurată.

Îşi puse ochelarii la timp să-l zărească pe Crofton scoţând pistolul din buzunarul hainei şi ţintind spre Simon.

Nu, strigă ea, chinuindu-se să se ridice, însă chiar în acel moment, Simon îl lovi cu atâta putere cu piciorul pe Crofton peste mână, încât se auzi un pârâit şi arma zbură cât colo.

Crofton făcu ochii mari, îngrozit la culme, când Simon se apropie de el. Se trase speriat în spate, dar nu avea timp să fugă. Apucă o piatră de pe trotuar şi o aruncă spre capul adversarului, dar rată şi nimeri zidul aleii. Atunci plonjă după pistolul pe care îl scăpase Emily.

Contele străbătu distanţa mică dintre ei doi într-o clipită. Îl lovi pe Crofton în gât cu latul palmei chiar când dădea să apuce arma.

Şantajistul se chirci pe trotuar şi rămase nemişcat.

Emily îl privi pe bărbatul căzut şi apoi îşi ridică ochii spre chipul ca o mască de foc al lui Simon. Privirea lui aurie ardea în lumina palidă a lunii.

I-am spus că voi aduce un dragon cu mine, şopti Emily.

Du-te în casă, o îndemnă el. Găsește-l pe Greaves. Spune-i să-i trimită imediat pe George sau Harry. Apoi întoarce-te la oaspeţii tăi.

Emily reuşi să scape de paralizia ciudată care părea să fi pus stăpânire pe ea.

Simon, aşteaptă, aveam un plan foarte iscusit.

Serios? Contele veni spre ea, cu ochii încă strălucindu-i ciudat.

Tânăra femeie se dădu instinctiv în spate.

Da, milord. La final avea să pară că fusese atacat de un hoţ pe alee. Am petrecut mult timp punând la cale toate detaliile.

Mă ocup eu de detalii.

E mort?

Nu. Nu cred că va fi necesar să-l omor. Sunt şi alte moduri de a scăpa de un asemenea individ. O prinse de braţ şi o trase înspre poarta grădinii. Te vei întoarce imediat în casă şi vei face exact cum ţi-am spus. Ai înţeles, doamnă?

Da, Simon.

Emily privi peste umăr şi se înfioră uşor când îl văzu pe Crofton întins pe pavajul umed. Apoi se întoarse în siguranţa grădinii, grăbindu-se înspre luminile calde şi râsetele care se revărsau din casă.

Ultimul oaspete plecă abia în zori. Chiar înainte să urce în trăsură, Lady Merryweather o luă pe Emily deoparte şi o asigură că serata fusese un succes enorm şi că tot oraşul avea să vorbească despre ea până la prânz.

Dacă ar fi ştiut cât de incitantă fusese de fapt petrecerea, se gândi Emily când Lizzie, care nu se mai oprea din căscat, termină să-şi pregătească stăpâna de culcare şi ieşi din dormitor.

Sunetul uşii din dormitorul lui Simon deschizându-se şi închizându-se îi dădu de ştire că Higson îşi terminase şi el sarcinile. Emily sări din pat, îşi apucă halatul şi se îndreptă grăbită spre uşa de legătură. Murea de nerăbdare încă de când soţul ei se întorsese tăcut la serată, alăturându-se mulţimii de oaspeţi.

Tot restul serii se purtase de parcă nu s-ar fi întâmplat nimic neobişnuit şi, evident, ea fusese obligată să se comporte la fel. Jucaseră împreună rolul de gazde în următoarele câteva ore chinuitor de lungi. Măcar acum puteau vorbi.

Emily împinse uşa şi-l văzu pe Simon stând în picioare lângă o măsuţă din colţ. Era îmbrăcat în cămaşa de noapte şi tocmai îşi turna un pahar de coniac dintr-o carafă. Privi peste umăr când Emily năvăli în dormitorul lui.

Intră, doamnă, spuse el blând. Te aşteptam.

Simon, am crezut că înnebunesc. E totul în regulă? Ai scăpat de Crofton? Ce-ai făcut cu el?

Te rog frumos să vorbeşti încet, doamnă. Nu vrem să-i îngrijorăm pe servitori.

Da, bineînţeles. Spăsită, Emily se aşeză pe marginea patului. Simon, te rog, imploră ea în şoaptă, trebuie să-mi spui totul.

Nu, Emily, cred că tu eşti cea care ar trebui să dea explicaţii. Simon se trânti pe cealaltă jumătate a patului, proptindu-se în perne şi întinzându-şi picioarele. O privi în timp ce rotea coniacul din pahar. De la început, te rog.

E destul de greu de explicat, oftă ea.

Încearcă.

Mda, păi, mai ţii minte când ţi-am zis că tata are datorii?

Sigur că da. Îi era dator lui Crofton, bănuiesc.

Într-adevăr. I-am întâlnit pe amândoi la teatru, acum câteva seri.

Unde fără îndoială că aşteptau să apari.

Foarte probabil, recunoscu Emily. Oricum, tata spune că s-a mâhnit foarte tare când şi-a dat seama că îşi pierduse şi ultimul bănuţ. Se pare că într-o noapte a băut prea mult. Beat fiind, i-a povestit lui Crofton despre Incidentul nefericit din trecutul meu.

Te referi la Incidentul inexistent, presupun.

Emily se încruntă.

Ei bine, da, dar vezi tu, Crofton ştia de el.

Şantajist nenorocit. Simon sorbi din coniac.

Crofton mi-a spus că dacă nu-l ajut pe tata cu datoriile lui de la jocurile de noroc, avea să răspândească zvonuri despre Incident în toată lumea bună.

Înţeleg.

Nu mi-a păsat de ameninţarea la adresa mea. Am învăţat cu mult timp în urmă ce înseamnă să ai reputaţia distrusă. Şi, oricum, în Little Dippington nimănui nu părea să-i pese. Dar dacă se afla adevărul aici, în capitală, s-ar fi iscat un scandal teribil. Ar fi fost o pată îngrozitoare pe titlul tău. Ai fi fost umilit şi-ar fi fost numai vina mea. N-am putut suporta acest gând, Simon. Ştiu că te-ai însurat cu mine considerând că vei putea face uitată povestea asta.

Aşa că ai plănuit să-l omori pe Crofton?

Ei bine, da. Vezi tu, nu mi-a venit în minte nicio altă posibilitate. Auzise despre frumoşii tăi dragoni. A spus că doar unul dintre ei avea să acopere negreşit datoriile tatei. Prin urmare, i-am promis să-i aduc o statuetă în seara asta. Am minţit. Plănuiam să-l rănesc grav. Voiam să-l sperii ca să plece.

Erai dispusă să-l ucizi ca să mă aperi de umilire. Simon dădu neîncrezător din cap. Doamne sfinte. Nu încetezi să mă uimeşti, femeie.

O trecu un fior de teamă când pricepu tonul pe care rostise afirmaţia. Se dădu puţin înapoi, împreunându-şi mâinile în poală, şi îl observă cu atenţie.

Te-am şocat, Simon? şopti ea.

Da, Emily, m-ai şocat.

În sfârşit începu să-şi dea seama cum trebuie să fi perceput Blade incidentul. Nu era de mirare că se purta ciudat. Fără îndoială că simţea greaţă şi repulsie faţă de ea. Stricase totul. Emily se ridică încet, cu ochii plini de lacrimi.

Îmi pare rău, milord. Până acum nu am analizat situaţia din punctul tău de vedere. Îmi imaginez ce dezgust îţi stârneşte gândul că te-ai căsătorit cu o femeie capabilă să împuşte pe cineva.

Nu c-ar conta prea mult, dar n-ai împuşcat pe nimeni, Emily.

Nu pentru că n-aş fi încercat.

Gura lui se curbă vag.

Nu, nu pentru că mai fi încercat. Eşti o tigroaică atunci când vine vorba să protejezi ce-i al tău, nu-i aşa, draga mea?

Emily se holbă la el derutată.

Nu puteam să-l las să te umilească, Simon.

Nu, bineînţeles că nu. Mă iubeşti. Mă adori. Crezi că sunt nobil şi generos şi viteaz, un soţ model. Simon sorbi din coniac. Ai face orice pentru mine.

Simon? murmură ea şovăitor.

Te rog să mă ierţi dacă acum sunt puţin ameţit. De fapt, sunt aşa de câteva ore. Nimeni, în toată viaţa mea, n-a încercat să mă protejeze, spiriduşule. Emily continuă să se holbeze la el, incapabilă să vorbească. Mi-am purtat singur de grijă de când mă ştiu, continuă Simon. Şi când te-am cunoscut, mi-am dat seama că vreau să te ocrotesc. Dar ideea că un om ar fi dispus să-şi rişte viaţa pentru mine, că ar fi gata să împuşte pe cineva ca să mă protejeze, m-a făcut să-mi pierd temporar minţile.

Simon, încerci să-mi spui că până la urmă nu simţi repulsie pentru acţiunile mele?

Încerc să-ţi spun că probabil nu te merit, spiriduşule, dar voi ucide pe oricine încearcă să te ia de lângă mine. Ochii lui aurii străluciră în flacăra lumânării. În sensul ăsta, suntem la fel.

O, Simon.

Cu mult timp în urmă, am scris trei scrisori prin care ceream ajutor.

Le-ai scris lui Northcote, Canonbury şi Peppington. Da, ştiu, spuse ea blând.

Când au refuzat să mă ajute, am jurat că nu voi mai cere nimic nimănui, nici în viaţa asta, nici în cea viitoare. Dar îmi dau seama că trebuie să-mi încalc jurământul. Te rog, nu înceta niciodată să mă iubeşti, spiriduşule. Aş fi distrus dacă ţi-aş pierde dragostea.

O, Simon. Degetele lui Emily se răsuciră în pliurile halatului ei, gata să explodeze de fericire.

Te iubesc, Emily, şopti el fixând-o cu privirea. Probabil că te-am iubit tot timpul. Dumnezeu ştie că nu există altă explicaţie pentru comportamentul meu recent. Dar am ştiut-o sigur când te-am văzut pe punctul de a-l împuşca pe Crofton ca să mă protejezi. Am ştiut şi că va trebui să ţi-o spun.

Simon! Emily nu mai suportă. Se aruncă în braţele soţului ei.

El o trase aproape. Paharul gol căzu pe covor când Simon îşi strivi soţia la piept şi-şi îngropă buzele în părul ei. O ţinu atât de strâns, că Emily nu mai putea să respire, dar n-o deranja deloc.

Spune-mi că-mi vei da ce ţi-am cerut, şopti el. Spune-mi că mă vei iubi pentru totdeauna, spiriduşule. Îi ridică bărbia ca s-o privească în ochi.

Pentru totdeauna, Simon.

Bine. Acum mai trebuie să spun ceva.

Da?

Trebuie să-mi dai cuvântul că nu vei mai face niciodată un demers atât de periculos cum a fost întâlnirea secretă cu Crofton, rosti contele cu asprime.

Dar, Simon, n-am avut de ales. Scandalul…

El îşi puse vârfurile degetelor peste gura ei.

Scandalul nu există, Emily. De câte ori să-ţi spun?

Dar Crofton ştia despre el. Le-ar fi spus tuturor.

Nu, draga mea, n-ar fi îndrăznit să spună nimănui. Ar fi ştiut că preţul pentru o astfel de bârfă ar fi fost chiar viaţa lui. Şi n-avea de ce să-şi asume riscul. Şi-ar fi dat seama că puteam să distrug bârfa la fel de uşor precum aş fi putut să-l distrug pe el.

Simon, chiar eşti atât de puternic?

Da, Emily, sunt. Singura speranță a lui Crofton de a folosi informaţia a fost să te ameninţe pe tine cu ea. Şi exact asta a şi făcut.

Oh! Şi eu m-am lăsat păcălită.

Pentru că mă iubeşti. Însă pe viitor, dacă mai apar asemenea probleme, vei avea destulă încredere în mine încât să mi te adresezi direct. Ne-am înţeles?

Da, Simon. Zâmbi tremurător.

El îi dădu jos ochelarii, cu grijă, şi apoi o sărută cu o pasiune care o făcu să se cutremure.

Gemu sub gura lui şi i se pierdu bucuroasă în braţe. Se agăţă de el într-un abandon deplin.

O, Doamne, spiriduşule, am atâta nevoie de tine, murmură contele răguşit în curbura gâtului ei. Iubeşte-mă. Iubeşte-mă.

N-aş putea decât să te iubesc, Simon.

Încet, o împinse pe spate. În timp ce o dezbrăcă, o mângâie peste tot, delicat şi totodată posesiv, peste sâni şi pe interiorul coapselor. Nevoia lui tumultuoasă aprinse în trupul tinerei femei vâlvătaia dorinţei. Emily se cutremură din nou în strânsoarea dragonului.

Când îi desfăcu picioarele şi o pătrunse împingându-se cu toată forţa, Emily ţipă şi îşi înfipse unghiile în spatele lui. Simon îi apucă şoldurile şi o ţinu aproape de el.

Apoi se pierdură amândoi în lumea minunată pe care şi-o creaseră.

Mult mai târziu, Emily se foi somnoroasă în braţele soţului ei.

Ei bine, milord?

Simon căscă de-i trosniră fălcile. Părea un dragon leneş, sătul.

Ei bine, ce?

Eşti de acord în sfârşit că există un singur mod de a descrie punctul culminant când facem dragoste?

Probabil te referi la versul acela nemuritor din poemul tău epic. Suntem într-adevăr aruncaţi pe ţărmul auriu şi transcendental al dragostei.

De fapt, spuse Emily meditativ, mişcându-şi degetele de la picioare în sus şi-n jos pe gamba lui Simon, cred că e şi mai bine de-atât. Cred că versul nu surprinde prea bine însemnătatea evenimentului.

Ai dreptate. Nu o face.

Va trebui să scriu nişte versuri noi pentru poemul meu.

Poate c-ar trebui să-ţi mai amplifici puţin experienţa senzuală, poetesa mea. Degetele lui Simon o mângâiară cu căldură pe coapsă.

Emily se răsuci spre el. Era pe punctul să-l sărute când îi veni o idee.

Simon?

Hmm? Era ocupat să o sărute mărunt pe gât.

Cum de-ai ştiut că eram cu Crofton pe alee?

Simon ridică neglijent din umeri. Îi ţintui piciorul cu coapsa lui puternică.

Am avut doar o prevestire sumbră. M-am uitat după tine prin mulţime şi nu te-am găsit, aşa că m-am dus să te caut.

Ha! Ştiam eu.

Ce anume? Simon îşi trecu vârful limbii peste un sfârc.

Chiar comunicăm la nivel metafizic, spuse ea entuziasmată. Evenimentele din seara asta o dovedesc. N-ai fi ştiut că aveam de gând să comit o faptă îngrozitoare dacă n-ai fi primit un mesaj mistic pe planul transcendental.

Simon îşi înălţă capul şi o privi. La început păru consternat, după care colţurile gurii i se ridicară într-un zâmbet deopotrivă şiret şi senzual.

Ai dreptate, dragostea mea. Dar pe viitor aş prefera să nu te bazezi pe comunicarea metafizică. Data următoare când mai pui la cale o aventură de orice fel, vreau să-mi juri că o vei discuta şi verbal cu mine, nu numai pe tărâmul metafizic. De acord?

Cum doreşti tu, Simon. Ştii, mă tot răzgândesc în legătură cu poemul meu epic.

Serios?

Da. Mă gândesc să-i schimb titlul din Doamna misterioasă în Contele misterios. Simon mormăi nemulţumit. Gândeşte-te numai, Simon. Aşa se creează noi posibilităţi de aventuri incitante şi scene încântătoare.

Treci aici şi încântă-mă, Emily, porunci el, trăgând-o mai aproape.

Prea bine, milord.



*

Simon se afla la biroul lui lăcuit şi privea încăperea plină de Faringdoni. Broderick Faringdon stătea pe scaunul cel mai apropiat de carafa cu coniac. Devlin şi Charles aşteptau de-o parte şi de alta a şemineului de marmură neagră, ca nişte sfeşnice frumoase poleite cu aur.

Emily, într-o rochie cu dragoni, stătea sfioasă lângă birou pe un scaun tapiţat cu catifea roşie. Simon era conştient de importanţa poziţiei pe care şi-o alesese. Era de partea lui.

V-am chemat aici pentru c-a venit vremea să încheiem nişte socoteli, spuse contele.

Măi să fie! Broderick Faringdon încuviinţă din cap. Era şi timpul să-ţi preiei sarcinile faţă de neamurile tale. Îţi pot spune imediat la cât se ridică pierderile mele curente şi de câţi alţi bani voi avea nevoie ca să mă descurc, până Emily ne reîntregeşte finanţele.

Simon bătu cu degetele pe birou, conştient că Emily îşi rodea buza de jos.

Vom discuta mai întâi viitorul lui Devlin şi al lui Charles. Simon îi privi pe tineri. Mi-aţi acceptat amândoi oferta?

Mai degrabă am dat năvală pe ea, spuse Devlin vioi.

Abia aştept să plec în India, mărturisi Charles. Bine că n-am apucat să-i cer mâna lui Maryann Mathews. Prefer să mă duc peste ocean să câştig bani. India e tărâmul aventurii şi al şansei. N-ai cum să nu te-ntorci bogat.

Excelent, murmură Simon, amuzat de surpriza de pe chipul lui Emily. Am vorbit cu administratorul meu şi v-a aranjat nişte funcţii potrivite la Bombay. Am rezervat locuri pe o navă la care deţin majoritatea acţiunilor. Pleacă mâine, la fluxul de dimineaţă. Căpitanul Adams vă aşteaptă la bord.

Ne-am făcut bagajele şi suntem gata, domnule, îl asigură Devlin fericit.

Broderick Faringdon se încruntă mai întâi la fiii lui, apoi la Simon.

Ce naiba se-ntâmplă aici? Dev şi Charles pleacă în India?

Au hotărât să facă singuri avere, fără să se bazeze pe sora lor, explică Simon. În calitate de tată al lor, sunt convins că vei dori să procedezi la fel. Ştii ce important e să fii un exemplu bun.

Broderick era scandalizat.

Auzi tu, dacă e o altă ofertă de-a mă trimite ca rândaş la un ştiu ce fermă de cai de-a ta din Yorkshire, poţi să te duci naibii.

Despre ce ofertă e vorba? interveni Emily.

Zgârcitul ăsta a venit zilele trecute la mine cu ideea năstruşnică de a-mi plăti datoriile dacă primeam să mă duc în Yorkshire să mă ocup de-o nenorocită de herghelie, spuse Broderick mâhnit. Îţi vine să crezi? Eu? Să lucrez la o herghelie?

Emily clipi şi se întoarse către soţul ei.

Te-ai oferit să faci asta pentru tata? Simon, mă uimeşti ca întotdeauna cu generozitatea ta!

Contele ridică din umeri.

Oferta mea a fost respinsă imediat.

Ba bine că nu, la naiba. Broderick nu mai putea de indignare. Nu te poţi aştepta ca un om de lume să se îngroape în Yorkshire.

Mie mi se pare o sugestie excelentă, zise Devlin. Ai avut mereu un ochi format pentru cai, tată.

Aş fi băgat mâna în foc c-o să accepţi oferta, opină Charles. Soluţia perfectă la problemă.

Ştiţi ce, lătră Broderick, şocat de cuvintele trădătoare ale fiilor săi. Nici gând.

Tatăl vostru se gândea la o altă soluţie, spuse Simon încet. Dar s-a întâmplat să nu funcţioneze. Dintr-un motiv oarecare, nu voia să le dezvăluie lui Charles şi Devlin ticăloşia până la care se coborâse Broderick. Emily avusese dreptate. Gemenii erau diferiţi de părintele lor. Le lipsise modelul potrivit, dar fuseseră nerăbdători să se maturizeze când li se arătase calea.

N-a funcţionat? Broderick îi aruncă o privire speriată fiicei sale, după care se încruntă la Simon. Acum despre ce mai vorbeşti?

Am făcut nişte aranjamente pentru tine, îl informă contele.

Broderick dădu din cap, părând oarecum îmblânzit.

Eram sigur c-o să te dai pe brazdă. I-am spus lui Emily că te putea convinge. Nu aşa ţi-am spus, fetiţo?

Da, tată. Aşa ai spus, murmură ea.

Toată lumea ştie că Blade îţi face voia. Şi nu mai vrea scandal, bineînţeles. Broderick zâmbi cu satisfacţie. Deci, Blade. În ceea ce priveşte reîntregirea capitalului meu…

Da, bineînţeles. Simon îşi împreună mâinile pe birou şi îşi privi socrul. Vei dori să începi imediat, din moment ce ai rămas aproape fără niciun ban.

Corect.

Prin urmare, mi-am permis să-ţi rezerv o călătorie numai dus pe o altă corabie a mea. Nu se îndreaptă spre India, deoarece consider că fiii tăi ar trebui să se descurce pe cont propriu. Vei naviga în schimb spre o insuliţă din Indiile de Est, unde am câteva afaceri.

Broderick se holbă la el.

Ţi-ai pierdut minţile, domnule.

Simon îl ignoră.

Pe insulă te aşteaptă un post la una dintre companiile mele. Odată ajuns acolo, poţi alege dacă să accepţi sau să respingi funcţia respectivă. Sincer, nu-mi prea pasă. Dar, oricum, te vei duce pe insulă şi te vei întoarce în Anglia doar dacă îţi câştigi biletul. E destul de scump.

Ia ascultă aici, răcni Broderick ridicându-se în picioare, nu mă duc în Yorkshire, cu atât mai puţin în vreo insuliţă din Indiile de Est.

Ai dreptate când spui că nu te vei duce la Yorkshire. Oferta aceea nu va fi reiterată. Vreau să pleci de tot din Anglia şi, ascultă-mă bine, vei fi la bordul navei Sea Demon mâine-dimineaţă, când ridică ancora. Ai doar două opţiuni. Poţi merge de bunăvoie sau pot pune să fii legat şi dus cu forţa. Alege.

Nu poţi face una ca asta, la naiba, tună Broderick.

Eu deţin Sea Demon, iar toţi cei de la bord, inclusiv căpitanul, sunt oamenii mei. L-am informat pe căpitanul Conway că vei fi pasagerul său în drumul spre Indiile de Est. Doi marinari te aşteaptă chiar acum în faţa casei. Te vor însoţi înapoi la locuinţa ta şi te vor ajuta să-ţi împachetezi lucrurile. Vei petrece noaptea la bordul navei, ca să nu ne facem griji c-ai fugi la ţară.

Broderick îşi privi disperat fiica.

Nu-l poţi lăsa să-mi facă asta, Em.

Soţul meu a fost, ca de obicei, extrem de generos în circumstanţele date, replică ea. Dar, la o adică, e predispus din fire spre lucruri nobile. E în natura lui. Îţi doresc drum bun, tată. Să-mi scrii când ajungi acolo.

Emily!

Am nevoie de un corespondent bun în partea aceea a lumii. Întotdeauna am suferit de lipsa informaţiilor din Indiile de Est pentru diversele mele decizii de investiţie din zona respectivă. Ai putea să-mi fii foarte util, tată.

Doamne sfinte, îngăimă Broderick, evident năucit. Propria mea fiică s-a răzvrătit împotriva tatălui ei iubitor. Nu pot să cred.

Nici mie nu mi-a prea venit să cred ce aranjamente ai făcut cu privire la plata datoriilor tale, interveni Simon, înfuriindu-se din nou când îşi aminti scena de pe alee.

Ştii… despre asta? întrebă Broderick neliniştit.

Ştiu tot. Eu şi Emily ne bucurăm de o formă de comunicare destul de neobişnuită, explică Simon.

Dumnezeule! N-am vrut niciodată… de fapt, n-am crezut că se va ajunge până acolo. Credeam că Emily te-ar putea convinge să-mi plăteşti datoriile. Crofton a sugerat să folosim nişte stimulente, nu eu. Era de părere că Emily ar fi avut nevoie de un imbold.

Eu n-aş mai spune nimic, în locul tău, îl avertiză Simon. Dacă te interesează, află că nu vei fi singur în călătoria spre Orient. Bunul tău prieten Crofton te va însoţi. De fapt, te aşteaptă deja la bord.

Broderick căscă uluit gura şi apoi o închise la loc, când deveni conştient de furia rece a lui Simon. Abia atunci îşi dădu seama că adversarul lui era la curent cu toate amănuntele, iar privirea contelui îl lămurise că nu mai exista nicio speranţă. Se răsuci spre Emily, implorând-o din ochi, însă ea rămase impasibilă.

La revedere, tată.

Izgonit spre Indiile de Est. Ce soartă nedreaptă! Aş vrea ca mama ta să fi fost aici. Ea ar fi ştiut ce să facă. Broderick se ridică, o luă spre uşă şi ieşi pe hol.

În bibliotecă se lăsă o tăcere adâncă. Devlin îşi privi geamănul. Ambii se îndreptară de spate, părând brusc mult mai în vârstă şi mai maturi decât cu câteva săptămâni în urmă.

E timpul să plecăm, anunţă Charles. Avem multe de făcut înainte de plecare. Se aplecă să-şi sărute afectuos sora pe obraz. Vii la docuri să ne conduci, Em?

Bineînţeles, surâse ea.

O să-ţi scriem, Em. Devlin o sărută la rândul lui. Şi-ţi trimitem toate profiturile noastre să le investeşti.

Aveţi grijă de voi. Emily sări în picioare să-i îmbrăţişeze pe gemeni.

Sigur că da. Charles îi zâmbi în stilul fermecător caracteristic Faringdonilor. Şi data viitoare când ne vedem, o să fim nişte bogătani. Se întoarse spre Simon. La revedere, domnule. Şi mulţumim pentru toate.

Da, întări Devlin. Mulţumim. Ştim că o lăsăm pe sora noastră pe mâini bune. Ai grijă de ea.

Aşa voi face, spuse Simon.

Aşteptă până când uşa se închise în urma gemenilor, după care se ridică şi luă carafa de coniac. Umplu două pahare şi-i aduse unul lui Emily.

Un toast, milady.

Pentru ce toastăm, milord? se interesă ea cu o privire surâzătoare.

Pentru o Anglie fără Faringdoni fluşturatici şi neisprăviţi. Simon sorbi cu satisfacţie din coniac.

Cum rămâne cu mine?

Tu, o informă el lăsând din mână paharul, nu eşti o Faringdon. Traversă camera şi închise uşa. Nu mai aparţii clanului de când m-am însurat cu tine.

Înţeleg. Îi urmări fiecare mişcare cu ochi strălucitori. Simon, trebuie să-ţi mulţumesc pentru tot ce-ai făcut pentru familia mea. Ai fost extrem de generos. Nu i-am mai văzut niciodată pe Charles şi Devlin atât de entuziaşti cum sunt acum, la plecarea în India. Cât despre tatăl meu…

Ce-i cu el?

Cum am spus, ai fost cât se poate de generos. Nu o merita.

Aşa-i, nu o merita.

Eşti atât de bun, Simon! exclamă ea impulsiv. Atât de generos şi nobil şi…

El ridică o mână s-o reducă la tăcere.

Tot ce-am făcut a fost ca să scap de Faringdoni. A fost un gest absolut egoist din partea mea.

Nu, tot ce-ai făcut ai făcut pentru mine. Toată lumea ştie că-mi faci cu neruşinare pe plac, spuse ea cu un râset jucăuş.

Şi toată lumea ştie că eşti îndrăgostită fără scăpare de mine şi mi te supui în totalitate. Îşi desfăcu lavaliera şi înaintă spre Emily.

Mi se pare un aranjament destul de corect.

Ceea ce vor afla toţi cât de curând, spuse contele în timp ce-şi dădea jos panglica de mătase de la gât, e că şi eu sunt la fel de îndrăgostit de tine.

Te îngrijorează această posibilitate, milord?

Se opri în faţa ei, cu lavaliera albă în mână.

Chiar deloc.

Simon? Ce-o să faci cu lavaliera? se interesă ea.

El i-o puse senzual în jurul gâtului.

Acelaşi lucru ca ultima dată când am făcut dragoste în bibliotecă.

Serios? Emily făcu ochii mari. Este miezul zilei, milord.

Nu este niciodată prea devreme să fii aruncat pe ţărmul aurit şi transcendental al dragostei, scumpa mea. O luă în braţe şi-o duse spre una dintre pernele de satin enorme.

O aşeză pe perna aurie şi se lungi lângă ea. Emily îi zâmbi, ochii ei frumoşi strălucindu-i plini de iubire. Iar când singurul ei accesoriu fu bucata de mătase albă, se pierdu în braţele lui aşa cum o făcea mereu  cu o pasiune plină de bucurie şi dragoste, destul de puternică să dureze o viaţă.

Cu coada ochiului, Simon văzu unul dintre dragonii incrustaţi cu pietre rânjind la el. Izbucni în râs şi râsul lui se transformă într-o muzică a dragonilor care umplu casa.


{1} Titlul original al poemului lui Byron este Giaour (n. red.)

{2} Sat din sudul Scoţiei unde se refugiau tinerii englezi pentru a se căsători fără acordul părinţilor (n.red.)

{3} În limba engleză, smoke înseamnă fum (n.tr.)

